**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**11 ДҮГЭЭР САРЫН 18-НЫ ӨДӨР /ПҮРЭВ ГАРАГ/-ИЙН НЭГДСЭН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | **Хуудас** |
| ***1*** | ***Хуралдааны товч тэмдэглэл:*** | 1-19 |
| ***2*** | ***Хуралдааны дэлгэрэнгүй тэмдэглэл:*** | 20-151 |
|  | **1.*“*Төрөөс мөнгөний бодлогын талаар 2022 онд баримтлах үндсэн чиглэл батлах тухай” Улсын Их Хурлын тогтоолын төсөл /**Монголбанк 2021.09.27-ны өдөр өргөн мэдүүлсэн, **эцсийн хэлэлцүүлэг/** | 20-34 |
| **2.“Монгол-Оросын хувь нийлүүлсэн “Улаанбаатар төмөр зам”нийгэмлэгийн талаар авах зарим арга хэмжээний тухай” Улсын Их Хурлын тогтоолын төсөл /**Засгийн газар 2021.11.03-ны өдөр өргөн мэдүүлсэн, **хэлэлцэх эсэх/** | 34-63 |
| **3.Виртуал хөрөнгийн үйлчилгээ үзүүлэгчийн тухай хуулийн төсөл болон хамт өргөн мэдүүлсэн хуулийн төслүүд** /Засгийн газар 2021.05.12-ны өдөр өргөн мэдүүлсэн, **анхны хэлэлцүүлэг**/ | 63-83 |
|  | **4.Шүүхийн ерөнхий зөвлөлийн шүүгч бус гишүүнийг томилох тухай асуудал.** | 83-122 |
|  | **5.Шүүхийн сахилгын хорооны шүүгч бус гишүүнийг томилох тухай асуудал.** | 122-151 |

***Монгол Улсын Их Хурлын 2021 оны намрын ээлжит чуулганы***

***11 дүгээр сарын 18-ны өдөр /Пүрэв гараг/-ийн***

***нэгдсэн хуралдааны товч тэмдэглэл***

Улсын Их Хурлын дарга Г.Занданшатар ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 76 гишүүнээс 42 гишүүн хүрэлцэн ирж, 55.3 хувийн ирцтэйгээр хуралдаан 10 цаг 05 минутад Төрийн ордны “Их хуралдай” танхимд эхлэв.*

*Чөлөөтэй: Э.Бат-Амгалан, Д.Батлут, Ж.Батсуурь, Б.Баттөмөр, Д.Бат-Эрдэнэ, Х.Булгантуяа, Ж.Ганбаатар, Х.Ганхуяг, Г.Дамдинням, Л.Мөнхбаатар, Х.Нямбаатар, Л.Оюун-Эрдэнэ, Л.Энх-Амгалан, Ж.Эрдэнэбат;*

*Эмнэлгийн чөлөөтэй: Ц.Анандбазар, Ц.Даваасүрэн, Д.Өнөрболор, Д.Сарангэрэл, Ч.Хүрэлбаатар;*

*Тасалсан: Б.Чойжилсүрэн;*

*Хоцорсон: С.Батболд-1 цаг 40 минут, Т.Доржханд-15 минут, Б.Жавхлан-15 минут, Ж.Мөнхбат-2 цаг 25 минут, Г.Мөнхцэцэг-12 минут, О.Цогтгэрэл-1 цаг 40 минут.*

Улсын Их Хурлын дарга Г.Занданшатар Монгол Улсын Их Хурлын чуулганы хуралдааны дэгийн тухай хуулийн 13 дугаар зүйлийн 13.4-т заасны дагуу Улсын Их Хурлын гишүүн С.Ганбаатар, Н.Алтанхуяг нараас ирүүлсэн албан бичгийг танилцуулж, Улсын Их Хурлын гишүүн С.Ганбаатар, Н.Алтанхуяг нар үг хэлэв.

**Нэг**.***“Төрөөс мөнгөний бодлогын талаар 2022 онд баримтлах үндсэн чиглэл батлах тухай” Улсын Их Хурлын тогтоолын төсөл /****Монголбанк 2021.09.27-ны өдөр өргөн мэдүүлсэн,* ***эцсийн хэлэлцүүлэг/***

Хэлэлцэж буй асуудалтай холбогдуулан Монголбанкны Тэргүүн дэд ерөнхийлөгч Г.Дөлгөөн, мөн банкны Мөнгөний бодлогын газрын захирал Б.Баярдаваа, Хууль, эрх зүйн газрын захирал Д.Аюуш, Нөөцийн удирдлага, санхүүгийн зах зээлийн газрын захирал А.Энхжин, Банкны бүтцийн өөрчлөлт, бодлогын газрын захирал Н.Ариунбат, Төлбөр тооцооны газрын захирал Э.Анар, Сангийн яамны Санхүүгийн бодлогын газрын даргын албан үүргийг түр орлон гүйцэтгэгч Б.Сүх-Очир, Санхүүгийн зохицуулах хорооны дэд дарга Н.Хүдэрчулуун нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын дарга Э.Түвшинжаргал, мөн газрын Зөвлөхүүдийн албаны зөвлөх Н.Мөнхзэсэм, Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

**Тогтоолын төслийг эцсийн хэлэлцүүлэгт бэлтгэсэн тухай Эдийн засгийн байнгын хорооноос гаргасан танилцуулгыг Улсын Их Хурлын гишүүн С.Чинзориг танилцуулав.**

Байнгын хорооны танилцуулгатай холбогдуулан Улсын Их Хурлын гишүүн Д.Тогтохсүрэн, Б.Пүрэвдорж, Э.Батшугар, М.Оюунчимэг нарын тавьсан асуултад ажлын хэсгийн ахлагч, Улсын Их Хурлын гишүүн С.Чинзориг, Монголбанкны Тэргүүн дэд ерөнхийлөгч Г.Дөлгөөн нар хариулж, тайлбар хийв.

**Г.Занданшатар:** Байнгын хорооны саналаар “Төрөөс мөнгөний бодлогын талаар 2022 онд баримтлах үндсэн чиглэл батлах тухай” Улсын Их Хурлын тогтоолын төслийг батлах санал хураалт явуулъя.

Зөвшөөрсөн: 28

Татгалзсан: 24

Бүгд: 52

53.8 хувийн саналаар тогтоол батлагдлаа.

Улсын Их Хурлын дарга Г.Занданшатар “Төрөөс мөнгөний бодлогын талаар 2022 онд баримтлах үндсэн чиглэл батлах тухай” Улсын Их Хурлын тогтоолынэцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд тогтоолын эцсийн найруулгатай танилцлаа./10:52/

*Уг асуудлыг 10 цаг 53 минутад хэлэлцэж дуусав.*

*Улсын Их Хурлын дэд дарга Т.Аюурсайхан 10 цаг 54 минутаас хуралдааныг даргалав.*

**Хоёр.*“Монгол-Оросын хувь нийлүүлсэн “Улаанбаатар төмөр зам”нийгэмлэгийн талаар авах зарим арга хэмжээний тухай” Улсын Их Хурлын тогтоолын төсөл /****Засгийн газар 2021.11.03-ны өдөр өргөн мэдүүлсэн,* ***хэлэлцэх эсэх/***

Хэлэлцэж буй асуудалтай холбогдуулан Зам, тээврийн хөгжлийн сайд Л.Халтар, Зам, тээврийн хөгжлийн яамны Төмөр зам, далайн тээврийн бодлогын хэрэгжилтийг зохицуулах газрын дарга Б.Артур, мөн газрын ахлах шинжээч Л.Булганхүү, мэргэжилтэн Д.Жавхлан, Сангийн яамны Санхүүгийн бодлогын газрын даргын албан үүргийг түр орлон гүйцэтгэгч Б.Сүх-Очир, мөн яамны Санхүүгийн бодлогын газрын Өрийн удирдлагын хэлтсийн даргын албан үүргийг түр орлон гүйцэтгэгч Б.Одонтуяа, “Улаанбаатар төмөр зам” ХНН-ийн Эдийн засгийн албаны дарга З.Энхбаяр, мөн нийгэмлэгийн Тээвэр зохион байгуулалтын албаны дарга Ц.Лувсан, Санхүүгийн нягтлан бодох бүртгэлийн албаны орлогч дарга Б.Ариунаа нар оролцов.

Хуралдаанд Улсын Их Хурлын Тамгын газрын Тэргүүн дэд дарга О.Номинчимэг, Хууль, эрх зүйн газрын дарга Э.Түвшинжаргал, мөн газрын Зөвлөхүүдийн албаны зөвлөх Л.Батмөнх, Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа, Б.Ууганцэцэг нар байлцав.

Улсын Их Хурлын гишүүн Ш.Адьшаа “Монгол-Оросын хувь нийлүүлсэн “Улаанбаатар төмөр зам”нийгэмлэгийн талаар авах зарим арга хэмжээний тухай” Улсын Их Хурлын тогтоолын төслийн хэлэлцэх эсэх асуудлыг хаалттай горимоор хэлэлцүүлэх горимын санал гарав.

**Т.Аюурсайхан:**Улсын Их Хурлын гишүүн Ш.Адьшаагийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 22

Татгалзсан: 30

Бүгд: 52

42.3 хувийн саналаар горимын санал дэмжигдсэнгүй.

Горимын санал дэмжигдээгүй тул уг асуудлыг нээлттэй горимоор хэлэлцэв.

Төслийн үзэл баримтлалын талаар илтгэлийг Зам, тээврийн хөгжлийн сайд Л.Халтар, хуулийн төслийг хэлэлцэх эсэх талаар Эдийн засгийн байнгын хорооноос гаргасан санал, дүгнэлтийг Улсын Их Хурлын гишүүн Ж.Бат-Эрдэнэ нар танилцуулав.

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Ц.Туваан, Ц.Сандаг-Очир, М.Оюунчимэг, Х.Баделхан, Б.Бат-Эрдэнэ, Т.Энхтүвшин, Н.Алтанхуяг, Б.Дэлгэрсайхан, Д.Ганбат, Б.Энх-Амгалан нарын тавьсан асуултад Зам, тээврийн хөгжлийн сайд Л.Халтар, Улсын Их Хурлын гишүүн, Сангийн сайд Б.Жавхлан нар хариулж, тайлбар хийв.

Төслийн үзэл баримтлалтай холбогдуулан Улсын Их Хурлын гишүүн Н.Алтанхуяг, С.Чинзориг, Ж.Бат-Эрдэнэ, Ц.Сандаг-Очир нар үг хэлэв.

**Т.Аюурсайхан:** Байнгын хорооны саналаар“Монгол-Оросын хувь нийлүүлсэн “Улаанбаатар төмөр зам”нийгэмлэгийн талаар авах зарим арга хэмжээний тухай” Улсын Их Хурлын тогтоолын төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 30

Татгалзсан: 21

Бүгд: 51

58.8 хувийн саналаар Байнгын хорооны санал дэмжигдлээ.

“Монгол-Оросын хувь нийлүүлсэн “Улаанбаатар төмөр зам”нийгэмлэгийн талаар авах зарим арга хэмжээний тухай” Улсын Их Хурлын тогтоолын төслийг үзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Эдийн засгийн байнгын хороонд шилжүүлэв.

*Уг асуудлыг 12 цаг 35 минутад хэлэлцэж дуусав.*

**Гурав.*Виртуал хөрөнгийн үйлчилгээ үзүүлэгчийн тухай хуулийн төсөл болон хамт өргөн мэдүүлсэн хуулийн төслүүд*** */Засгийн газар 2021.05.12-ны өдөр өргөн мэдүүлсэн,* ***анхны хэлэлцүүлэг****/*

Хэлэлцэж буй асуудалтай холбогдуулан Хууль зүй, дотоод хэргийн яамны Төрийн нарийн бичгийн дарга Б.Баасандорж, мөн яамны Хууль зүйн бодлогын газрын шинжээч Н.Жамъянхүү, Монголбанкны Ерөнхийлөгчийн хуулийн зөвлөх Б.Гантуяа, Монголбанкны Төлбөр тооцооны газрын захирал Э.Анар, Хууль, эрх зүйн газрын мэргэжилтэн Н.Тэмүүлэн, Б.Ариун, Монголбанкны дэргэдэх Санхүүгийн мэдээллийн албаны дарга Б.Батбаатар, ахлах шинжээч М.Ганцэцэг, Санхүүгийн зохицуулах хорооны дэд дарга Н.Хүдэрчулуун, мөн хорооны Хяналт шалгалт, зохицуулалтын газрын дарга Б.Долгорсүрэн, Хууль, эрх зүйн газрын хэлтсийн референт Ж.Мөнх-Оргил, Тагнуулын ерөнхий газрын Эдийн засгийн тагнуулын газрын Мөнгө угаах, терроризмыг санхүүжүүлэхтэй тэмцэх хэлтсийн дарга Л.Энхбаяр, Авлигатай тэмцэх газрын мөрдөгч, комиссар Д.Давхарбаяр, Цахим хөгжлийн үндэсний хорооны Ажлын албаны дарга С.Тэнгис, Монголын финтек, блокчэйний зөвлөлийн тэргүүн Б.Гантиг, “Ард экс” ХХК-ний гүйцэтгэх захирал Ч.Ганзориг нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын дарга Э.Түвшинжаргал, мөн газрын Зөвлөхүүдийн албаны зөвлөх Л.Батмөнх, Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Б.Ууганцэцэг, Инновац, цахим бодлогын байнгын хороо хариуцсан ахлах зөвлөх П.Батбаатар, референт Б.Золбоо нар байлцав.

Төслийг анхны хэлэлцүүлэгт бэлтгэсэн талаар Эдийн засгийн байнгын хорооноос гаргасан санал, дүгнэлтийг Улсын Их Хурлын гишүүн Н.Учрал танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүн Ж.Сүхбаатар, С.Одонтуяа, Э.Батшугар, Б.Бат-Эрдэнэ нарын тавьсан асуултад ажлын хэсгийн ахлагч, Улсын Их Хурлын гишүүн Н.Учрал, Хууль зүй, дотоод хэргийн яамны Төрийн нарийн бичгийн дарга Б.Баасандорж нар хариулж, тайлбар хийв.

*Виртуал хөрөнгийн үйлчилгээ үзүүлэгчийн тухай хуулийн төслийн талаар Эдийн засгийн байнгын хорооноос гаргасан зарчмын зөрүүтэй саналын томьёоллоор санал хураалт явуулав.*

**Нэг.Эдийн засгийн байнгын хорооны дэмжсэн санал:**

**Т.Аюурсайхан:** 1.Улсын Их Хурлын гишүүн Г.Амартүвшин, Б.Баттөмөр, Х.Булгантуяа, Х.Ганхуяг, Т.Доржханд, Н.Учрал, Б.Энхбаяр /цаашид “Ажлын хэсэг” гэх/ нарын гаргасан, Төслийн 3 дугаар зүйлийн 3.2 дахь хэсгийн “харилцаанд энэ хууль үйлчлэхгүй.” гэснийг “харилцааг энэ хуулиар зохицуулахгүй.” гэж өөрчлөх гэсэн **саналыг дэмжье гэсэн санал хураалт явуулъя.**

**Зөвшөөрсөн: 22**

**Татгалзсан: 23**

**Бүгд: 45**

**48.9 хувийн саналаар дэмжигдсэнгүй.**

Улсын Их Хурлын гишүүн Д.Цогтбаатарын “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Т.Аюурсайхан:** Улсын Их Хурлын гишүүн Д.Цогтбаатарын гаргасан горимын саналыг дэмжье гэсэн санал хураалт явуулъя.

Зөвшөөрсөн: 24

Татгалзсан: 19

Бүгд: 43

55.8 хувийн саналаар горимын санал дэмжигдлээ.

**Т.Аюурсайхан:** Горимын санал дэмжигдсэн тул Төслийн 3 дугаар зүйлийн 3.2 дахь хэсгийн “харилцаанд энэ хууль үйлчлэхгүй.” гэснийг “харилцааг энэ хуулиар зохицуулахгүй.” гэж өөрчлөх гэсэн санал хураалтыг дахин явуулъя.

**Зөвшөөрсөн: 23**

**Татгалзсан: 20**

**Бүгд: 43**

**53.5 хувийн саналаар дэмжигдлээ.**

2.Ажлын хэсгийн гаргасан, Төслийн 6 дугаар зүйлийн 6.1.5 дахь заалтын “худалдахтай холбоотой” гэсний дараа “үйл ажиллагааг зохион байгуулах,” гэж, мөн зүйлд доор дурдсан агуулгатай 6.3 дахь хэсэг нэмэх:

“6.3.Виртуал хөрөнгийг энэ хуулийн 6.1.5-д заасан үйлчилгээ үзүүлэгчээр бүртгүүлсэн компаниар дамжуулахгүйгээр нийтэд санал болгох, худалдахыг хориглоно.” гэсэн **саналыг дэмжье гэсэн санал хураалт явуулъя.**

**Зөвшөөрсөн: 27**

**Татгалзсан: 16**

**Бүгд: 43**

**62.8 хувийн саналаар дэмжигдлээ.**

3.Ажлын хэсгийн гаргасан, Төслийн 7 дугаар зүйлийн 7.1.1 дэх заалтын “хуулийн этгээдийн” гэснийг “компанийн” гэж, 7.1.13 дахь заалтын “кассын машин” гэснийг “төхөөрөмж” гэж, мөн зүйлийн 7.3 дахь хэсгийн “хэмжээ болон энэ хуулийн 7.1.16, 7.2.5-д заасан нэмэлт шаардлагыг” гэснийг “хэмжээг” гэж, 7.6 дахь хэсгийн “Виртуал хөрөнгийн үйлчилгээ үзүүлэгч нь компанийн хэлбэрээр байгуулагдсан хуулийн этгээд байх бөгөөд” гэснийг “Энэ” гэж тус тус өөрчлөх гэсэн **саналыг дэмжье гэсэн санал хураалт явуулъя.**

**Зөвшөөрсөн: 26**

**Татгалзсан: 17**

**Бүгд: 43**

**60.5 хувийн саналаар дэмжигдлээ.**

4.Ажлын хэсгийн гаргасан, Төслийн 7 дугаар зүйлийн 7.1.7 дахь заалтын “өөрийн” гэсний дараа “болон хувь нийлүүлсэн” гэж, мөн зүйлд доор дурдсан агуулгатай 7.1.18 дахь заалт нэмэх:

“7.1.18.Хороо шаардлагатай гэж үзвэл Санхүүгийн зохицуулах хорооны эрх зүйн байдлын тухай хуулийн 6.1.12-т заасан журмын дагуу сэндбокст үйл ажиллагаа явуулж, амжилттай гарсан байх;” гэсэн **саналыг дэмжье гэсэн санал хураалт явуулъя.**

**Зөвшөөрсөн: 27**

**Татгалзсан: 16**

**Бүгд: 43**

**62.8 хувийн саналаар дэмжигдлээ.**

5.Ажлын хэсгийн гаргасан, Төслийн 6 дугаар зүйлийн 6.2 дахь хэсэг, 7 дугаар зүйлийн 7.1.14, 7.1.16, 7.2.5 дахь заалт, 10 дугаар зүйлийн 10.10 дахь хэсгийг тус тус хасах гэсэн **саналыг дэмжье гэсэн санал хураалт явуулъя.**

**Зөвшөөрсөн: 26**

**Татгалзсан: 17**

**Бүгд: 43**

**60.5 хувийн саналаар дэмжигдлээ.**

6.Ажлын хэсгийн гаргасан, Төслийн 8 дугаар зүйлийн 8.1.1 дэх заалтын “шаардлага, Хорооноос тогтоосон нэмэлт” гэснийг “болон Хорооноос тогтоосон” гэж, мөн зүйлийн 8.1.7 дахь заалтын “төлөвлөгөөг 4 жил тутамд шинэчлэн, эсхүл” гэснийг “төлөвлөгөөнд” гэж, 8.1.9 дэх заалтын “зогсоож” гэснийг “түр зогсоосон, эсхүл” гэж тус тус өөрчлөх гэсэн **саналыг дэмжье гэсэн санал хураалт явуулъя.**

**Зөвшөөрсөн: 27**

**Татгалзсан: 16**

**Бүгд: 43**

**62.8 хувийн саналаар дэмжигдлээ.**

7.Ажлын хэсгийн гаргасан, Төслийн 8 дугаар зүйлийн 8.2 дахь хэсгийг доор дурдсанаар өөрчлөн найруулах:

“8.2.Виртуал хөрөнгийн үйлчилгээ үзүүлэгч, энэ хуулийн 4.1.4, 7.2-т заасан этгээд, ажилтан нь Хороо, түүний хянан шалгагчийн хуулиар олгогдсон бүрэн эрхийнхээ хүрээнд шаардсан баримт, мэдээ, мэдээллийг саадгүй, бүрэн гүйцэд, үнэн зөв гарган өгч, хяналт шалгалтын үйл ажиллагааг бие даасан, хараат бусаар шуурхай явуулах нөхцөлөөр хангана.” гэсэн **саналыг дэмжье гэсэн санал хураалт явуулъя.**

**Зөвшөөрсөн: 27**

**Татгалзсан: 16**

**Бүгд: 43**

**62.8 хувийн саналаар дэмжигдлээ.**

8.Ажлын хэсгийн гаргасан, Төслийн 8 дугаар зүйлд 8.1.6 дахь заалтын “тусад нь байршуулж” гэсний өмнө “үйлчилгээ үзүүлэгчийн данснаас” гэж, мөн зүйлд доор дурдсан агуулгатай 8.6 дахь хэсэг нэмэх:

“8.6.Виртуал хөрөнгийн үйлчилгээ үзүүлэгч нь нягтлан бодох бүртгэл хөтлөхдөө санхүүгийн тайлагналын олон улсын стандартыг мөрдөх ба жил бүр санхүүгийн тайландаа Хороонд бүртгүүлсэн аудитын хуулийн этгээдээр аудит хийлгэж Хороонд хүргүүлнэ.” гэсэн **саналыг дэмжье гэсэн санал хураалт явуулъя.**

**Зөвшөөрсөн: 26**

**Татгалзсан: 17**

**Бүгд: 43**

**60.5 хувийн саналаар дэмжигдлээ.**

9.Ажлын хэсгийн гаргасан, Төслийн 10 дугаар зүйлийн 10.8 дахь хэсгийн “7.1.2-т” гэснийг “7.1.2, 7.1.5, 7.1.6-д” гэж, “хөндлөнгийн этгээдээр” гэснийг “мэргэжлийн холбоогоор” гэж тус тус өөрчлөх гэсэн **саналыг дэмжье гэсэн санал хураалт явуулъя.**

**Зөвшөөрсөн: 28**

**Татгалзсан: 15**

**Бүгд: 44**

**63.6 хувийн саналаар дэмжигдлээ.**

10.Ажлын хэсгийн гаргасан, Төслийн 10 дугаар зүйлийн 10.9.1 дэх заалтыг доор дурдсанаар өөрчлөн найруулах:

“10.9.1.виртуал хөрөнгийн үйлчилгээ үзүүлэгчийн бүртгэл, виртуал хөрөнгийн үйлчилгээ үзүүлэгчийн зохистой засаглал, үйл ажиллагаа, тайлан мэдээнд тавигдах шаардлагыг тодорхойлох, виртуал хөрөнгийн үйлчилгээ үзүүлэгчийн үйл ажиллагаа эрхлэх тохиромжтой этгээдийг тодорхойлох, виртуал хөрөнгийн үйлчилгээ үзүүлэгчийн хувь нийлүүлсэн хөрөнгө болон өөрийн хөрөнгийн хэмжээг тогтоох, түүнд өөрчлөлт оруулах, виртуал хөрөнгийн үйлчилгээ үзүүлэх үйл ажиллагаанд хязгаарлалт тогтоох, түр зогсоох, виртуал хөрөнгийн үйлчилгээ үзүүлэгчийн үйл ажиллагаанд зайны болон газар дээрх хяналт шалгалт хийх, виртуал хөрөнгийн үйлчилгээ үзүүлэгчийн үйл ажиллагаанд аудит хийх хуулийн этгээдийг бүртгэх, бүртгэхэд тавигдах нөхцөл, шаардлагыг тогтоох, энэ хуулийн 10.8-д заасан мэргэжлийн холбоонд тавигдах шаардлагыг тогтоох журмыг батлах;” гэсэн **саналыг дэмжье гэсэн санал хураалт явуулъя.**

**Зөвшөөрсөн: 28**

**Татгалзсан: 15**

**Бүгд: 44**

**63.6 хувийн саналаар дэмжигдлээ.**

11.Ажлын хэсгийн гаргасан, Төслийн 10 дугаар зүйлийн 10.9.6 дахь заалтыг доор дурдсанаар өөрчлөн найруулах:

“10.9.6.виртуал хөрөнгийн үйлчилгээ үзүүлэгч болон энэ хуулийн 4.1.4, 7.2-т заасан этгээдээс шаардлагатай баримт, мэдээ, мэдээллийг гаргуулан авах, эрсдэлд суурилсан хяналт шалгалтыг хэрэгжүүлэх;” гэсэн **саналыг дэмжье гэсэн санал хураалт явуулъя.**

**Зөвшөөрсөн: 26**

**Татгалзсан: 18**

**Бүгд: 44**

**59.1 хувийн саналаар дэмжигдлээ.**

12.Ажлын хэсгийн гаргасан, Төслийн 10 дугаар зүйлийн 10.9.9 дэх заалтын “хэсэгчлэн, эсхүл бүхэлд нь хязгаарлах, үйл ажиллагааг зогсоож” гэснийг “хязгаарлах, түр зогсоох,” гэж өөрчлөн, мөн зүйлд доор дурдсан агуулгатай 10.9.10 дахь заалт нэмэх:

“10.9.10.энэ хуулийн 8.6-д заасан аудитын хуулийн этгээдийг бүртгэх” гэсэн **саналыг дэмжье гэсэн санал хураалт явуулъя.**

**Зөвшөөрсөн: 25**

**Татгалзсан: 19**

**Бүгд: 44**

**56.8 хувийн саналаар дэмжигдлээ.**

13.Улсын Их Хурлын гишүүн Т.Доржханд, Б.Энхбаяр нарын гаргасан, Төслийн 10 дугаар зүйлийн 10.11 дэх хэсгийн “Хорооноос” гэсний дараа “мөнгө угаах, терроризмыг санхүүжүүлэхтэй тэмцэх зорилгоор” гэж нэмэх гэсэн **саналыг дэмжье гэсэн санал хураалт явуулъя.**

**Зөвшөөрсөн: 26**

**Татгалзсан: 18**

**Бүгд: 44**

**59.1 хувийн саналаар дэмжигдлээ.**

14.Төслийн 10 дугаар зүйлд доор дурдсан агуулгатай 10.14, 10.15 дахь хэсэг нэмэх:

“10.14.Виртуал хөрөнгийн үйлчилгээ үзүүлэгчээр бүртгэснийг тухайн виртуал хөрөнгөд өгч байгаа баталгаа гэж үзэхгүй бөгөөд виртуал хөрөнгийн үйлчилгээнд хамаарах үйл ажиллагааны үр дүнд үүссэн хохирлыг төр хариуцахгүй.”

10.15.Энэ хуулийн 10.9.1-д заасан журмаар Хороо нь өөртөө энэ хуульд зааснаас бусад бүрэн эрх олгохыг хориглоно.” гэсэн **саналыг дэмжье гэсэн санал хураалт явуулъя.**

**Дээрх саналтай холбогдуулан Улсын Их Хурлын гишүүн Н.Энхболд үг хэлэв.**

**Зөвшөөрсөн: 25**

**Татгалзсан: 18**

**Бүгд: 43**

**58.1 хувийн саналаар дэмжигдлээ.**

15.Ажлын хэсгийн гаргасан, Төслийн 11 дүгээр зүйлийн 11.1 дэх хэсгийн “хэсэгчлэн, эсхүл бүхэлд нь хязгаарлах, зогсоох,” гэснийг “хязгаарлах, түр зогсоох,” гэж өөрчлөн, мөн зүйлийн 11.3 дахь хэсгийг доор дурдсанаар өөрчлөн найруулах:

“11.3.Хороо виртуал хөрөнгийн үйлчилгээ үзүүлэгчийг бүртгэлээс хассан тохиолдолд энэ талаарулсын бүртгэлийн байгууллагад мэдэгдэнэ.” гэсэн **саналыг дэмжье гэсэн санал хураалт явуулъя.**

**Зөвшөөрсөн: 23**

**Татгалзсан: 20**

**Бүгд: 43**

**53.5 хувийн саналаар дэмжигдлээ.**

16.Ажлын хэсгийн гаргасан, Төслийн 12 дугаар зүйлийн гарчгийн “Баримтын” гэснийг “Баримт бичгийн” гэж өөрчлөн, мөн зүйлийн 12.1 дэх хэсгийг доор дурдсанаар өөрчлөн найруулах:

“12.1.Виртуал хөрөнгийн үйлчилгээ үзүүлэгч тухайн үйл ажиллагааны явцад бий болсон цаасан болон цахим баримт бичгийг хүлээн авсан, эсхүл үүсгэсэн өдрөөс хойш 10, түүнээс доошгүй жил хадгалж, хамгаална.” гэсэн **саналыг дэмжье гэсэн санал хураалт явуулъя.**

**Зөвшөөрсөн: 24**

**Татгалзсан: 19**

**Бүгд: 43**

**55.8 хувийн саналаар дэмжигдлээ.**

17.Төслийн 16 дугаар зүйлийг доор дурдсанаар өөрчлөн найруулах:

“**16 дугаар зүйл.Хууль тогтоомж зөрчигчид хүлээлгэх хариуцлага**

“16.1.Энэ хуулийг зөрчсөн хүн, хуулийн этгээдэд Эрүүгийн хууль, эсхүл Зөрчлийн тухай хуульд заасан хариуцлага хүлээлгэнэ.” гэсэн **саналыг дэмжье гэсэн санал хураалт явуулъя.**

**Зөвшөөрсөн: 24**

**Татгалзсан: 19**

**Бүгд: 43**

**55.8 хувийн саналаар дэмжигдлээ.**

18. Ажлын хэсгийн гаргасан, Төслийн 17 дугаар зүйлийг доор дурдсанаар өөрчлөн найруулах:

“**17 дугаар зүйл.Шилжилтийн үеийн зохицуулалт**

17.1.Энэ хууль хүчин төгөлдөр болсон өдрөөс хойш дөрвөн сарын хугацаанд аливаа компанийг Хорооноос энэ хуулийн 6.1-д заасан үйлчилгээ үзүүлэгчээр бүртгэхгүй.

17.2.Энэ хууль хүчин төгөлдөр болсон өдрөөс өмнө виртуал хөрөнгийн үйлчилгээ үзүүлж байсан этгээд энэ хуулийн 17.1-д заасан дөрвөн сарын хугацаа дууссанаас хойш гурван сарын дотор энэ хуульд заасан шаардлагыг хангаж, Хороонд бүртгүүлнэ.” гэсэн **саналыг дэмжье гэсэн санал хураалт явуулъя.**

**Зөвшөөрсөн: 19**

**Татгалзсан: 23**

**Бүгд: 43**

**44.2 хувийн саналаар дэмжигдсэнгүй.**

Улсын Их Хурлын гишүүн Н.Учралын “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Т.Аюурсайхан:** Улсын Их Хурлын гишүүн Н.Учралын гаргасан горимын саналыг дэмжье гэсэн санал хураалт явуулъя.

Зөвшөөрсөн: 21

Татгалзсан: 21

Бүгд: 42

50.0 хувийн саналаар горимын санал дэмжигдсэнгүй.

Улсын Их Хурлын гишүүн П.Анужингийн “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Т.Аюурсайхан:** Улсын Их Хурлын гишүүн П.Анужингийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 23

Татгалзсан: 20

Бүгд: 43

53.5 хувийн саналаар горимын санал дэмжигдлээ.

**Т.Аюурсайхан:** Горимын санал дэмжигдсэн тул Төслийн 17 дугаар зүйлийг доор дурдсанаар өөрчлөн найруулах:

“**17 дугаар зүйл.Шилжилтийн үеийн зохицуулалт**

17.1.Энэ хууль хүчин төгөлдөр болсон өдрөөс хойш дөрвөн сарын хугацаанд аливаа компанийг Хорооноос энэ хуулийн 6.1-д заасан үйлчилгээ үзүүлэгчээр бүртгэхгүй.

17.2.Энэ хууль хүчин төгөлдөр болсон өдрөөс өмнө виртуал хөрөнгийн үйлчилгээ үзүүлж байсан этгээд энэ хуулийн 17.1-д заасан дөрвөн сарын хугацаа дууссанаас хойш гурван сарын дотор энэ хуульд заасан шаардлагыг хангаж, Хороонд бүртгүүлнэ.” гэсэн **саналыг дэмжье гэсэн санал хураалтыг дахин явуулъя.**

**Зөвшөөрсөн: 21**

**Татгалзсан: 22**

**Бүгд: 43**

**48.8 хувийн саналаар дэмжигдсэнгүй.**

Улсын Их Хурлын гишүүн Н.Энхболдын “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Т.Аюурсайхан:** Улсын Их Хурлын гишүүн Н.Энхболдын гаргасан горимын саналыг дэмжье гэсэн санал хураалт явуулъя.

Зөвшөөрсөн: 23

Татгалзсан: 18

Бүгд: 41

56.1 хувийн саналаар горимын санал дэмжигдлээ.

**Т.Аюурсайхан:** Горимын санал дэмжигдсэн тул Төслийн 17 дугаар зүйлийг доор дурдсанаар өөрчлөн найруулах:

“**17 дугаар зүйл.Шилжилтийн үеийн зохицуулалт**

17.1.Энэ хууль хүчин төгөлдөр болсон өдрөөс хойш дөрвөн сарын хугацаанд аливаа компанийг Хорооноос энэ хуулийн 6.1-д заасан үйлчилгээ үзүүлэгчээр бүртгэхгүй.

17.2.Энэ хууль хүчин төгөлдөр болсон өдрөөс өмнө виртуал хөрөнгийн үйлчилгээ үзүүлж байсан этгээд энэ хуулийн 17.1-д заасан дөрвөн сарын хугацаа дууссанаас хойш гурван сарын дотор энэ хуульд заасан шаардлагыг хангаж, Хороонд бүртгүүлнэ.” гэсэн **саналыг дэмжье гэсэн санал хураалтыг дахин явуулъя.**

**Зөвшөөрсөн: 24**

**Татгалзсан: 17**

**Бүгд: 41**

**58.5 хувийн саналаар дэмжигдлээ.**

**Хоёр.Найруулгын санал:**

**Т.Аюурсайхан:** Ажлын хэсгийн гаргасан, Төслийн 4 дүгээр зүйлийн 4.1.4 дэх заалт, 15 дугаар зүйлийн 15.1 дэх хэсгийн “хувь” гэснийг, 5 дугаар зүйлийн гарчгийн “үйл ажиллагаандаа” гэснийг, 6 дугаар зүйлийн 6.1.5 дахь заалтын “олон” гэснийг, 10 дугаар зүйлийн 10.9.2 дахь заалтын “төлөх” гэснийг, 13 дугаар зүйлийн 13.1.5 дахь заалтын “хуулийн” гэснийг, мөн зүйлийн 13.1.7 дахь заалтын “тохиолдолд” гэснийг тус тус хасах гэсэн **саналыг дэмжье гэсэн санал хураалт явуулъя.**

**Зөвшөөрсөн: 23**

**Татгалзсан: 18**

**Бүгд: 41**

**56.1 хувийн саналаар дэмжигдлээ.**

*Виртуал хөрөнгийн үйлчилгээ үзүүлэгчийн тухай хуулийн төсөлтэй хамт өргөн мэдүүлсэн хуулийн төслүүдийн талаар Эдийн засгийн байнгын хорооноос гаргасан зарчмын зөрүүтэй саналын томьёоллоор санал хураалт явуулав.*

*Нэг.Санхүүгийн зохицуулах хорооны эрх зүйн байдлын тухай хуульд нэмэлт, өөрчлөлт оруулах тухай хуулийн төсөл.*

**Эдийн засгийн байнгын хорооны дэмжсэн санал:**

**Т.Аюурсайхан:** 1.Ажлын хэсгийн гаргасан, Төслийн 1 дүгээр зүйлийн 2 дахь дэд заалт буюу 6 дугаар зүйлийн 6.1.12 дахь заалтыг доор дурдсанаар өөрчлөн найруулах:

“6.1.12.технологид суурилсан санхүүгийн шинэ бүтээгдэхүүн, үйлчилгээ, бизнес загварыг хязгаарлагдмал хүрээнд бодитоор турших, нэвтрүүлэх сэндбокс зохицуулалтын орчинг бий болгох, холбогдох зохион байгуулалтын нэгж, зөвлөл байгуулах зэрэг харилцааг зохицуулсан сэндбокс зохицуулалтын журмыг Санхүү, төсвийн асуудал эрхэлсэн Засгийн газрын гишүүн, Монголбанкны Ерөнхийлөгчтэй хамтран батлах, хэрэгжүүлэх, хяналт тавих.” гэсэн **саналыг дэмжье гэсэн санал хураалт явуулъя.**

**Зөвшөөрсөн: 24**

**Татгалзсан: 17**

**Бүгд: 41**

**58.5 хувийн саналаар дэмжигдлээ.**

2.Ажлын хэсгийн гаргасан, Төслийн 4 дүгээр зүйлийн “6 дугаар зүйлийн 6.1.5 дахь заалт”, гэсний байрыг өөрчилж “26 дугаар зүйлийн 26.1.2 дахь заалт,” гэсний өмнө шилжүүлэх, “6 дугаар зүйлийн 6.1.11 дэх заалтын” гэсний өмнө “6 дугаар зүйлийн 6.1.9, 6.1.10 дахь заалтын “эзэмшигчийг” гэснийг “эзэмшигч, бүртгэлтэй этгээдийг” гэж, “тус тус өөрчилсүгэй.” гэсний өмнө “20 дугаар зүйлийн 20.1.2 дахь заалтын “эзэмшигчдээс” гэснийг “эзэмшигчид, бүртгэлтэй этгээдээс” гэж” тус тус нэмэх гэсэн **саналыг дэмжье гэсэн санал хураалт явуулъя.**

**Зөвшөөрсөн: 23**

**Татгалзсан: 18**

**Бүгд: 41**

**56.1 хувийн саналаар дэмжигдлээ.**

*Хоёр.Эрүүгийн хуульд нэмэлт оруулах тухай хуулийн төсөл.*

**Эдийн засгийн байнгын хорооны дэмжсэн санал:**

**Т.Аюурсайхан:** 1. Ажлын хэсгийн гаргасан, Төслийн 1 дүгээр зүйлд доор дурдсан агуулгатай 18.20 дугаар зүйл нэмэх.

“**18.20 дугаар зүйл.Виртуал хөрөнгийн үйлчилгээ үзүүлэгчийн үйл ажиллагаанд арилжааг урвуулан ашиглах**

1.Виртуал хөрөнгийн хуурамч арилжаа хийсэн, эсхүл үнэ ханшийг зохиомлоор тогтоосон, эсхүл оролцогч, харилцагчийг арилжаанд оролцуулах, эсхүл оролцуулахгүй байх зорилгоор хууран мэхэлсэн бол хоёр мянга долоон зуун нэгжээс арван мянган нэгжтэй тэнцэх хэмжээний төгрөгөөр торгох, эсхүл зургаан сараас хоёр жил хүртэл хугацаагаар зорчих эрхийг хязгаарлах, эсхүл зургаан сараас хоёр жил хүртэл хугацаагаар хорих ял шийтгэнэ.

2.Энэ гэмт хэргийг виртуал хөрөнгийн үйлчилгээ үзүүлэгчийн эрх бүхий албан тушаалтан, ажилтан, эсхүл виртуал хөрөнгийн үйлчилгээ үзүүлэгчийн эцсийн өмчлөгч, хуулийн этгээдийн хувьцааны тав, түүнээс дээш хувийг эзэмшдэг хүн үйлдсэн бол хоёр жилээс найман жил хүртэл хугацаагаар хорих ял шийтгэнэ.

3.Энэ гэмт хэргийг зохион байгуулалттай гэмт бүлэг үйлдсэн бол таван жилээс арван хоёр жил хүртэл хугацаагаар хорих ял шийтгэнэ.

4.Энэ гэмт хэргийг хуулийн этгээдийн нэрийн өмнөөс, хуулийн этгээдийн ашиг сонирхлын төлөө үйлдсэн бол хуулийн этгээдийг тодорхой төрлийн үйл ажиллагаа явуулах эрх хасаж арван мянган нэгжээс наян мянган нэгжтэй тэнцэх хэмжээний төгрөгөөр торгох ял шийтгэнэ.

Тайлбар:- Энэ зүйлд заасан “хуурамч арилжаа хийсэн” гэж виртуал хөрөнгийн арилжаанд оролцогч, харилцагчийг төөрөгдүүлэхийн тулд тодорхой виртуал хөрөнгийн өмчлөгч нь өөрчлөгдөөгүй боловч арилжаа идэвхтэй явагдаж байгаа дүр үзүүлэн хэлцэл хийх болон үгсэн хуйвалдах замаар тодорхой виртуал хөрөнгийг худалдах, худалдан авах үнийг ойролцоо түвшинд захиалах, хэлцэл хийхийг ойлгоно.

-Энэ зүйлд заасан “үнэ ханшийг зохиомлоор тогтоосон” гэж тодорхой виртуал хөрөнгийг бусад этгээд худалдан авах, худалдан авахгүй байх, захиалах, захиалахгүй байх нөхцөлийг бүрдүүлэхийн тулд ханшийг өсгөх, бууруулах, тодорхой түвшинд барихад чиглэсэн хоёр ба түүнээс дээш хэлцэл хийхийг ойлгоно.

-Энэ зүйлд заасан “оролцогч, харилцагчийг арилжаанд оролцуулах, эсхүл оролцуулахгүй байх зорилгоор хууран мэхэлсэн” гэж бодит бус, төөрөгдүүлсэн, эсхүл хуурамч мэдэгдэл, амлалт, таамаг гаргах, нийтлэх, чухал үйл баримтыг нуун дарагдуулах, бодит үйл баримтын талаар худал мэдэгдэл хийх замаар болон тодорхой арга, хэрэгсэл, тоног төхөөрөмж ашиглан хэлцлийн нөгөө тал болох этгээдийг төөрөгдүүлэхийг ойлгоно.” гэсэн **саналыг дэмжье гэсэн санал хураалт явуулъя.**

**Дээрх саналтай холбогдуулан Улсын Их Хурлын гишүүн С.Одонтуяа үг хэлэв.**

**Зөвшөөрсөн: 24**

**Татгалзсан: 17**

**Бүгд: 41**

**58.5 хувийн саналаар дэмжигдлээ.**

*Гурав.Зөрчлийн тухай хуульд нэмэлт оруулах тухай хуулийн төсөл.*

**Эдийн засгийн байнгын хорооны дэмжсэн санал:**

**Т.Аюурсайхан:** 1.Ажлын хэсгийн гаргасан, Төслийн 1 дүгээр зүйлийн 1 дэх заалтын “зөрчилд холбогдох хөрөнгө, орлогыг хурааж, учруулсан хохирол нөхөн төлбөрийг гаргуулж” гэснийг “зөрчил үйлдэхэд ашигласан эд зүйлийг хурааж” гэж өөрчлөх гэсэн **саналыг дэмжье гэсэн санал хураалт явуулъя.**

**Зөвшөөрсөн: 23**

**Татгалзсан: 18**

**Бүгд: 41**

**56.1 хувийн саналаар дэмжигдлээ.**

2.Ажлын хэсгийн гаргасан, Төслийн 1 дүгээр зүйлийн 2 дахь заалтын “учруулсан хохирол, нөхөн төлбөрийг гаргуулж” гэснийг хасах гэсэн **саналыг дэмжье гэсэн санал хураалт явуулъя.**

**Зөвшөөрсөн: 23**

**Татгалзсан: 18**

**Бүгд: 41**

**56.1 хувийн саналаар дэмжигдлээ.**

3.Ажлын хэсгийн гаргасан, Төслийн 1 дүгээр зүйлийн 3 дахь заалтын “Виртуал хөрөнгийн үйлчилгээ үзүүлэгч,” гэсний дараа “түүний эрх бүхий албан тушаалтан, ажилтан болон холбогдох этгээд нь” гэж нэмэх гэсэн **саналыг дэмжье гэсэн санал хураалт явуулъя.**

**Зөвшөөрсөн: 24**

**Татгалзсан: 17**

**Бүгд: 41**

**58.5 хувийн саналаар дэмжигдлээ.**

4.Ажлын хэсгийн гаргасан, Төслийн 1 дүгээр зүйлийн 4, 6 дахь заалтыг бүхэлд нь хасах гэсэн **саналыг дэмжье гэсэн санал хураалт явуулъя.**

**Зөвшөөрсөн: 25**

**Татгалзсан: 16**

**Бүгд: 41**

**61.0 хувийн саналаар дэмжигдлээ.**

5.Ажлын хэсгийн гаргасан, Төслийн 1 дүгээр зүйлийн 5 дахь заалтыг доор дурдсанаар өөрчлөн найруулах.

“5.Виртуал хөрөнгийн үйлчилгээ үзүүлэгч, түүний эрх бүхий албан тушаалтан болон холбогдох этгээд нь хуульд заасан шаардлагыг хангаж ажиллаагүй, эсхүл үүргээ хэрэгжүүлээгүй, түүнийг зөрчсөн бол хүнийг хоёр мянган нэгжтэй тэнцэх хэмжээний төгрөгөөр, хуулийн этгээдийг хорин мянган нэгжтэй тэнцэх хэмжээний төгрөгөөр торгоно.” гэсэн **саналыг дэмжье гэсэн санал хураалт явуулъя.**

**Зөвшөөрсөн: 25**

**Татгалзсан: 16**

**Бүгд: 41**

**61.0 хувийн саналаар дэмжигдлээ.**

6.Төслийн 1 дүгээр зүйлд доор дурдсан агуулгатай 4 дэх заалт нэмэх:

“4.Виртуал хөрөнгийг виртуал хөрөнгийн үйлчилгээ үзүүлэгчээр бүртгүүлсэн компаниар дамжуулахгүйгээр нийтэд санал болгож худалдсан бол зөрчил үйлдэхэд ашигласан эд зүйлийг хурааж, хүнийг хорин мянган нэгжтэй тэнцэх хэмжээний төгрөгөөр, хуулийн этгээдийг хоёр зуун мянган нэгжтэй тэнцэх хэмжээний төгрөгөөр торгоно.” гэсэн **саналыг дэмжье гэсэн санал хураалт явуулъя.**

**Зөвшөөрсөн: 23**

**Татгалзсан: 18**

**Бүгд: 41**

**56.1 хувийн саналаар дэмжигдлээ.**

*Дөрөв.Зөрчил шалган шийдвэрлэх тухай хуульд нэмэлт оруулах тухай хуулийн төсөл.*

**Эдийн засгийн байнгын хорооны дэмжсэн санал:**

**Т.Аюурсайхан:** Ажлын хэсгийн гаргасан, Төслийн 1 дүгээр зүйлийн “6 дахь хэсгийн 6.18 дахь заалтын” гэсний дараа “2, 4, 5 дахь хэсэг,” гэсний дараа “10.1 дүгээр зүйлийн 4 дэх хэсэг,” гэж, мөн заалтын” гэж, “нэмсүгэй.” гэсний өмнө “тус тус” гэж нэмэх гэсэн **саналыг дэмжье гэсэн санал хураалт явуулъя.**

**Зөвшөөрсөн: 25**

**Татгалзсан: 16**

**Бүгд: 41**

**61.0 хувийн саналаар дэмжигдлээ.**

*Тав.Мөнгө угаах болон терроризмыг санхүүжүүлэхтэй тэмцэх тухай хуульд нэмэлт, өөрчлөлт оруулах тухай хуулийн төсөл.*

**Эдийн засгийн байнгын хорооны дэмжсэн санал:**

**Т.Аюурсайхан:** Ажлын хэсгийн гаргасан, Төслийн 2 дугаар зүйлийг доор дурдсанаар өөрчлөн найруулах:

“**2 дугаар зүйл.**Мөнгө угаах болон терроризмыг санхүүжүүлэхтэй тэмцэх тухай хуулийн 5 дугаар зүйлийн 5.7, 5.12, 5.13 дахь хэсгийн “4.1.7-д” гэснийг “4.1.7, 4.1.10-т” гэж, 7 дугаар зүйлийн 7.1 дэх хэсгийн “болон гадаад төлбөр тооцооны” гэснийг “, гадаад төлбөр тооцоо болон виртуал хөрөнгийн” гэж, 19 дүгээр зүйлийн 19.1 дэх хэсгийн “4.1.8-д” гэснийг “4.1.8, 4.1.10-т” гэж өөрчилсүгэй.” гэсэн **саналыг дэмжье гэсэн санал хураалт явуулъя.**

**Зөвшөөрсөн: 25**

**Татгалзсан: 16**

**Бүгд: 41**

**61.0 хувийн саналаар дэмжигдлээ.**

*Зургаа.Монгол Улсын Их Хурлын чуулганы хуралдааны дэгийн тухай хуулийн 40 дүгээр зүйлд заасны дагуу хийх хуулийн өөрчлөлтүүд*

**Эдийн засгийн байнгын хорооны дэмжсэн санал:**

**Т.Аюурсайхан:**1.Ажлын хэсгийн гаргасан, “Виртуал хөрөнгийн үйлчилгээ үзүүлэгчийн тухай хууль баталсантай холбогдуулан авах арга хэмжээний тухай” Улсын Их Хурлын тогтоолын төслийг боловсруулж, Байнгын хороо, нэгдсэн хуралдаанаар хэлэлцүүлэх гэсэн **саналыг дэмжье гэсэн санал хураалт явуулъя.**

**Зөвшөөрсөн: 24**

**Татгалзсан: 17**

**Бүгд: 41**

**58.5 хувийн саналаар дэмжигдлээ.**

2.Ажлын хэсгийн гаргасан, Нягтлан бодох бүртгэлийн тухай хуульд өөрчлөлт оруулах тухай хуулийн төслийг боловсруулж, Байнгын хороо, нэгдсэн хуралдаанаар хэлэлцүүлэх гэсэн **саналыг дэмжье гэсэн санал хураалт явуулъя.**

**Зөвшөөрсөн: 25**

**Татгалзсан: 16**

**Бүгд: 41**

**61.0 хувийн саналаар дэмжигдлээ.**

3.Ажлын хэсгийн гаргасан, Эрүүгийн хэрэг хянан шийдвэрлэх тухай хуульд нэмэлт оруулах тухай хуулийн төслийг боловсруулж, Байнгын хороо, нэгдсэн хуралдаанаар хэлэлцүүлэх гэсэн **саналыг дэмжье гэсэн санал хураалт явуулъя.**

**Зөвшөөрсөн: 25**

**Татгалзсан: 16**

**Бүгд: 41**

**61.0 хувийн саналаар дэмжигдлээ.**

4.Ажлын хэсгийн гаргасан, Зар сурталчилгааны тухай хуульд нэмэлт оруулах тухай хуулийн төслийг боловсруулж, Байнгын хороо, нэгдсэн хуралдаанаар хэлэлцүүлэх гэсэн **саналыг дэмжье гэсэн санал хураалт явуулъя.**

**Зөвшөөрсөн: 22**

**Татгалзсан: 19**

**Бүгд: 41**

**53.7 хувийн саналаар дэмжигдлээ.**

**Зарчмын зөрүүтэй саналын томьёоллоор санал хурааж дууслаа.**

**Виртуал хөрөнгийн үйлчилгээ үзүүлэгчийн тухай хуулийн төсөл болон хамт өргөн мэдүүлсэн хуулийн**төслүүдийг эцсийн хэлэлцүүлэгт бэлтгүүлэхээр Эдийн засгийн болон Инновац, цахим бодлогын байнгын хороонд шилжүүлэв.

***Уг асуудлыг 13 цаг 53 минутад хэлэлцэж дуусав.***

*Улсын Их Хурлын дарга Г.Занданшатар 13 цаг 54 минутаас хуралдааныг даргалав.*

***Дөрөв.Шүүхийн ерөнхий зөвлөлийн шүүгч бус гишүүнийг томилох тухай асуудал***

Хэлэлцэж буй асуудалтай холбогдуулан Монгол Улсын Ерөнхийлөгчийн Хууль зүйн бодлогын зөвлөх А.Бямбажаргал, Хууль зүй, дотоод хэргийн яамны Төрийн нарийн бичгийн дарга Б.Баасандорж, Монголын өмгөөлөгчдийн холбооны дэд ерөнхийлөгч М.Баасанбат, Монгол Улсын Их сургуулийн Хууль зүйн сургуулийн багш О.Мөнхсайхан, Улсын Их Хурал дахь Монгол Ардын намын бүлгийн ажлын албаны дарга С.Далхаасүрэн, Улсын Их Хурал дахь Ардчилсан намын бүлгийн даргын зөвлөх Д.Батдорж, Шүүхийн ерөнхий зөвлөлийн шүүгч бус гишүүнд нэр дэвшигч Н.Баасанжав, Н.Мөнгөнцэцэг, Р.Онончимэг, Н.Отгончимэг, Д.Эрдэнэчимэг нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын дарга Э.Түвшинжаргал, мөн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, мөн хэлтсийн Хууль зүйн байнгын хороо хариуцсан ахлах зөвлөх М.Үнэнбат, гэрээт ажилтан Н.Галсанбат нар байлцав.

Нэр дэвшигчдийн талаарх танилцуулга болон Хууль зүйн байнгын хорооноос гаргасан санал, дүгнэлтийг Улсын Их Хурлын гишүүн С.Бямбацогт танилцуулав.

Байнгын хорооны санал, дүгнэлт болон нэр дэвшигчдээс Улсын Их Хурлын гишүүн Ч.Ундрам, Д.Тогтохсүрэн, Т.Аюурсайхан, М.Оюунчимэг, С.Чинзориг, Д.Ганбат, Ц.Туваан, Н.Алтанхуяг, Н.Учрал, Н.Энхболд, С.Ганбаатар, Б.Жаргалмаа, Б.Бат-Эрдэнэ нарын тавьсан асуултад Хууль зүйн байнгын хорооны дарга С.Бямбацогт, Монгол Улсын Их сургуулийн Хууль зүйн сургуулийн багш О.Мөнхсайхан, нэр дэвшигч Н.Баасанжав, Н.Мөнгөнцэцэг, Р.Онончимэг, Н.Отгончимэг, Д.Эрдэнэчимэг нар хариулж, тайлбар хийв.

Улсын Их Хурлын гишүүн Ж.Сүхбаатар, Б.Энхбаяр нар үг хэлэв.

“Шүүхийн ерөнхий зөвлөлийн шүүгч бус гишүүнийг томилох тухай” асуудлаар Улсын Их Хурлын гишүүн, Улсын Их Хурал дахь Ардчилсан намын бүлгийн дарга Д.Ганбат ажлын 5 өдрийн завсарлага авах тухай мэдэгдэж, Авлигатай тэмцэх газраас нэр дэвшигчдийн хувийн ашиг сонирхлын урьдчилсан мэдүүлэг ирүүлэх хүртэл хугацаагаар завсарлага авав./16:16/

***Тав.Шүүхийн сахилгын хорооны шүүгч бус гишүүнийг томилох тухай асуудал.***

Хэлэлцэж буй асуудалтай холбогдуулан Монгол Улсын Ерөнхийлөгчийн Хууль зүйн бодлогын зөвлөх А.Бямбажаргал, Хууль зүй, дотоод хэргийн яамны Төрийн нарийн бичгийн дарга Б.Баасандорж, Монголын өмгөөлөгчдийн холбооны дэд ерөнхийлөгч М.Баасанбат, Монгол Улсын Их сургуулийн Хууль зүйн сургуулийн багш О.Мөнхсайхан, Улсын Их Хурал дахь Монгол Ардын намын бүлгийн ажлын албаны дарга С.Далхаасүрэн, Улсын Их Хурал дахь Ардчилсан намын бүлгийн даргын зөвлөх Д.Батдорж, Шүүхийн сахилгын хорооны шүүгч бус гишүүнд нэр дэвшигч Д.Ариунтуяа, Ц.Давхарбаяр, Д.Мягмарцэрэн, Х.Хашбаатар, Д.Эрдэнэчулуун нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын дарга Э.Түвшинжаргал, мөн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, мөн хэлтсийн Хууль зүйн байнгын хороо хариуцсан ахлах зөвлөх М.Үнэнбат, гэрээт ажилтан Н.Галсанбат нар байлцав.

Нэр дэвшигчдийн талаарх танилцуулга болон Хууль зүйн байнгын хорооноос гаргасан санал, дүгнэлтийг Улсын Их Хурлын гишүүн С.Бямбацогт танилцуулав.

Байнгын хорооны санал, дүгнэлт болон нэр дэвшигчдээс Улсын Их Хурлын гишүүн Б.Баярсайхан, С.Чинзориг, М.Оюунчимэг, Б.Энхбаяр, Ж.Сүхбаатар, Ц.Туваан, Т.Аюурсайхан, Ш.Раднаасэд, Д.Тогтохсүрэн нарын тавьсан асуултад Хууль зүйн байнгын хорооны дарга С.Бямбацогт, нэр дэвшигч Д.Ариунтуяа, Ц.Давхарбаяр, Д.Мягмарцэрэн, Х.Хашбаатар, Д.Эрдэнэчулуун нар хариулж, тайлбар хийв.

**Г.Занданшатар:** 1.Байнгын хорооны саналаар Шүүхийн сахилгын хорооны шүүгч бус гишүүнээр Хашгамбайн Хашбаатарыг томилох нь зүйтэй гэсэн **саналыг дэмжье гэсэн** санал хураалт явуулъя.

**Зөвшөөрсөн: 37**

**Татгалзсан: 7**

**Бүгд: 44**

**84.1 хувийн саналаар дэмжигдлээ.**

2.Байнгын хорооны саналаар Шүүхийн сахилгын хорооны шүүгч бус гишүүнээр Цэвээнсүрэнгийн Давхарбаярыг томилохнь зүйтэй гэсэн **саналыг дэмжье гэсэн** санал хураалт явуулъя.

**Зөвшөөрсөн: 38**

**Татгалзсан: 5**

**Бүгд: 43**

**88.4 хувийн саналаар дэмжигдлээ.**

3.Байнгын хорооны саналаар Шүүхийн сахилгын хорооны шүүгч бус гишүүнээр Доржгочоогийн Ариунтуяаг томилохнь зүйтэй гэсэн **саналыг дэмжье гэсэн** санал хураалт явуулъя.

**Зөвшөөрсөн: 34**

**Татгалзсан: 9**

**Бүгд: 43**

**79.1 хувийн саналаар дэмжигдлээ.**

4.Байнгын хорооны саналаар Шүүхийн сахилгын хорооны шүүгч бус гишүүнээр Думбурайн Мягмарцэрэнг томилох нь зүйтэй гэсэн **саналыг дэмжье гэсэн** санал хураалт явуулъя.

**Зөвшөөрсөн: 37**

**Татгалзсан: 6**

**Бүгд: 43**

**86.0 хувийн саналаар дэмжигдлээ.**

5.Байнгын хорооны саналаар Шүүхийн сахилгын хорооны шүүгч бус гишүүнээр Дашзэвэгийн Эрдэнэчулууныг томилох нь зүйтэй гэсэн **саналыг дэмжье гэсэн** санал хураалт явуулъя.

**Зөвшөөрсөн: 33**

**Татгалзсан: 10**

**Бүгд: 43**

**76.7 хувийн саналаар дэмжигдлээ.**

Монгол Улсын Их Хурлын чуулганы хуралдааны дэгийн тухай хуулийн 1081 дүгээр зүйлийн 1081.3-т заасны дагуу хуралдаанд оролцсон гишүүдийн олонх томилох саналыг дэмжсэн тул энэ тухай тогтоол баталсанд тооцов.

Улсын Их Хурлын дарга Г.Занданшатар “Шүүхийн сахилгын хорооны шүүгч бус гишүүнээр томилох тухай” Улсын Их Хурлын тогтоолын эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд тогтоолын эцсийн найруулгатай танилцлаа./18:01/

*Чуулганы нэгдсэн хуралдаанаар 5 асуудал хэлэлцэв.*

Чуулганы нэгдсэн хуралдааны зохион байгуулалтыг Улсын Их Хурлын Тамгын газрын Хууль, эрх зүйн газрын Хуралдаан зохион байгуулах хэлтсийн дарга Г.Агар-Эрдэнэ, мөн хэлтсийн шинжээч М.Номиндулам, С.Энхзаяа нар болон техник хангамжийн зохион байгуулалтыг Мэдээллийн технологийн хэлтсийн дарга Ж.Элбэгзаяа, шинжээч У.Энхжин нар хариуцан ажиллав.

*Хуралдаан 8 цаг үргэлжилж, 76 гишүүнээс 56 гишүүн хүрэлцэн ирж, 73.7 хувийн ирцтэйгээр 18 цаг 05 минутад өндөрлөв.*

**Тэмдэглэлтэй танилцсан:**

ЕРӨНХИЙ НАРИЙН

БИЧГИЙН ДАРГА Л.ӨЛЗИЙСАЙХАН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Э.СУВД-ЭРДЭНЭ

**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**11 ДҮГЭЭР САРЫН 18-НЫ ӨДӨР /ПҮРЭВ ГАРАГ/-ИЙН НЭГДСЭН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Г.Занданшатар:** Улсын Их Хурлын гишүүдийн өдрийн амгаланг айлтгая. Ирцийг танилцуулъя. Ирвэл зохих 76 гишүүнээс 13 гишүүн өвчтэй, чөлөөтэй, томилолттой ажиллаж байна. Ирвэл зохих 63 гишүүнээс 42 гишүүн ирж, хуралдааны ирц 55.3 хувийн ирцтэй бүрдсэн байна. Ингээд Улсын Их Хурлын 2021 оны намрын ээлжит чуулганы 11 дүгээр сарын 18-ны өдрийн нэгдсэн хуралдаан нээснийг мэдэгдье.

Чуулганы нэгдсэн хуралдаанаар хэлэлцэх асуудлыг танилцуулъя. 9 асуудал хэлэлцэнэ.

Нэгдүгээрт, “Төрөөс мөнгөний бодлогын талаар 2022 онд баримтлах үндсэн чиглэл батлах тухай” Улсын Их Хурлын тогтоолын төслийн эцсийн хэлэлцүүлгийг хийнэ.

Хоёрдугаарт, “Монгол-Оросын хувь нийлүүлсэн Улаанбаатар төмөр замын нийгэмлэгийн талаарх зорих зарим арга хэмжээний тухай” Улсын Их Хурлын тогтоолын төслийн хэлэлцэх эсэхийг хэлэлцэнэ.

Гуравдугаарт, Виртуал, хөрөнгийн үйлчилгээ үзүүлэгчийн тухай хуулийн төсөл болон хамт өргөн мэдүүлсэн хуулийн төслүүдийг хэлэлцэнэ.

Дөрөвт, Шүүхийн ерөнхий зөвлөлийн шүүгч бус гишүүнийг томилох тухай асуудал.

Тавд, Шүүхийн сахилгын хорооны шүүгч бус гишүүнийг томилох тухай асуудал

Зургаад, Эрүүгийн хэрэг хянан шийдвэрлэх тухай хуульд өөрчлөлт оруулах тухай хуулийн төслийн анхны хэлэлцүүлгийг явуулна.

Долоод, Ажиллах хүчний шилжилт хөдөлгөөний тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийн анхны хэлэлцүүлгээ явуулна. 44 саналтай.

Наймд, Жолоочийн даатгалын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд

Ес, Кибер аюулгүй байдлын тухай хуулийн төсөл болон хамт өргөн мэдүүлсэн хуулийн төслүүдийг хэлэлцэнэ.

Монгол Улсын Их Хурлын чуулганы хуралдааны дэгийн тухай хуулийн 13.4-д “Гишүүн энэ хуулийн 9.5-д заасан нэгдсэн хуралдаанд хэлэлцэхээр тогтсон асуудлын дарааллыг өөрчлөх, хойшлуулах, асуудал нэмэх горимын санал гаргах бол үндэслэл бүхий саналаа өмнөх өдрийн 17 цагаас өмнө Улсын Их Хурлын дарга бичгээр ирүүлнэ.” гэж заасны дагуу Улсын Их Хурлын гишүүн Сайнхүүгийн Ганбаатар, Норовын Алтанхуяг нараас тус тусад ирүүлсэн албан бичгийг уншиж танилцуулъя.

Үндэслэл бүхий бичгээ Норовын Алтанхуяг гишүүн, Сайнхүүгийн Ганбаатар гишүүд ирүүлсэн байна. Ингээд Сайнхүүгийн Ганбаатар гишүүн үг хэлнэ.

**С.Ганбаатар:** Би хүнд муу үг хэлдэггүй хүн. Би шударга үнэнийг хэлнэ. Зарим хүн миний үгийг их муу үг гэж өөр дээрээ хүлээж авдаг. Монгол Ардын Намын бүлэг даатгалын компаниудад худалдагдсан байна, барьцаалагдсан байна, хахууль авсан байна гэж би үзэж байна. Өнөөдөр Жолоочийн даатгалын тухай хууль дээр би горимын санал оруулъя. 2 горимын саналаа хэлэхээс өмнө би үндэслэлүүдээ хэлье.

Нэгдүгээрт, Жолоочийн хариуцлагын даатгалын тухай хууль бол өөрөө өөрсдийнхөө төлөө өөрсдөө эрсдэлээ хамтаараа үүрье гэсэн хууль. Энэ өөрөө 1 сая машин эзэмшигч, хувийн өмчтэй хүмүүсийн эрх ашгийг хамгаалж байгаа хууль. Энийг төрд авъя гэж байгаа юм юу ч байхгүй. Би энэ хуулийг уг нь нэг чимээгүйхэн шиг дэмжчихье гэж бодсон. Мэдээж тэр дээр саналуудаа хэлэлгүй яах вэ. Энэ дээр төрд авъя гэдэг PR-ийг даатгалын 14 компанийн эзэд битүү явуулаад бас зарим гишүүд энийг ярьж байгаа юм. Өнөөдөр 1 сая жолооч нарын эрх ашгийг хамгаалах тухай энэ зааланд ерөөсөө яригдахгүй байгаа. Тэгэхлээр нэгдүгээрт өнөөдөр энэ орж ирж байгаа хэлэлцэх эсэхээ шийдэгдээгүй байхад даатгалын компанийн төлөөллийг өнөөдрийг хүртэл суулгасан энийгээ гаргаад жолооч нарын төлөөлөл, тэдний эрх ашгийг хамгаалдаг хүмүүсийг бас хамтад нь оролцуулмаар байна гэсэн горимын саналыг гаргаж байна. Төрөөс 14 компанид 230 тэрбум төгрөгийг төрийн албан журмын даатгалаар хурааж авч байгаа шүү дээ. Төрийн нэрийг барьж, тэгээд төрөөс монополь эрхтээс тусгай зөвшөөрөл авсан 14 компани энэ мөнгийг зарцуулж байгаа. Энэ дээр нь төрөөс 1 сая жолооч нараас мөнгөний эздэд эрх ашгийг нь жоохон өндөрхөн шиг хамгаалъя даатгал, нөхөн төлбөр авахдаа маш их хүндрэлтэй байдал үүсэж байна гэдгийг зохицуулалт хийе гэсний төлөө төрд авах гэнэ гэдэг PR л явлаа. Үндсэн хуулийн 5.4-т “төрөөс эдийн засгийг зохицуулна.” гэж заасан байгаа юм. Бид төрийн зохицуулалттай, эдийн засагт амьдардаг. Мал шиг талд бэлчдэг, зүгээр хэн ч хамаагүй улсууд биш. Төрөөс зохицуулалт хийнэ. Төр авъя гээгүй. 1 сая жолооч нар бүгдээрээ хувийн өмчтөнүүд, энэ хувийн өмчийн эрхийг нь хамгаалъя. Үндсэндээ аваар осолд ороод дээшээ тэнгэр хол, доошоо газар хатуу гэсэн энэ хэцүү цаг үед бие биеийнхээ эрсдэлийг хамтдаа хувааж үрье гэдэг энэ систем нь өөрөө өөрсдийнх нь төлөөлөл тогтолцоо. Энэ жинхэнэ капитализмын тогтолцоо юм байгаа юм уг нь. Капитализмын амь амиа бодоорой гэдэг хатуу ширүүн байдлыг нь зөөллөх гэж Mitigation гэж ярьж байгаа шүү дээ. Зөөллөх гэж энэ бодлогыг капиталистууд санаачилсан. Тэгэхлээр энэ тогтолцоог нь байхгүй болгоё, хэлэлцэхгүй байя гэдэг бол байж болохгүй зүйл. Монгол Ардын намын бүлэг энийгээ эргэж хараач. 14 компанийн 230 тэрбум төгрөг. Энэ их мөнгө. Энэ мөнгөнөөс 110 тэрбум төгрөгийг нөхөн олговорт буцааж өгдөг 220-иод тэрбум төгрөгийг энэ компаниудын орлого болдог. Энэ 14 компанийн хамгийн том нь гадаад компани байгаа. Гадаадын. Тэгэхлээр энэ дээр та нар эргэж хараач.

Хоёрдугаарт, Миний горимын санал. Миний үгийг дуугүй сонсчихвол их буян болно доо. Хоёрдугаарт өнөөдөр энэ тухай 14 компанийн даатгалын баян компаниудын ашгийн тухай та нар их ярих юм. Хувийн хэвшил, капитализмын, зах зээлийн. Зах зээлийн эдийн засгийг хамгийн их нуруун дээрээ үүрч яваа улсууд бол тэр 1 сая машиныг өмчилж байгаа тэр 1 сая жолооч нар шүү. Эд нарын эрх ашгийг ярилцъя, хэлэлцье гэхэд яагаад хэлэлцэхгүй гэж Монгол Ардын нам шийдвэр гаргав? Энийгээ эргэж хараач. Хоёрдугаар миний санал. Бүр энэ жолооч нарын эрх ашгийн тухай хуулийг өлгийнд нь нядлах гэж байгаа бол миний хоёрдугаар горимын санал бол Засгийн газар дээр миний сонссоноор энэ даатгалын энэ багц хууль яригдаж байгаа юм гэсэн. Өнөөдөр энэ хуулиа тэгвэл эргэж хараад хамтруулаад хэлэлцэх тийм алтан боломжийг бас өгөөч.

Гуравдугаарт, Жолооч нарын даатгал төлөгчдийн гэж байгаа юм шүү. Мөнгөө төлсөн хүмүүс хөгжмөө захиалдаг, юун хөгжим захиалах. Тэр хөгжмийн төрийн монополь эрхээр аваад 14 компанид өгчихсөн. Тэр хүмүүсийн дуу хоолойг сонсож, тэр хүмүүсийн төлөөллийн байгууллагууд энэ асуудалд оролцуулъя, хяналт тавьдаг болъё, дуу хоолойг нь сонсдог болъё л гэдгээр би энэ хуулийг уг нь дэмжээд хүлээж аваад байгаа юм. Тэгэхлээр жолооч нарын эрсдэл аюултай байдлыг базаар дээр зах зээл дээр гаргаж болохгүй. Бусад орныхоо хуулиудыг тэр Германы хууль эд нарыг хараарай. Энийг та нар зүгээр албан журмын даатгалыг сайн дурын даатгалтай хольж ойлгоод байгаа байхгүй юу. Сайн дурын даатгал бол хамаа алга. Тэр луувангаа иднэ үү…/минут дуусав/

**Г.Занданшатар:** Одоо эрхэм гишүүн Норовын Алтанхуяг.

**Н.Алтанхуяг:** Бид 2-ын санал давхцаж байгаа юм байна даа. Ганбаатар гишүүнтэй би адилхан саналаар үг хэлье гэсэн юм. Би зүгээр Ардын нам гэж яриад яах вэ? Ер нь манайх бид нар ард түмний эрх ашгийг хамгаалагч ийм төлөөлөгчид юм чинь хэдүүлээ энэ жолоочийн хариуцлагын албан журмын даатгалынхаа тухай хуулийг хэлэлцдэгээрээ хэлэлцээд явъя. Засгийн газар дээр нэг төсөл орж ирэх сураг байна. Бухын доодохыг харсан үнэг турж үхнэ гэгчээр тэрийг хүлээгээд яах вэ? Тэд нар яаравчлаад хойноос нь оруулна биз. Тэгвэл нэгтгэж бариад ярьж болох юм. Би бол энэ зах зээл рүү шилжиж байгаа системд даатгал бол маш чухал зүйл гэж үздэг. Иргэдийн олон төрлийн эрсдэлийг хамгаалдаг ийм тогтолцоо. Энийг бол би дэмждэг. Тэгэхдээ бид нар ойлголт жаахан дутуу байна уу л гэж би бодлоо. Энэ 2012 онд баталсан Мөнх-Оргил гишүүн оруулж батлуулсан юм байна лээ. Сайн хууль болсон. Мөн-Оргил гишүүн. Энэ зах зээлд маш чухал хууль. Тэгэхдээ бид нар нэг юм буруу хийчихсэн байна лээ. Та нар хуулиа сайн үз, сайн тойрч сууж ярь. Зөвхөн даатгалын компаниудын төлөөлөгчдийн үгийг битгий сонс. Бүгдээрэнг нь сонсъё. Тэгээд би ийм юм харж байна эндээс. Яг энэ 2012 оноос хойш 8 жилийн хугацаанд 200 орчим тэрбум төгрөг цуглаж байгаа юм байна лээ. Одоо дунджаар жилдээ энэ 600 би хамгийн сүүлчийн тоог хэлэхэд миний мэдэж байгаа 674 мянга орчим жолоочоос 36, 37 тэрбум төгрөг цугларч байгаа юм байна лээ. Бид нар ямар алдаа хийчихсэн юм гэхээр. Энэ хууль дээр албан журмын даатгалын асуудлыг бол заавал даатгуулах даатгал гэж тодорхойлсон хуулиар зохицуулна гэсэн. Энэ дээр энийг хэн хариуцахыг хэлээгүй. Ингэхээр яасан гэхээр 15 арилжааны даатгалын компаниуд хариуцахаар болсон. Энийг бол би буруу гэж байгаа юм. Энэний буруу гэдгийг нь би энийг төрд өгье гэж хэлээгүй. Яагаад бид нар 600, 700 гаруй мянга иргэнийхээ эрх ашгийг бид хамгаалж болохгүй байгаа. Тэд нарын цуглуулсан тавин хэдэн мянган төгрөг нийлээд 37 тэрбум төгрөг болж байхад энийг яахаараа 15 арилжааны компанид дунд нь хаядаг юм. Дунд нь хаяснаас болоод та нар хар даа. Би нэрийг нь хэлье. 200 хүнтэй даатгалын компани байна. 200 хүн гэдэг чинь 200 хүний хариуцлагын даатгалыг авсан компани байна. 500 хүнийхийг авсан байна. 3000 хүнийхийг авсан байна. Дээд талынх нь нөхөр 130 мянгыг авсан байна. Энэ яадаг юм гэхээр хамгийн энгийн бодлогоор бол ийм олон компанид өгдөггүй юм. Энэ зүгээр 700 гаруй мянган иргэнийхээ эрх ашгийг хамгаалаад хэн байдаг юм. Ямар нэгэн байгууллага, Санхүүгийн зохицуулах хороо бол биш юм байна лээ.

Санхүүгийн зохицуулах хороо бол хуулиараа энэ заавал даатгалыг хариуцахгүй, арилжааны даатгалыг хариуцдаг. Тэгээд ийм ньюансууд байна лээ. = Тэгэхээр хэдүүлээ энэ дээр танай, манай, чиний, миний гэж маргахгүйгээр, энийг оруулаад яримаар байна. Оруулаад яривал би зөв шийдэлд хүрч болох юм байна. Үйлчилгээ нь сайжрах юм байна. Энэ арилжааны компаниудын дунд сонгон шалгаруулалт зарлах ёстой. Чи манай энэ 700 мянган иргэний эрх ашгийг ингэж ингэж хамгаална, энэ үйлчилгээг шуурхай үзүүлнэ, тэр хохирол мөнгийг нь зөв тогтооно гэхэд 15 компанид хуваарилагдахгүй. Үр ашиг сайжирна, зардал багасна.

200 хүний хойноос явдаг компанийн чинь зардал тэнгэрт гардаг юм байгаа биз дээ. Би зүгээр хардаж байгаа. Эд нар бол ихэнх нь өөр компани руу шилжүүлсэн байгаа. Шимтгэл аваад л үлдчихнэ. Нэг хүний нэг төгрөг аваад үлдэнэ. Ийм ийм байдал байна. Гишүүд минь энэ дээр ямар нэгэн асуудалгүй. Бид ард түмний элч төлөөлөгч. Тэр ард түмнээс ирж байгаа санал онолыг сонсох ёстой. 15 компанийг сонсох ёстой. Тэгэхдээ нэг талын шийдвэрийг бол гаргаж болохгүй. Би энэ ажлын хэсэгт орж ажилламаар байна. Би энийг бас нэлээн олон хоног холбогдох газар, Санхүүгийн зохицуулах хорооныхонтой уулзлаа.

Энэ албан журмын даатгагчдын холбоо юу хийдгийг нь сонирхлоо. Би бүгдтэй нь уулзаж байгаад энэ саналыг хэлж байна. Яагаад гэвэл над руу та нар руу ярьж байгаа юм уу, ярихгүй байгаа юм уу мэдэхгүй. Над руу ийм их цаас ирж байна шүү дээ. Тэгээд л бүгд миний зөв, миний зөв, миний зөв. Энийг чинь бид нар тайван тухтай сууж, олон нийтийн хэлэлцүүлэг, саяны тэр шүүгчдийг сахилгын хорооны гишүүн энэ тэр гаргадаг шиг ингээд сайхан ярья л даа. Ярихаар юм нэг өдөр 100 хувь сайжирчихгүй. Тэгэхдээ л алхам алхмаар бол олон нийтэд бид нар ил тод, ингээд ярья. Би бол Ардын намыг хэлэлцэхгүй гэж шийдсэнийг би мэдэхгүй байна. Та нар тэгээд шийдсэн ч байсан өнөөдөр энэ дээр орж ирээд хэдүүлээ хэлэлцээд явъя. Ажлын хэсэг байгуулаад явъя. Хэн нэгнийг шордохоор больё. Ард түмэн хожиг. Яагаад 50 хэдэн мянган төгрөг төлж байгаа хүн дахиад зөрчлийн хуультай холбоотой зөндөө асуудал байна лээ. 100 мянган төгрөгөөр чамайг осол гаргавал торгоно, 5 оноо хасна, энэ бүгдийг нь зохицуулж өгье л дөө.

Бид нар юу хийж энд сууж байгаа юм. Бид нар ийм юмыг зохицуулах гэж ийм болохгүй байгаа юмыг нь янзлах гэж энэ ард түмний итгэл найдвар хүлээж сууж байгаа шүү дээ. Түүнээс биш танай нам, манай нам гэж хэрэлдээд яах юм энэ дээр. Тэр 600 700 мянган жолооч байгаа шүү дээ. Жолооч юу байх вэ, машин техниктэй хүмүүс. Би бол энэ талд байна. Тэгээд та нар минь бас ухаантай шүү дээ. Тэгээд ярьж хөөрөлдөөд…/минут дуусав/

**Г.Занданшатар:** Жолоочийн хариуцлагын даатгалын тухай хууль өнөө маргааш хэлэлцэх асуудлын жагсаалтад байгаа. Тэр үед энэ асуудлуудыг хэлэлцэнэ. Асуудал хэлэлцэх үед энийг хэлэлцье.

“**Төрөөс мөнгөний бодлогын талаар 2022 онд баримтлах үндсэн чиглэл батлах тухай” Улсын Их Хурлын тогтоолын төслийн эцсийн хэлэлцүүлгийг явуулна.**

Төслийг эцсийн хэлэлцүүлэгт бэлтгэсэн талаарх Эдийн засгийн байнгын хорооны танилцуулгыг Улсын Их Хурлын гишүүн Содномын Чинзориг танилцуулна. Эрхэм гишүүн Содномын Чинзоригийг индэрт урьж байна.

**С.Чинзориг:** Улсын Их Хурлын дарга, эрхэм гишүүд ээ,

“Төрөөс мөнгөний бодлогын талаар 2022 онд баримтлах үндсэн чиглэл батлах тухай” Улсын Их Хурлын тогтоолын төслийн анхны хэлэлцүүлгийг 2021 оны 11 дүгээр сарын 4-ний өдрийн чуулганы нэгдсэн хуралдаанаар хийж, төслийг эцсийн хэлэлцүүлэгт бэлтгүүлэхээр Эдийн засгийн байнгын хороонд шилжүүлсэн.

Тус Байнгын хороо тогтоолын төслийг эцсийн хэлэлцүүлэгт бэлтгэсэн тухай асуудлыг 2021 оны 11 дүгээр сарын 16-ны өдрийн хуралдаанаар хэлэлцээд, чуулганы нэгдсэн хуралдааны анхны хэлэлцүүлгээр санал хурааж шийдвэрлэсэн зарчмын зөрүүтэй саналын томьёоллуудыг тогтоолын төсөлд нэг бүрчлэн тусгаж, төслийн агуулга, зарчмыг алдагдуулахгүйгээр үг хэллэг, дэс дараалал, хууль зүйн техникийн шинжтэй засваруудыг хийсэн болно.

Нэгдсэн хуралдааны анхны хэлэлцүүлгээр олонхын дэмжлэг авсан зарчмын зөрүүтэй саналуудыг төсөлд нэмж тусган эцсийн хувилбарын төслийг та бүхэнд тараасан болно.

Улсын Их Хурлын эрхэм гишүүд ээ,

“Төрөөс мөнгөний бодлогын талаар 2022 онд баримтлах үндсэн чиглэл батлах тухай” Улсын Их Хурлын тогтоолын төслийг эцсийн хэлэлцүүлэгт бэлтгэсэн талаарх Эдийн засгийн байнгын хорооны танилцуулгыг хэлэлцэн шийдвэрлэж, тогтоолын төслийг баталж өгөхийг та бүхнээс хүсэж байна. Баярлалаа.

**Г.Занданшатар:** Байнгын хорооны танилцуулгатай холбогдуулан асуулт асуух Улсын Их Хурлын гишүүд байна уу. Пүрэвдорж гишүүнээр, Оюунчимэг, Аюурсайхан гишүүнээр тасаллаа. Амарсайхан гишүүнээр тасаллаа. Дуламдоржийн Тогтохсүрэн гишүүн.

**Д.Тогтохсүрэн:** Сайнхүүгийн Ганбаатар гишүүн эхлээд Ардын намын бүлэг, гишүүдээс уучлалт гуйгаарай. 62 хүнийг доромжилж болохгүй шүү. Авлига авсан гэж, авлига авснаа тогтоогоорой. Монгол Ардын намын бүлэг таныг шүүхэд болон Үндсэн хуулийн цэцэд өгнө. Улсын Их Хурлын гишүүн чуулган дээр ганцхан тохиолдолд хэлсэн үгийнхээ төлөө нэг л тохиолдолд хариуцлага хүлээнэ. Энэ нь юу байна вэ гэхээр гэмт хэрэгт гүтгэсэн тохиолдолд. Өөрөө биднийг авлигын гэмт хэрэгт гүтгэлээ шүү дээ сая. Тийм учраас би Ганбаатар гишүүнийг уучлал гуйхгүй бол Монгол Ардын намын бүлэг Үндсэн хуулийн цэц, шүүхэд өгнө. Энийг би хариуцлагатай хэлье гэж бодож байна.

Мөнгөний бодлоготой холбоотой 2, 3 зүйлийг тодруулъя гэж бодож байна. Ажлын хэсэг болон ажлын хэсгээс. Мөнгөний бодлогын үндсэн концепц нь бол инфляцын л асуудал л даа. Инфляцыг тогтвортой байлгахад чиглэгддэг. Тухайн жилийн. Бид нар 2022 онд бол мөнгөний бодлогыг 6.5 хувьд барина гэж мөнгөний бодлого орж ирсэн. Өнөөдрийн байдлаар 12 бараг 13 хувь болох гэж байна. Инфляц. Үнэхээр инфляц бол хүндрэлтэй байгаа. Олон хүчин зүйл нөлөөлж байгаа инфляцад. Гадаад хүчин зүйлд нөлөөлж байна, дотоод хүчин зүйлд нөлөөлж байна.

Тийм учраас бол би энэ бодвол ажлын хэсэг ажилласан. Ирэх оны мөнгөний бодлогыг ажлын хэсэг үзээд мэдээж 12, 13 дээр байхгүй байх. 6.5 дээр барих боломж байна уу гэдэг 1 дэх асуулт байгаа юм.

Хоёрдугаарт нь, Мөнгөний ханштай холбоотой асуудал. Бараа бүтээгдэхүүний хомстол бий болоод нийлүүлэлт, тээвэр логистиктой холбоотойгоор саатаж байгаа юмнууд их бий. Нөгөө талаас нь бид нар 2022 оны төсвийг сая баталсан. Төсвөө батлахдаа бид нар эдийн засгийг тэлнэ, хөрөнгө оруулалтыг нэмнэ гэдэг ийм үндсэн бодлого баталсан. Хөрөнгө оруулалт нэмэгдэхийн 1 сул тал нь бол ханшийн нөлөөлөлд байдаг. Хөрөнгө оруулалт маань голдуу импортыг дэмжчихдэг энэ ханшид нөлөөлдөг. Тэгэхээр 2022 онд ханшийг тогтвортой байлгах боломж байна уу? Энэ талаар бодвол ажлын хэсэг судалж үзээд тодорхой зүйл гаргасан болов уу гэж бодож байна.

Гурав дахь асуудал, хувийн хэвшлийг дэмжихтэй холбоотой асуудал байгаа. Бид яах вэ, өнгөрсөн жилд 10 их наядын төлөвлөгөө гэж гаргаад тодорхой бага хүүтэй, урт хугацаатай, экспортыг дэмжсэн тодорхой хэмжээний зээлүүдийг зээлийн бодлогоор дэмжсэн бизнесийг. Үүний үр нөлөө ч гэж гарсан. 2022 онд энэ бодлого үргэлжилж ямар хэмжээнд хүрэх вэ, тодорхой тоо байна уу? Ирэх онд ийм хэмжээний зээлийн бодлогоор бизнесийг дэмжинэ гэдэг тодорхой тоо байна уу гэсэн ийм 3 зүйлийг ажлын хэсгээс асууя. Баярлалаа.

**Г.Занданшатар:** Ажлын хэсэг танилцуулъя. Ажлын хэсэг Монголбанкны Тэргүүн дэд ерөнхийлөгч Ганбаямбын Дөлгөөн, Баярсайханы Баярдаваа Монголбанкны Мөнгөний бодлогын газрын захирал, Дунхүүгийн Аюуш Монголбанкны Хууль, эрх зүйн газрын захирал, Найманжингийн Ариунбат Монголбанкны Банкны бүтцийн өөрчлөлт, бодлогын газрын захирал, Энхболдын Анар Монголбанкны Төлбөр, тооцооны газрын захирал, Нанжидын Хүдэрчулуун Санхүүгийн зохицуулах хорооны дэд дарга. Хэн хариулах вэ? Дөлгөөн 80. Содномын Чинзориг гишүүн Байнгын хорооны даргын үүрэг гүйцэтгэгч.

**С.Чинзориг:** Тогтохсүрэн гишүүний асуултад хариулъя. Монголбанкны тухай хуулиараа Монголбанк төгрөгийн тогтвортой байдлыг хадгалах л үндсэн зорилготой. Энэ зорилгынхоо хүрээнд жил болгон үндсэн чиглэл батлуулдаг. Ирэх жилийн үндсэн чиглэлээ бид Монголбанкнаас оруулж ирсэн бодлогыг үндсэнд нь дэмжээд бол явж байгаа. Инфляцыг 6 +-2 гэсэн ийм интервалд инфляцыг тогтворжуулж барина гэсэн чиглэл оруулж ирсэн. Энийг бол дэмжиж байгаа. Яа вэ, одоогийн байдлаар бол инфляц эхний 2 дугаар улирлын байдлаар 9.6 хувьтай байгаа гэсэн статистик мэдээ бол байгаа. Гэхдээ энэ бол бас тодорхой хэмжээгээр энэ улирлын шинж чанартай инфляц болов уу гэж тооцож байгаа.

Гэхдээ бид бас инфляцыг ирэх жил 6 +-2-т барина гэхэд бол жаахан хүндрэлтэй байгаа гэдгийг бол маш сайн ойлгож байгаа. Энэтэй холбоотойгоор тогтоолын төсөлд 2 заалтыг бид оруулах нь зүйтэй гэж үзэж байгаа.

Нэг дэх асуудал нь ирэх жилийн төсвийг бид нэлээн тэлсэн төсөв бол баталсан. 18 их наядын төсөв баталсан анх удаа. Дээр нь нүүрсний экспорт гэхэд 36 сая тоннд хүргэнэ гэсэн. Тийм учраас бол тогтвортой хэмжээгээр энэ мөнгөний бодлогыг төсвийн бодлоготой уялдуулах зайлшгүй шаардлагатай гэж үзэж 2022 оны мөнгөний бодлогодоо төсвийн бодлоготой мөнгөний бодлого уялдуулсан арга хэмжээ ав гэсэн ийм чиглэлээр тогтоолд бол заалтууд оруулж байгаа.

Төсөв мөнгөний бодлогыг уялдуулж, цар тахлын үүдэлтэй бараа бүтээгдэхүүний нийлүүлэлтийн доголдлыг арилгах, хангамжийг нэмэгдүүлэх, үнийн өсөлт гаргахгүй байх арга хэмжээ авч ажиллахыг Засгийн газарт даалгасан ийм чиглэлийн заалтыг бол оруулж өгч байна.

Хоёр дахь асуудал нь энэ чиглэлээр инфляцын зорилтыг хангах чиглэлээр Засгийн газраас авч байгаа энэ арга хэмжээ нь макро эдийн засгийн тогтвортой байдал, гадаад, дотоод тэнцвэрийг алдагдуулахгүйгээр бас дэмжлэг үзүүлж ажиллах нь зүйтэй гэсэн ийм заалтыг оруулж байгаа. Тэгээд энэ заалтуудын хүрээнд инфляцыг тогтвортой байх, экспортыг нэмэгдүүлэх, импортыг чиглэлтэй үнийн өсөлт, барааны хомстол гаргахгүй байх ийм боломжийг бүрдүүлэх болов уу гэж бодож байна.

Ханшийг үндсэндээ 2022 онд бас тогтвортой хадгалах чиглэлээр заалтууд оруулж байгаа. 2021 онд ч гэсэн ханш бол тогтвортой байсан. Гол нь импортын дагасан ханшийн бүтээгдэхүүний үнэ нэмэгдсэн хомстол үүссэн асуудлууд гарч байгаа юм. Энийг түрүүний хэлж байгаа заалтуудаар зохицуулах боломжтой болов уу гэж.

Гурав дахь асуудал нь хувийн хэвшлийг дэмжихтэй холбоотой заалт оруулж байгаа. 10 их наядын хөтөлбөрөө хамрах хүрээг нь жаахан өргөжүүлэх шаардлагатай гэж ажлын хэсэг үзсэн. Энэ чиглэлээр тогтоолд 10 их наядын хүрээнд ажлын байрыг дэмжих чиглэлээр олгож байгаа хөрөнгө оруулалтынхаа хамрах хүрээг нь өргөжүүлж, ялангуяа зөвхөн хөрөнгө оруулалтын чиглэлийн зээл олгох чиглэлээр хамрах хүрээг нь өргөжүүлж өгөх, нөгөө талаасаа энэ арилжааны банкнууд зээл олгохдоо хэвийн ердийн нөхцөлийн зээл олгодог тэр нөхцөлөө бас тавиад байгаа нь бас жаахан чангадаад байгаа юм биш үү? Зарим нөхцөлийг нь бас сулруулах арга хэмжээ авбал яасан юм? Ялангуяа банкнууд 10 их наядын хөтөлбөрөөс зээл олгосон шимтгэлийг 1 хувь авдаг. 100 сая төгрөгийн зээл олгоод 1 саяыг, 500 саяын зээл олоод 5 сая төгрөг аваад байгаа. Шимтгэл гээд. Энийг сулруулах ийм чиглэлээр арга хэмжээ ав гэсэн заалтуудыг оруулж өгч байгаа. Энэ бол үр дүнтэй болох болов уу гэж бодож байна.

**Г.Занданшатар:** Одоо эрхэм гишүүн Бөхчулууны Пүрэвдорж.

**Б.Пүрэвдорж:** Ирэх жил Монголбанкны хамгийн гол баримтлах бодлого бол инфляцын эсрэг арга хэмжээ байгаа. Өнөөдөр инфляц хэрээс хэтэрчихсэн, 2 оронтой тооноос дээшээ гарчихсан. Өөрөөр хэлбэл сагсан дахь тэр бараа бүтээгдэхүүний үнийгээ нааш цааш зохицуулах замаар л өнөөдөр энэ инфляцыг бага байгаа гэж, 1 оронтой тоон дээр байгаа л гэж үзэж байгаа. Тэгэхээр инфляц өсөхийн хэрээр төлбөр хийх чадвараа л алдаж байгаа юм. Тэгэхээр өнөөдөр энэ зах зээл дээр хэтэрхий их мөнгө байгаа учраас инфляцыг хөөрөгдөж байна. Сүүлийн 2 сонгууль дараалан нэлээн их бэлэн мөнгө иргэдэд өгсөн, дээрээс нь цахилгаан дулааны үнэ чөлөөлсөн, 10 их наядыг зах зээл рүү оруулсан зэргээр шалтгаалаад маш их мөнгө зах зээл дээр орчихсон.

Тийм ч учраас эдийн засаг хямарчихсан байж байхад чинь 3 их наядаар хадгаламж өснө гэдэг чинь зах зээл дээр хэтэрхий их мөнгө байна гэсэн үг байхгүй юу даа. Тийм учраас инфляц гаарахаас өөр аргагүй байгаа. Дээрээс нь улсын төсвийг алдагдалтай батална гэдэг чинь инфляцыг хөөргөдөг гол үзүүлэлт болчихсон байж байгаа. Тэгээд инфляц үүсэх хэд хэдэн шалтгаанууд байгаа.

Эрэлтээс шалтгаалсан, нийлүүлэлтээс шалтгаалсан инфляцууд байна. Гадаадаас импортлогдож орж ирж байгаа тээврээс шалтгаалсан инфляцуудад байж байна. Тэгээд энэ инфляц чинь ерөөсөө ард түмэнд очиж байгаа хэдэн тэтгэврийн мөнгө, ялангуяа тэтгэврийн хөгшчүүдийн мөнгийг бүгдийг нь хуурайлаад дуусчхаж байгаа. 1200 төгрөг байсан талх 1500, 1600 болчихсон. Тэр чинь тэгээд хэдхэн 300 мянган төгрөгийн тэтгэвэр авдаг тэр хөгшчүүдэд асар их нөлөөлж байгаа байхгүй юу даа. Их цалин авдаг хүмүүст энэ инфляц их нөлөөлөхгүй.

Тийм учраас иргэдээ бодсон тэр чиглэл рүү мөнгөнийхөө бодлогыг тусахгүй чиглүүлэхгүй бол энэ инфляц чинь хэрээс хэтрэх ийм нөхцөл байдал руу л та нарыг аваачна. Энэ инфляц гаарах гол зүйл бол энэ мөнгөний бодлогыг буруу удирдсантай л холбоотой байдаг. Өөрөөр хэлбэл энэ 10 их наяд чинь яг Монголбанкны хүсээд байсан зүйл биш шүү дээ. Энийг мөнгөжүүлнэ гэдэг чинь Монголбанкны хувьд бол хамгийн асуудалтай зүйл байхгүй юу даа. Тэгэхээр энэ дээр анхаарлаа чиглүүлээд. Мэдээж яг энэ хүндэрчихсэн үед дэлхийн улс орнууд үйлдвэрлэлийг дэмжих зээлүүдийг өгч байгаа. Тэгэхдээ энэ өгч байгаа зээл чинь буцаад банк руу эдийн засаг хямарчихсан үед аж ахуйн нэгжүүд өөртөө хэрэгтэй жоохон мөнгөө зарцуулчхаад, бусдыг нь бүгдийг нь банк руу хийгээд байна шүү дээ. Тэгэхээр энэ чинь яг байгаа унахгүй ийм нөхцөл байдал руу хүрээд байна.

Тэгэхээр хэд хэдэн зүйлийг энэ ирэх жилүүдэд Монголбанк өөрсдийнхөө шууд чиг үүрэгт байхгүй ч гэсэн бас энэ уул уурхайн бүтээгдэхүүний экспортыг нэмэгдүүлэх, хилийн асуудлыг зөв болгох дээр Засгийн газартайгаа хамтраад урагшаа хараад алхмаар байна. Экспортоо сайн нэмэгдүүлж байж бид нар уул уурхайн бүтээгдэхүүний үнэ өссөн үед орлогоо олмоор байдаг. Валютын нөөцөө нэмэгдүүлэх ийм зайлшгүй шаардлага гарч ирж байна.

Хоёрдугаарт нь экспортыг дэмжсэн, импортыг орлосон бүтээгдэхүүн үйлдвэрлэдэг тэр үйлдвэрүүдэд зээл олгох замаар тэднийг дэмжих замаар хүндрэлтэй үед нь уул уурхайн бус бүтээгдэхүүнийг экспортлох бараа бүтээгдэхүүн импортоор оруулж ирдэг бол тэрнийгээ болиод дотооддоо хийдэг болох. Ийм зүйлүүдэд бас зээлээ өгөөд явах нь зүйтэй. Тэгэхдээ бас хэрээс хэтрүүлж болохгүй л гэж хэлээд байгаа юм.

Тэгээд сүүлд нь бол энэ жижиг дунд үйлдвэрлэлийг дэмжих бол хамгийн чухал байгаа. ЖДҮ-ийн зээл бол…/минут дуусав/

**Г.Занданшатар:** Үг хэллээ. Асуулт нь хоцорчихлоо. Уучлаарай. Одоо эрхэм гишүүн Энхбаярын Батшугар.

**Э.Батшугар:** Эрхэм гишүүддээ энэ өглөөний мэнд хүргэе.

2013 онд ипотекийн зээлийг анх санаачилж байхад нийгмийн чанартай ашгийн бус, арилжааны бус зээл гэж авсан юм. Тухайн үед банкны бодлогын хүү 12.5 хувьтай байсан. Тэгэхэд 4 хувиар бага хүүтэй бодлогын хүүгээсээ бага 8 хувьтай зээлийг анх гаргасан юм. Тэгээд би хэлж байна л даа. Энэ бол нийгмийн чанартай зээл. Улаанбаатарчуудаа, Монголчуудаа орон сууцанд оруулах. Үүний үр дүнд өнөөдөр 100 мянган өрх орон сууцтай болчихсон байна. Ноднин 10 сард 8-аас багасгаад 6 болгосон байна. Энэ зөв хэрэг.

Тэгэхдээ 6-аас доошоо болох боломж байна уу энэ зээлийг. Яагаад гэвэл өнөөдөр бодлогын хүү 6 хувьтай байна. Ипотекийн зээл бас 6 адилхан байна. Тэгээд би түрүүн хэлсэн 12.5 хувьтай бодлогын хүүтэй байхад бид Монголбанкны тухайн үеийн удирдлага 8 хувьтай зээл гаргаж анх санаачилсан юм. Энийг асуумаар байна. Яагаад гэвэл энэ чинь нөгөө бид нарын яриад байгаа амьдралын чанарыг сайжруулах зээл байхгүй юу. 20 мянган хүн орон сууцтай болоход бол зөв л хэрэг шүү дээ.

Хоёр дахь асуух асуулт бол энэ асуултаараа би бас түрүүн өнгөрсөн хэлэлцүүлэг дээр гишүүдийн асууж байсан асуултын хариугаар хариу өгж асуулт асууя. Яагаад арилжааны банкууд өнгөрсөн жил болон энэ жил ийм их цэвэр ашигтай ажиллаад байна гэж асуугаад байсан. Энэ 2 талтай, 2 шалтгаантай юм.

Эхний шалтгаан нь бол арилжааны банкнууд нь ковидтой холбоотойгоор харилцах данснаас хүү бодохоо больчихсон юм. Энэ бол шууд банкны орлогын тайланд нь зарлага гэж авч байгаа зардал.

Хоёр дахь нь ковидтой холбоотойгоор эрсдэлийн сан тодорхой зээлүүд байгуулахгүй байгаа юм. Эрсдэлийн сан гэдэг чинь банкны орлогын тайланд нь зардал гэж гарч байгаа юм. Хэрвээ бид нар банкнуудынхаа орлогыг ноднин жил уржнан жилтэй харьцуулбал ер нь өөрчлөлт ороогүй байгаа. Харин зардал нь багасчихсан байгаа юм. Зардал нь багасахаар чинь шууд цэвэр ашиг нь өснө шүү дээ. Тэгэхээр банкнуудыг ХК болгож байгаа. Бирж дээрээ арилчих гэж байгаа. Тэгэхээр ямар байдлаар үнэлсэн юм бэ? Орлогыг нь харж үнэлсэн юм уу? DCF гэдэг. Price the book гэж юуг нь өөрийн хөрөнгийг нь харж үнэлсэн юм уу? Харьцуулж үнэлсэн юм уу? Ямар байдлаар үнэлсэн юм бэ? Банкнуудаа үнэлэхдээ энийг асуумаар байна. Баярлалаа.

**Г.Занданшатар:** 80. Ганбямбын Дөлгөөн Монголбанкны Тэргүүн дэд ерөнхийлөгч.

**Г.Дөлгөөн:** Бүгдээрэнд нь энэ өдрийн мэнд хүргэе. Монголбанкны Тэргүүн дэд ерөнхийлөгч Дөлгөөн байна. Батшугар гишүүний асуултад хариулъя. Ипотекийн зээлийг 8-6 хувийн хүүтэй болгож бууруулсан байгаа. Энэ дунд ерөнхийдөө өмнө бол төсөв болон Монголбанкны эх үүсвэрийг хамтад нь гаргаад бид бүхэн эх үүсвэрүүдээ бүрдүүлж авсан. Энэ дунд төсвөөс санхүүжих боломжгүй болсон. Дээр нь нэмээд төв банк бол ерөнхийдөө нэлээдгүй хэмжээнд гарц хайсны үндсэн дээр бол арилжааны банкнууд үндсэндээ 40 хувийг нь санхүүжүүлж байгаа. Өөрсдийн эх үүсвэрээр, бусад 60 хувь нь бол төв банкнаас шууд санхүүжүүлээд явж байгаа. Энэ бол ерөнхийдөө бол төв банкны хуульдаа бид бүхэн төсвийн шинжтэй ямар нэгэн арга хэмжээнд орохгүй гэсэн эрх зүйн зохицуулалттай боловч өнөөдрийн бид нарын хэрэгжүүлж байгаа ковидын, цар тахлын үеийн хуультай холбогдуулаад энэ заалтыг ашиглаж бид бүхэн ипотекийн зээлийг гаргаад санхүүжүүлээд явж байна.

6 хувийг доошоо буулгах нөхцөл байдал дээр бид бүхэн маш их судалгаанууд хийж байгаа. Монголын ипотекийн корпораци бас үүн дээр оролцож байна. Сангийн яамтай ч гэсэн бид бүхэн харилцан мэдээлэл солилцож байгаа. Үүнтэй холбогдохоор олон улсын жишгүүдийг харах ялангуяа тухайн орнуудын том зардлууд инфляц, хүүгийн түвшинтэй харьцуулаад үзэхэд бол манай 6 хувийн тооцоолол хамгийн доод түвшиндээ ирсэн байна, ханасан байна. Нөгөө талдаа иргэдэд илүү хэмжээнд яаж хүртээх вэ гэдэг тал дээр бид бүхэн судалж үзэхэд Down payment буюу урьдчилгаа төлбөрүүдийг нь бууруулъя гэсэн үндэслэлээр бид бүхэн судалгаа явуулж үзсэн. Гэхдээ эргээд энэ нөхцөл байдал маань хэдий иргэдэд ашигтай боловч нөгөө талдаа энэ барилгын салбар маань импортыг маш их өдөөдөг, ерөнхийдөө эдийн засгийн хувьд болохоор та бүхний саяын ярьж байсан инфляц ханшид хамгийн их сөргөөр нөлөөлдөг салбар болчхоод байгаа юм. Тэгэхээр энэ дээр бид бүхэн маш их болгоомжтой хандаж, гэхдээ нөгөө талдаа иргэдийг байр орон сууцтай байлгах талаас нь бол бид бүхэн судалгаануудыг үргэлжлүүлэн хийж байгаа. Тэгээд нөхцөл байдал эдийн засгийн өсөлттэй уялдуулаад бид бүхэн энэ арга хэмжээндээ цаашид хэрэгжүүлж явна. Гэхдээ одоохондоо ямар нэгэн хугацаа хэлж зах зээл дээр хүлээлт үүсгэх бол боломжгүй болов уу гэж бодож байна.

IPO гаргаж байгаатай холбоотойгоор бол ерөнхийдөө банкны реформын ажлууд амжилттай хийгдээд явж байна. Эхнээсээ хамгийн эхний банк болох Богд банк бол IPO хийхээр хөрөнгийн бирж дээр лист болоод зарлагдаад эхэлсэн байгаа. Бид бүхэн бол Value дээр бол нэлээдгүй олон улсын туршлагуудыг судалж үзсэн. Таны хэлснээр ерөнхийдөө хамгийн гол үзүүлэлт болох өөрийн хөрөнгийн үзүүлэлтээр бид бүхэн энэ Value-г, үнэлгээг гаргаж ирж тогтоосон. Дунджаар бол ер нь банкнуудын манай үнэлгээ болон өмнө нь зарсан хөрөнгө оруулагч нарын үнэлгээтэй харьцуулаад үзэхэд ойролцоогоор 1.5 хувьтайгаар бид бүхэн үнэлээд явж байгаа гэдгийг бас хэлмээр байна. За баярлалаа.

**Г.Занданшатар:** За одоо эрхэм гишүүн Мөнхөөгийн Оюунчимэг.

**М.Оюунчимэг:** Өглөөний мэнд хүргэе. Би ажлын хэсгийн гишүүн. Бид нар бас ажлын хэсэг дээрээ нэлээд нухацтай ярьж байгаа л даа. Гэхдээ л нэг зүйл дээр бид зоригтой алхам сайн хийж чадахгүй байгаа. Юу гэхээр сая бол төсөв 2022 оны төсөв бол нэлээд эдийн засаг тэлэх өөдрөг төсөв болсон. Харин мөнгөний бодлоготой уяад үзэхэд манай мөнгөний бодлого маань бас л нөгөө нэлээд тийм хариуцлагаас жаахан болгоомжилсон, хяналтыг давамгайлсан, аль болох дундуур нь ороод л өнгөрчих юм сан гэсэн яг нэг тийм л бодлогоор орж яваад байгаа. Энэ ч гэсэн энэ 2022 оны мөнгөний бодлого дээр тусаж байгаа л даа. Хэдийгээр бид нар эдийн засгийн саарч байгаа нөхцөл байдал энийг инфляцыг аль болохоор болгоомжтой тогтвортой байлгах тал дээр Засгийн газраас явуулж байгаа макро эдийн засгийн бодлогыг дэмжих заалтыг ямар ч байсан бүр тодорхой биш юм гэхэд оруулж өгсөн энэ дээр. Гэхдээ байдал нэлээд амаргүй байгааг өнөөдөр бид харж байна л даа. Бүгд Найрамдах Хятад Ард Улс гэхэд цаашдаа бол үнэ өсөх нь бүр тодорхой боллоо. Иргэдээ бараа бүтээгдэхүүнээ базааж авахыг бүр уриалсан. Америкийн Нэгдсэн Улсын ерөнхийлөгч бол цаашдаа цар тахлын нөхцөл байдлаас шалтгаалаад байдал хүндрэх нь, үнэ ханш бол өсөх нь. Тийм учраас иргэд маань өөрсдөө маш хянуур байх хэрэгтэй байна гээд зарлачихсан л даа. Бид нарын хувьд аль болохоор л ингээд болох байх, өөдрөгөөр юм яриад л байдаг, гэтэл бодит амьдрал дээр асуудал ингээд үүсээд байгаа. Жишээлбэл бид 6 дээр +-2 гэдэг ийм балансаар ингээд аваад явж байна л даа. Өнөөдрийн байдлаар инфляц яг 13 хувь давчхаад байна. Энэ өөрөө мэдээж хил гааль, тэгээд энэ үнэ ханш, нөхцөл байдал нөлөөлж байгаа. Энийг өнөөдөр бид нар дахиад л 2022 онд энэ 6 +-2 дээрээ бид нар барих боломж байна гэж харж байгаа. Гэтэл бид нар уул уурхайн үйлдвэрлэлийг аваад үзэхэд 2021 оны сүүлээс 2022 он дуустал буурна. Энэ бол саарна. Тэгээд 2023 оноос эхлээд эргээд сэрэх хандлагатай байна. Харин уул уурхайн бус үйлдвэрлэл эргээд сэрэх магадлал өндөр байна гэдэг ийм таамаглалыг дэлхийн бүх эдийн засгийн шинжээчид гаргаж байна л даа. Тэгэхээр бид энэ алдагдал инфляцын энэ зөрүүг юугаар нөхөх вэ? Жишээ нь 2020 он алтны он байсан. 2021 он зэс голлох зэсийн баяжмалаас олох орлого голлоно гэж байсан. 2022 онд аль аль нь нэлээд амаргүй байна. Нүүрсний экспорт цаашдаа жоохон саармагжих байдал харагдаад байна шүү дээ. Тэгэхээр яаж энэ балансыг барих вэ гэдэг дээр төв банк ер нь ямар бодлого барих вэ? Бид нар өнөөдөр одоо яг бодитоор юмаа дүгнэж байж зарим талаараа стандартын бус, зоригтой тийм заалтыг эндээ оруулж өгөх хэрэгтэй байгаа талаар Улсын Их Хурлын дарга индэр дээрээс хэлж байсан л даа. Тэгэхээр бид нар ийм зүйлүүдээ нэлээд нухацтай хандаж, нэгэнт л Их Хурал хэлж байгаа бол жаахан тодорхой, дараа нь хэн ч харсан бид энийг анхааруулж байсан, бид ийм заалтыг оруулж өгсөн, бодит байдал дээр ингэж хэрэгжиж байна гээд яриад явж байх нь хэрэгтэй байна л даа. Тэгэхгүй бол бид 6 дээр +-2 гэдэг бодит амьдралтай энэ нийцэхгүй дараа нь хэн буруутай юм. Монголбанк ч буруутай юм шиг. Улсын Их Хурал баталснаараа ч буруутай юм биш. Иргэд өөрөө хөөрхий хохироод байгаад байна. Үнэ ханш яаж нөлөөлж байна. Энд би хариулт авъя гэж боож байна.

**Г.Занданшатар:** Эцсийн хэлэлцүүлэг явагдаж байна. Зөвхөн Байнгын хорооны танилцуулгатай холбогдуулж асуулт асууж, хариулт хариу авах ёстой юм байна шүү. Энэ чинь нөгөө хэлэлцэх эсэх олон шатанд хэлэлцчихсэн. Содномын Чинзориг гишүүн, ажлын хэсгийн дарга.

**С.Чинзориг:** Оюунчимэг гишүүний асуултад харулъя. Оюунчимэг гишүүн Байнгын хорооноос байгуулагдсан мөнгөний бодлогыг анхны хэлэлцүүлэгт бэлтгэх ажлын хэсгийн гишүүн л дээ. Тэгээд ажлын хэсгийн гишүүн, ажлын хэсгийн гишүүнээс асуухлаар чинь яах вэ? Ерөнхийдөө бол бид ирэх жил бол бас жаахан амаргүй гэдгийг бол нэлээн ярьсан. Энэ тэлсэн төсөвтөө нийлүүлэлт нь хангах уу, эрэлтээ даах уу энэ тэр гээд бас асуудал бол нэлээн байгаа юм. Гэхдээ бид бас энэ тогтоолд сая Оюунчимэг гишүүний асуугаад байгаатай холбоотойгоор бид экспортыг дэмжсэн тодорхой заалтууд бол оруулж ирэх нь зүйтэй гэж нэлээн ярьсан.

Макро эдийн засгийн тогтвортой байдлыг хангаж бизнесийн орчин, эдийн засгийн өрсөлдөх чадварыг сайжруулах замаар экспортыг дэмжсэн, нэмүү өртөг шингэсэн үйлдвэрлэлийг хөгжүүлэх стратеги төлөвлөгөө боловсруулж хэрэгжүүлэх, эдийн засгийн сэргэлт болон өсөлтийн хүртээмжийг дэмжихэд чиглэсэн төсөв мөнгөний бодлоготой уялдуулан экспортыг дэмжсэн бодлогоо хэрэгжүүлье гэсэн ийм заалт бол оруулж өгч байгаа. Энэ бол бас тодорхой хэмжээгээр экспортыг дэмжихэд, импортыг оролсон бүтээгдэхүүний үйлдвэрлэлийг дэмжихэд тодорхой бараа бүтээгдэхүүний хомстол үүсгэхгүй байх, үнийн өсөлт хөөрөгдөл гаргахгүй байхад нэлээн тийм бас чухал ач холбогдолтой болох болов уу гэж бол үзэж байгаа.

Ер нь шулуухан хэлэхэд анх удаагаа мөнгөний бодлогыг бол анхны хэлэлцүүлэгт бэлтгэхдээ төсөв, мөнгөний бодлогыг уялдуулах асуудлыг 2022 оны мөнгөний бодлого дээр нэлээн бас нэлээн анхаарч санал зарчмын зөрүүтэй санал гаргаж, томьёоллуудаа бэлтгэж, гишүүд та бүхэнд танилцуулж байгаа гэдгийг хэлэхийг бол хүсэж байна.

**Г.Занданшатар:** Мөнхөөгийн Оюунчимэг гишүүн 1 минут.

**М.Оюунчимэг:** Сая ажлын хэсгийн ахлагчийн хэлсэн бол үнэн. Бид бас мөнгөний бодлогын ажлын хэсэг ямар ч байсан нөхцөл байдал амаргүй байгаа учраас бодит анализ, үндэслэл дүгнэлт хийе гээд зарим заалтуудыг нь бол өөрчлөх үүрэг даалгаврыг төв банкны зүгээс өгөөд бид нар бас инфляцитай уях зорилтыг хангах чиглэлээр Засгийн газрын бодлогыг дэмжих. Гэхдээ тэр өмнөх 10 их наяд яг эзэндээ хүрсэн үү, үгүй юу гэдэг өнөөдөр маргаантай байгаад байгаа шүү дээ. Яг нөгөө жижиг дунд үйлдвэрлэл эрхэлж байгаа дотоодын тэр бор зүрхээрээ ажлын байраа хадгалаад амьдралаа залгаад явж байгаа хүмүүстээ хүрсэн үү, үгүй юу гэдэг эргэлзээтэй байгаа учраас Засгийн газраас хэрэгжүүлэх гээд байгаа тэр 2.7 их наядыг яг арилжааны банкаар дамжаад бага хүүтэйгээрээ зорилтот эзэнд нь очих тал дээр Монголбанкны зүгээс маш сайн анхаараарай гэдэг чиглэл өгөөд бид энэ дээр бас тусгаж өгсөн нь үнэн. Тийм учраас би энэ ажилгүйдэл бол өндөр байна, ажлын байрыг аль болохоор хадгалах, нэмэгдүүлэх, яг зорилтот хүмүүст нь тэр зээлийг очих тал дээр мөнгөний бодлого дээрээ бид маш сайн анхаарч хяналт тавих ёстой шүү гэдгийг хэлье гэж бодож байна. За баярлалаа.

**Г.Занданшатар:** Гишүүд асуулт асууж, хариулт авч дууслаа. Үг хэллээ. Одоо “Төрөөс мөнгөний бодлогын талаар 2022 онд баримтлах үндсэн чиглэл батлах тухай” Улсын Их Хурлын тогтоолын төслийг баталъя гэсэн саналын томьёолоор санал хураалт явуулн. Бүртгэлийн санал хураалт явуулна. Гишүүд суудалдаа суугаарай, санал хураалт явуулна. Бүртгэлийн санал хураалт, санал хураалт. Өглөөний анхны санал хураалт учаас бүртгэлийн санал хураалт явуулж байна. Гишүүд байраа эзлээрэй. Бүртгэлийн санал хураалтад бүртгэлд ороогүй гишүүд Болорчулуун, Бямбацогт, Сайнхүүгийн Ганбаатар гишүүн үгээ хэлчихээд гараап явсан байна шүү. Ингээд “Төрөөс мөнгөний бодлогын талаар 2022 онд баримтлах үндсэн чиглэл батлах тухай” Улсын Их Хурлын тогтоолын төслийг баталъя гэсэн саналын томёоллоор санал хураалт явуулъя. 28 гишүүн дэмжиж 53.8 хувийн саналаар санал дэмжигдлээ. Тогтоолын төсөл батлагдлаа. Гишүүд ажлын хэсэгт байрлалаа. Мөнгөний бодлого батлагдсантай холбогдуулаад 2 зүйл хэлье. Нэн ялангуяа Монголбанкны удирдлагууд, Сангийн яам, Засгийн газарт.

Нэгдүгээрт, сүүлийн үед Хаан банкны хувьцаа эзэмшилтэй холбоотой асуудал хэвлэл мэдээллээр үнэн худал нь мэдэгдэхгүй олон яриа, өгүүлэл гарч байна. Монголбанкны удирдлагуудад банкны тухай хууль, Монголбанкны тухай хуулийг чанд мөрдөж, хууль зөрчсөн аливаа үйлдэл, тэр дотроо ашиг сонирхлын аливаа зөрчилд автахгүйгээр хууль, номын журмын дагуу энэ асуудлуудыг шийдэж, Улсын Их Хурлын гишүүдэд мэдээлэл хүргүүлэхийг даалгаж байна. Банкны салбарын тогтвортой байдлыг хангахын тулд энэ системийн томоохон банкнуудын талаар худал, үнэн ойлгогдохгүй мэдээлэл гарч байгааг эцэслэн шалгаж, шаардлагатай бол хууль хяналтын байгууллагуудаар шалгуулж энэ асуудлыг нэг мөр шийдвэрлэх хэрэгтэй. Нэн ялангуяа нэг банкны хувьд нэг банкны хувьцаа эзэмшигч нөгөө банкны хувьцааг эзэмших хуулиар хатуу хориотой. Шинэ батлагдсан банкны тухай хуулиар хувьцаа эзэмшлийн төвлөрлийг 20 хувиас илүү байхгүй гэж заасан. Энийг тууштай хэрэгжүүлэх шаардлагатай. Энэ дотор банкны өгч байгаа мэдээллүүд үнэн зөв байх шаардлагатай. Хэрвээ худал мэдээлэл гаргаж өгсөн бол банкны хуулийн тогтоомжийн дагуу банкны хувьцаа эзэмшлийг хүчингүй болгох, ногдол ашиг хуваарилахгүй байх, саналын эрхгүй байх хүртэл зохицуулалтууд бий. Тэгээд банкны хууль, холбогдох хууль тогтоомжуудыг чанд мөрдөж ажиллахгүй бол Монголбанкны удирдлагуудад хатуу хариуцлага тооцох болно. Өөрсдөө өргөдлөө өгч, ажлаа өгнө шүү. Хууль зөрчсөн, ашиг сонирхлын зөрчилд автсан бол гэдгийг нэгдүгээрт хатуу анхааруулж байна.

Хоёрдугаарт нь бодлогын асуудлаар манай э банкны тухай хууль, мөнгөний бодлогын үндсэн чиглэл энэ барууны буюу олон улсын валютын сангийн заавар зөвлөмжөөр Засгийн газраас хараат бус байх, цэвэр энэ Англи-Саксвоны загвараар энэ хуулиуд хэрэгжээд явж байгаа. Гэтэл Монголбанкны эрхэм зорилго бол Мөнгөний тогтвортой байдлыг хангах, Монгол төгрөгийн тогтвортой байдлыг хангах, ханшийн тогтвортой байдлыг хангах явдал гэж байгаа. Ханшийг тогтвортой байдлыг хангахын тулд үндэсний үйлдвэрлэл, экспортыг дэмжиж байж л үйлдвэрлэгч улсын мөнгөн тэмдэгт л үнэ цэнтэй, ханш нь тогтвортой байна. Экспортыг дэмжих шаардлагатай. Энэ бол Японы хөгжлийн загвар буюу Японы төв банк, Мэйн банк буюу дамжуулагч гол үйлчлэгч банкнууд, Эксим банк, хөгжлийн банкнууд хамтарч үндэсний үйлдвэрлэл, экспортоо дэмжиж байж улс орноо хөгжүүлдэг, үндэсний мөнгөн тэмдэгтийнхээ ханшийг тогтвортой барьж байдаг ийм бодлого байгаа. Энэ рүү аажмаар шилжилт хийж Эдийн засаг, хөгжлийн яам шинээр байгуулагдаж байгаа. Японы Мити буюу эдийн засаг, олон улсын худалдаа эдийн засгийн яам бол энэ гадаад худалдаагаа төлөвлөөд, тээвэр ложистикийн инфляц энэ тэрийг бүгдийг нь урьдчилан харж, зохицуулаад төлөвлөөд энийгээ Эксим банкаараа дамжуулж, санхүүжүүлээд экспортыг нэг бодлогоор, импортыг нэгдсэн зарчмаар зохицуулж байж энэ үнэ, инфляц, төгрөгийн ханшийн тогтвортой байдал, төлбөрийн тэнцлийн тогтвортой байдлыг бүгдийг нь хангадаг ийм бодлого хэрэгжүүлэх шаардлагатай. Энэ бодлогын өөрчлөлт хийж байж л улс орон хөгжинө, экспортоо дэмжинэ, үндэсний мөнгөн тэмдэг тогтвортой байна.

Ийм учраас Эдийн засаг, хөгжлийн яамтай уялдаа холбоогоо сайжруулсан шинэ зарчим, институц зарчмыг бий болгох хэрэгтэй. Энүүгээр дамжуулж Эксим банк, Хөгжлийн банк энэ үндэсний үйлдвэрлэл, хөрөнгө оруулалт, эдийн засгаа дэмжих томоохон бодлого явуулж байж төлбөрийн тэнцэл чинь ашигтай болж байж төгрөг чинь үнэ цэнтэй болно. Ханш нь тогтвортой байна. Валютын нөөц ч нэмэгдэнэ. Өнөөдөр инфляц 9.7 хувьтай 10 сарын байдлаар гарсан. Оны эцсийн байдлаар тээвэр ложистикийн шинж чанартай инфляцыг цэвэр худалдааны агентлаг хуучин зохион байгуулдаг байсан. Гадаад худалдааны эрх зүй 1000 жилийн түүхтэй. Гадаад худалдааны агентлаггүй улс дэлхийд байхгүй. Монгол улс бол ямар шалтгаан, гадаад дотоодын ямар нөлөөлөл байдаг юм. Гадаад худалдаа, хөрөнгө оруулалтын агентлаггүй нөлөөлөлгүй цорын ганц улс болж, энэ худалдаа, эдийн засаг чинь ингэж үнэ ханш өсөж, хил гааль, боомт, гаалийн байгууллага, Эксим банк, худалдааны санхүүжилт чинь нэг байж энэ бодлого тууштай хэрэгжинэ шүү дээ. Энэ жижигхэн эдийн засаг компанийн эдийн засгийг бид хүрэхгүй шүү дээ. Хьюнда байна уу? 2 сая хүн ажиллаж байна. Тэгээд ийм зохицуулалтыг хийх чадамжийг бүрдүүлж, бодлогын шинэчлэлт хийх шаардлагатай байгаа. Ийм учраас энэ мөнгөний бодлого дээр мөнгөний нэгдүгээр зорилт, мөнгөний бодлого, хоёрдугаар зорилго дээр банкны салбарын тогтвортой байдал хангах, зорилтуудын хүрээнд ийм бодлогын шилжилт хийх, шаардлагатай бол хууль тогтоомжийн өөрчлөлт оруулах, экспортоо дэмжих энэ супер циклийн алтан боломжийн үед бол тэгээд инновац, ногоон технологийг дэмжих дэлхий нийтийн чиг хандлага болон ногоон санхүүжилтийг дэмжиж байна. Carving trading гээд одоо энэ глазгогийн формоос авхуулаад энэ дэлхий нийтийн хөгжилтэй хөл нийлэн алхуулж. Тэгээд CBDC энэ инновац блокчэйний мета версийн шинэ технологийг Бүгд Найрамдах Хятад Ард Улсын 14 дүгээр 5 жилийн төлөвлөгөөг хар. Ерөөсөө бүх юмыг ухаалаг болгоход инновацын жолоодлогоор, үсрэнгүй хөгжих бүх бодлогоо томьёолчихсон тийм 14 дүгээр 5 жилийн төлөвлөгөө баталж байна. Оросын Холбооны Улсын инновацын яам байгуулагдаад олон жил болж байна. Энэ хөрш орнууд, алсын Америк битгий хэл хөрш орнууд хүртэл ингэж шинэчлэл, өөрчлөлт хийж байхад бид байран дээрээ дэвхцээд байж таарахгүй.

Ийм учраас мөнгөний бодлого Засгийн газрын Сангийн яамны төсвийн бодлого нягт уялдаад байхгүй бол мөрөөдлийн төлөвлөлт хийдэг явдлаасаа салах хэрэгтэй байна. Үүнийг анхаарч ажиллахыг чиглэл болгож байна. Ингээд өнөөдөр бас Шинжлэх ухааны академи, судар бичгийн хүрээлэнгийн 100 жил, Шинжлэх ухааны академийн 60 жилийн ой тохиож байгаа. Энэтэй холбогдуулаад ажил, арга хэмжээтэй байгаа учраас чөлөө хүсэж байна. Тэгээд Аюурсайхан даргыг индэрт урьж байна.

**Дараагийн асуудалдаа орно. Дараагийн асуудал. “Монгол-Оросын хувь нийлүүлсэн “Улаанбаатар төмөр зам” нийгэмлэгийн талаарх зарим арга хэмжээний тухай” Улсын Их Хурлын тогтоолын төслийн хэлэлцэх эсэхийг хэлэлцэнэ.**

Хууль санаачлагчийн илтгэлийг Зам, тээврийн хөгжлийн сайд Лувсангийн Халтар танилцуулна. Байнгын хороо хаалттай хэлэлцчихсэн юм байна лээ. Тэгээд хаалттай хэлэлцэх үү? Нээлттэй хэлэлцэх юм бол саналаараа шийдээд явсан нь зөв байх.

**Т.Аюурсайхан:** Халтар сайд танилцуулга хийнэ. Байнгын хороо дээрээ хаалттай хийсэн нь нэгдсэн чуулган дээр шууд хаалттай байна гэсэн үндэслэл болохгүй. Гэхдээ гишүүдэд горимын санал байвал хэлэх эрх нь нээлттэй байгаа. Адьшаа гишүүнд микрофон өгье. Горимын санал.

**Ш.Адьшаа:** Энэ асуудлыг Байнгын хороо дээр хаалттай хэлэлцсэн байгаа. Тийм учраас нэгдсэн чуулган дээр энэ асуудлыг бас хаалттай хэлэлцүүлэх ийм горимын санал гаргаж байна. Санал хураалт явуулж өгнө үү.

**Т.Аюурсайхан:** Адьшаа гишүүний гаргасан горимын саналаар санал хураана. Тэгэхээр гишүүд шийдээд л явчихна л даа. Гишүүд шийдээд явна. Хэрвээ нээлттэй хэлэлцээд явах юм бол төрийн болон албаны нууцтай холбоотой асуудал бол нээлттэйгээр яригдахгүй шүү дээ. Хаалттай явах юм бол тийм боломж байгаа. Гишүүд санал хураалтаараа шийднэ. Адьшаа гишүүний гаргасан горимын саналыг дэмжье гэсэн томьёоллоор санал хураая. Халтар сайдыг индэрт урья.

**Л.Халтар:** Улсын Их Хурлын дарга, эрхэм гишүүд ээ,

Манай Улсын нийгэм эдийн засгийн байдал хүндхэн байсан. 1990-ээд оны эхэн үед Япон Улсын Засгийн газар гараа сунгаж, 1-2.6 хувийн хүүтэй 30 жилийн хугацаатай, эхний 10 жил үндсэн төлбөрөөс чөлөөлөх нөхцөлтэй төмөр замыг сэргээн сайжруулах МОН-П1, МОН-П2, төслийг үе шаттайгаар хэрэгжүүлэхээр зээл олгосон.

Уг төсөл нь Улаанбаатар төмөр замын техник технологийн дэвшилд төдийгүй тухайн үедээ Монгол Улсын хөгжилд бодитой хувь нэмэр оруулсныг бид мэднэ.

Монгол Улсын Засгийн газар тус зээлийг авсны дараагаар 2000 онд Монгол Улсын Сангийн яам, “Улаанбаатар төмөр зам”хувь нийлүүлсэн нийгэмлэгийн хооронд дамжуулан зээлдүүлэх гэрээг байгуулахдаа зээлийн хүү 1.2-2.8 хувь, эргэн төлөгдөх хугацааг 25 жил болгосон байдаг.

Гэхдээ энэ нь төрөөс төмөр замыг дэмжин харж үзсэн оновчтой шийдвэр байсныг дурдах нь зүйтэй. МОН-П1, МОН-П2 төсөл нь 7.9 тэрбум иен буюу тухайн үеийн албан ёсны ханшаар 78.6 тэрбум төгрөгтэй дүйцэхүйц дүнтэй зээл байсан.

Төслийн санхүүжилтээр хэрэгжүүлсэн зарим арга хэмжээнээс дурдвал төслөөр авсан ДАШ-7 серийн зүтгүүрийг тухайн үедээ Оросын Холбооны Улсад үйлдвэрлэсэн 2М62 серийн зүтгүүртэй харьцуулахад түлшний зарцуулалт 20-30 хувь, тос, маслын зарцуулалт 18 дахин бага байсан нь Багануур-Улаанбаатар хооронд нүүрс тээвэрлэлтийн 80 орчим хувийг ДАШ-7 серийн 2 зүтгүүрээр гүйцэтгэсэн байдаг.

Мөн ачаа болон зорчигчийн вагон худалдаж авсан хэмнэлтийн зөрүүнээс 18 сая ам.доллароор 1400 километр урттай шилэн кабелийг төмөр замын шугамын дагуу суурилуулсан нь манай улсад интернетийн сүлжээний үйлчилгээг бий болгосон анхдагч нь байсан.

“Улаанбаатар төмөр зам” хувь нийлүүлсэн нийгэмлэг 2000-2014 онуудад нийт 48 тэрбум төгрөгтэй дүйцэхүйц иенээр зээлийн үндсэн болон хүүгийн төлбөрийг төлж байсан ба 2014 оноос хойш валютын ханшийн өсөлт, дизель түлшний онцгой албан татварын төлөлт, ачаа тээвэр эрс багассанаас шалтгаалан зээл болон түүний хүүгийн төлбөр төлөгдөх боломжгүй болсон.

Улсын Их Хурлын 2019 оны 52 дугаар тогтоолоор тухайн үеийн зээлийн үлдэгдэл хүүгийн төлбөр, алдангийн нийлбэр дүнгээс нийгэмлэгийн өөрийн хэрэгцээнд импортолсон дизелийн түлшний онцгой албан татвар төлөгдсөн 73.8 тэрбум төгрөгийг суутган тооцсон хэдий ч одоогоор 131 тэрбум төгрөгийн үлдэгдэл байна.

Монгол-Оросын Засгийн газрын хооронд байгуулсан 1949 оны олон улсын хэлэлцээрээр дизелийн түлшний онцгой албан татвар төлөх үндэслэлгүй байсан хэдий ч авсан зээлийн дүнгээс тооцсон төлбөрийг барагдуулсан. Хэлэлцэх эсэхийг шийдэх Улсын Их Хурлын тогтоолын төслийн төсөлд “Улаанбаатар төмөр зам”хувь нийлүүлсэн нийгэмлэгийн зээлийн үлдэгдэл болох 2.5 тэрбум иенийг 2020 оны 1 дүгээр сарын 1-ний өдрийн ханшаар тооцож төгрөгт шилжүүлэх, мөн өдрөөс эхлэн зээлийн хүү алдангийг зогсоох, зээлийн үлдэгдлээс нийгэмлэгийн дүрмийн сангийн Монголын талын хувь хэмжээг 83.7 тэрбум төгрөгөөр, Оросын талын хувь хэмжээг мөн 83.7 тэрбум төгрөгөөр тус тус нэмэгдүүлэх асуудлаар хэлцэл хийх үлдэгдэл 47.3 тэрбум төгрөгийг тус нийгэмлэгээс улсын төсөвт 2021-2025 онуудад төвлөрүүлэхээр тус тус тусгасан болно.

Оросын Холбооны Улсын тээврийн яамнаас ирүүлсэн албан ёсны саналыг хүндэтгэн үзэж, тус улсын Засгийн газрын орлогч дарга тэргүүтэй төлөөлөгчид 2021 оны 10 дугаар сард манай улсад ажлын айлчлал хийх үеэр энэ асуудлыг ярилцсаны эцэст 2 улсын цаашдын харилцаа, хамтын ажиллагаа, томоохон төслүүдийг хамтран хэрэгжүүлэх болон Монгол-Оросын хооронд дипломат харилцаа тогтоосны 100 жилийн ойн хүрээнд МОН-П1, МОН-П2 төслийн зээлийн үлдэгдлийг бүрэн шийдвэрлэхээр тохиролцсон.

Улсын Их Хурлын эрхэм гишүүд ээ,

Монгол-Оросын хамтарсан “Улаанбаатар төмөр зам”хувь нийлүүлсэн нийгэмлэгийн авсан МОН-П1, МОН-П2 зээлтэй холбоотой асуудлыг хэлэлцэн шийдвэрлэж өгөхийг хүсье.

Анхаарал тавьсанд баярлалаа.

**Т.Аюурсайхан:** Төслийн талаарх Эдийн засгийн байнгын хорооны санал, дүгнэлтийг Улсын Их Хурлын гишүүн Жадамбын Бат-Эрдэнэ танилцуулна. Индэрт урьж байна.

**Ж.Бат-Эрдэнэ:** Улсын Их Хурлын дарга, эрхэм гишүүд ээ,

Монгол Улсын Засгийн газраас 2021 оны 11 дүгээр сарын 3-ны өдөр Улсын Их Хуралд өргөн мэдүүлсэн “Монгол-Оросын хувь нийлүүлсэн “Улаанбаатар төмөр зам” эвлэлийн талаар авах арга хэмжээний тухай” Улсын Их Хурлын тогтоолын төслийг хэлэлцэх эсэх асуудлыг Эдийн засгийн байнгын хороо 2021 оны 11 дүгээр сарын 16-ны өдрийн хуралдаанаар хэлэлцлээ.

Хууль санаач санаачлагч, “Улаанбаатар төмөр зам”хувь нийлүүлсэн нийгэмлэгийн авсан МОН-П1, МОН-П2 зээлийн үлдэгдлийг төгрөгт шилжүүлэх, 2020 оны 1 дүгээр сарын 1-ний өдрөөс хойш үүссэн алданги, хүүгийн төлбөрөөс чөлөөлөх, зээлийн тодорхой хэсгээр “Улаанбаатар төмөр зам” хувь нийлүүлсэн нийгэмлэгийн дүрмийн санг нэмэгдүүлэхэд зориулах, үлдэгдэл төлбөрийг 2021-2025 онуудад улсын төсөвт төлөх асуудлыг Улсын Их Хурлаар хэлэлцүүлэх зорилгоор тогтоолын төслийг боловсруулжээ.

Байнгын хорооны хуралдаанаар төслийг хэлэлцэх үед Монгол Улсын Их Хурлын хуралдааны дэгийн тухай хуулийн 12 дугаар зүйлийн 12.3-т заасны дагуу Улсын Их Хурлын гишүүн Ж.Бат-Эрдэнэ миний бие тухайн асуудлыг хаалттай хуралдаанаар хэлэлцэх нь зүйтэй гэсэн горимын санал гаргасныг хуралдаанд оролцсон гишүүдийн олонх нь дэмжиж, хуралдааныг хаалттай явуулсан болно.

Байнгын хорооны хуралдаанд оролцсон гишүүд тогтоолын төсөлтэй холбогдуулж асуулт асууж, хариулт авсан бөгөөд гишүүдийн олонх дээрх тогтоолын төслийг үзэл баримтлалын хүрээнд хэлэлцэхийг дэмжиж, Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэж үзлээ.

Улсын их хурлын эрхэм гишүүд ээ,

“Монгол-Оросын хувь нийлүүлсэн “Улаанбаатар төмөр зам” нийгэмлэгийн талаар авах зарим арга хэмжээний тухай” Улсын Их Хурлын тогтоолын төслийн хэлэлцэх эсэх талаарх Эдийн засгийн байнгын хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье.

Анхаарал тавьсанд баярлалаа.

**Т.Аюурсайхан:** Баярлалаа. Ажлын хэсгийг танилцуулъя. Лувсангийн Халтар Зам, тээврийн хөгжлийн сайд, Батсүхийн Сүх-Очир Сангийн яамны Санхүүгийн бодлогын газрын даргын үүргийг гүйцэтгэгч, Бямба-Юугийн Артур Зам, тээврийн хөгжлийн яамны Төмөр зам, далайн тээврийн бодлогын хэрэгжилтийг зохицуулах газрын дарга, Байгальмаагийн Одонтуяа Сангийн яамны Санхүүгийн бодлогын газрын Өрийн удирдлагын хэлтсийн даргын үүргийг гүйцэтгэгч, Лхамрагчаагийн Булганхүү Зам, тээврийн хөгжлийн яамны Төмөр зам, далайн тээврийн бодлогын хэрэгжилтийг зохицуулах газрын ахлах шинжээч, Даваасүрэнгийн Жавхлан Зам, тээврийн хөгжлийн яамны Төмөр зам, далайн тээврийн бодлогын хэрэгжилтийг зохицуулах газрын мэргэжилтэн, Занаагийн Энхбаяр “Улаанбаатар төмөр зам”хувь нийлүүлсэн нийгэмлэгийн Эдийн засгийн албаны дарга, Цэнд-Аюушын Лувсан “Улаанбаатар төмөр зам” хувь нийлүүлсэн нийгэмлэгийн Тээвэр зохион байгуулалт албаны дарга, Батсүхийн Ариунаа байна уу. “Улаанбаатар төмөр зам” хувь нийлүүлсэн нийгэмлэгийг Санхүүгийн нягтлан бодох бүртгэлийн албаны орлогч дарга гэсэн ажлын хэсгийг танилцуулж байна.

Одоо хууль санаачлагчийн илтгэл болон Байнгын хорооны санал дүгнэлттэй холбогдуулан асуулт асуух, Улсын Их Хурлын гишүүд байвал нэрээ өгье. Бямбасүрэнгийн Энх-Амгалан гишүүнээр тасаллаа. Одоо Улсын Их Хурлын гишүүн Цэвэгдоржийн Туваан асуулт асууна.

**Ц.Туваан:** Асуулт асууя. Энэ МОН-П1, МОН-П2 гээд энэ зээлийн асуудал орж ирж байна. Тэгээд сая дүнг нь сонслоо. Тэгэхээр ер нь энэ төмөр замтай холбоотой асуудал дээр салбарын сайд, яамныхнаас бас тодруулж асуух ганц хоёр зүйл байна. Энэ гэрээ анх 1949 онд байгуулагдсан. Үүнээс чинь хойш бараг хэдэн жил өнгөрчихөв. 70 орчим жил, 70 гаран жил болж байна. Тэгээд Монгол, Орос 2-ын төмөр зам дээр байгаа 50, 50 хувь цаашдаа ер нь яах юм бэ? Манай улсын нутаг дэвсгэр дээр явж байгаа төмөр замын асуудал. Бусад улсуудад тухайн үед социализм гэж байсан. Тэр үеийн улсуудын төмөр замууд бол бүгдээрээ тухайн улсууддаа 100 хувь шилжих нь шилжээд, зарим нь бага сага хувь үлдэгдэлтэй ингээд яваад байдаг. Манайд болохоор 50, 50 хувь гээд яваад байдаг.

Тэгэхээр бүхэл бүтэн улс байж энэ төмөр зам руугаа хөрөнгө оруулалтын бодлогын янз бүрийн асуудлууд хийх гэхээр энэ 50, 50 гэдэг хувь чинь бол яг ний нуугүй хэлэхэд бас гай болж байгаа харагддаг. Бид нар мэднэ шүү дээ Мянганы сорилтын сангаар төмөр зам руу юм орох гэсэн гацаж л байсан. Дээрээс нь Японы зээлийг 30 жилийн зээлийг төмөр зам руу хийчихсэн. Мэдээж энэ үр ашиг төмөр замаас гарсан ашгийн 50 хувийн ашгаа бол мэдээж Оросын Холбооны Улсын тал авч л байсан байж таараа.

Тэгээд дараа нь ингээд зээл төлөх болохоор бид нар бүтнээр нь биш юм шиг байна. Зөрүүг нь улсын төсвөөс төлөөд, буцаагаад төсөвт төлнө гээд нэг ийм юм яриад байж байх юм. Энэ тэгээд 2022 оны төсөв дээр яаж орсон юм ер нь. Орсон зүйл байгаа юм уу? Тэгэхээр энэ ийм зүйлүүд харагдаад байна. Тэгэхээр энэ дээр бол асуудлуудаа ярьж байгаа юу? Иж бүрэн түншлэлийн хэлэлцээр энэ тэр гээд Оросын Холбооны Улстай бид нар зөндөө том, том юм, эрх ашиг 100 жил гээд юмнууд яриад байгаа. Энэ дээрээ ядаж 1 хувь ахиулах ч байдаг юм уу, эс үгүй бол ер нь Монголынхоо талд шилжүүлж авах асуудлаа ярьж болохгүй юм уу?

Төмөр зам чинь маш чухал шүү дээ. Яг энэ Эрээн хаагдчихсан хүнд цаг үед төмөр замаар л бид нар нэг голоо зогоож байна шүү дээ. Тэгэхээр энэ дээр ямар бодлого цаашдаа барьж байгаа вэ? Энэ хувийн асуудал дээр.

Хоёрдугаарт бид нар бас төмөр зам дээрээ явж байна л даа. Таван толгой, Зүүнбаянгийн зам гээд. Энэ чинь тэгээд бас бид нар Хятадын талаас л гацна, урагшаа Таван толгой, Гашуун сухайтын зам энэ тэр гацна гээд яриад байдаг. Яг энэтэй холбоотой Оросын талаас бас гацаа орж ирэх тохирч барьсан юмнууд байгаа юу? Одоо ингээд холбож байгаа шүү дээ. Хэзээ явах юм. Тэгэхээр энэ зүйлийг тодруулж асуумаар байна.

Хоёрдугаарт энэ дахиад бид нар саяхан Монгол Улсын Ерөнхий сайд Төв аймгийн нутаг дэвсгэр дээр очоод нээлт хийсэн. Богдхаан төмөр зам. Гадуур дахиад энэтэй холбоотой эргэлзээнүүд явж эхэлж байна. Оросын талтайгаа тохироогүй гэнэ лээ. Оросууд нь энийг зөвшөөрөхгүй байгаа юм гэнэлээ гээд. Энийн урьдчилан тооцоолж хийсэн юм байгаа биз дээ. Баахан юм хийчхээд эргээд нөгөө төмөр зам нь гацдаг, эргээд төмөр замын бодлого солих гээд нэг засаг солигдоод юм уу нэг дарга солигдохоор асуудлууд өөр болоод явчих асуудал байхгүй биз дээ. Тэгэхээр энийг тодруулж тодорхой хариулт өгөөч ээ гэсэн асуулт байна. За баярлалаа.

**Т.Аюурсайхан:** 83 дугаар микрофон дээр ажлын хэсэг хариулъя. Халтар сайд.

**Л.Халтар:** Туваан гишүүний асуултад хариулъя. Дөрвөн асуулт асуулаа. 1949 оны хэлэлцээрийг яах вэ? гэж. Монголын талд 1949 оны хэлэлцээрийг өөрчлөх санал үндсэндээ дууссан. “Улаанбаатар төмөр зам” болон Зам, тээврийн хөгжлийн яам саналаа өгөөд болсон. Оросын талтай бол энэ асуудлыг хэлэлцэх ажлын хэсгийг байгуулъя гэдэг шатанд явж байгаа. Тийм учраас энэ яриа хэлцэл цаашдаа үргэлжлээд явна.

Хоёрдугаар асуудал нь 2022 оны төсөвт орсон юм уу, суусан юм уу гэж байна. Энэ дүрмийн сан “Улаанбаатар төмөр зам”-ын дүрмийн санг нэмэгдүүлэх асуудал бол 2023 оны төсөвт суух учраас 2022 оны төсөв дээр ямар нэгэн асуудал яригдахгүй.

Гуравдугаарт нь Таван толгой, Зүүнбаян Таван толгой, Гашуун сухайт чиглэл дээр Оросын талтай ярьсан зүйл бий юу гэж. Холболтын цэгүүдээрээ “Улаанбаатар төмөр зам”-тай тохироод асуудал шийдэгдсэн. Энэ дээр 100 хувь Монголын аж ахуйн нэгжүүд ажиллана гэдэг дээр бид нар асуудал шийдэгдсэн.

Дөрөвдүгээр асуудал Богд хаан төмөр зам Оросуудтай ярьсан юм уу, зөвшөөрөх юм уу гэж. Энэ асуудлаар бид нар Оросын талд нээлттэй байгаа. Монгол Улсын Ерөнхий сайд, Оросын Холбооны Улсын Ерөнхий сайдтай утсаар ярихдаа, мөн элчин сайдтай, өмнө нь төрийн айлчлалууд болох үед бид нар нээлттэй ярьж байгаа. Бариад эхэлж байгаа үед орж болно. Цаашдаа дундаас нь орж болно. Төгсгөлд нь ч Оросын Холбооны Улсын талаас оролцох бүр нээлттэй.

Ер нь техник технологийн хувьд бол Богд хаан төмөр зам, Улаанбаатар төмөр замын үргэлжлэл байх нь хамгийн зохимжтой хувилбаруудын нэг байгаа учраас Оросын талд энэ дээр оролцоход Монголын тал бол нээлттэй, техник эдийн засгийн үндэслэлийг бид нар ойрын үед Оросын талд өгч танилцуулаад ингээд хэлэлцээ үргэлжилнэ. Баярлалаа.

**Т.Аюурсайхан:** Туваан гишүүн нэг минут тодруулъя.

**Ц.Туваан:** Энэ аливаа олон улсын гэрээ хэлэлцээрүүд чинь 50 жил, 100 жил гээд нууцлалаас гараад явдаг шүү дээ. Тэгээд энэ гэрээг ер нь ард түмэнд танилцуулбал яасан юм. Ер нь яагаад энэ гэрээ аль 72 жилийн өмнө явж байснаараа ингээд яваад байгаа юм. Бид нар бас улс байна хөршүүдтэйгэй хэрвээ том том юм ярьж байгаа бол энэ гэрээн дээрээ одоо л нэг ажлын хэсэг санал солилцох гээд нэг юм ярьж байх юм. Энийгээ жаахан түргэвчлээч нэгдүгээрх нь. Энэ дээр ямар бодлоготойгоо жоохон дэлгэрэнгүй яриад өгчихгүй юу.

Хоёрдугаарт энэ зээл гээд энэ Байнгын хорооноос танилцуулж байгаа танилцуулга дээр 2021-2025 оны улсын төсөвт гээд тавьчихсан байгаа. Улсын төсөвт төлөх асуудал гээд. Тэгэхээр энэ 2 улс чинь хоорондоо дүрмийн сан дээрээ тэнцүү нэмээд илүү зөрүү гарч байна шүү дээ. Энэ зөрүүг төлөх асуудлыг яриад байгаа юм биш үү. Энийг тодруулж өгөөч.

**Т.Аюурсайхан:** Сангийн сайд хариулъя. Жавхлан сайдад микрофон өгье.

**Б.Жавхлан:** Туваан гишүүний асуултад нэмж хариулъя. Ер нь ийм юм байгаа юм шүү. Энэ “Улаанбаатар төмөр зам” хувь нийлсэн нийгэмлэгийн тарифыг бид чөлөөлж өгөхгүй бараг улс төрийн шийдвэр гаргаад 20 хэдэн жил болж байна. Тэгэхээр энэ аж ахуйн нэгж маань өөрөө ашиг орлогоороо дүрмийн сангаа нэмэх ямар ч боломжгүй явж ирсэн. Яах вэ, сүүлийн хэдэн жилүүдэд эдийн засаг өөрөө хүчтэй тэлж байгаа. Энэ хүрээнд ачаа тээврийнх нь эргэлт нь нэмэгдэж байгаа учраас ямар ч байсан өөрөө өөрийгөө авч яваад, хаагдчихгүй яваад байгаа юм.

Цаашид энэ “Улаанбаатар төмөр зам” хувь нийлүүлсэн нийгэмлэгийн хүчин чадлыг нэмье гэвэл бид дүрмийн сангаа л нэмэх ёстой юм байгаа юм. Тэгэхээр 2 талаасаа 50, 50 хувь нэмнэ. Тэгэхээр энд яригдаж байгаа 131 тэрбум 83.7 тэрбум төгрөгийг дүрмийн санд нь оруулахаар Засгийн газар Их Хуралд саналаа оруулж ирж байгаа юм. Энэ нь юу вэ гэвэл Монголын төр ойрын хугацаанд хэзээ нэгэн цагт төсвөөсөө энэ…/минут дуусав/

**Т.Аюурсайхан:** Сангийн сайдад 1 минут нэмж өгье. Засгийн газраас өргөн мэдүүлсэн төсөл байгаа. Тийм учраас Сангийн сайд хариулж байна.

**Б.Жавхлан:** Баярлалаа. Тийм учраас ойрын одоо 1, 2 жилийн хугацаанд Монголын төр энэ аж ахуйн нэгжийн дүрмийн санг өөрийнхөө ноогдсон хувь хэмжээгээр зайлшгүй нэмэгдүүлэх шаардлагатай байгаа юм. Харин төсвөөс нэмж мөнгө гаргахгүйгээр одоо байгаа авлагаа дүрмийн санд нь шилжүүлээд өгчихье л гэж байгаа юм. Ийм асуудал байгаа юм. Тэрнээс энд бол ямар нэг тийм хөнгөлөлт, чөлөөлөлт байхгүй. Харин ч аль аль талдаа харилцан ийм ашигтай төсөв дээр ямар нэг нэмэлт дарамтгүйгээр шийдэж байгаа ийм асуудал юм байгаа юм шүү.

Тэр зөрүү 47 тэрбум төгрөг бол үлдэгдэл зээлийнх нь төлбөр юм байгаа юм. Энийг Оросын талтайгаа хэлэлцээр хийгээд ингээд 2025 он хүртэл шат дараатайгаар хугацаа графикаа тохироод төлье л гэж байгаа ийм 131 тэрбум төгрөг юм байгаа юм шүү. Тэгээд энэ дотор бол ямар нэг төсөв дээрээс дарамт үүсээд хөнгөлөлт, чөлөөлж байгаа тийм зүйл огтоос байхгүй. Харин ч 2 талдаа харилцан ашигтай, эдийн засгийн үр өгөөжтэй, ийм хэлэлцээрийн үр дүн…/минут дуусав/

**Т.Аюурсайхан:** Одоо 83 дугаар микрофон дээр Халтар сайд нэмээд хариулчих, нэг минут.

**Л.Халтар:** Туваан гишүүний асуултад нэмж хариулъя. 47.3 тэрбумыг 2021-2025 он, 83 тэрбум биш 47.3 тэрбумыг “Улаанбаатар төмөр зам” 2021-2025 онд улсын төсөвт төлөх юм. Энэ нөгөө алдангиа төлж байгаа юм. Өмнө нь төлөөгүй мөнгөнийхөө алдангийг 5 жилд хувааж төлөх юм. Нэгдүгээр асуудал.

Хоёрдугаар асуудал дээр “Улаанбаатар төмөр зам” хувь нийлүүлсэн нийгэмлэгийг байгуулсан тухай Зөвлөлт Холбоот улс, Бүгд Найрамдах Монгол Ард Улсын Засгийн газрын хооронд хийсэн хэлэлцээр нууцаас гарсан. Одоо бол энэ ард түмэнд нээлттэй, хэн ч үзэх эрхтэй. Өөрчилье гэдэг санал явж байгаа гэрээн дотор маш олон зүйлүүд энд 2, 3 минутад ярьчих бололцоо байхгүй учраас би Туваан гишүүнд тусад нь танд тодорхой мэдээлэл өгье. Цаг гаргаад, танаас цаг авч байгаад. Баярлалаа.

**Т.Аюурсайхан:** Улсын Их Хурлын гишүүн Цэндийн Сандаг-Очир асуулт асууна.

**Ц.Сандаг-Очир:** Бүгдээрэнд нь өглөөний мэнд хүргэе. Би орж ирж байгаа асуудлыг зарчмын хувьд дэмжиж байгаа. Гэхдээ тойргийн асуудал гэж битгий асуудалд хандаарай. Яагаад гэхээр төвийн бүсийн эрчим хүчний 60-70 хувийг түлш эрчим хүчээр хангаж байгаа Багануурын уурхай, Шивээ овоогийн уурхайтай холбоотой асуудал. Би тэгээд асуудал оруулж ирж байгаад Зам, тээврийн сайдтай холбоогүй байх. Сангийн сайдаас асууя. Засгийн газрын хуралдаан дээр зөвхөн яагаад Монгол-Оросын хувь нийлүүлсэн төмөр замыг оруулж ирж байгаа юм бэ? МОН-П1, МОН-П2 гээд яг мөн адилхан. МОН-П4 гээд төсөл 1997, 1998 онд Японы Засгийн газраас зээл авч энэ 2 уурхай дээр авсан. Энэ зээлийн үр дүнгээр тус уурхайнууд хуучин Оросын белаз тоног төхөөрөмжтэй байж байгаад 100 хувь коматсу, катерпилер тоног төхөөрөмжтэй болж өнгөрсөн 20 гаруй жилийн хугацааны Улаанбаатар хотыг Дархан, Эрдэнэтийг түлш эрчим хүчээр тасралтгүй найдвартай хангах үйл ажиллагаа өнөөдрийг хүртэл үргэлжилж байна.

Өнөөдөр энэ 2 уурхай нүүрсний үнэ чөлөөлөгдөөгүй байна. Тонн тутамдаа 4-5 мянган төгрөгийн алдагдалтай ажиллаж байна. Гэтэл ийм адилхан төрийн өмчийн компаниуд байхад яагаад зөвхөн төмөр замыг оруулж ирсэн юм бэ? Энэ 2 уурхайнхаа асуудлыг оруулж ирж болоогүй юм уу? Ер нь бол мөнгөн дүн нь харьцангуй гайгүй юм байна лээ шүү дээ. МОН-П4, МОН-28, 54 гэсэн энэ төслүүд нийлээд 31 орчим тэрбум төгрөгийн үлдэгдэлтэй юм байна. Энэ бол тухайн компаниудда харьцангуй жил жилийн тайлан баланс дээр хүү, алданги гээд дарамт болж байгаа. Тэгээд энийг хамтад нь оруулж ирээд энэ бүрэн эрхийн хугацаанд бас шийдүүлчих бололцоо боломж байхгүй юм уу? Энийг судалж үзсэн үү, Сангийн сайд аа, цаашдаа ер нь энэ Засгийн газар төмөр зам сая ярьж л байна, бас л үнэ чөлөөлөгдөөгүй. Өнөөдрийг хүртэл гээд. Энэ эрчим хүчний салбарын үнэ тарифыг чөлөөлөх асуудал, нүүрсний үнийг чөлөөлөх асуудал ер нь Засгийн газар дээр хэр яригдаж байна вэ? Одоо ингээд төрөөс хүчтэй барьсаар байгаад сонгуулиас сонгуулийн хооронд барьсаар байгаад үндсэндээ энэ эрчим хүчний салбараа бид нар татаж унагалаа шүү дээ. Монгол Улс зах зээл эдийн засгийн харилцаанд шилжээд 30 жил болж байна. Гэтэл өнөөдөр шилжээгүй үний нь төрөөс хатуу зохицуулалтаа барьсаар байгаад энэ хэдэн Улаанбаатар хот цаашдаа гал алдахад их ойрхон байгаа, өнөөдөртөө алдчихаагүй яваад байгаа учраас болоод байна гээд яваад байна. Гэтэл цаана чинь тоног төхөөрөмжийн шинэчлэл, зээл, хүүгийн шинэчлэл хийх шаардлагатай, ажилчдын нийгмийн асуудалд цалин мөнгөө нэмэгдүүлэх гээд маш олон тулгамдсан асуудлууд байгаад байхад өнөөдрийг хүртэл ингээд л хэдий болтол ингэж хүчээр барих юм бэ. Энэ асуудал дээр Засгийн газар цаашдаа Сангийн яам ямар бодлого барих вэ? Энэ асуудлыг оруулж ирж болоогүй юу? Ер нь МОН-П хэд хүртэл ийм төсөл зээл байдаг юм. МОН-П1, МОН-П2 гэж байна, 3, 4, 5, 6 гээд хаана, хаана төрийн өмчийн компаниудаар энэ хугацаанд 1990-ээд онд зээлүүдийг авсан байдаг юм. Энэ зээлүүдийг ер нь бас үр дүнг нь ашгийг нь тооцож эргэж харж үзсэн үү. Ер нь үр дүнгээ хэр өгсөн бэ? Одоо үлдэгдэл, алданги юм ер нь ямар байдаг юм бол? Энийг цаашдаа нэгтгээд энэ Засгийн газар дээрээ нэгтгэж оруулж байж асуудлыг ярих цаг хугацаа болсон юм биш үү? Одоо хүүнээс хүүний хооронд, алдангаас алдангийн хооронд, үнийн зөрүүний хооронд, ханшийн зөрүүний хооронд энэ хэдэн компаниуд чинь ингээд л тайлан баланс дээрээ маш их алдагдалтай явж ирж байна.

**Т.Аюурсайхан:** Сангийн сайд хариулъя, Жавхлан сайдын микрофон.

**Б.Жавхлан:** Сандаг-Очир гишүүний асуултад хариулъя. Энэ зөв тантай санал нийлж байна. Энэ ганц тойргийн асуудал биш. Энэ үнэ тариф чөлөөлөлтийн асуудал бол үе үеийн Засгийн газрын асуудал болж ирсэн байгаа. Энэ дээр бол бид ирэх жилээс эхлэн шат дараатайгаар үнэ тарифуудыг чөлөөлөх асуудлуудыг хөндөж тавина. Ганц нүүрсний асуудал биш нүүрс, эрчим хүч, төмөр зам байна. Мөн нефтийн бүтээгдэхүүнүүд байна. Энэ асуудлуудыг бол шат дараатайгаар бид дэмжихээс, чөлөөлөхөөс өөрөөр бол цаашид ийм байдлаар олон жил явах ямар ч боломж байхгүй. Эдийн засгийн багтаамж байхгүй гэсэн үг. Нэгэнт л бид зах зээлийнхээ нийгэмд дасан зохицож, цаашдаа тогтвортой хөгжье гэвэл энэ үнэ тарифын асуудлуудыг либералчлаад чөлөөлөх гарцаагүй үеийн бодлогын уулзвар дээр бид байгаа.

Таны яг тухайлсан тэр Баганууртай холбоотой асуудал дээр ийм шүү. Энд 2 зүйл байна.

Нэгдүгээрт би дахиад хэлье, энэ ямар нэг тийм чөлөөлөлт, хөнгөлөлт байхгүй. Бид авлагаа л дүрмийн сандаа шилжүүлж байгаа юм. Өөрөөр хэлбэл 1 сумаар 2 туулай буудаж байна л гэсэн үг. МОН-П11 хүртэл байдаг. 11 төрлийн зээл байгаа гэсэн үг. Энэ удаа бол МОН-П1, МОН-П2 гээд Японы Эдийн засгийн хөгжлийн банкнаас авсан. Тухайн үедээ “Улаанбаатар төмөр зам” энэ хувь нийлүүлсэн нийгэмлэгт маш их эдийн засгийн боломж өгсөн ийм ач холбогдолтой зээл байсан. Энийг л бид бүтцийн өөрчлөлт хийж байна гэсэн үг. Ямар нэгэн өр авлага, зөөллөж байгаа зүйл байхгүй. Үндсэндээ Орос-Монголын тал хувааж аваад хэрэглэсэн гэсэн үг хувааж авч эдийн засгийн ачаалал үүрч байгаа гэсэн үг. Багануурын хувьд бол дотоодын компани байгаа. Бид энэ асуудлыг дахиж ярилцах бидэнд боломж байгаа. Тэгэхдээ дахин хэлье. Ямар нэг хөнгөлөлт, чөлөөлөлтийн асуудал байхгүй. Нэгэнт аж ахуйн нэгжүүд гэрээ хийгээд байгуулаад авсан бол яах вэ? Энэ хугацаанд өмнөөс нь төсөв төлж байгаа Япон талдаа төлөөд явж байгаа. Харин энэ удаа “Улаанбаатар төмөр зам” хувь нийлүүлсэн нийгэмлэгийн асуудлыг Засгийн газар, чиглэлийн яам оруулж ирээд бид хэлэлцээд, харин ч энэ шийдэл маань хамгийн зөв юм байна. Бид хугацаа хожоод төсөв дээрээ нэмэлт ачаалал авахгүйгээр одоо байгаа авлагаа дүрмийн санд нь шилжүүлээд, энэ хувь нийлүүлсэн нийгэмлэгийн үйл ажиллагааг нь цаашид дэмжээд, өргөжүүлээд явъя. Оросын талаас мөн адил 83.7 тэрбум төгрөгийг яг дүрмийн сандаа оруулчихна. Үндсэндээ 170 тэрбум төгрөгөөр энэ байгууллагын дүрмийн санг нэмэх ийм боломж, цаг үе алдаж болохгүй, ийм боломж гэж харсан байгаа. За баярлалаа.

**Т.Аюурсайхан:** Одоо Улсын Их Хурлын гишүүн Мөнхөөгийн Оюунчимэг асуулт асууна.

**М.Оюунчимэг:** Орж ирж байгаа асуудлыг бол дэмжиж байгаа. амгийн гол нь бид нар олон жил энэ төмөр замын шинэчлэл сая бас дурдагдаад байгаа. Энэ тарифыг чөлөөлөх асуудал дээр дорвитой өөрчлөлт хийхгүй энэ алдагдал, дараа нь төсөвт ч гэсэн энэ өөрөө дарамт болоод явах нь бол маш тодорхой байна л даа. Одоо нийтдээ 470-аад тэрбум төгрөгийн өрийн үлдэгдэл буюу төлөх ёстой. Үүнээс 150 тэрбумыг нь Оросын Холбооны Улс. Үлдсэн 300-аад тэрбум төгрөгийг нь манай тал хариуцахаар болж байна л даа. Тэгээд манайх яагаад 2 дахин их мөнгө хариуцахаар болж байна гэхээр энэ бас биднээс шалтгаалж байна гэж бид харж байгаа юм. Юу вэ гэхээр нөгөө л тариф, тарифын алдагдал. Оросын Холбооны Улсын зүгээс танайх энэ тарифаа чөлөөлөөч, арилжааны хэлбэрт оруулаач гэдэг саналыг удаа дараа тавьдаг боловч манайх нөгөө нефтийн бүтээгдэхүүн, хүнсний бүтээгдэхүүн гээд аль болохоор нөгөө л нэг халамжийн бодлого гэдэг шиг. Бас төмөр зам дээр ийм хатуу бодлого явуулдаг нь өөрөө өнөөдөр бас их хэмжээний өр төлбөрийг өөрийнхөө нуруун дээр үүрэх шалтгаан болж байна гэж харж байгаа. Тэгэхээр та бүхэн Оросын Холбооны Улсад, Монгол Улсын Ерөнхийлөгчийн айлчлалыг бол хаа хаанаа маш хариуцлага өндөр ач холбогдолтойгоор хүлээж харж байна л даа. Энд сая Сангийн сайд хэлж байна. Зээлийн үлдэгдлийг ерөнхийдөө 83.7 тэрбум төгрөгийг 2 тал 50, 50 гээд манайх 83.7 тэрбум, Оросын Холбооны Улс 83.7 тэрбумыг нийтдээ энэ дүрмийн сандаа оруулах бодлогоор бид зээлийн хэлэлцээр хийнэ гэж байна. Тэгэхээр энэ хэр үр дүнтэй болох бол. Хэдий хугацаанд энэ 2 талаасаа энэ дүрмийн сандаа дээрх санхүүжилтийг оруулах бололцоо байгаа гэсэн төлөвлөгөө та нарт байгаа вэ. Оросын тал энэ дээр яг ямар байр суурьтай байгаа вэ. Санал нэг байгаа юу, эсвэл өөр бодолтой байгаа юу? Нэгдүгээрт энэ байна.

Хоёрдугаарт сая 2020 оны эцсийн байдлаар гэхэд 800-аад тэрбум төгрөгийн ашигтай ажилласан гэж байгаа юм. Тээврээсээ. Гэхдээ тарифын зардал, тарифын алдагдал нь 70 гаруй 70, 80-аад тэрбум төгрөг гээд. Өөрөөр хэлбэл дахиад л нөгөө тарифын алдагдал нь нөгөө ашгаа бараг буцаад татаад унагаачхаад байна л даа. Тэгэхээр ер нь Халтар сайдаа та бас төмөр замаас угшилтай хүн. Энэ либералчлах аль болохоор ялангуяа цар тахлын нь амаргүй үед импортоор орж ирж байгаа бараа бүтээгдэхүүн ч экспорт ч аль аль нь үнэ ханш өндөр болж байгаа энэ үед бид үе шаттайгаар магадгүй 50 хувийн энэ ойрын 1, 2 жилээс ингээд чөлөөлөөд явъя гэдэг асуудлаа Засгийн газарт оруулж яагаад болохгүй байгаа юм бэ? Ер нь ойрын үед энийг оруулаад Засаг энэ шийдвэрээ гаргаад Их Хурал бололцоотой эрх зүйн орчныг бүрдүүлээд өгөх шаардлагатай байна. Энэ дээр Сангийн сайд, Зам тээврийн сайд нараас би бүр Засгийн газрын байр суурь ямар байгаа бол, энэ дээр төлөвлөгөөтэй, тооцоотой ажил төрөл байна уу? Энд хариулт авъя гэж бодож байна.

Гурав дахь зүйл нь Монгол Улсын төрийн тэргүүн айлчлах гэж байна. Бид маш том том өр төлбөр, ирээдүйн хамтарсан төмөр замын хөгжлийн асуудлыг ярих гэж байгаа ийм айлчлал болох гэж байна. Гэтэл өнөөдөр төмөр зам бас тэнд эзэнгүй даргагүй байна л даа. Энэ нь өөрөө бас манайхаас шалтгаалж байгаа янз янзын улс төрийн нөлөө, ямар нэгэн хүлээн зөвшөөрөгдөх биш эсвэл янз бүрийн асуудалд холбогдсон хүмүүсийг өгдөг нөгөөдөх нь татгалзсан хариу байгаад өнөөдрийг хүртэл төмөр зам удирдлагагүй явж байна л даа.

Тэгэхээр энэ айлчлалаас өмнө ер нь хэн гэдэг хүнийг хэзээ энэ төмөр замын даргаар томилох асуудал Засгийн газар ярьж байна вэ. Энийгээ Оросын Холбооны Улсад тавьсан уу. Айлчлалын өмнө энэ удирдлага нь бий болох нь уу. Энэ тал дээр тодорхой хариулт эхлээд авъя гэж бодож байна.

**Т.Аюурсайхан:** 83 дугаар микрофон дээр Халтар сайд хариулъя.

**Л.Халтар:** Оюунчимэг гишүүний асуултад хариулъя. Энэ тооны хувьд бас жоохон өөр тоо явчихсан, мэдээлэл буруу байж магадгүй. Оюуэчимэг гишүүн. Бид нар бас өөрт чинь тодорхой мэдээллийг дараа нь өгнө. 83.6 тэрбум төгрөг 2 талаасаа дүрмийн сан нэмэгдүүлнэ. Оросын тал энийг зөвшөөрч байгаа. Тийм учраас Улсын Их Хурал маань шийдвэр гаргаад өгвөл бид нар хэлцэл рүүгээ орно.

Ингээд хэлэлцээрийн явцад ямар үе шаттайгаар, яаж энийгээ хэрэгжүүлэх вэ гэдгээ Оросын талтайгаа тохирно. Тийм учраас энэ асуудал Улсын Их Хурлаар шийдэгдлээ бол үндсэндээ хэлэлцээрийн ажил эхэлнэ гэж ойлгож болно.

Хоёрдугаар асуудал нь тарифын алдагдлын тухай байна. Яах аргагүй энэ экспорт, импорт орон нутгийн ялангуяа суурь үнэд нөлөөлөх ийм тарифуудыг бид нар олон жил барьчихсан юм. Тэгээд үүнийг сая 6 сард сард Засгийн газар дээр энийг хэлэлцсэн. Тэгээд зарим нэг тарифуудыг, ялангуяа дэлхийн зах зээл дээр үнэ өсөж байгаа төмрийн хүдэр, коксжсон нүүрс ч гэдэг юм уу, энэ чиглэлийн тарифуудын үнийг 5-10 хувиар нэмэгдүүлсэн. Цаашдаа 2025 он хүртэл үе шаттайгаар тарифын индексаци хийхийг Оросын талаас ч тавьж байгаа. Монголын тал ч энийг хийе гэдэг дээр санал нэг байгаа. Засгийн газраар оруулаад үе шаттайгаар хийе гэдэг шийдвэр гарчихсан явж байна.

Гуравдугаар асуудал нь төрийн тэргүүний айлчлалын үед өмнө нь даргатай болох уу гэдэг асуудал. Энэ сарын 24-нд “Улаанбаатар төмөр зам” хувь нийлүүлсэн нийгэмлэгийн ерөнхий хороо буюу төлөөлөн удирдах зөвлөлийн хурал болно. Энэ хурлаараа төмөр замынхаа удирдлагын асуудлыг эцэслэн шийднэ. Ер нь бол өнөөдөр дүрмийнхээ дагуу замын дарга байхгүй байгаа үед нэгдүгээр орлогч нь үүрэг гүйцэтгээд ингээд явж байдаг, тэр хэмжээгээрээ үйл ажиллагаа бол хэвийн явж байгаа гэдгийг та бүхэнд хэлье. Баярлалаа.

**Т.Аюурсайхан:** Улсын Их Хурлын гишүүн Хавдисламын Баделхан асуулт асууна.

**Х.Баделхан:** Баярлалаа. Би Халтар сайдаа хэдэн асуулт асуух гэсэн юм. Жинхэнэ төмөр замын хүн шүү дээ. Төмөр замын салбарт олон жил ажилласан жинхэнэ мэргэжлийн хүн. Тэгэхээр бид нар энэ Их Хурлаараа төмөр замын бодлогоо баталсан. Энэ бодлогоо бид нар мөрдөөд ажиллаж байгаа. Бодлого дээр бид нар нэлээн өргөн, нарийн гэдэг дээр маргаж байгаад бид нар өргөн царигтайгаар баталсан л даа. Тэгэхээр энэ дэлхийн хэмжээгээр ер нь харахад урд хөрш бол нарийн төмөр зам, Европ бол бүхэлдээ нарийн төмөр зам, ер нь дэлхийн хэмжээгээр бүхэлдээ нарийн төмөр замтай л байгаа. Тэгэхлээр энэ өргөн хүрээтэй төмөр замтай хэчнээн орон байдаг юм бол? Тэгээд бидний цаашдын бодлого дээр энийг та мэргэжлийн хүн хүний хувьд бол юу гэж үзэх юм бэ? гэсэн нэг асуулт байна.

Хоёр дахь нь бол сая зарим гишүүд асуулаа бид нар одоо хүртэл 72 жилийн туршид бол 1949 оны гэрээгээр ажиллаж байгаа. Энэ төмөр зам бол стратегийн чухал ач холбогдолтой обьект. Ерөөсөө 2 хөршийн хооронд холбосон ганцхан төмөр замтай энэ бол хувь нийлүүлсэн 50, 50 хувьтай. Одоо энэ гэрээг бид нар авчихаж болдоггүй юм уу? Ер нь бид өөрсдийн эзэн болж болдоггүй юм уу? Ер нь Оростой хамтарсан зарим үйлдвэрүүдийг бүгдийг нь бид нар бол авчихсан шүү дээ. Монголын мэдэлд шилжсэн. Тухайлбал, Эрдэнэтийн үйлдвэр гэхэд чинь Монгол Улсын мэдэлд бол бүрэн ирсэн байгаа. Ер нь цаашдаа ирээдүйг бодсон ч гэсэн энэ стратегийн чухал ач холболтой төмөр замыг бид өөрсдөө авч болохгүй юу. Ер нь энэ асуудал урьд ер нь яригдаж байсан уу, цаашдаа яригдах уу гэсэн нэг асуулт байна.

Цаашдаа бол бид нар тэр баталсан бодлогоороо бол төмөр зам нэлээн баримт баригдана. Баригдахаар болж байна. Одоо ч гэсэн бид нар тогтоолоороо бас энэ хөрөнгө оруулалтын асуудал шийдэж байна. Ер нь цаашдаа энэ өргөтгсөн хэмжээгээрээ тэр дүрмийн санд өөрчлөлт оруулж болох уу? Тухайлбал, 50, 50 хувийг нь бас өөрчлөөд давуу эрх эдлэхээр боломж гарах уу? Яг энэ байдлаараа бид нар цаашдаа явахад улсын хэмжээний ганцхан төмөр зам 2 хөрш орныг холбосон ганцхан зам ер нь өөрсдийн эрх мэдэлд авахгүй бол цаашдаа хамтарсан бодлогоороо энийг хэрэгжүүлэхэд хэцүү байх. Энэ тал дээр Халтар сайд ямар бодолтой байдаг юм бол гэсэн ийм хэдэн асуулт байна. Баярлалаа.

**Т.Аюурсайхан:** Ажлын хэсэг хариулъя. 83.

**Л.Халтар:** Баделхан гишүүний асуултад хариулъя. 3 асуулт асуулаа. 1520 миллметр буюу өргөн цэргийн тухай асууж байна. Одоогийн байдлаар Монгол улс тэгээд хуучин зөвлөлт холбоот улсын бүрэлдэхүүнд байсан улсууд бүгд өргөн царигтай, нарийн цариг цаашаагаа бас дахиад нарийны нарийн гээд явчихдаг. Үндсэндээ 3 төрлийн шахуу цариг төмөр зам дээр үйлчилж байна. Бид нар нэг хэсэгтээ үндсэндээ энэ өргөн цэргээрээ цаашаагаа явах магадлал өндөр. Одоо бүтээн байгуулалтууд ч ингэж явж байгаа. Сүүлийн үед бас 1435-ыг хосолсон маягтай царигтай гэдэг зүйлүүд энд тэнд дуулдаж байгаа. Оросын Холбооны Улс, Бүгд Найрамдах Хятад Ард Улсын хооронд сүүлийн үед холбогдож байгаа гүүр, гол мөрөн дээгүүр тавигдаж байгаа хилийн боомтуудын төмөр замууд бол ийм хосолмол маягаар баригдаж байгаа технологи нь. Манай гол замын хувьд бол бид нар хараахан энэ зүйл рүү шилжих техникийн болон эдийн засгийн боломж нь бүрдээгүй байна гэж.

Хоёрдугаар асуудал бид нар “Улаанбаатар төмөр зам”-ыг цаашдаа өөрсдөө авч болохгүй юу гэж. Түрүүн гишүүд бас асууж байсан. Туваан гишүүн асуусан. “Улаанбаатар төмөр зам”-ын дүрмийн санг нэмэгдүүлэх асуудлаар бид нар 1949 онд байгуулсан хэлэлцээрээ эхэлж өөрчлөх зарчмын санал дээр 2 тал нэгдээд, тэгээд өөрчлөх явцдаа энэ дүрмийнхээ санг хэд хэд болгох вэ гэдгийг ярих ийм л дараалалтай учраас бид нар Монголын тал бол мэдээж өөрийнхөө эзэмшиж байгаа хувийг нэмэгдүүлэх тал дээр байнгын ийм саналтай байдаг.

Тийм учраас Монголын тал эхний ээлжид 49, 51 гэдэг дээр хэлэлцээрийн өөрчлөх төсөл дээр ийм зүйлийг оруулаад явуулсан тал бий. Оросын талаас бид нар 2 талаасаа ажлын хэсэг гарч хэлэлцээрээ өөрчлөх ажлын хэсгийг ажиллуулъя гэдэг л ийм зарчмын юм явж байна.

Үндэсний төмөр замуудын тухай та асуусан 3 дугаар асуудал. Цаашдаа бодлогоороо олон төмөр замууд баригдах нь бүгд өргөн царигтай. Үндэсний төрийн болон хувийн хэвшлийн оролцоотой ийм төмөр замууд баригдаад явна. Тэр 55, 45 гэдэг дээр мөн адил түрүүний хариулттай нэгэн адил байна. Өөрөөр хэлбэл Оросын талтайгаа хэлэлцээрийг өөрчлөх ажлын хэсэг дээр энэ асуудал цаашдаа аль ч ажлын хэсэг байгуулагдсан нөхцөлд энэ цаашдаа яригдаад явах нь нээлттэй байна аа. Баярлалаа.

**Т.Аюурсайхан:** Улсын Их Хурлын гишүүн Бадмаанямбуугийн Бат-Эрдэнэ асуулт асууя.

**Б.Бат-Эрдэнэ:** Баярлалаа. Тогтоолын 3 дугаар заалт нь зээлийн үлдэгдэл дээр бол төлбөрийг Япон, Олон улсын хамтын ажиллагааны банканд төлөх хуваарьтай уялдуулан 2021-2025 онд багтаан төлүүлэх арга хэмжээ авахыг Засгийн газарт даалгасугай гээд дурдсан байгаа юм. Тэгэхээр энэ 2020 оноос хойш бодогдсон хүү, алданги зээлийн үлдэгдэл, энэ төлбөрийг 2020 оны 1 сарын 1-нээс тооцох зэрэг асуудлуудыг Японы банктай хэлэлцээр хийсэн, тохирсон ийм зүйл байх уу? Энэ цаашаа уялдаад тогтоол баталснаар манай улсын нийгэм, эдийн засагт сөрөг үр дагавар гарахгүй гээд заачихсан байгаа юм. Тэгэхээр энэ тохиролцооныхоо асуудлыг хийхгүй бол ингээд энэ 43.7 тэрбум төгрөг чинь бол нөгөө татвар төлөгчид төсвийн ачаалал болж үүсэх, цаашлаад 3 дахь асуулт болоход бол энэ тогтоолын танилцуулгад хүү, алданги төлөгдөөгүй үлдсэн төлбөрийн 43.7 тэрбум төгрөгийг “Улаанбаатар төмөр зам” хувь нийлүүлсэн нийгэмлэгээр төлүүлэх саналыг Оросын талд дэвшүүлсэн гээд байгаа юм.

Тэгээд энэ санхүүгийн арга хэрэгслүүд ашиглаад бонд зээл ч байдаг юм уу тэгээд энэ компани төлөх ямар ч нөхцөл бололцоо байхгүй бол энийг оруулж ирээд байгаа юм байна гэж ингэж л ойлгогдоод байна даа.

Дараагийн нэг асуух юм бол энэ юутай холбоотой. Тогтоолд “Улаанбаатар төмөр зам” хувь нийлүүлсэн нийгэмлэгийн дүрмийн санг 83.7 тэрбум төгрөгөөр өсгөх, энэ адил хэмжээгээр Оросын талаас хөрөнгө оруулалтыг нь оруулахаар энийг нь багцаагаар тооцох юм бол 30-аад сая долларын нэмэлт санхүүжилт, хөрөнгө оруулалт орж ирэхээр энэ хөрөнгөө ер нь юунд зарцуулахаар төлөвлөж байгаа юм бэ гэж. Цааш нь асуух зүйл бол түрүүн Сандаг-Очир гишүүн асуугаад орхисон энэ МОН-П төслүүдийн хүрээнд ялангуяа энэ төрийн өмчит компаниуд Японы нэлээн хяналттай, гэрээ хатуу байдаг учраас үр дүнтэй түрүүн танилцуулгад дурдаж байгаа төмөр замд авч хэрэгжүүлсэн зээл бол үр дүн өгсөн гэдэгтэй адилхан тодорхой үр дүн өгсөн байх. Тэгээд энэ зээлүүдийнхээ асуудлыг яах юм бэ гэж. Цаашлах юм бол энэ үнийн чөлөөлөлттэй, холбоотой асуудал. Ерөөсөө манайхан чинь өргөн хэрэглээний бараа бүтээгдэхүүн, үнэ нэмэгдээд байдаг гэтэл энийгээ хазаарлаж чадахгүй мөртөө дотоодынхоо өөрсдийнхөө мэдлийн юмыг л дараад байна шүү дээ.

Төмөр замын тариф ч гэдэг юм уу, эсвэл эрчим хүчний тариф ч гэдэг юм уу цаашлах юм бол хөдөө аж ахуй тэр тусмаа мал аж ахуй, малчдын бүтээсэн бараа бүтээгдэхүүний үнийг л дараад байдаг юм. Ил тод Засгийн газар, Хөдөө аж ахуйн сайд зарлаад байх юм. Ерөөсөө малын махны үнийг 5000 төгрөгөөс дээш гаргахгүй ийм боломж байна гээд. Үгүй ээ гээд энэ хөдөөгийн 200 гаран мянган өрх чинь яах юм бэ? Өрх болгон үйлдвэрлэгч, мах үйлдвэрлэж байгаа сүү үйлдвэрлэж байгаа. Сүүг хар даа. Зүгээр крантны худгийн ус шүүгээд, савлаад зарж байгаа 500 грамм ус 1000 гаран төгрөг шүү дээ. Үгүй ээ, ийм юмнуудыг анхаарахгүй бол болохгүй юм. Сангийн сайд энэ дээр хариулт өгөх болов уу гэж.

Хамгийн сүүлд цаг нь болохоо больж байна. Энэ төр муу менежер гээд олон жил яриад ингээд бид нарын ой ухаанд бүр хадагдсан байна шүү дээ. Гэтэл тийм биш байна. Эрдэнэт үйлдвэрийг хар, Монросцветмет нэгдэл 18 тэрбум төгрөгийн өртэй байсан. 34 тэрбум төгрөгийн ашигтай, энэ 3 дугаар улирлын байдлаар 70 гарчихсан тэрбум төгрөгийн татварын дараах цэвэр ашиг нь явж байна шүү дээ.

Тэгээд би юу хэлэх гэж байна вэ гэхээр Бор-Өндөрийн гокд Монросцветметийн үйлдвэрийн талбай дээр 100 гаран мянган тонн бүтээгдэхүүн ачигдаж чадахгүй хэвтэж байна. Үгүй ээ, ийм арчаагүй байж болмооргүй санагдаад байх юм.

**Т.Аюурсайхан:** Сангийн сайд Жавхлан, дараа нь Халтар сайд бэлдэж байгаарай.

**Б.Жавхлан:** Бат-Эрдэнэ гишүүний асуултад хариулъя. Японы олон улсын хамтын ажиллагааны банканд төлөх хуваарь маань ер нь хуваарийнхаа дагуу Монгол Улс төлөөд явж байгаа юм. Өөрөөр хэлбэл дамжуулан зээлдүүлэх гэрээнийхээ дагуу Монголын Засгийн газар Япондоо “Улаанбаатар төмөр зам” хувь нийлүүлсэн нийгэмлэгийн өмнөөс төлөөд явж байдаг. Төлбөрөө дотооддоо тус хувт нийлүүлсэн нийгэмлэгээс Монголын төр хураагаад аваад явж байдаг юм. Тэгэхээр тэр алданги гэж байгаа зүйл маань бол Засгийн газар, “Улаанбаатар төмөр зам” хувь нийлүүлсэн нийгэмлэг 2-ын хоорондын төлбөр тооцоо юм. Тэрнээс Япон талдаа, гадна талдаа бол бид ямар нэг төлбөрийн зөрчил байхгүй явж байгаа. Энэ торгууль, нэмэгдүүлсэн төлбөр, үндсэн төлбөр, үлдэгдэл 47.3 тэрбумыг 2025 он хүртэл гадна талд төлөх төлбөрийн хуваарьтай уялдуулаад тус хувь нийлүүлсэн нийгэмлэгээс авна гэдгийг техникийн түвшинд хэлэлцээр хийж энийгээ тохирчихсон байгаа. Ганцхан Их Хурлаас, Засгийн газраас гарах энэ шийдвэрүүдийг л хүлээгээд байгаа юм. Тэгэхээр энэ шийдвэр Их Хурал дээрээс батлагдаад гармагц яг хэлэлцээр эцсийн шатанд бичигдээд 2 талаасаа зурагдаад явах байгаа юм. Тийм учраас төсөв дээр бол ямар нэг нэмэлт дарамт ирэхгүй. Харин ч ирээдүйд “Улаанбаатар төмөр зам” хувь нийлүүлсэн нийгэмлэгт Монголын төрөөс 50 хувийнхаа эзэмшлийн дагуу дүрмийн санд мөнгө төлөх тэр санхүүгийн даалгавраасаа хариуцлагаасаа, харин ч өнөөдөр авлагаараа дүрмийн санд нь хийчхэж байгаа учраас 1 сумаар 2 туулай буудаж байна гэж би хэлээд байгаа юм.

Тэр үнэ чөлөөлөх асуудал бол сая Бат-Эрдэнэ гишүүний тухайлан хэлсэн мах, махан бүтээгдэхүүн болон бусад хөдөө аж ахуйн гаралтай түүхий эд, бүтээгдэхүүнүүдий хувьд ялангуяа махны хувьд бол Монголын хүн амын тал нь амьдардаг нийслэлд байгаа энэ их хэрэглэгчдийн махны хэт хөөрөгдсөн үнийг л зохицуулахаар төр оролцдог. Тэрнээс биш ер нь зах зээл дээрх үнэ тарифын асуудал бол харьцангуй чөлөөтэй шүү дээ. Хөдөө орон нутагт бол махны үнэ, бусад бүтээгдэхүүний үнэ бол чөлөөтэй байгаа. Гол нь Монголын хүн амын тал нь амьдарч байгаа энэ бол Улаанбаатар хотод л хэт хөөрөгдлөөс эдийн засгийн хувьд хамгаалж ийм зохицуулалтыг төрөөс хийдэг ийм л зүйл байгаа. Бусад үнэ чөлөөлөлт тариф суурь дэд бүтцийн үнэ чөлөөлөх, тарифжуулах, индексацижуулах асуудлыг бол Засгийн газар бодлогоо бол тодорхой танилцуулсан. Ойрын жилүүдэд шат дараатайгаар чөлөөлж явна. Гэхдээ энийг чөлөөлснөөрөө бас бид огцом эдийн засаг дээрээ том дарамт авч болохгүй. Энийг ухаалгаар мөн орлох бүтээгдэхүүн экспортоор…/минут дуусав/

**Т.Аюурсайхан:** 83 дээр Халтар сайд өөртөө хандсан асуултад хариулъя.

**Л.Халтар:** Бат-Эрдэнэ гишүүний 3 асуултад хариулъя.

Нэгдүгээрт, 47.3 тэрбум төгрөг төлөх юм уу, тохирсон юм уу гэж. Энийг 5 жилийн хугацаатай төлье гэдгийг “Улаанбаатар төмөр зам” өөрсдөө хүлээн зөвшөөрсөн, төлнө. Оросын талтай ч гэсэн бид нар яриад “Улаанбаатар төмөр зам”-аар төлүүлэх нь зүйтэй юм байна гэсэн ийм график гаргаад Их Хурал маань шийдвэр гаргавал цаашдаа төлөөд явчихна.

Хоёрдугаар асуудал. 83.7 тэрбум төгрөг Оросын талаар орж ирвэл юу хийх вэ, гэж энэ өнөөдрийн ханшаар 29.4 орчим сая доллар болох нь. Энийг ямар чиглэлийн хөрөнгө оруулалт юун дээр анхаарах вэ гэдгийг “Улаанбаатар төмөр зам”-ын ерөнхий хороо буюу төлөөлөн удирдах зөвлөл нь шийддэг. Өнөөдрийн нөхцөл байдлыг харж байхад Монгол Улсын экспортын хэмжээ өсөн нэмэгдэж байгаа үед энэ мөнгийг суурь бүтэц рүү буюу 2 дахь зам барих ажилд зарцуулаад эхлээсэй.

Тэгээд цаашдаа банк санхүүгийн байгууллагаас зээл 2 талын дүрмийн санг нь нэмэгдүүлэх ч гэдэг юм уу ингээд явбал “Улаанбаатар төмөр зам” цаашдаа 2 дахь замтай болоод тээвэрлэх хүчин чадал хязгаарлагдмал байгаа газрууд дээрээ нэвтрүүлэх чадвараа нэмэгдүүлэх зориулалтаар энэ зээл зарцуулагдаасай гэсэн ийм бодол ерөнхий хувь нийлүүлэгчийн хувьд надад байна. Энэ чиглэлээ би бас ерөнхий хорооныхоо гишүүдэд өгч ажиллана.

Гуравдугаар асуудал нь Бор-Өндөрийн гок дээр 100 орчим мянган тонн ачаа гэж байна. Ер нь бол “Улаанбаатар төмөр зам” улсын үйлдвэрийнхээ газрыг бас түлхүү дэмжээд явчихдаг тал бий. Би ажиллаж байхдаа энэ дээр Бор-Өндөрийн гок дээр Засгийн газраас өгсөн чиглэлийн дагуу бас онцгой анхаарч ажиллаж байсан. Одоо ч манайхан ажиллаж байгаа. Зүгээр өвлийн улирал болоод нөгөө “Улаанбаатар төмөр зам”-ын өөрийнх нь хэдэн вагонууд нүүрсний тээвэрт ТЭЦ-үүдийн болон дулааны станцуудын нүүрс тээвэрлэлтэд хэдэн хагас вагонууд нь явчихсан учраас бас нэг жоохон завсар гарч байхыг үгүйсгэхгүй. Энд “Улаанбаатар төмөр зам”-ын тээвэр зохион байгуулалтын албаны дарга сууж байна. 2 чихээрээ сонсож байна. Тийм учраас цаашдаа энэ Бор-Өндрийн ачилтыг нэмэгдүүлэх тал дээр анхаарч ажиллана биз. Би ч өөрөө хяналт тавья. Баярлалаа та бүхэнд.

**Т.Аюурсайхан:** Улсын Их Хурлын гишүүн Төмөртогоогийн Энхтүвшин асуулт асууна.

**Т.Энхтүвшин:** Баярлалаа. Засгийн газрын тогтоолын төслийг бас дэмжиж байгаа. МОН-П1, МОН-П2 зээл бол их ач холбогдолтой зээл байсан. Ер нь 1993 он, 1994, 1995 онд бол эдийн засаг бол маш хүнд “Улаанбаатар төмөр зам” бол цаашдаа ямархуу түвшинд явах байсан нь бол тодорхойгүй ийм цаг үе байсан. Тэгвэл энэ зээл үндсэндээ бол “Улаанбаатар төмөр зам”-ыг ачаа эргэлтийг нэмэгдүүлэх, үйл ажиллагааг нь сайжруулахад чухал ач холбогдолтой зээл байсан гэдгийг бас хэлмээр байна.

Тийм учраас энэ Засгийн газрын тогтоолын төслийг бол дэмжиж байгаа юм. Асуух 2 зүйл байна.

Нэгдүгээрт нь энэ зээлийн үлдэгдлээр дүрмийн санг нэмэгдүүлэхээр ярьж байгаа юм байна. Яг энэ зээлийн үлдэгдлээр эргэлтийн хөрөнгөө нэмэгдүүлэх юм уу, вагонд ч гэдэг юм уу, үндсэн хөрөнгөөр нэмэгдүүлэх юм уу. Энэ талаар та хэд ярьж, хэлэлцэж байгаа асуудал байвал тодорхой хэлж өгөөч?

Хоёр дахь асуудал бол Таван толгой, Зүүнбаяныхаа төмөр замын ажлыг дуусгаад вагоноо явуулах шаардлагатай байна. Сая бол Дэлгэрсайхан гишүүн бид 2 яваад ирлээ. Зүүнбаян, Таван толгойн төмөр зам дээр вагон явж байна. Засварын вагон ч явж байна. Зорчигч тээврийн засварын вагон ч бас явж байна. Тийм учраас энийгээ яаралтай нээх асуудал дээр ялангуяа Улаанбаатар хот болон Налайх дүүрэгт байж байгаа утаагүй түлшний үйлдвэрт юу гэдэг юм нүүрсийг нийлүүлэх ажлыг яаралтай эхлүүлээч. Тийм учраас энэ дээр бас тодорхой мэдээллийг өгөөч.

Гурав дахь асуудал бол энэ хил рүү энэ 4 километр ч юм уу, 5 километрийн мухар нарийн төмөр зам оруулах асуудал дээр ер нь ямар байр суурь байдаг юм бэ? Ер нь энэ нарийн цариг бол чингэлэг тээврийн ачааг маш сайн нэмэгдүүлж байна. Хоёр дахь асуудал бол нарийн цариг ороод ирэх юм бол эргүүлээд Монгол улсаас нүүрсийг маш богино хугацаанд ачих ийм бололцоо, боломж байж байна. Тийм учраас хил рүү энэ нарийн царигийг оруулах асуудал дээр ямар байр суурь баримталдаг юм бэ? Ер нь энэ төмөр замынхаа бодлогын бичиг баримтыг ч гэсэн эргэж харж үзээд нарийн болон бүдүүн гэдэг үг нь 2 талаар нь хийвэл яасан юм бэ. Хил рүү бол нарийнаар нь татаад, төв магистралаар авч байгаа тэр салаа замуудаа өргөнөөр авдаг ч гэдэг юм уу ийм байр суурь эзэлж явахгүй бол Монгол Улсын эдийн засаг бас нэлээн сайжирч бас чадахгүй нь. Тийм учраас энэ эдийн засгаа сайжруулах, ачаа эргэлтийг нэмэгдүүлэхийн тулд энэ тал дээр онцгой анхаарах шаардлагатай болжээ.

Тэгээд энэ дээр бас байр сууриа илэрхийлээч гэж хүсэж байна. За баярлалаа.

**Т.Аюурсайхан:** Халтар сайд хариулъя.

**Л.Халтар:** Энхтүвшин гишүүний асуултад хариулъя. 3 асуулт асуулаа.

83.6 тэрбум төгрөгийг юунд зарцуулах вэ гэж. Түрүүн бас Бат-Эрдэнэ гишүүн асуусан асуулттай утга нэг байна. Ямар ч байсан эргэлтийн хөрөнгөд бол оруулахгүй. Дүрмийн сан нэмэгдүүлж байгаа учраас энийгээ үл хөдлөх хөрөнгө? Хөдлөх хөрөнгө болгоно. Түрүүн бас Бат-Эрдэнэ гишүүний асуултад хариулж байхад хэлсэн. Аль болох нэвтрүүлэх чадварыг нэмэгдүүлэх чиглэл дээр энэ хөрөнгийг зарцуулах энэ шаардлагыг бид нар Монголын талаас тавина. Энэ дээр байр суурь нэг байх болно.

Хоёрдугаарт, Таван толгой, Зүүнбаян чиглэлийн төмөр зам дээр ерөнхийдөө бид нар туршилтын галт тэрэг явуулахад ойртож байгаа. Нүүрсний гаралт сүүлийн үед бага байсан учраас Эрдэнэс Таван толгойгоос хийх санхүүжилт саатаж, санхүүжилт саатаж байгаа учраас бүтээн байгуулалтын ажлууд удааширсан тал бий. Одоо бол овоо идэвхжээд явж байна. Ойрын үед яамны комисс ажиллана. Наанаасаа Зүүнбаян талаасаа төслийн хэмжээнд бэлэн болсон замуудыг техникийн комисс үзэж аваад хойд талаас нь шахаад явъя гэдэг дээр бид нар санал нэгдсэн.

Санхүүжилт саатахгүй бол эрчээрээ явах байх. Тийм учраас бид нарын хувьд ч гэсэн яамны хувьд ч тэр Монголын төмөр зам, Зүүнбаян төмөр замын хувьд ч тэр аль болох хурдхан төмөр замаа ашиглаад галт тэргээ явуулах юмсан гэдэг дээр бүгдээрээ чармайж байгаа гэдгийг та бүхэнд хэлье.

Гуравдугаарт нь хилийн орчимд нарийн царигийн асуудал яригдаж байна. Энэ бол олон улсын ачаа харилцааныхаа хэлэлцээрээр зохицуулагддаг эд. Бид нар өргөн царигийг цааш нь оруулж айлын талд шилжүүлэн ачилт хийх үү, эсвэл Монголын тал дээр үү гэдгийг Хятадын талтай асуудлуудаа яриад тухайн боомтууд дээрээ явчхаж байгаа. Цаашдаа ч гэсэн энэ байр сууриа хадгадаад явна. Гашуун сухайт боомтын хувьд бол Гашуун сухайт Ганц мод боомтын хувьд бол бид нар Хятадын талтай нээлттэй байгаа. Нарийн царигийг цааш нь оруулсан ч болно, өргөн царигийг нааш нь оруулж ирээд шилжүүлээд ачилтаа өөрөөр хэлбэл айлын тал дээр эсвэл манай тал дээр аль аль дээр нь хийнэ гэдэг даар бид нар нээлттэй байгаа. Хил холболтын цэгийг тохирсон. Гадаад яамны шугамаар айлын талын гадаад яамнаас НОТ бичиг ирсэн байна. Өчигдөр Засгийн газар дээр хэлэлцэгдээд дэмжээд явж байгаа. Цаашдаа бүтээн байгуулалтын ажил үргэлжилээд явчихна. Тийм учраас айлын талтай зөвшилцөөд явахад энэ тийм хүндрэлтэй асуудал биш гэдгийг хэлье. Баярлалаа.

**Т.Аюурсайхан:** Улсын Их Хурлын гишүүн Норовын Алтанхуяг асуулт асууя.

**Н.Алтанхуяг:** 1993, 1995 оны үед төмөр зам дээр авч хэрэглэсэн. Тэр үед нэлээн зүдэрч байх үед хэрэг болсон энэ зээлүүд байдаг. Энийг төлөөд явж байгаад 2014 оноос хойш төлөхөө больсон байх юм. Тэгэхээр энэ зээлээр бол их олон юм хийсэн төмөр замд хэрэгтэй. Миний асуулт бол 1400 километр шилэн кабель тавьсан байсан. 20-иод сая доллараар. Тэр кабель хэний мэдэлд явна. Би хувьчлагдсан гэж сонссон. Ер нь манай дээр байгаа нэг завхрал бол гаднаас аятайхан зээл авчихдаг, тэгээд байгууллагадаа хэрэгтэй юмаа хийчихдэг, дундуур нь хулгай, дээрэм хийгээд байдаг юм л зогсохгүй байгаа юм. Энийг надад тодорхой хэлч өгөөрэй. Дараа өгнө гэж битгий бултаарай.

Хоёрдугаарт, Халтар сайдаас асууя. Парадокс гэж нэг юм байна. гадагшаа гаргах гэсэн баялаг вагонуудаа хүлээгээд зогсож байна. нөгөө дэлхийн зах зээл дээр түүхий эдийн үнэ нь сүрхий өссөн байна. Манайд болохоор зарим нэг компаний үнийн тарифыг хөнгөлсөн гэх юм. Үнээ нэмдэггүй. Энийг та Их Хурал дээр ил тод хэлээд өг. Ямар ямар компанид ямар тарифын хөнгөлөлт үзүүлсэн юм. Ер нь төмөр зам чинь Монголын хэдэн газрын баялагийн мафийнханд эзлэгдээд байгаа юм биш үү. Та ямар юм хийж суудаг юм ер нь энд. Тэд нарын гар хөл болдог юм уу. Яадаг юм. Би ойлгохгүй байна. Танай хэ билээ нөхөрт хэлсэн шүү дээ. 3, 4 сар вагон хүлээгээд сууж байгаа Монголд. Жижиг компаниудыг би ярьж байна. Дэлгэрсайханыг яриагүй байна. Тэгтэл тариф нь хамаагүй бага. Төмөр зам нь алдагдалтай. Хувийн компаниуд нь дэлхийн зах зээл дээр үнэ өссөн, тэрнээс зөндөө их ашигтай. Нэ бас хаанахын төр гараад ирсэн юм. Ойлгохгүй байна.

Жавхлан сайдаа, би нэг юм бас ойлгодоггүй. Тэр нөгөө 1949 оны хэлэлцээрээр бид нар авах ёсгүй татвар авчихсан гэдэг юм. Тэр нь 78 тэрбум төгрөг. Тэрийг суутгаж тооцъё юм. Тэр бол болж байгаа. Тэгэхдээ та өнөөдөр 78 тэрбум төгрөг олох ёстой шүү дээ. Наад мөнгө чинь орж ирээд хэрэглэгдээд дуусчихсан шүү дээ. 78 хасах гарч байгаа юм. Би баланс хэлье. Дахиад 83 тэрбум төгрөгөөр дүрмийн сан нэмэгдүүлнэ гэдэг чинь зээл төлнө гэсэн үг биш шүү дээ. Бид нарын үед бас нэмэгдүүлсэн. Хэдээр нэмэгдүүлээ та нар тэр дунд нь хэлчхээрэй. Тэгэхээр дүрмийн сан мөнгөөр нэмэгдүүлнэ гэдэг чинь Японы зээлийн мөнгө төлнө гэсэн үг биш. Манайх дахиад 83-г хасах болно. Энэ тогтоол батлагдах юм бол бид нар төсөв дээр хасах зуун хэд юм дээ. 60-аад тэрбум төгрөгийн хасах үүснэ. Хэд хэдэн онд нь яаж хаанаасаа гаргаж хийхийг мэдэхгүй. Би энийг бол алдагдалтай зүйл гэж үзэж байна даа. Та энэ дээр нэг сайхан тайлбар хэлээд өг.

Төгсгөл нь төмөр замын дарга болох гэж 4 дэх хүнээ дэвшүүлээд явж байгаа. Одоо хэн ч гэлээ Хэрлэн ч билүү нэг нөхөр. Та нар энэ унхиагүй удирдагчдын буруу үйлдлээс болж Монголын ард түмэн хохирох ёсгүй шүү. Та нар нэг хүнээ дарга болгох гэж ийм өр зээлийг бид төлөх учиргүй. Монголын төр, Монголын ард түмэн төлөх учиргүй шүү. Би хатуу хэлчихье. Та нар битгий худлаа яриад байгаарай.

Төсөв дээр ямар ч дарамтгүй гэж та хэлээд байх юм. Та сангийн сайд хүн шүү дээ. Яагаад ингэж худлаа ярьж байгаа юм. Би дахиад асууна. Та нар тодруулаадах.

**Т.Аюурсайхан:** Халтар сайд эхэлж хариулъя.

**Л.Халтар:** Алтанхуяг гишүүний 2 асуултад хариулъя. 1400 орчим километр шилэн кабель тавигдсан. Нийтдээ 12 шөрмөстэй. Үүнээс 4 шөрмөсийг нь Харилцаа холбооны газарт шилжүүлж өгсөн. 18 шөрмөс нь Улаанбаатар төмөр замын хэрэгцээнд байна. Тэгээд технологийнхоо үйл ажиллагаанд ашиглаад явж байна.

Тарифын тухай асууж байна. 2021 оны 11 сарын 5-аас эхлээд зарим экспортын ачааны тарифыг би түрүүн хэлсэн 5-10 хувиар нэмсэн. Энэ дотортөмрийн хүдэр, коксжсон нүүрс, экспортын нүүрс гээд бүх ачаанууд орчихсон явж байна. Өгдөг нэг хөнгөлөлт байгаа. Энэ бол хувийн вагонтой аж ахуйн нэгжүүдэд 15 хувийн хөнгөлөлт. Өөрөөр хэлбэл тэр хүн өөрөө вагоноо оруулж ирээд өөрийнхөө вагоноор тээвэрлээд вагонтой холбоотой ашиглалтынхаа бүх зардлыг өөрөө хариуцаад явж байдгийн хувьд үндсэн тарифаасаа 15 хувийн хөнгөлөлт өгдөг. Энэ нь өөрөөр хэлбэл “Улаанбаатар төмөр зам” өөрөө вагон худалдаж аваад явуулснаасаа ашигтай. Өөрсдийнх нь вагоны ашиглалтын зардал бол өндөр шүү дээ.

Оросын холбооны улсад мөн адилхан ийм асуудал байдаг. Хувийн хэвшлийнхнийг дэмжсэн, хувийн вагоны паркийн дэмжсэн ийм бодлого явдаг. Яг энэ жишгийн дагуу “Улаанбаатар төмөр зам” дээр л явж байдаг юм. Баярлалаа.

**Т.Аюурсайхан:** Сангийн сайд Жавхлан.

**Б.Жавхлан:** Алтанхуяг гишүүний асуултад хариулъя. Яах вэ, энэ нягтлан бодох бүртгэлийн ойлголт л доо. Ямар өнцгөөс нь харж байгаа гэдгээсээ. Таны хэлж байгаа 2 хасах гэж байгаа зүйл ер нь бол нэмэх биш. Гэхдээ тэглэж байгаа асуудал. Эхнийх нь тэр 83.7 тэрбум гэж байгаа юм байна. Өнөөдрийг хүртэл “Улаанбаатар төмөр зам” хувь нийлүүлсэн нийгэмлэгийн өмнөөс Монголын Засгийн газар Япон талдаа ямар ч хуваарийн зөрчилгүйгээр төлөөд явж байгаа. 83.7-г “Улаанбаатар төмөр зам”-аас авлагатай гэсэн үг. Гэхдээ ойрын жилүүдэд 83 битгий хэл хэмжээгээр манайх энэ компанийн дүрмийн санг нэмэх үүрэг ирж байгаа юм. Өөрөөр хэлбэл 2022, 2023, 2024 онуудад бид төсөв дээрээсээ эдний дүрмийн санг нэмэх, төсвийн ачааллаа энүүгээрээ хаачхаж байна гэсэн үг. Тэгэлж байгаа гэсэн үг.

Тийм учраас төсөв дээр ямар нэг ачаалал ирэхгүй гэж байгаа юм. Тэр татварын асуудлаар та их зөв асуудал тавлигааа. Тэр маань бид нар авах ёсгүй татвараа авчихсан гэсэн үг. Авах ёсгүй татвар авчихсан гэсэн үг. Өөрөөр хэлбэл буцааж төлөх үүрэг хүлээж байна даа. Буцааж төлөх үүрэг чинь өөрөө төсөв дээр ачаалал ирнэ. Тэрийгээ мөн харилцан суутгаад тэглэчихэж байгаа гэсэн үг. Ийм 2 агуулгаараа төсөв дээр нэмэлт ачаалал ирэхгүй байгаа юм л гэж би тайлбарлаад байгаа юм. Баярлалаа.

**Т.Аюурсайхан:** Халтар сайдад нэг минут өгье гүйцээгээд хариулчих.

**Л.Халтар:** Алтанхуяг гишүүний асуултад хариулъя. Энэ “Улаанбаатар төмөр зам”-ын ерөнхий хороо 11 сарын 24-нд хуралдана. Ерөнхий хорооны хурлаар “Улаанбаатар төмөр зам”-ын даргын асуудлыг эцэслэн шийднэ гэдэг дээр 2 тал хэлэлцэх асуудлынхаа жагсаалтад оруулаад явж байна. Тэгээд энэ 11 сардаа багтаагаад замын даргын томилгооны асуудал шийдэгдэнэ.

**Т.Аюурсайхан:** Алтанхуяг гишүүн тодруулъя нэг минут.

**Н.Алтанхуяг:** Тэгээд Улсын Их Хурлын гишүүдийн асуусан асуултад ил тод нээлттэй чанга дуугаар хариулчихгүй юм даа. Би та нарт дахиад л хэлье. 1400 километр шилэн кабель энэ зээлийн хүрээнд боссон юм. Хэрэгтэй юм болсон юм. Одоо энэнээс 4-ийг нь харилцаа холбоонд өгчихсөн юм гэж байгаа юм. Би тэрнийг асуугаад байгаа юм. Тэр 4 нь хаачихсан юм. Хэн ямар шийдвэрээр өгдөг юм. Тэгвэл тэр жийл гээд байгаа. Нөгөө шилэн кабелийн 4 жийлээс олж байгаа ашиг нь хаачдаг юм. Танай дээр байгаа 8 жийлээс олдог ашиг нь хаачихдаг юм. Энэ Монгол-Орос биш Орос-Хятад гээд Европ руу гарсан мундаг кабелийн шилэн кабел байхгүй юу. Тэгээд эндээс хангалттай ашиг олох ёстой. Тэгээд энэний мөнгө нь хаачдаг юм. Тэгээд хувийн компани болохлоор вагоноо оруулаад ирэхээр Монголын төмөр замыг эзэлж болно гэдэг дүрэм хаана байдаг юм? 15 хувь хөнгөлөлттэй өгнө. Манайд ашигтай. Танайд ашигтай юм бол танайх тэгээд өрөө төлөхгүй юугаа хийж байгаа юм. Яахаараа бид нар улс…/минут дуусав/

**Т.Аюурсайхан:** 83 дугаар микрофон дээр хариулъя.

**Л.Халтар:** Алтанхуяг гишүүнээ энэ 4 жийл буюу 4 шөрмөсийг Харилцаа холбооны компанид Засгийн газрын тогтоол гаргаад шилжүүлээд өгсөн юм. Улсын компани байхад нь 2011 онд. Тэрнээс хойш яасныг нь бид нар араас нь мөшгиж, асууж болно л доо. Тэгэхдээ нэгэнт шилжүүлээд өгчихсөн учраас. Тэгээд төр цаашаа яасан нь бид нар тэр мэдээллийг аваагүй байна. тэр 4-ийнхөө тэнцэх хэмжээнийхээ зээлийг Сангийн яамтай гэрээгээ өөрчлөөд шилжүүлээд өгчихсөн юм. Үгүй ээ, үгүй үнэн үнэн. Энийг нь та шалгаад үзвэл, шалгуулсан ч болно шүү. Тэр нарийн тоог нь төмөр замынханд сууж байна. Тэрийг нь та нар хэлээдэх. Ариунаа дарга аа, яг хэдэн доллароор, хэдэн долларыг нь байгаад 4 шөрмөс нь хэдтэй тэнцсэн юм. Тэр юмнуудыг нь өгчихмөөр байна. Алтанхуяг гишүүн ээ. 15 хувийн хөнгөлөлт гэдэг чинь хувийн хөдлөх бүрэлдэхүүн…/минут дуусав/

**Т.Аюурсайхан:** Тоо баримтаа бичгээр хүргүүлчихээрэй Халтар сайд аа. Одоо Улсын Их Хурлын гишүүн Борхүүгийн Дэлгэрсайхан асуулт асууна.

**Б.Дэлгэрсайхан:** Би эхлээд Алтанхуяг гишүүнд нэг хариулт өгчихье. Энэ намайг вагон явуулаад 15 хувийн хөнгөлөлт эдлээд баяжаад байна гээд андуураад байх шиг байгаа юм.

Нэгт, би Монгол Улсад хөрөнгө оруулалт оруулж ирсэн. “Улаанбаатар төмөр зам” вагонгүй байхад 10 жилийн өмнө 3000 вагон оруулж ирснээр Монгол Улсын эдийн засагт хэрэг болсон. Би хувийнхаа ачааг зөөгөөгүй шүү.

Хоёрт, 15 хувийн хөнгөлөлт гэдэг чинь Улаанбаатар төмөр зам манай надад хамаарал бүхий компанид хайртайдаа биш. Энэ бол олон улсын дүрмийн дагуу өгдөг хөнгөлөлт. Тэрнээс биш Улаанбаатар төмөр зам өгөөд байгаа юм биш. Алтанхуяг гишүүн ээ, ялгааг нь та бас ойлгоорой.

Би одоо жинхэнэ юмандаа оръё. анай гишүүд буруу ойлголттой байна. Энэ Монгол-Оросын Улаанбаатар төмөр зам хамтарсан компанийг Монгол улс бараг шилжүүлээд авчих шахуу юм яриад байх юм. Болохгүй. Орос-Монголын харилцаанд үлдсэн ганцхан хамтарсан том аж ахуйн нэгж “Улаанбаатар төмөр зам” шүү. Энэ төмөр замаар Орос-Монголын харилцаа чухал ач холбогдолтой гэдгийг та бүгд ойлгох хэрэгтэй. Стратегийн талаасаа ч ач холбогдолтой, эдийн засаг талаасаа ч бас ач холбогдолтой.

Өнөөдөр бол “Улаанбаатар төмөр зам” дээгүүр явж байгаа транзит ачаа “Улаанбаатар төмөр зам”-ыг тэжээж байгаа шүү. Яг үнэндээ бол. Энэ дотоодын ачааг яагаад ийм үнэ өртгийг нь нэмэхгүй байгаа асуудал бол манай Засгийн газрын асуудал шүү. Манайх өнөөдөр дотоодынхоо нүүрсийг нэмэгдүүлж болохгүй, зорчигч тээврийг нэмэгдүүлж болохгүй гэж энэ компанийг Монгол талаасаа бараг дампуурах хэмжээнд хүргэж байгаа шүү дээ. Багануур, Шивээ говийн бүх нүүрс хөнгөлөлттэй үнээр зөөгдөж байгаа шүү дээ. Алдагдалтын үнээр. Тэгээд дээрээс нь та өөрөө, ялангуяа Алтанхуяг Ерөнхий сайдын үед тэр 2013, 2014 онд 2 улсын гэрээгээ зөрчөөд онцгой албан татвараар 73 тэрбумыг нь авчихсан юм байна лээ шүү дээ. За тэрийг яах вэ, та өөрөө тайлбарлана биз.

Тийм учраас бид дүрмээ зөрчөөд хамтрагчаа дандаа муридаг. Тэгээд Орост очихоороо дандаа гоё юм ярьдаг, тэгнэ, ингэнэ энэ тэр гээд. Ийм олон жишээ бий. Бид нар өөрсдөө далжгараасаа болж гүйж очоод болох, болохгүй баахан юм амладаг. Амлаад тэр нь дандаа цаасан дээр буучихдаг. Тийм ч юман дээрээ хамтаръя, ийм юман дээрээ хамтаръя гээд бас мурьсан. Тэгээд төмөр зам дээр очоод 2018, 2019 онд би яг сайн санаж байна. Хамгийн сүүлд одоогийн Ерөнхийлөгч, Ерөнхий сайд Хүрэлсүх очоод энийг чинь тохирсон шүү дээ. Дүрмийн сангаа нэмэгдүүлье 2 талаасаа ингэж тохирсон юмнаасаа өнөөдөр ингээд буцаад худлаа улс төржүүлээд байж болохгүй шүү дээ. Бид нар бас энэ дээрээ бас жоохон жудагтай байх хэрэгтэй шүү дээ. Тэрнээс энэ Монгол улсад алдаад байгаа юм байхгүй шүү дээ. Энэ 81 тэрбум та бол ялангуяа тооны хүн энийг аягүй сайн мэдэхийн дээдээр мэдэж байгаа. Энийг чинь хөрөнгө оруулалтдаа тооцоод явчихад Монголд алдаад байгаа юм ерөөсөө байхгүй.

Хоёрдугаарт 47 тэрбумыг чинь 2021-2025 онд цувуулаад төлье л гэсэн ийм л асуудал ярьж байгаа шүү дээ. Тэгээд энэ дээр л хүү, алданги удахгүй байя. Бид зээл авахдаа нөгөө хамтрагчдаа хэлэлгүй авчхаад, авчихсан хойноо бүх алданги бүх хамаг юмаа тэгээд үнээ өсгөхгүй ашгийг нь өөрсдөө хүртчихээд, тэгээд ийм юман дээрээ болохоор дандаа муридаг ийм байдлуудаас бас нэг удаа ч гэсэн засах хэрэгтэй шүү. Ялангуяа дотоодын тээврийн тарифаа нэмэгдүүлэх асуудал бол энэ зарим нэг гишүүдийн хардаад байгаа шиг надад хамааруулж ойлгоод байх шиг байна. Яг үнэндээ бол өнөөдөр Халтар сайд…/минут дуусав/

**Т.Аюурсайхан:** Дэлгэрсайхан гишүүнд 1 минут нэмж өгье.

**Б.Дэлгэрсайхан:** Өнөөдөр бол “Улаанбаатар төмөр зам”-д хамгийн алдагдалгүй явж байгаа ачаа бол экспортын ачаа шүү. Үнэндээ Монгол улс экспортоо нэмэгдүүлж явж байгаа “Улаанбаатар төмөр зам”-д хамгийн алдагдалгүй явж байгаа ачаа бол энэ. Тэрнээс биш би энийг тарифыг нэмэх, хасахад нь нөлөөлдөг ч хүн биш, харин ч нэмэх ёстой гэж үздэг хүн. Тэгж байж энэ “Улаанбаатар төмөр зам” ядаж нэг замаа засдаг мөнгөтэй болохгүй бол энэ аж ахуйн нэгж чинь удахгүй сөхөрлөө шүү дээ.

Тийм учраас энэ дээр нь дэмжээд 2 улсын харилцаагаа бодсон ч гэсэн цаашдаа энэ транзит ачааг дэмжээд явж байж Улаанбаатар төмөр зам амилж цаашаа явах юм шүү. Энийг бас манай гишүүд зөв ойлгоорой. Тэрнээс биш манайх Орост нээх шулуулаад, илүү мөнгө төгрөг зарчихсан энэ тэр гэж яриад байж ерөөсөө болохгүй. Харин ч бид үргэлж дандаа ашгийг нь хүртээд, дандаа хулхиддаг шүү. Энийг бодоорой баярлалаа.

**Т.Аюурсайхан:** Үг хэллээ. Одоо Улсын Их Хурлын гишүүн Дашдондогийн Ганбат асуулт асууна.

**Д.Ганбат:** Энийг дэмжихгүй байна. Яагаад дэмжих ёстой юм бэ. Эхнээсээ авхуулаад л дандаа буруу зүйл хийчихсэн. Зөв голдиролд нь оруулахгүй явсаар байгаад л энэ ард түмнээ, татвар төлөгчдөө бодож байгаа хүн байна уу? Та нар дотор ер нь. Энэ төмөр замыг дээр нь төмөр замтай нь, вагонтой нь том хулгайч нар хулгайлдаг л гэсэн л дээ. Нөгөө ядарсан жижиг хулгайч нар болохоор вагон дотроос ганц нэг хайрцаг юм хулгайлдаг юм гэсэн. Энэ явдал чинь бүр энгийн явдал болчихжээ. Энэ 1940, 1950 оны хамгийн ийм хоцрогдсон төмөр замтай газар хаана ч байхгүй. Уг нь бол энэ зам чинь бол Жин-Ан ордог байсан юм байна лээ. Одоо тэр Замын-үүд дээр л очиж байгаа байх. Тэр наашаа тавьчихсан тэр сэлгэн ачих вагонууд нь ерөөсөө л цаанаа 7, наанаа бол 10-н хэдхэн л байдаг юм байна лээ шүү дээ. Тэгээд ийм байлгах нь, ингэж явуулах нь хэнд ашигтай юм бэ? Яагаад ийм байлгаад байдаг юм бэ? Ер нь энд аудит орсон юм уу? “Улаанбаатар төмөр зам” дээр, энэ төсөл дээр энэ аудит оруулсан юм уу? Монголын ард түмний нэрээр баахан зээл авчхаад, тэрийг нь тэгээд өөр нэг хамтарсан компани руу оруулаад байх нь зөв юм уу? Ийм юмнуудаа улайран шийдэх цаг болсон шүү. Хэдхэн хүмүүст ашигтай байлгаад, ард түмний амьдрал ахуйг хохироогоод, ийм маягаар олон жил явуулж болохгүй. Улаанбаатар төмөр замд хэдэн хүн ажилладаг юм, хэдэн хүмүүс нь гадаадын хүмүүс байна? Энэ урд хөршийг хар л даа, сүүлийн 20, 30-хан жилд 200 километр хурдтай явдаг төмөр замтай болчихсон байна шүү дээ. Яаж хөгжиж байна. Бид нарыг, ард түмнийг олигтой төмөр замтай байсан бол энэ улс орны хөгжил чинь хэдийнээ 2, 3 жилээр 2, 3 дахин сайжирчих байлаа шүү дээ. Ард түмний амьдрал сайжирчих байлаа шүү дээ. Яагаад энийг хийхгүй байгаа юм бэ? Тэгээд тэр Богд хаан төмөр зам чинь яг хэрэгтэй юм уу. Ашигтай юм уу? Богд хаан төмөр замыг, төслийг хэн авчихсан юм. Хэн хийх гэж байгаа юм. Ямар аж ахуйн нэгж байгаа юм? Үгүй яахаараа ашигтай ажиллуулж болдоггүй юм бэ? Тэр ашгаар нь л явуул л даа. Тэгээд явахгүй юм бол бусад газрууд дампуурч л байна. Тэгээд шинээр төмөр замыг нь тавь л даа. Энэ их мөнгө гадаад дотоодоос баахан мөнгө зээлж байж. Тэд иймэрхүү маягаар ганц хоёрхон олигархад ашигтай байлгаад л бусад нь өрсөлдөх чадваргүй болгоод явж болохгүй байх. Хариултаа авчихъя, тэгээд дараа нь тодруулъя.

**Т.Аюурсайхан:** Халтар сайд хариулъя.

**Д.Ганбат:** Дээр нь нэмээд яагаад “Улаанбаатар төмөр зам”-ынхан энд байхгүй байгаа юм. “Улаанбаатар төмөр зам”-ын асуудал ярьж байхад.

**Т.Аюурсайхан:** Байна байна. Ажлын хэсэг дээр байгаа асууж болно шүү. Хувь нийлүүлсэн нийгэмлэгийн ажлын хэсэг. Халтар сайд хариулъя. 83.

**Л.Халтар:** Ганбат гишүүний асуултад хариулъя. 2 асуулт асуулаа.

Өнөөдрийн байдлаар Улаанбаатар төмөр замд 16058 хүн ажиллаж байна. Үүнээс Оросын Холбооны Улсын иргэн, мэргэжилтнүүд 22 хүн байна. Нэгдүгээр асуулт.

Хоёрдугаар асуулт нь Богд хаан төмөр зам ашигтай юу гэж. Энэ ашигтай нийгмийн болон эдийн засгийн том ач холбогдолтой. Монгол Улсын Засгийн газар 2020-2024 оны үйл ажиллагааны мөрийн хөтөлбөр Улаанбаатар хотын түгжрэл, төвлөрлийг сааруулах гэдэг том амлалтыг ард түмнийхээ өмнө авсан. Энийг шийдэхэд хамгийн дөхөм болох ажлуудын нэг нь Богд хаан төмөр зам. Богд хаан төмөр замынхаа дагуу суурьшлын бүсүүд бий болно. Томоохон худалдааны төвүүд, ачаа тээврийн логистикийн төвүүд, олон улсын нисэх онгоцныхоо буудалтай уялдсан ХАБ гээд томоохон бүтээн байгуулалтын ажлууд энэ Богд хаан төмөр замтай нийлж явна.

Мөн Улаанбаатар хотын дундуур өнгөрдөг галт тэрэгний тоо эрс цөөрнө гээд яриад байвал эдийн засаг бол нийгмийн хувьд энэ том ашигтай төсөл. Төсөл төрийн нууцад байгаа учраас би төрийн нууцын тухай хуулийн дагуу дэлгэрэнгүй мэдээллийг энд өгөх бололцоо алга байна. Хуулийнхаа дагуу танд бас жич өгье гэж.

Улаанбаатар төмөр замаас сая хурал даргалагч хэлчихлээ. Тээвэр, зохион байгуулалтын албаны болон Санхүүгийн, Төлөвлөлтийн албаны дарга нар нь энд хүрэлцэн ирээд сууж байна. Баярлалаа танд.

**Т.Аюурсайхан:** Ганбат гишүүн тодруулъя.

**Д.Ганбат:** Ямар юмны төрийн нууц байдаг юм бэ? Тийм юм байхгүй шүү дээ. Хулгайгаа л далд хийх болохоор л төрийн нууц гэх юм. Би аудит оруулсан уу гэж асуулаа шүү дээ. Тэрэнд хариулж байгаа юм алга байна шүү дээ. Эхлээд аудит оруулаад, тэрийг нь цэгцэлчхээд, дараа нь наад зээл төлөх, төлөхгүй юмнуудаа яривал яасан юм. Тэгээд татвар төлөгчдийн мөнгөөр тэр компанид оруулсан мөнгийг төлж болох юм уу? Ийм зарчим чинь нийцэхгүй шүү дээ. Нөгөө компани чинь ашигтай ажилвал ажиллаад, тэрийгээ төлөвл төлөөд, төлөхгүй бол дараагийнхаа асуудалд ороод л ингэж явах ёстой шүү дээ. Тэр зарчмаар нь явуулахгүй. Яагаад ингэж явуулаад байдаг юм бэ?

**Т.Аюурсайхан:** 83.

**Л.Халтар:** Ганбат гишүүн ээ, Улаанбаатар төмөр замыг байгуулсан 1949 оны хэлэлцээр, 1968 оны хэлэлцээрээр Улаанбаатар төмөр зам дээр 2 талын хувь тэнцүүлсэн аудитын байгууллага жил болгон үйл ажиллагаанд нь шалгалт хийдэг юм. Тэгээд тэрийгээ шалгалтынхаа материалыг Улаанбаатар төмөр замын ерөнхий хороо болон ерөнхий хувь нийлүүлэгч нартаа танилцуулаад зохих шийдвэрээ гаргаад явдаг. Тийм учраас энэ төсөл болон Улаанбаатар төмөр замын үйл ажиллагаан дээр бол жил болгон 2 талын тэгш эрхэт комисс аудит хийгдээд явж байсан ажил шүү. Энэ дээр бол нууж хаах зүйл ямар ч юм алга гэдгийг танд хэлье. Баярлалаа.

**Т.Аюурсайхан:** Улсын Их Хурлын гишүүн Бямбасүрэнгийн Энх-Амгалан асуулт асууна.

**Б.Энх-Амгалан:** Би асуулт асуухгүй. Санал л хэлэх гэж байгаа юм. Гишүүд маань бас зөв ойлголттой болох хэрэгтэй байгаа юм. Энэ 1949 оны 2 улсын хооронд байгуулсан хэлэлцээртэй. Олон улсын хүчин төгөлдөр мөрдөгдөж байгаа гэрээгээр зохицуулагдаж байгаа, ийм ажлаар явж байгаа төмөр замын үйл ажиллагаа явагдаж байгаа юм л даа. Тэгээд энэ гэрээ өөрчлөгдөөгүй цагт бол бид нар гэрээгээ л барих үүрэгтэй. Дизелийн түлшний татвар тавьсан асуудал бол манай асуудал болохоос биш Оросын асуудал биш. Бид нар авчихсан буруу татвараа буцааж л өгч байгаа. Өөр юм байхгүй. Бид нар төмөр замын өрийг дараад, улсын төсвөөр ингээд байгаа юм байхгүй. Бид нарыг хөрөнгө оруулалт хийж байгаа юм. Хоёр талаасаа хөрөнгө оруулалт хийчих юм бол 83.7 тэрбум төгрөгийг Монгол Улсаас хийчихээр нөгөө талаас нь бас 83.7 тэрбум төгрөг хийгээд 50, 50 хувийн хөрөнгө оруулалттай учраас төмөр замын балансыг цэвэрлээд, цаашдаа төмөр зам өөрөө бие даагаад үйл ажиллагаагаа аваад явах ийм бололцоо, боломж бүрдэж байгаа юм. Улсын төсвөөс мөнгө авахгүйгээр өөрийгөө рөө аваад явах.

Гурав дахь нь энэ төмөр замын даргын асуудал, төмөр замд байгаа хүнд суртлын асуудал, төмөр зам дээр гарч байгаа зардлын хэтрэлтийн асуудал, вагоны олдоц муу байгаа, хуваарилагдахгүй байгаа томчууд нь булаагаад авчихдаг, барьдаг энэ асуудал манай дотоод асуудал шүү дээ. Энэ бол төмөр замын өртэй ямар ч холбоогүй. Манай дотоод зохион байгуулалтын асуудал байхгүй юу. Энийгээ битгий 2 улсын харилцаа руу хольж, эсвэл тэр өр зээлтэй хольж яриарай гэж би бас хүсэж байгаа юм.

Бас нэг асуудал байгаа юм л даа. Төмөр зам дээр явж байдаг. Энэ чинь 20-иод мянган хүн байгаа. Төмөр зам дээр явж байдаг сургууль, цэцэрлэг энэ асуудлуудыг чинь орон нутаг нь авдаггүй юм. Зардлыг нь дааж чадахгүй, та нар өөрсдөө авч яв гэдэг юм. Тэгэхээр нийгмийн зардал өсгөхөөс аргагүй байдаг юм. Шинэчлэл хийхгүй яагаад ингээд яваад байдаг юм гэж байгаа юм. Бид нар үнийг нь барьчихсан шүү дээ. Хүнсний тээвэр алдагдалтай, нефтийн тээвэр алдагдалтай, нүүрсний тээвэр алдагдалтай тарифыг нь чөлөөлж өгөөгүй барьчихсан. Тэрийг чөлөөлөх юм бол энэ инфляц чинь өсөөд, ард түмний нуруун дээр ачаалал нь нэмэгдэх гээд энэ тог цахилгааны чинь үнэ өсчих гээд, бензиний чинь үнэ өсчих гээд, хүнсний чинь үнэ өсчих гээд байгаа учраас хүчээр барьж байгаа юм байхгүй юу. Тэрийг харин Оросууд ойлгоод манайд ч бас ийм юм байдаг даа. Тэгээд яах вэ, шат дараатай өсгөөд ер нь бол цаашдаа зах зээлийнх нь зарчмаар явъя гэдэг ийм руугаа л орж байгаа юм. Энийг огцом өсгөж болохгүй юм байгаа юм. Ганцхан транзит тээвэр буюу дамжин өнгөрч байгаа тээвэр л ашигтай байгаа юм. Бусад нь ашиггүй байгаа шүү дээ. Ийм учраас энэ нөхцөл байдалд зорчигч тээвэр бас алдагдалтай. Тэгэхээр энэ бол яваандаа зах зээлийнхээ зарчим руу аажим аажмаар шилжинэ. Одоо бол харин энэ МОН-П1, МОН-П2 гэж энэ Монгол Улсын Улаанбаатар төмөр замын хувь нийлүүлсэн нийгэмлэгийн амийг аварч үлдсэн нэг мөнгө л байгаа шүү дээ.

1992 онд их том өвчин туссан юм байхгүй юу. Тэрийг авч үлдэхийн тулд л энэ мөнгийг зээлсэн. Энэ мөнгөөр төмөр замын зам засаад, эндээс 1 төгрөг ч 1 ч улс төрч аваагүй, улс ч аваагүй. Энийг яг төмөр замд 100 хувь орсон мөнгө. Үүний хүчинд өнөөдөр төмөр зам өдий зэрэгтэй явж байгаа учраас энийг бас их зөвөөр ойлгох хэрэгтэй гэж ойлгож байгаа юм. Ремодернизаци хийх ёстой, төмөр замд шинэчлэл хийх ёстой. Харин эргээд энэ компани ашигтай ажиллаж байж тэр оруулсан хөрөнгө оруулалтаа нөхөх ёстой учраас бид нар тарифын нь асуудлыг үе шаттайгаар өсөн нэмэгдүүлэх зарчмыг зах зээлийнхээ юманд шилжүүлэх гээд зарчмыг ярих ёстой юм. Дотоодын аж ахуйн нэгжтэй холиод хэрэггүй. Өөрийнхөө үндсэн аж ахуйн нэгжтэй, энэ хамтарсан хөрөнгө оруулалттай, олон улсын гэрээтэй энэ байгууллагыг холих хэрэггүй. Тийм учраас энэ асуудал бол шийдэгдээд явах ёстой. Тэгээд яваад энэний дараа бол 2 орны цаашдын харилцаанд энэ чинь цаашдаа явахад хэрэгтэй зүйл байгаа. Энэ бол бид нар нэг тийм төмөр замд тал засаад, мөнгийг нь бид нар Монголчууд дангаараа төлөөд байгаа юм бол огтхон биш гэдгийг зөв ойлгоосой гэж хүсэж байна. За баярлалаа.

**Т.Аюурсайхан:** Гишүүд асуулт асууж хариулт авч дууслаа. Үг хэлэх гишүүд байвал. Борхүүгийн Дэлгэрсайхан гишүүнээр тасаллаа. Норовын Алтанхуяг гишүүн.

**Н.Алтанхуяг:** Төмөр замын асуудлаар Их Хурал дээр ажлын хэсэг байгуулж шалгаж хэдүүлээ тал талаасаа зөв ойлголттой болсон нь дээр. Уг нь бол Орос-Монголын хамтарсан төмөр зам гэж байсан. Одоо Дэлгэрсайханы төмөр зам болсон юм байна л даа. Та намайг худлаа гүтгэж хэлж байна. Энэ ингэсэн юм. 1949 оны хэлэлцээрийг хэн ч буруутгаагүй. Одоо би хэлж байна шүү дээ. Монголын унхиагүй удирдагчдын унхиагүй үйл ажиллагааны төлөөсийг ард түмэн хэлж болохгүй. Энд Орос улс буруугүй. Хятад улс буруугүй. Япон улсад бид нар бүр баяр талархлаар илэрхийлэх учиртай. Би 2008-2012 онд Орос-Монголын Засгийн газар хоорондын комиссын даргаар ажилласан. Энэ Оросыг буруутгах юм ширхэг ч энд байх ёсгүй. Та нар худал тайлбар хийж байгаа учраас би харин хэлж байгаа юм. Манай дотоодынхны унхиагүй ажиллагаа. Би энэ хугацаанд байхад ингэсэн юм. Дэлгэрсайхан 1998 оноос эхлээд дизелийн түлшний онцгой албан татварыг авдаг болчихсон юм байна лээ. Тэгээд 2012, 2013 оны үед бид нар энийг яриад 2015 оноос эхлээд энэ ер нь 1949 оны хэлэлцээр зөрччихсөн байна гээд 1998 гээд бод доо 10 хэдэн жил авчихсан татварыг энийг буцаая гэсэн ийм л юм гарсан. Тэр нь тэр 70 гаруй тэрбум төгрөгийн асуудал. Тэрнийг суутгаад ингээд хийж болно.

Тэгэхдээ Жавхлан бид 2 нэг юм ярьж байгаа мөртөө энэ хүн өөр өнцгөөр еэвэнгийн нөгөө тал гэж байхгүй. Та нар зүгээр 1 дүгээр ангийн хүүхэд дээр очоод бодуул. Манайх энэ тогтоол гарснаар Монгол улс шүү. Оросыг та нар битгий буруутгаад бай. Бид нар унхиагүйгээсээ болоод 160 орчим тэрбум төгрөг хаа нэг газраас олох хэрэг гарна. Би дахиад хэлье. 2012 онд Орос-Монголын Засгийн газар хооронд комиссын дарга байхад ингээд ярьж байгаад ингэсэн юм. 125 сая доллароор дүрмийн сангаа нэмэгдүүлье гээд нэмэгдүүлчихсэн байхгүй юу. Баярцогт чааваас Сангийн сайд байсан. Би нөгөө комиссын дарга байсан. Шахсаар байгаад л 125 сая долларыг Монгол Улс төсөв, элдэв юмнаасаа гаргаж хийсэн шүү. Тэгэхээр энэ 85 одоо 83 гээд байгаа чинь дахиад төсвөөс гарна шүү дээ. Хаанаас мөнгө олох гээд байгааг чинь би ерөөсөө ойлгохгүй байна. 78-ыг чинь Япон та нар төлчихсөн. Төмөр замаас авах гэсэн чинь тэр мөнгө чинь байхгүй, энийг бас дахиад та илбэчин л биш юм бол энэ дахиад төсвөөс гарна. Ийм энгийн юмыг худлаа яриад байгаа болохоор чинь л би тэгсэн юм. Түүнээс биш энэ доторх хэрүүлээ битгий гадагшаа гаргаж бай. Энэ Орос ямар ч буруугүй. Та нар 3 дарга дэвшүүлээд, 3 даргын чинь 3-ууланг нь буцаасан. Дэлгэрсайханы төмөр замын вант бус болчихсон байна гээд буцаасан. Одоо тэгээд Хэрлэн гэдэг хүнийг гаргаад, Хэрлэн гэдэг үгүй ээ энэ чинь харин тийм байхгүй юу. Та инээх юм байхгүй. Ерөөсөө энэ Монгол Улс гэж байдаг юм бол хэдэн вагон байх юм, яах юм, ямар үйлчилгээ явуулах юм, тариф нь ямар байх юм, хувийн хэвшил нь ямар оролцоотой байх юм. Энийгээ ерөөсөө та нар ярь. Би сүүлдээ нэг юманд эргэлзэж байна шүү. Танай нам дотор байгаа хэдэн том мөнгөтэй, газрын баялгийн мөнгөтэй болсон хүмүүс ингэж Монголын төрөөр тоглохгүй, Монголын ард түмнээр тоглохгүй шүү. Өглөө бас хатуухан хэлж л байна лээ Ганбаа. Ер нь бол би бас та нарт зөндөө л эвлэх байдлаар хэлээд л байгаа юм. Эцэстээ энэ чинь ард түмэн наадахыг чинь харж сууж байгаа шүү. Юу яасан чиний 3000 вагон тэгээд яах юм мөнгөтэй нь ингэдэг л байх юм уу. Би чам шиг хүдрийн орд хусчихсан бол бүтээж л таарна шүү дээ. Эрдэнэтийн зэс хусчихсан бол бүтээл л таараа шүү дээ. Мөсөн ордон байтугай юм хийнэ. Энэ хэрүүлийг энэ Их Хурал дээр харин сайн хийгээрэй та нар. Та нар тэр бүлэг дээрээ тэр хавиараа яриад хэдэн мөнгөтэй хүний гар хөлөнд ордгоо болиорой. Би хатуухан хэлчихье. Би энийг нэг удаа хэлээд зогсохгүй. Монголын төмөр зам хэвийн хэмжээнд ортол би ярина. Одоо Монгол Улсын Ерөнхийлөгч айлчлах гэж байгаа. Энэ асуудал уг нь шийдэх нь зөв. Тэгэхдээ ингэж шийдэхгүй. Жавхлан чи одоо боль л доо. Чи ингэж тайлбар хийхээр чинь би дургүйцээд байна. Бид нарт ийм асуудал тулгараад байгаа юм. Энийг нэг удаа ингэж шийдье. Наадахыг чинь ярьж байгаа шүү дээ хүмүүс. Хэвлэлээр гарч байгаа. Хэрлэн гэдэг хүнийг төмөр замын дарга болгохын тулд бид нар ийм их өр төлөөс төлөх юм уу. Тэгээд та нарт хэлж байгаа юм биш шүү дээ. Дэлгэрсайхан ч төлж байгаа юм биш. Монголын ард түмэн төлж байгаа. Төсвөөс төлнө. Бүр гарцаа байхгүй. Би Сангийн сайд байсан хүн хэлж байна шүү дээ чамд. Битгий ингэж худлаа юм ярь л даа. Та нар хэнийг хуураад байгаа юм бэ. Тэнэг хүн сууж байна гэж бодоод байгаа юм уу энд. Би дундуур нь явчихсан хүний хувьд хэлээд байна. Улс орноо бодолдоо. Ард түмнээ бод л доо. Хэдэн компанийн төлөө бүр үхлээ юу. Больё л доо энэ чинь. Ямар гээч улс болчихсон юм. Эсвэл Монгол Улс гэдэг нэрээ өөрчил. Ямар юмны, ямар юмны компаниудын улс гээд нэрлэ. Дэндэж байна шүү. Хэрээс хэтэрлээ шүү. Хүнийг бас юм мэддэггүй гэж дэндүү дээрэлхэж байна шүү дээ. Тэгээд асуултад хариулахгүй.

**Т.Аюурсайхан:** Улсын Их Хурлын гишүүн Содномын Чинзориг үг хэлнэ.

**С.Чинзориг:** Тогтоолын төслийг хэлэлцэх эсэхийг нь бол дэмжиж байгаа юм. Миний үг хэлэх гэж байгаа асуудал бол яг энэ тогтоолын төсөлтэй холбогдолгүйгээр. Ерөнхийдөө төмөр замтай холбоотой ирэх жилийн төсөв, мөнгөний бодлогыг хэвийн хэрэгжүүлэхэд нөхцөл боломжийг нь бүрдүүлэхтэй холбоотойгоор 2, 3 зүйл хэлмээр байгаа юм.

Нэг дэх асуудал. Сангийн сайд, Халтар сайд нар 1 юм дээр онцгой анхаарах хэрэгтэй. Бид төсөв батлаад удаагүй байна. Экспортыг дэмжсэн нэлээн өөдрөг төсөв баталчихсан. Энэ жилийн гүйцэтгэл чинь 2 дугаа улирлын байдлаар бол үндсэндээ нүүрсний экспорт чинь 12 сая тоннтой л байгаа. Миний баримжаа тооцоогоор бол жилийнхээ дүнгээр энэ 17 саяаас хэтрэхгүй байх гэж л бодож байна. Гэтэл бид нар ирэх жилийн төсөв батлахдаа нэлээн өөдрөг төсөв батлаад, орлого дээр нэлээн нүүрсний экпортыг 36 сая тоннд хүргэнэ гээд бараг энэ жилийнхээсээ 2.5 дахин нэмэгдүүлэхээр төсөв баталчихсан. Тэгэхээр экспортыг дэмжсэн, хэвийн явуулах нөхцөл боломжийг нь бүрдүүлэх, энэ орлогыг яаж тасалдалгүй бүрдүүлэх вэ гэдэг дээр Засгийн газар 2 яам онцгой анхаарч ажилламаар байна. Энэ тээвэр ложистикийнхоо бодлогыг яаж өргөжүүлэх юм Замын-Үүдээрээ нүүрс тээвэр гаргах боломж байна уу, үгүй юу. Миний сонссоноор бол Хятадаас Тэнь-Жин дээр байгаа боогдсон ачаа тээвэр орж ирээд Хятадын вагон хоосон буцдаг гэсэн ийм мэдээлэл байгаад байгаа юм байна лээ. Тэгэхээр энэ чиглэлээр тэр хоосон буцаж байгаа вагонд нүүрс тээвэрлээд гарах тийм боломж байдаггүй юм уу. Энэ тээвэр ложистикийнхоо асуудлыг нэлээн сайн ярьж, нэлээн хатуу нарийн дэглэм тогтоож байж ажиллахгүй бол ирэх жилийн чинь өөдрөг баталсан энэ 36 сая тонн нүүрс чинь бол явахгүй шүү. Яах вэ, нэг боломж нь бол үнийн өсөлт бол тааламжтай байна. Энэ боломжийг бид алдахгүй байх. Тэгээд энэ 36 сая тонн нүүрсээ тасалдахгүй экспортлох асуудалд нэлээн онцгой анхаармаар байгаа юм.

Хоёр дахь асуудал нь энэ Таван толгой-Зүүнбаян-Таван толгой Гашуун сухайтынхаа төмөр замуудыг гарцтай болгох, хил нэвтрэх энэ нөхцөл боломжийг нь яаралтай авах тал дээр онцгой анхаарч ажилламаар байна. Ингэж чадах юм бол бидний экспортын зорилтыг ч гэсэн бас ханган биелүүлэхэд нэлээн дөхөм болох болов уу гэж. Ирэх жилийн төсөв бид мэдэж байгаа. Нэлээн тэлсэн төсөв баталчихсан, 18 их наядын төсөв анх удаагаа Улсын Их Хурал баталлаа гээд яриад байгаа юм. Энэ тэлсэн төсвийнхөө нийлүүлэлтийг бид нар хангаж чадах уу, үгүй юу гэдэг асуудал.

Мөнгөний бодлого дээр бид нэлээн ярьсан энийг. 2021 онд Монголбанкнаас авсан арга хэмжээний үр дүнд 1 бүтэн жилийн хугацаанд долларын ханш 2849 хэвийн байсан шүү дээ. Долларын ханш хэвийн байсан. Гэхдээ нөгөө талдаа нийлүүлэлттэй холбоотойгоор чинь бараа бүтээгдэхүүний хомстол үүсээд үнийн хөөрөгдөл бий болчихсон. Ийм асуудлуудыг гаргахгүй байх дээр нэлээн онцгой анхаарал ажилламаар байна. Энэ тэлсэн төсвийнхөө нийлүүлэлтийг хэвийн хангах бодлогыг бид оны эхнээс нэлээн хатуу чанга дэглэмээр барьж ажиллахгүй бол дахиад энэ импортын хамааралтай бараа бүтээгдэхүүний хомстол үүснэ. Үнийн өсөлт гарна. Ингээд ийм асуудлууд руу гинжин урвал руу орчих вий гэсэн ийм болгоомжлол байгаа юм. Тийм учраас бол энэ төсвийг, нийлүүлэлтийг ханган биелүүлэх хэвийн ханган биелүүлэхтэй холбоотойгоор импортын хамааралтай бараа бүтээгдэхүүний хомстол үүсгэхгүй байх, үнийн хөөрөгдөл гаргахгүй байх дээр онцгой анхаарч ажилламаар байн.

Гурав дахь асуудал нь хөрш орнуудтайгаа ковидын халдвар хамгааллынхаа дэглэмийг нэлээн нарийн тогтмоор байна шүү дээ. Манайхаас шинжилгээ өгөөд PCR өгөөд гарахаар болохоороо сөрөг гардаг, Хятадын тал руу орохлоороо эерэг гардаг. Тэгээд манайхны 2 талдаа хилийн наана, цаана нь авч байгаа PCR чинь урвалж бодисоосоо болдог юм уу, юунаас болдог юм гээд зөрөөд байдаг. Ядаж л энэ асуудлаа нэг талд нь гаргаад энэ халдвар хамгааллынхаа дэглэм горимыг эртнээс хөрш орнуудтайгаа нарийн тогтож шийдэхгүй бол бидний энэ их өөдрөгөөр төсөөлсөн импорт, экспортын бодлого, өөдрөгөөр боловсруулж хийсэн,тэлсэн хөрөнгө оруулалтыг дэмжсэн төсөв чинь ханган биелүүлэгдэхгүй, тэгээд бараа бүтээгдэхүүний хомстолд орох, үнийн өсөлтөд хөөрөгдөл бий болгох, улмаар иргэдийн бүсийг чангалах, бараа бүтээгдэхүүний хомстолд орох, үнийн хөөрөгдөлт орох гээд ийм аюултай юм руу орно шүү. Энэ дээр нэлээн онцгой анхаарч ажилламаар байна.

**Т.Аюурсайхан:** Улсын Их Хурлын гишүүн Жадамбын Бат-Эрдэнэ үг хэлнэ.

**Ж.Бат-Эрдэнэ:** Тогтоолын төслийг үндсэндээ бол дэмжиж байгаа. Ер нь бол сая Алтанхуяг гишүүн хэллээ. Тухайн үед бол Монгол Улсын Засгийн газар хоорондын комиссыг ахалж байсан. Миний хувьд бол дэд бүтцийнх нь комиссыг ахлаад хамтарч ажиллаж байсан. Зовлон, жаргал юмнуудыг бол мэдээд байгаа юм. Аль аль талдаа зүгээр улаан, ногоон, цэнхэр гэж л би ялгаад байгаа юм биш. Ерөнхийдөө Улаанбаатар төмөр замыг бид нар бас нэг хөл дээр нь босгох зайлшгүй шаардлага байгаа юм. 16 мянган ажилчинтай том байгууллага шүү дээ. Миний барьдаг бодлого бол төрийн байгууллага ч адилхан, хувийн аж ахуйн нэгж ч адилхан, бид бол тодорхой хэмжээнд нь баялаг бүтээгчдээ л дэмжих ийм бодлогоор барих ёстой. Тэр тусмаа төрийн байгууллагын 16 мянган ажилчин ажиллаж байгаа “Улаанбаатар төмөр зам”-ыг бид нар бол зах зээлийнх нь журмаар ажиллах ийм боломж бололцоог нээх зайлшгүй шаардлагатай байж байгаа юм.

Оросын тал бол олон удаа энэ асуудлыг тавьсан. МОН-П1, МОН-П2 гээд энэ төслүүд тухайн үедээ бол маш өндөр түвшинд Улаанбаатар төмөр замыг чадавхжуулахад ашиг тусаа өгсөн. Үнэ ханшийн хувьд бол үнэхээр ханш нь нэмэгдчихээд, тэгээд санхүүгийн чадавх, Улаанбаатар төмөр замын санхүүгийн чадавх, энэ өрөө төлөх асуудлууд нь хүндрээд, үүнээс болоод Улаанбаатар төмөр зам зах зээлийнхээ журмаар ажиллах ийм боломж, бололцоо нь хаагдмал ийм байдалд орчхоод байгаа юм. Бид Оросын талдаа бол олон удаа ярилцсан. Энэ өрнийхөө асуудлуудыг 2 талаасаа хөрөнгө оруулалтуудаа оруулаад засчихъя, залчихъя. Энэ 83.7 тэрбум төгрөгийг бид нар хөрөнгө оруулалт болгож оруулаад цаад талаасаа Оросын талд яг энэ хэмжээнийхээ хөрөнгө оруулалтыг оруулаад ингээд ерөнхийдөө балансаа цэвэрлэчихье. Ийм тохиолдолд Улаанбаатар төмөр зам шиг ийм чадавх бүхий ийм компани бол зах зээлийнхээ журмаар ажиллах боломж бололцоо нь бол нээгдэх юм.

Олон улсын байгууллагууд олон улсын банк санхүүгийн байгууллагуудтай бол төмөр замын хэмжээнд Оросуудтай бид нар бас нэлээд уулзалт хийж байсан. Санхүүгийнхээ энэ боломж бололцоог бол засаад ороод ирэх юм бол тодорхой хэмжээний зээл тусламжид орох ийм боломж бололцоо нээгдэж байна. Өнөөдөр бид нар вагон хүрэлцээгүй л байна гэж байгаа. Заавал энэ хүнд нөхцөлд бид нар чинь вагон тэндээс авна, эндээс авбал зээлээр ч авна гээд л хэл, үг болоод л мөнгөтэй ч өгөх гээд байна, мөнгөгүй чинь хажуугаас нь шахах гээд байна гэсэн ийм хэл үгэнд орж байсан дор Улаанбаатар төмөр зам өөрөө энэ санхүүгийнхээ чадавхыг бий болгочих юм бол олон улсын байгууллага, банк санхүүгийн байгууллагын хэлэлцээрт ороод урт хугацааны зээл юманд болоод ингээд цаашаа явах ийм боломж бололцоотой байж байгаа юм. Цаад талаасаа Оросын төмөр зам гэж том компани байж байгаа шүү дээ. Өөрөөр хэлбэл хамтарсан компани, хамтарсан нийгэмлэг, тэгээд 1949 оныхоо хэлэлцээрийг бол бид нар мэдээж эргэж харах хэрэгтэй болно. Нэн тэргүүнд эхлээд бид нар санхүүгийн боломж бололцоогүй байгаад үйл ажиллагаагаа явуулчихъя. Тэр ямар захирал нь томилогддог юм байгаа юм. Тодорхой хэмжээний захирал нь томилогдоод явчих байх. Хэрвээ шаардлагатай гэж байгаа бол Улсын Их Хурлаас өнөөдөр бас нэлээдгүй итгэл үнэмшил бүхий зарим нь бас хардлагатай ч байх шиг байна. Шаардлагатай гэвэл бид нар ажлын хэсэг байгуулъя л даа. Яамтай холбоотой ажлын хэсэг байгуулаад доторх асуудлуудыг нь бас үзэж болно. Бүр Оросын талууд ингээд бүр санхүүгээ хаагаад Улаанбаатар төмөр зам бүх юмнуудаа ингээд хаагаад байгаа асуудал байхгүй шүү дээ. Тэр утгаараа бол бид нар энэ санхүүгийн дотоод асуудал болоод л энэ яг эдийн засгийн талаасаа явах бололцоо, хөгжих бололцоогоо бол бид нар эргэж энийг харах ийм боломж бололцоо бол бид нарт байна. Эдийн засгийн байнгын хороон дээр ярьж болж байгаа. Нээлттэй байж болж байгаа. Хамгийн гол нь өнөөдөр энэ асуудлыг шийдсэнээрээ бид нар Улаанбаатар төмөр замын хөгжил дээр бол маш том алхмыг хийж байгаа гэдгийг Монголын ард түмэн ойлгож байгаа байх гэж бодож байгаа.

Энэ тээвэрлэлтийн асуудлууд, энэ нүүрстэй холбоотой асуудлууд, зах зээлийн хүнд нөхцөлд тэр тусмаа сая Чинзориг гишүүний хэлээд байгаа асуудал байгаа шүү дээ. 30 гаран сая тонныг бид нар гадагшаа гаргах ийм боломж бололцоо гарчхаад байгаа юм. Тэгэхээр төмөр зам болоод төмөр замын бодлогоо бид нар өргөжүүлэх, тэр тусмаа Улаанбаатар төмөр зам, дээрээс нь Монголын төмөр зам гээд Таван толгой-Гашуун сухайт, Таван толгой-Зүүнбаянгийн чиглэлийн төмөр зам бүхий ийм Монголын өрсөлдөх чадвар бүхий компанитай болчихлоо. Аль алийг нь дэмжээд явах ийм боломж бололцоо бид нарт бол байгаа. Тийм болохоор энэ тогтоолын төслийг дэмжиж байгаа гэдгийг хэлье.

Энэ бол Улаанбаатар төмөр замын цаашдын хөгжилд том алхам хийж байгаа тогтоолын төсөл шүү гэдгийг хэлье. Баярлалаа.

**Т.Аюурсайхан:** Гишүүд танхимдаа цуглаарай. 5 минутын дараа санал хураана. Танхимдаа цуглая. Нэр байсан уу? Бямацогт гишүүний нэр байсан юм уу? Улсын Их Хурлын гишүүн Цэндийн Сандаг-Очир үг хэлнэ.

**Ц.Сандаг-Очир:** Баярлалаа. Хэлсэн асуулттайгаа холбогдуулж ганц нэг саналаа хэлье. Энэ Засгийн газрын үед, энэ Сангийн сайдын амнаас сүүлийн үед эрчим хүчнийхээ салбарын бэрхшээлийг ойлгож, ач холбогдлыг ойлгож, бас цаашдаа уул уурхай, эрчим хүч, төмөр зам гээд энэ гол стратегийн үйлдвэрүүдээ үнэ тарифыг зах зээлийн горимд нь оруулна, чөлөөлөх асуудлыг үе шаттайгаар ярина гэж ингэж дуугардаг болсонд их талархалтай байна. Мэдээж нэг амьсгаагаар нэг бүрэн эрхийн хугацаанд хийж чадахгүй байх. Олон жил хуримтлагдсан учраас олон жил ард түмнээ бодож явсан учраас одоо цаашдаа бас ард түмнээ бодоод байна гэхээсээ илүүтэйгээр энэ үйлдвэрүүд чинь цаашдаа бас хаалгаа барих, үүд хаалгаа барих ийм нөхцөл байдал үүсэхээр байна. Улс орны нийгэм, эдийн засгийн амьдрал, гал голомтыг залгуулж байгаа айл болгонтой холбоотой, өрх болгонтой холбоотой, аж ахуйн нэгж болгонтой холбоотой. Энэ мэдээж төмөр замгүйгээр уул уурхай, эрчим хүчийг төсөөлөхийн аргагүй. Мэдээж уул уурхайгүйгээр эрчим хүчгүйгээр бусад станц үйлдвэрүүдийг төсөөлөхийн аргагүй учраас бүгд хоорондоо шүтэлцээтэй учраас, холбоотой учраас үнэ тарифыг хөнгөлнө, чөлөөлнө гэдэг бол бас их амаргүй шийдвэрээ улс төрийн шийдвэрээ үе шаттайгаар хийх нь гарцаагүй. Ачааны хүнд нь ард иргэдийн нуруун дээр ирэх нь гарцаагүй. Тийм үүднээс сүүлийн 20, 30 жил өнөөдрийг хүртэл хатуу бодлогоор барьж ирсэн. Цаашдаа үнэхээр хатуу барих бололцоо, боломж өдөр хоногоор хязгаарлагдаж байгаа гэдгийг бас асгийн газар маань ойлгож цаашдаа бас үе шаттайгаар шийдэх асуудлыг ярьж хэлнэ гэж төлөвлөж байгаа нь бол бас сайшаалтай байна гэж ойлгож байна.

Саяхан бид нарын баталсан мөнгөний бодлогод өөрчлөлт орно. Инфляцад өөрчлөлт орно. Өргөн хэрэглээний бараа бүтээгдэхүүнд өөрчлөлт орохоос өөр гарцаагүй. Үнэ чөлөөлнө гэдэг бол энэ болгоныг л уялдуулж үе шаттайгаар шийдэх асуудал бол үнэхээр энэ төмөр замын бодлого ярьж байгаатай холбогдуулаад бас цаашдаа төмөр замтайгаа холбоотойгоор энэ станцууд байна. Энэ хэдэн төвийн бүсийн эрчим хүчний төрийн өмчийн компаниуд байна уул уурхайн. Эд нарыгаа бас өнөөдөр бодохгүй бол үнэхээр гал алдах, үйл ажиллагаа нь хэвийн байдлаа алдагдах, транс төмөр замаа үйл ажиллагаагаа явуулж чадахгүй байх ийм л нөхцөл байдлууд харагдаад байгаа шүү дээ.

Тийм учраас би зарчмын хувьд өнөөдрийн орж ирж байгаа энэ асуудлыг дэмжиж байна. Цаашдаа бас үе шаттайгаар энэ бусад төрийн өмчийн компаниудыг МОН-П11 хүртэл байдаг юм байна. Энэ зээлийн хүрээнд асуудлуудыг авч үзэж харж бусад төрийн өмчийн компаниудын энэ зээлийн үр дүнг тооцож Засгийн газар, Их Хурал дээрээ ярьж үүнээс үүдэлтэйгээр өнөөдөр бас ямар бэрхшээл хүндрэлүүд энэ компаниуд дээр нь байгаа энийг өргөн хүрээтэй нь ярих ийм асуудал байгаа байх гэдгийг Сангийн сайд, Уул уурхай, эрчим хүчний сайдуудад бас хэлэх нь зөв байх гэж ингэж бодож байна. Баярлалаа.

**Т.Аюурсайхан:** Гишүүд үг хэлж дууслаа. Одоо санал хураана. Үүдний танхимд гишүүд байвал суудлаа эзлээрэй. “Монгол-Оросын хувь нийлүүлсэн “Улаанбаатар төмөр зам” нийгэмлэгийн талаар авах зарим арга хэмжээний тухай” Улсын Их Хурлын тогтоолын төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя. Санал хураалтад 51 гишүүн оролцож, 58.8 хувийн саналаар дэмжигдлээ. Төслийг хэлэлцэх нь зүйтэй гэж гишүүдийн олонх үзсэн тул төслийг үзэл баримтлалын хүрээнд хэлэлцэхийг дэмжсэнд тооцон анхны хэлэлцүүлэгт бэлтгүүлэхээр Эдийн засгийн байнгын хороонд шилжүүлж байна.

Дараагийн асуудалдаа оръё. **Виртуал хөрөнгийн үйлчилгээ үзүүлэгчийн тухай хуулийн төсөл болон хамт өргөн мэдүүлсэн хуулийн төслүүд Засгийн газар 2021 оны 5 дугаар сарын 12-ны өдөр өргөн мэдүүлсэн анхны хэлэлцүүлгийг явуулж байна.**

Төслийн анхны хэлэлцүүлгийг явуулсан талаарх Эдийн засгийн болон Инновац, цахим бодлогын байнгын хорооны хамтарсан санал, дүгнэлтийг Улсын Их Хурлын гишүүн, Инновац, цахим бодлогын байнгын хорооны дарга Ням-Осорын Учрал танилцуулна.

**Н.Учрал:** Улсын Их Хурлын дэд дарга, эрхэм гишүүд ээ,

Монгол Улсын Засгийн газраас 2021 оны 5 дугаар сарын 12-ны өдөр Улсын Их Хуралд өргөн мэдүүлсэн Виртуал хөрөнгийн үйлчилгээ үзүүлэгчийн тухай хуулийн төсөл болон хамт өргөн мэдүүлсэн бусад хуулийн төслүүдийг хэлэлцэх эсэх асуудлыг Улсын Их Хурал 2021 оны 6 дугаар сарын 17-ны өдрийн чуулганы нэгдсэн хуралдаанаар хэлэлцэж анхны хэлэлцүүлэгт бэлтгүүлэхээр Инновац цахим бодлогын байнгын хороо болон Эдийн засгийн байнгын хороонд шилжүүлсэн.

Инновац, цахим бодлогын байнгын хороо болон Эдийн засгийн байнгын хорооны 2021 оны 11 дүгээр сарын 16-ны өдрийн хамтарсан хуралдаанаар дээрх хуулийн төслүүдийн анхны хэлэлцүүлгийг явуулж дараах санал, дүгнэлтийг гарган та бүхэнд танилцуулж байна.

Байнгын хорооноос хуулийн төслийг Байнгын хорооны болон чуулганы нэгдсэн хуралдааны хэлэлцүүлэгт бэлтгэх санал, дүгнэлтийн төсөл боловсруулах үүрэг бүхий ажлын хэсгийг Улсын Их Хурлын гишүүн Учрал ахлан, Улсын Их Хурлын гишүүн Амартүвшин, Баттөмөр, Булгантуяа, Ганхуяг, Доржханд, Энхбаяр нарын бүрэлдэхүүнтэйгээр байгуулан ажиллуулсан.

Байнгын хороодын хамтарсан хуралдаанаар Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлд заасны дагуу хуулийн төсөлтэй холбогдуулан ажлын хэсгээс бэлтгэсэн зарчмын зөрүүтэй саналын томьёолол тус бүрээр санал хурааж шийдвэрлэлээ.

Тухайлбал, Санхүүгийн зохицуулах хороо виртуал хөрөнгийн үйлчилгээ үзүүлэгчдийн бүртгэл, үйл ажиллагаатай холбоотой журмыг батлах, виртуал хөрөнгийн үйлчилгээ үзүүлэгч нь нягтлан бодох бүртгэл, хөтлөхдөө, санхүүгийн тайлагналын олон улсын стандартыг мөрдөх ба жил бүр санхүүгийн тайландаа Санхүүгийн зохицуулах хороонд бүртгүүлсэн аудитын хуулийн этгээдээр аудит хийлгүүлж ирүүлэх, Санхүүгийн зохицуулах хороо түүний хянан шалгагчийн хуулиар олгогдсон бүрэн эрхийн хүрээнд шаардсан баримт, мэдээ, мэдээллийг виртуал хөрөнгийн үйлчилгээ үзүүлэгч саадгүй, бүрэн гүйцэд, үнэн зөв гарган өгч, хяналт шалгалтын үйл ажиллагаа бие даасан, хараат бусаар шуурхай явуулах нөхцөлөөр хангах, виртуал, хөрөнгийн үйлчилгээ үзүүлэгчээр бүртгэснийг тухайн виртуал хөрөнгө нь төрөөс өгч байгаа баталгаа гэж үзэхгүй бөгөөд виртуал хөрөнгийн үйлчилгээнд хамаарах үйл ажиллагааны үр дүнд үүссэн хохирлыг төр хариуцахгүй зэрэг саналыг бэлтгэснийг хуралдаанд оролцсон гишүүдийн олонх дэмжлээ.

Хуулийн төслийг хэлэлцэх явцад Их Хурлын гишүүн Доржханд, Энхбаяр нар төслийн 10 дугаар зүйлийн 10.11 дэх заалтын “хорооноос” гэсний дараа “мөнгө угаах, терроризмыг санхүүжүүлэхтэй тэмцэх зорилгоор” гэж нэмэх санал гаргасныг Байнгын хорооны хуралдаанд оролцсон гишүүдийн олонх дэмжсэн болно.

Виртуал хөрөнгийн үйлчилгээ үзүүлэгчийн үйл ажиллагаанд арилжааг урвуулан ашиглах үйлдэл ихээр гарч байгааг харгалзсан гэмт хэргийн шинжийг эрүүгийн хуульд тусгах, хуулийн төсөлд тусгасан өөрчлөлттэй холбогдуулан зөрчлийн тухай хуульд тусгасан зөрчлийг зөрчлийн шинжийг өөрчлөлтөд нийцүүлж, зөрчил шалган шийдвэрлэх, харьяаллыг тодорхой заах зэрэг бусад хуульд өөрчлөлт оруулах асуудлыг хуралдаанд оролцсон гишүүдийн олонх дэмжсэн болно.

Түүнчлэн хуулийн төслийг хэлэлцүүлэгт бэлтгэх явцад зайлшгүй шаардлагатай өөрчлөлт оруулах хууль, тогтоолын төслийг Монгол Улсын Их Хурлын чуулганы дэгийн тухай хуулийн 40 дүгээр зүйлд заасны дагуу виртуал хөрөнгийн үйлчилгээ үзүүлэгчийн тууль тухай хууль батлагдсантай холбогдуулан авах арга хэмжээний тухай Их Хурлын тогтоолын төсөл, Нягтлан бодох бүртгэлийн тухай хуульд өөрчлөлт оруулах тухай, Эрүүгийн хэрэг хянан шийдвэрлэх тухай хуульд нэмэлт оруулах тухай, Зар сурталчилгааны тухай хуульд нэмэлт оруулах тухай хуулийн төслийг боловсруулаад хэлэлцэн шийдвэрлүүлэхээр санал гаргасныг хуралдаанд оролцсон гишүүдийн олонх дэмжсэн болно.

Байнгын хороодын хамтарсан хуралдаанаар ажлын хэсгээс болон Улсын Их Хурлын гишүүдийн гаргасан зарчмын зөрүүтэй саналын томьёоллыг нэг бүрчлэн хэлэлцэн санал хурааж дэмжсэн зарчмын зөрүүтэй саналуудыг Байнгын хорооны санал, дүгнэлтийн хамт та бүхэнд тараасан болно.

Улсын Их Хурлын эрхэм гишүүд ээ,

Виртуал, хөрөнгийн үйлчилгээ үзүүлэгчийн тухай хуулийн төсөл болон хамт өргөн мэдүүлсэн Санхүүгийн зохицуулах хорооны эрх зүйн байдлын тухай хуульд нэмэлт, өөрчлөлт оруулах тухай, Эрүүгийн тухай хуульд нэмэлт оруулах тухай, Зөрчлийн тухай хуульд нэмэлт оруулах тухай, Зөрчин шалган шийдвэрлэх тухай хуульд нэмэлт оруулах тухай, Төрийн албаны тухай хуульд нэмэлт оруулах тухай, Татварын ерөнхий хуульд нэмэлт оруулах тухай, Мөнгө угаах болон терроризмыг санхүүжүүлэхтэй тэмцэх тухай хуульд нэмэлт оруулах тухай, Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуульд нэмэлт оруулах тухай, Улсын тэмдэгтийн тухай хураамжийн тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай хуулийн төслүүдийн анхны хэлэлцүүлгийг явуулсан талаарх Инновац цахим бодлогын байнгын хороо болон Эдийн засгийн байнгын хорооны хамтарсан санал, дүгнэлт, зарчмын зөрүүтэй саналыг хэлэлцэн шийдвэрлэж өгөхийг та бүхнээс хүсье. Баярлалаа.

**Т.Аюурсайхан:** Ажлын хэсгийг танилцуулъя. Баасандорж Хууль зүй, дотоод хэргийн яамны Төрийн нарийн бичгийн дарга, Хүдэрчулуун Санхүүгийн зохицуулах хорооны орон тооны гишүүн, хорооны дэд дарга, Гантуяа Монголбанкны Ерөнхийлөгчийн хуулийн зөвлөх, Анар Монголбанкны Төлбөр тооцооны газрын захирал, Батбаатар Монголбанкны дэргэдэх Санхүүгийн мэдээллийн албаны дарга, Жамъянхүү Хууль зүй, дотоод хэргийн яамны Хууль зүйн бодлогын газрын шинжээч, Долгорсүрэн Санхүүгийн зохицуулах хорооны хяналт шалгалт, зохицуулалтын газрын дарга, Ганцэцэг Монголбанкны дэргэдэх санхүүгийн мэдээллийн албаны ахлах шинжээч, Тэмүүлэн Монголбанкны Хууль эрх зүйн газрын мэргэжилтэн, Ариун Монголбанкны Төлбөр тооцооны газрын мэргэжилтэн, Мөнх-Оргил Санхүүгийн зохицуулах хорооны Хууль эрх зүйн хэлтсийн референт, Содбайгаль Сангийн яамны Санхүүгийн бодлогын газрын Санхүүгийн зах зээл, даатгалын хэлтсийн мэргэжилтэн, Тэнгис Цахим хөгжлийн үндэсний хорооны Ажлын албаны дарга, Гантиг Монголын финтек, блокчэйний зөвлөлийн тэргүүн, Лхамсүрэн тус зөвлөлийн гишүүн, Наранцэцэг тус зөвлөлийн гишүүн гэсэн ажлын хэсгийг танилцуулж байна.

Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүн байвал нэрээ өгье. Бадмаанямбуугийн Бат-Эрдэнэ гишүүнээр тасаллаа. Жамъянхорлоогийн Сүхбаатар гишүүн асуулт асууя.

**Ж.Сүхбаатар:** Би энэ хууль дээр бол нэг сүрхий ажиллаагүй л дээ. Сая Байнгын хорооны санал, дүгнэлтийг сонсоод танин мэдэхүйн чанартай л юм байгаад байгаа юм. Виртуал хөрөнгө гээд л яригдаад байгаа тэр англи дээр нь харахад бол виртуал өмч гээд ойлголт яваад байх шиг байгаа юм. Бас дижитал актив гээд юм яваад байх шиг байгаа юм. Хуулийн хүн жоохон хуучинсаг байх л даа. Тэгэхдээ би нөгөө иргэний хуультайгаа яаж уялддаг юм бол доо. Оюуны өмчийн эд хөрөнгийн зүйлд орж байна уу, яг тодорхой биет зүйлд орох юм уу. Иргэний хуулиас энэ чинь их маргаантай. Олон юм л байх шиг байгаа юм. Иргэний хуулийн хүрээнд орохгүйгээр зохицуулалтаар явах юм уу гэдэг асуудал.

Жишээлбэл миний фэйсбүүк экаунт бол бас л виртуал маягийн л хөрөнгө шүү дээ. Бие биенээ зарж байна шүү дээ хүмүүс. Учрал гишүүн бол жишээ нь пэйж нь маш олон дагагчтай. Хэрвээ тэрийгээ үнэлээд заръя гэвэл маш л бас том хөрөнгө болохоор зарим хүн чинь дагагчаа жиргээн дээр байгаа улсуудыг харахад 10 мянган дагагчаа 10 саяар зарчихлаа гээд л нэг хэсэг бичигддэг байсан гэх мэтийн. Нөгөө хэсэг нь бол энэ тэр крипто валют гээд байдаг асуудлаар ингээд наймаа гүйлгээ хийгээд байдаг. Дээр нь тоглоом тоглоод байдаг зарим хүмүүс программ элдэв юм хийчихээд л тоглоом тоглуулаад, тэнд нь хүмүүс хураамж төлөөд л ороод байдаг гээд л нэг ийм хязгааргүй ертөнц байгаа. Тэгэхээр витуал хөрөнгө гэдэг нь хүрээ зааг нь яг ямар хүрээнд байгаад байна. Бусад нь орж байгаа, орохгүй байгаа юмнууд яах вэ гэдэг хууль гаргачихаар чинь зохицуулахад миний ойлгож байгаагаар хэцүү юм нь бол юундаа байсан бэ гэхээр бүгдийг хамруулж зохицуулж чадахгүй дээ л энийг чинь зохицуулж чадахгүй байна гэж ойлгоод байгаа шүү дээ.

Тэгэхээр энэ хөрөнгө гээд виртуал гэж тавьчхаад бусад энд орох байсан олон юмыг ингээд зохицуулж чадахгүй орхичихож байна уу, үгүй юу. Эсвэл бүгдийг нь зохицуулчихаж байна уу? Энэ чинь дижитал актив хөрөнгийн юмуу, тэр түрүүний хэлдэг крипто валютын хүрээнд ойлгоод байгаа юм уу? Хүний тэгвэл алдартай инстаграмын цахимын бусад янз бүрийн хуудсууд байна шүү дээ. Эсвэл тоглоом тоглуулдаг аппликэйшн зохиочхоод тэр рүүгээ оруулаад л, хураамжаа аваад л, дандаа бүгд электрон хүрээнд л явж байгаа байхгүй юу. Миний мэдлэг жоохон тийм дульхан учраас зүгээр хуульч хүнийхээ хувьд, арга зүйн техникийн хувьд харахаар энэ хуулийг чинь гаргачихаар яг энийгээ хамруулж хэрвээ чадахгүй бол үлдсэн хэсэг нь тэгээд хуулийн зохицуулалтгүй хоцорчихож байна уу, яаж байна?

Бусад улс орнуудын юмыг харахад энийг зохицуулахад хэцүү байна гээд. Тэгээд миний ойлгож байгаагаар бол хүмүүс чөлөөтэй тэр хэлцлийнхээ хүрээнд л юм үнэлээд л тэгээд зохицуулах гэж оролдож байгаа улс орнуудыг би судалж үзээгүй л дээ, зүгээр энэ индэр дээрээс би чинь Их Хурлын гишүүнээсээ гадна иргэд ч гэсэн энэ ойлголт авах ёстой. Энэ хууль гарснаар тэгээд энэ яриад байгаа сая задгай би хэллээ шүү дээ. Ямар хэсэг ньхуулийн үйлчлэлд ороод, ямар хэсэг нь орохгүй үлдэх бол? Үр дагаврыг нь бас бодоод байгаа байхгүй юу.

Жишээ нь би та түрүүн дурдлаа. амгийн том хөрөнгө гэхэд гүйлгээнд ороод байгаа чинь бол энэ аккаунтууд байж байна шүү дээ. Хамгийн ойлгомжтой хүмүүст хүрэхээр юм нь. Жишээлбэл, виртуал хөрөнгөд орж байна уу, орохгүй байна уу? Энэ чинь бол бие биедээ зараад л байх юм, тэгээд татвар ноогдож байгаа ч юм байхгүй. Энэ чинь хувь хүмүүсийн чөлөөт орон зай юм уу? Ер нь виртуал ертөнц бол нэлээн тийм эрх чөлөөт орон зай, түүний зарим эдийн засгийн үнэ цэнтэй чанартай зүйлийг нь бид нар зохицуулах гэдэг юм уу, хяналтад авах гэдэг юм уу болгох гээд байх шиг байна.

Хууль ёсны болох гэхээс илүүтэй бараг тийм л оролдлого юм уу гээд ийм л юмнууд бодогдоод байгаа юм даа. Энэ талаар бас…/минут дуусав/

**Т.Аюурсайхан:** Байнгын хорооны дарга Ням-Осорын Учрал микрофон өгье.

**Н.Учрал:** Энэ хурдтайгаар хувьсан өөрчлөгдөж байгаа энэ технологийн дэвшлийн үр дүнд бол санхүүгийн талаарх ойлголт санхүүгийн зах зээл бол маш хурдацтай өөрчлөгдөж байна. Тэгэхээр энэ шинэ арга хэрэгсэл бол нэг талаасаа дижитал хөрөнгө оруулалт, эдийн засгийг төрөлжүүлэхэд маш том дэвшил авчирч байгаа ч гэсэн нэг талаасаа бол дэлхийн иргэдийн дунд маш том сорилтын дунд оруулсан. Тэгэхээр энэ бол нэг талаасаа шинэ том боломж, нөгөө талаасаа маш том эрсдэлийг дагуулж байгаа. Тэгэхээр сая Сүхбаатар гишүүн бол маш чухал асуудлыг хөндлөө. Иргэдийн хувьд бол санхүүгийн боловсрол, эрх зүйн боловсрол тун тааруу байна. Үүнээсээ болоод хөрөнгийн зах зээл өнгөрсөн 30 жил яаж өсөж хөгжих вэ гэдгийг бид нар харлаа. Хөрөнгийн зах зээлийн ойлголтгүй маш олон тэр босго шаардлагуудыг нь давдаггүй, хувьцааны үнэ цэнийн талаар бүрэн дүүрэн ойлголтгүй. Гэтэл сүүлийн үед яригдаад байгаа крипто валют гэдэг зүйл чинь гарч ирээд нөгөө босгууд нь маш бага шууд гар утсаараа технологиор дамжуулаад тэр худалдаж авах боломжууд нь нээгдээд эхлэхээр маш хурдацтайгаар зөвхөн ингээд ханшийн хэлбэлзэл дээр янз бүрийн судалгаа шинжилгээ хийхгүйгээр крипто валют руу хөрөнгө оруулалт хийх нөхцөл байдал бол үүссэн.

Тэгэхээр энэ виртуал хөрөнгийн үйлчилгээ үзүүлэгчийн хуулиар бол бид нар технологийг хуульчилж бол чадахгүй. Жишээ нь иргэд хоорондоо тэр та бүхний мэдэх биткойноор арилжаа хийгээд 2 иргэн хоорондоо Pair to pair харилцаа хийж байгаа дээр бол ямар ч хууль гаргаад энийг зохицуулж чадахгүй. Нэгэнт технологи нь явчихсан асуудал дээр. Гэхдээ бид үүнд зохицуулалт хийх шаардлага үүссэн. Яагаад вэ гэхээр ард иргэдийн мөнгийг тэр бирж дээрээ гаргаад ICO буюу IPO адилхан койн олон нийтэд санал болгоод мөнгө төвлөрүүлээд, тэгээд эргээд иргэд тэндээс зараад тэндээсээ cash out хийгээд cash-р мөнгөө гаргаж аваад байгаа энэ байдал чинь өөрөө гэмт хэрэг дагуулах вий, мөнгө угаах, терроризмыг санхүүжүүлж зарцуулах вий, энэ мөнгөний эх үүсвэр чинь хууль ёсны мөн үү гэдгийг шалгаж тогтоох нь өөрөө ард иргэдийгээ хамгаалах чухал асуудал.

Тийм ч учраас энэ олон улсын санхүүгийн хориг арга хэмжээ авах ФАТФ байгууллага бол бидэнд та нар ер нь бол улсууд энийг бүртгэх үү, зөвшөөрөх үү, эсвэл хориглох уу гэж. Тэгэхээр бид алийг нь сонгож байхаар бүртгэе. Яагаад вэ гэхээр энэ зөвлөмжийг нэгт биелүүлснээрээ олон улсын санхүүгийн зах зээлд манай улс чинь бас оролцох ёстой гэдэг утгаараа,

Хоёрт бол виртуал хөрөнгийн харилцааг буюу Сүхбаатар гишүүний тэр ярьж байгаа харилцааг бол хуульчилж үнэхээр чадахгүй. Тийм учраас бид бол тэр хөрөнгийн үйлчилгээ үзүүлээд байгаа, одоо үйл ажиллагаа явуулж байгаа 8 биржийг тавигддаг шаардлагыг нь тодорхой болгоё. Зохицуулах хороо түүн дээр хяналт тавьдаг болгоё, мөнгөний эх үүсвэрээ мэдээлдэг болгоё, хэн хөрөнгө оруулсан, ямар эх үүсвэртэй гэдгээ тодорхой болгоё гэж үзэж байгаа юм.

Тэгэхээр виртуал хөрөнгө гэдэгт юуг томьёолж байгаа юм бэ гэхээр маш энгийнээр бодох юм бол үндэсний бүртгэлийн системийн хууль байгаа. Тэр дээр заасан үнэт цаасны хууль байгаа. Тэгэхээр үнэт цаас бол энэ биш. Энэ бол цахим мөнгө бас биш. Нэгийг харьцах нэг гэдэг тэр цахим мөнгө ардаа заавал баталгаатай байдаг. Тэр ханш хэлбэлздэггүй цахим мөнгө ерөөсөө биш. Энэ бол мөнгөн тэмдэгт биш. Яагаад гэвэл энийг нийтээр хүлээн зөвшөөрч, төлбөрийг нь тооцоондоо хамааруулж авч үзэхгүй байна. Тийм учраас биш. Энэ бол харин хөрөнгө оруулалтын зорилгоор ашиглах үнэ цэнийн дижитал илэрхийлэл бүхий эдийн бус баялгийг томьёолж байгаа юм. Тэгэхээр иргэний хуульд заасны дагуу энэ бол нэг талаасаа эдийн бус баялаг, нөгөө талаас орчин үед яригдаад байгаа таны хэлж байгаа тэр оюуны өмчөөр, хэрвээ баталгаажуулалт нь хийгдэж байгаа юм бол хэдий оюуны өмчийн хуулийн дагуу нөгөө эдийн бус баялгийг үнэлээд, зах зээл дээр арилжаалах харилцаа нээлттэй байгаа учраас тэр талаасаа дуу шүлэг, энэ аккаунт тэр барааны тэмдгийг оюуны өмчөөр баталгаажуулсан бол тэрийг арилжаанд тооцно. Энэ виртуал хөрөнгө гэдэг нь бол…/минут дуусав/

**Т.Аюурсайхан:** Нэг минут нэмээд өгье. Байнгын хорооны дарга Учрал.

**Н.Учрал:** Тэгэхээр иргэд маань ойлгоорой. Виртуал хөрөнгө гэдэг бол хөрөнгө оруулалтын зорилгоор ашиглаж байгаа шинэ төрлийн үнэ цэнийн дижитал илэрхийлэл бүхий эдийн бус баялгийг ойлгоно. Энэ бол төлбөрийн систем биш шүү, энэ бол үнэт цаас биш шүү, энэ бол цахим мөнгө ч биш үү. Бүртгэлийн системд бол цахим мөнгө юу вэ гэдгийг хуульчилж өгсөн. Тэр чинь ханш хэлбэлзэхгүй шүү дээ. Цахимаар тодорхой илэрхийлэх гэж байгаа. Тэгэхээр тэгж тодорхойлж байгаа. Тэгээд энэ хууль бол өөрөө виртуал хөрөнгийн үйлчилгээ үзүүлэгчийг хуульчилж байгаа болохоос биш харилцагчийн хооронд хийгдсэн гэрээ хэлцлээс үүсэх, маргаантай холбогдсон харилцааг хуулиар зохицуулах боломж бол байхгүй.

Мэдээж иргэний эрх зүйн харилцаагаараа 2 тал хоорондоо хүсэл зоригоо илэрхийлээд хүлээж аваад гэрээ хэлцэл хийсэн, тэндээс үүсэх маргааныг тэр иргэний процессын журмаараа шийдвэрлээд явна. Энэ нь харин энэ үйлчилгээ үзүүлэгчийн хуулиар дамжаад тэнд ямар нэгэн мөнгө угаах гэмт хэргийн шинжтэй зүйл байх юм бол хууль хяналтын байгууллагууд нь шилжүүлэх эрх нь…/минут дуусав/

**Т.Аюурсайхан:** Сүхбаатар гишүүн 1 минут тодруулъя.

**Ж.Сүхбаатар:** Тэгэхээр би ер нь сүүлийн үед энэ хуулиудын гарчгийг их анхаараад байгаа. Нийтийн мэдээллийн тухай хууль дээр ч нийтийн мэдээллийн ил тод байдлын хууль гэж нь зөв юм гэж хэлсэн. Манай Хууль зүйн яамны нөхдүүд бол энэ чинь дэд бүтэц орж байгаа учраас буруу гээд л ярих жишээтэй. Уг нь ил тод байдлын л хууль гаргах ёстой байхгүй юу даа. Тэгэхээр энэ асуудал дээр саяны яг ярьдаг шиг виртуал хөрөнгө гэхээр Учрал даргын хэлээд байгаа тэр юмаа харахаар буруу ойлголт төрөхөөр байгаа байхгүй юу. Виртуал хөрөнгийн тухай хууль биш байгаа байхгүй юу. Виртуал хөрөнгийн үйлчилгээ үзүүлдэг бүртгэлтэй этгээдүүдийн тухай хууль байгаа байхгүй юу. Хөрөнгийн тухай гээд л болоод явчихвал өмч гэж нэрлэх үү, хөрөнгө үү гээд л явж байна. Дээр нь тэр нь тэр л улсуудын яриад байгаа дижитал актив гэдэг нь юу юм энэ тэр гээд л явах тийм юм руу яваад орчихно. Иргэдийн би түрүүн хэлсэн цахим хуудаснууд байж байна.

**Т.Аюурсайхан:** Учрал гишүүн хариулъя.

**Н.Учрал:** Виртуал хөрөнгийн үйлчилгээ үзүүлэгчийн харилцааг зохицуулж байгаа ч гэсэн тэр үйлчилгээ үзүүлэгч нар нь цаашид тэр бирж дээрээ гаргах бүх төрлийн тэр койн таны яриад байгаа оюуны өмчөөр баталгаажсан тэр NFT маягийн дуу, зураг, дижитал хэлбэрийн магадгүй барааны тэмдгээр баталгаажсан тэмдэгтүүд, эсвэл сүүлийн үед твиттер дээр хүртэл жиргэгдсэн байгаа хэдэн үгийг эдийн бус баялаг гээд аваад арилжаалж байгаа бол тэр арилжаалж байгаа виртуал хөрөнгө дээрээ ямар, ямар шаардлага тавих юм бэ. Мөнгөний эх үүсвэрийг нь яаж тогтоох юм бэ. Дээрээс нь энэ үйлчилгээ үзүүлэгч нь мөнгө угаахын хуулиар мэдээлэл илгээх үүрэгтэй этгээд болчихоор түүгээрээ дамжуулаад тэр койнуудыг бус бүх төрлийн виртуал хөрөнгүүдийг арилжаалж байгаа бол тэр мэдээллээ санхүүгийн мэдээллийн албанд мэдээлэх үүрэг хүлээж байгаа юм. Тэгэхээр санхүүгийн мэдээлэл алба хууль хяналтын байгууллага руу хуваарилах гээд харилцааг нь зохицуулах…/минут дуусав/

**Т.Аюурсайхан:** Нэмж хариулах юм уу. Баасандорж 1 минут нэмээд хариулчих. Тодорхой товчхон хариулаарай. 83.

**Б.Баасандорж:** Сүхбаатар гишүүний асуултад хариулъя. Хууль зүй, дотоод хэргийн яам Баасандорж. Монгол Улсын Засгийн газраас 2021 оны 5 сарын 12-ны виртуал хөрөнгийн үйлчилгээ үзүүлэгчийн тухай хуулийг Улсын Их Хуралд өргөн мэдүүлсэн. Сая ФАТФ-тай холбоотой зүйлүүдийг бол ажлын хэсгийн ахлагч маш тодорхой хариуллаа.

Тэгэхээр энэ энэ хууль маань бол яг энэ хуулийн 4.1.1 дээр Сүхбаатар гишүүний асуугаад байгаа веритал хөрөнгийг бол тодорхойлж өгсөн байгаа. Жишээ нь, виртуал хөрөнгө гэж аливаа улсын албан ёсны мөнгөн тэмдэгт, үнэт цаасны дижитал хэлбэр эсвэл Монголбанкны зөвшөөрөлтэй цахим мөнгөнөөс бусад дижиталаар шилжүүлэх, арилжаалах гэж байгаа юм. Тэгэхээр иргэдийн цахим хаягийг бол дижиталаар шилжүүлж болохгүй, арилжаалж болохгүй. Тэгэхээр энэ виртуал хөрөнгөд орохгүй. Тэгэхээр дижиталаар шилжүүлэх, арилжаалах боломжтой, төлбөрийн эсвэл хөрөнгө оруулалтын зорилгоор ашиглагдах үнэ цэнэ нь дижитал илэрхийлэл бүхий эдийн бус хөрөнгийг гэж тодорхойлсон байгаа.

Өөрөөр хэлбэл Иргэний хууль дээр хөрөнгийг эдийн болон эдийн бус хөрөнгө гэж тодорхойлж байгаа. Тэгэхээр энэ хөрөнгө маань бол эдийн бус хөрөнгө болоод тодорхойлогдоод явах юм. Иргэний эрх зүйн харьцаа.

**Т.Аюурсайхан:** Улсын Их Хурлын гишүүн Салдангийн Одонтуяа асуулт асууя.

**С.Одонтуяа:** Нэг асуулт Байнгын хорооноос, нэг нь финтек блокчэйний зөвлөл гэж байна. Энэ зөвлөлөөс асуух гэсэн юм. Бид олон жил ингээд Монгол Улс хөгжихгүй байгаа шалтгаануудаа янз бүрээр л тайлбарладаг л даа. Далайд гарцгүй ч гэдэг юм уу, эсвэл зах зээл жижигтэй ч гэдэг юм уу? Гэтэл интернет хөгжсөнөөр бид нар дэлхийтэй хөл нийлүүлж, алхаж энэ шинэ технологиуд дээр бусад маш олон орнуудтай зэрэг технологийн нэг гараанаас гарах ийм боломж бүрдэж байгаа юм. Тэгэхээр мэдээж энд байгаа манай Улсын Их Хурлын гишүүд бол мэдээж улс орноо технологийн хөгжлөөс хоцрооё гэж нэг ч гишүүн бодохгүй байгаа. Энэ блокчэйн технологи энэ виртуал хөрөнгийг хууль, эрх зүйн орчныг бүрдүүлэхгүй байя гэж бас хэн ч бодохгүй байгаа. Бүгд л дэмжиж байгаа. Яагаад гэхээр бид хэрвээ энийг хийхгүй л бол дэлхийн хөгжлөөс хоцрох гээд байна гэдгээ ойлгож байгаа. Хамгийн гол бид нарын болгоомжилж байгаа асуудал бол ард иргэд эндээс ямар нэгэн хохирол амсчих вий гэдэг дээр Их Хурлын гишүүд санаа зовж байгаа. Тэгэхээр финтек бокчейны зөвлөлөөс асууя л даа. Бусад орнуудад хамгийн амжилттай хэрэгжиж байгаа хууль, эрх зүйн орчнууд ямар орнуудад амжилттай хэрэгжиж байна вэ? Энэ хуулиудаас та нар саяны хуульдаа тусгаж чадсан уу, оруулж чадсан уу гэдэг нэгдүгээр асуулт.

Тэгээд энэ хууль хэрэгжсэнээр ер нь энэ хувийн хэвшлийн байгууллагад хэрхэн нөлөөлөх вэ? Энэ хуульдаа татвар, бүртгэл бүх байгууллагууд чинь ер нь бэлэн үү, энэ хуулийн заалтад орж чадсан уу, та нар ер нь саналаа хэр тусгаж чадсан бэ гэдэг нэгдүгээр асуулт.

Хоёр дахь нь болохоор дагаж орж ирж байгаа хууль дээр нэг ойлгомжгүй зүйл байна. Энэ 18.20 Учрал дарга аа. Энэ виртуал хөрөнгийн үйлчилгээ, үзүүлэгчийн ажиллагаанд арилжааг урвуулан ашиглах гээд энэ жоохон ойлгомжгүй байна. Жишээлэхэд, ойлгомжгүй гэдэг нь ингэж байгаа юм. Ялангуяа үнэ ханшийг томьёоллыг ашиглахдаа виртуал хөрөнгийг бусад этгээдэд худалдан авах, худалдан авахгүй байх, захиалах, захиалахгүй байх нөхцөлийг бүрдүүлэхийн тулд ханшийг өсгөх, бууруулах энэ тэр гээд ийм хэлцлийг хийнэ гээд заалт нь жоохон ойлгомжгүй байна. Тэгэхээр эцсийн хэлэлцүүлэг дээр энэ заалтаа жоохон ойлгомжтой болгоод тайлбаруудыг нь нэг сайн оруулмаар байх юм.

Өөрөөр хэлбэл энэ дээр энгийн хүн олон удаагийн арилжаа хийгээд байна уу, эсвэл зах зээлийн санаатайгаар манифляци хийгээд байна уу гэдэг нь өөрөө яг ингээд нарийн ялгагдаж орж ирж чадаагүй юм шиг харагдлаа. Тэгэхээр өөрөөр хэлбэл бид нарын нөгөө яриад байдаг маркет мэйкинг буюу аж ахуйн нэгжүүд чинь хувьцааныхаа хэт үнийн өсөлт, бууралтаас өөрсдөөс сэргийлж байгаа өмчийг хамгаалах зорилгоор янз янзын арилжаа хийж байгаа. Тэгэхээр энэ зүйлээ ялгаад оруулж ирж болох уу? Энэ дээр бас тайлбар авъя. Ийм хоёр асуулт байна.

**Т.Аюурсайхан:** Хэн хариулах вэ? Байнгын хорооны дарга хариулъя. Учрал.

**Н.Учрал:** Виртуал хөрөнгийн үйлчилгээ үзүүлэгчийн хуулийг гаргах бол цаг хугацааны хувьд бас их бэрхшээлтэй байсан. Мэдээж ФАТФ-ийн зөвлөмж ирчихсэн. Бас бид бол олон улсад бусад орнуудтайгаа харилцах шаардлагатай. Тийм учраас зөвлөмжийг биелүүлэх, нөгөө талаасаа иргэд бол одоогийн 8 биржээр дамжуулаад 8 их наяд төгрөгийн мөнгө төгрөг энд орчихсон. Тэгээд нэг талаасаа иргэдийнхээ эрх ашгийг хамгаалах, нөгөө талаасаа эдийн засгийг бас төрөлжүүлэх, цаашлаад бас энэ дижитал санхүүгийн зах зээлийн өөрчлөлт, шинэчлэлтэй хөл нийлүүлэн алхах ийм зайлшгүй шаардлага гээд олон цаг хугацааны хайчинд байгаа юм бид нар. Тийм учраас өнөөдөр энэ ханшаас болоод хэлбэлзэж байгаа виртуал хөрөнгийг бид нар ямар ч хуулийн зохицуулалт хийгээд зохицуулж болж чадахгүй. Гэхдээ энэ хөрөнгө оруулж байгаа хөрөнгө оруулагч нар мэргэжлийн хөрөнгө оруулагч нар байгаа эсэх, эх үүсвэр нь тодорхой эсэх, янз бүрийн мөнгө угаах, терроризмыг санхүүжүүлэх ийм зорилго байгаа эсэхэд болбол зайлшгүй төр өөрөө хяналт тавих ёстой. Тийм ч учраас энэ ФАТФ байгууллага бол та бүхэн төрийн эрх бүхий байгууллагаар үүнд бүртгэлжүүлэлт хийх, бүртгэлжүүлэхдээ хянах ёстой гэж. Бүртгэлжүүлэхдээ хянахын тулд бид нар өмнө нь парламентад баталсан мөнгө угаахын хуулиар тэр мэдээллийг өгөх үүрэгтэй этгээдүүд нь энэ биржүүдийг оруулаад өгчих юм бол нөгөө биржүүд чинь гаргаж байгаа виртуал хөрөнгүүд дээрээ янз бүрийн тэр койнууд дээрээ шаардлагаа тавиад, тэр мөнгөнийх нь эх үүсвэрийг тодорхой болгоод янз бүрийн сэжигтэй гүйлгээ үүсэх юм бол шууд санхүүгийн мэдээллийн алба руугаа мэдээлдэг Монголбанкны эрх нь ороод ирнэ. Дээрээс нь Санхүүгийн зохицуулах хороо бол энэ үйлчилгээ үзүүлэгч нар дээр түр хязгаарлалт, хийдэ, тогтоодог эрхүүдийг нь үүсгэнэ. Дээрээс нь энэ койн гаргаж байгаа виртуал хөрөнгө гаргаж байгаа этгээдүүдийн технологи дээр суурилсан байна уу, санхүүгийн талаас нь ямар байна вэ гэдэг дээр мэргэжлийн холбоондоо дүгнэлт гаргавал эрхийг нь энд өгснөөрөө хамгийн том давуу талтай. Дараа нь яг энэ магадгүй, удахгүй хэлэлцэх мэргэжлийн холбооны хууль гарчих юм бол финтекийн холбоо нь ч юм уу, блокчэйний холбоо ч юм уу энэ байгууллагууд нээгдээд мэргэжлийн холбоогоо байгуулаад энэ бол үнэхээр блокчэйнйн дээр бүртгэлтэй тэр криптографаар хамгаалагдаад ингээд гарч байгаа юм байна. Технологийн хувьд энэ болбол санхүүгийн чадавхтай ийм компани юм байна. Хөрөнгө оруулагч нар нь ойлгомжтой, ийм чиглэлийн хөрөнгө оруулагчтай гээд мэргэжлийн холбооны оролцоог энэ хууль дээр бас хийж өгч байгаа юм.

Тэгэхээр Эрүүгийн хууль дээр болохоор юу гэсэн бэ гэхээр маш шинэ тутам ойлголт. Жишээ нь Одонтуяа гишүүний саналыг бол би бас анхааръя. 18.2 тэр market manipulation, нөгөөдөх нь бол market maker гээд 2 ойлголт байна. Үүнийг ингээд Монгол хэлээр бид нар буулгахдаа бол жишээ нь хоёулаа л бол үнэ тогтворжуулах гээд байгаа л ийм зорилго агуулаад байна. Энэ бол хоёулаа манипуляци, мекер гэдэг бол гэхдээ энэний ялгаа нь бол манипуляц хийсний үр дүнд ямар хохирол бий болсон бэ гэдгийг нь хохирлоор бас шаардах ёстой.

Тийм учраас бид нар үнэхээр тэр хуурамч арилжаа хийх, хуурамчаар үнийг барих, энэ зохицуулалтыг нь ялгаад нөгөө манипулацийг болохоор илүү хохирол шаардах тал руу нь хуульчилж, ангилж, ялгаж үзэх нь бол зохистой юм байна. Тэгэхгүйгээр яг нөгөө үйлдэл дээр эсвэл эс үйлдэл дээр яг Эрүүгийн хуулиар хариуцлага хүлээх нь ямар вэ? Тэр утгаараа бол ингэж 2 ялгаж өгөх гэж хичээж байгаа. Гэхдээ энийг бол бас эцсийн хэлэлцүүлэг дээр бид нар бас анхаарч ажиллая гэж хэлмээр байна.

**Т.Аюурсайхан:** 94 дүгээр микрофон. Гантиг уу?

**Б.Гантиг:** Эрхэм гишүүд дээ энэ өдрийн мэндийг хүргэе. Финтек блокчэйнйний зөвлөлийн тэргүүн Гантиг байна. Түрүүн гадаад улсад энэ салбарыг хэрхэн зохицуулж байна вэ? Шилдэг сайн жишгүүд байна уу гэж бас асууж байна. Тэгэхлээр өнөөдөр дэлхий дээр блокчэйн гээд байгаа энэ технологийнхоо өөрийн шинж тэмдгээсээ болоод 100 хувь төгс шийдэл, зохицуулалт бол байхгүй байгаад байгаа юм. ФАТФ-ынөгсөн тэр зөвлөмж шаардлагыг бол энэ хуулийн төсөл хангаж байгаа гэж бид нар бас үзэж байгаа. Тэгэхээр хувийн хэвшил бол энэ хуулийн төслийг бол дэмжээд санал нэгтэйгээр өөрсдийнхөө саналыг бас нэлээн сайн шингээсэн гэж үзэж байгаа. Америкийн Нэгдсэн Улс өнөөдөр нөгөө талдаа дэлхийн хамгийн том, эдийн засаг, хөрөнгийн зах зээлийн төв улс. Крипто валют болон энэ виртуал хөрөнгийг нэлээн өөр хүлээн зөвшөөрч байгаа хувийн хэвшил, том банкнууд нь. Миами хот, Нью йорк хот, Миами муж гэдэг ч юм уу. Төрийн өндөр албан тушаалтнууд нь крипто валют биткойноор цалин тавих төслийг хүртэл хэлэлцээд хийгдээд явж байна. Тэгэхээр Америк гэдэг улс бол дэлхийн хамгийн том эдийн засаг гээд би түрүүн хэллээ. Энэ улс бол энэ зах зээлийг хэр сайн ойлгож байгаагаа өнөөдөр харуулж байна. Тэгэхээр энэ зах зээлийг энэ салбарыг цааш нь бас чиглүүлж дагуулж явах бас их том улс байх болов уу гэж харж байна.

Тэгэхлээр өнөөдөр бид нар энэ хуулийг баталснаараа Монгол Улсад яг өнөөгийн нөхцөл байдалд үүсээд байгаа асуудлуудыг бас шийдэх, хянах боломжтой гэж үзэж байгаа юм. За баярлалаа.

**Т.Аюурсайхан:** Одоо Улсын Их Хурлын гишүүн Энхбаярын атшугар асуулт асууна.

**Э.Батшугар:** Баярлалаа. Энэ хуулийг дэмжиж байгаа. Яалт ч үгүй өнөөдөр цаг үеэ олсон, хоёрт маш олон ойлгомжгүй зүйлүүдийг ойлгомжтой болгож байгаа ийм хуулийн юм. Гурав дахь нь мэдээж ФАТФ-ийн зөвлөмжийг дагасан. Гхдээ энэ хууль бол өөрөө виртуал хөрөнгө чинь маш том хүрээтэй болохоор бүрэн хууль боловсрогдох ёстой юм. Энэ дээр 3 санал хэлэх санаатай байна.

Эхнийх нь бол виртуал хөрөнгийн 6.1 дээр байгаа. Виртуал хөрөнгийн үйлчилгээ гэж явж байгаа юм. Ямар нэгэн крипто валютын бас нэг амин сүнс нь бол блокчэйнээс бүрддэг юм. Блокчэйн технологид суурилаад валют нь гараад тэрийгээ олборлож болох ёстой майнинг хийх ёстой байдаг юм. Тэгэхээр би бол майнинг үйлчилгээ бас оруулах нь зөв гэж бодож байна. Яагаад гэвэл өнөөдөр зүгээр крипто валют гараад ирлээ. Нэг койн тэгээд яах юм? Энэ нь байж л байх юм уу? Майнинг хийх тэр блокчэйнд суурилсан тэр боломж нь нээх ёстой шүү дээ. Ийм 1 санал байна.

Хоёр дахь санал бол төлбөрийн хэрэгсэл байх нь зөв гэж бодож байна. Тэгээд заавал юу гэдэг юм блокчэйнээр юм худалдаж авна, биткойноор юм худалдаж авна биш. Дэлхийн улс орнууд, ялангуяа Америк, Австрали, Тайланд дээрээс нь мастер карт, өөрийнхөө 2 тэрбум хэрэглэгчдэдээ 1 үйлчилгээ үүсгэчихсэн. Тэр нь бол би биткойн худалдаж аваад wallet-доо хийчихлээ. Хэтэвчиндээ түрүүвчиндээ. Тэгвэл би карт олгогч компанитай гэрээ байгуулаад тэгээд тэр мастер картаар юмуу виза картаараа Улаанбаатарт юмуу эсвэл Америкт худалдаа хийх бололцоо олгох ёстой байхгүй юу. Тэр нь нөгөө 60 мянган доллароор үнэлэгдээд байгаа биткойноороо. Тэгвэл шууд биткойн биш тэр нь яг тухайн валютаар маш хурдан хөргөгдөөд зах зээлийн үнэ дээр нь зарагдаад. Тэгээд худалдаа хийх бололцоо ийм санал байна.

Гурав дахь санал бол энэ 6.2 байгаа юм. Виртуал хөрөнгийг аливаа хуулийн этгээдийн хувьцаа нь хөрвүүлэхийг хориглоно гэж. Энэ миний бодлоор буруу санал байх. Бид нар чинь хуулийг батлахдаа дэлхийн трендийг хараад урьдчилж бодоод батлах нь зүйтэй юм. Харин боох биш. Яагаад гэвэл өнөөдөр Tesla, Apple, Google, Facebook маш олон ийм компаниуд coin asset, token asset гэсэн хувьцаа бий болгочихсон байгаа юм. Тодорхой өөрийгөө хувьцааныхаа хэсгийг койн болгоод токен болгочихсон. Тэгээд тэрийгээ биржээр дамжихгүйгээр шууд pair to pair гээд токен шиг арилжаад байгаа юм. Энэ тэртээ тэргүй Монголд хэзээ нэгэн цагт хэрэгжих ёстой зүйл. Яагаад гэвэл дэлхий энийг хэрэгжүүлээд яваад байна.

Өнөөдөр хөрөнгийн бирж хөгжихгүй байгаа гол шалтгаан нь бол маш их хүндрэлтэй байна. Дунд нь брокер байна. Дээрээс нь бүртгүүлэхэд хэцүү байна. Мэдээлэл байхгүй байна. Яагаад крипто валют хоорондоо хурдан арилжаад байгаа юм бэ? Яагаад ийм хурдан хөгжөөд байна вэ гэвэл ерөөсөө ороход амархан худалдаж авахад амархан байгаа юм. Зарахад ч амархан. Тэгэхээр энэ заалтыг оруулж байгаа coin asset, token asset хийх хувьцаа нь байхгүй болчхож байна. Магадгүй Сүү компани, Апу компани, Таван толгой өөрийнхөө тодорхой хэсгийг coin asset, token asset болоод ямар нэгэн дижитал бирж дээр арилжиж болно шүү дээ. Энэ гарц нь нээх нь зүйтэй юм гэж харж байгаа юм. Яагаад гэвэл энэ бол дэлхийн хөгжил. Трэнд нь ийшээ явж байгаа юм. За баярлалаа.

**Т.Аюурсайхан:** Батшугар гишүүн үг хэллээ. Саналууд хэллээ. Гишүүдээ танхимдаа цуглаарай. Удахгүй санал хураалтууд явна. 5 минутын дараа санал хураалтууд явна. Зарчмын зөрүүтэй саналуудаар. Улсын Их Хурлын гишүүн Бадмаанямбуугийн Бат эрдэнэ асуулт асууна.

**Б.Бат-Эрдэнэ:** Баярлалаа. Би буруу ойлгосон байж магадгүй шүү. Сая энэ мэтгэлцээнээс харах юм бол ажлын хэсгийн ахлагч Учрал гишүүн виртуал хөрөнгийн үйлчилгээ үзүүлж байгаа 8 байгууллага байгаа гээд хэлээд байх шиг болдог юм. Тэр үйлчилгээ үзүүлж байгаа тэр харилцааг нь зохицуулах тухай хууль байгаа гэж. Энд Хууль зүйн яамны Төрийн нарийн бичгийн дарга хэлэхдээ виртуал хөрөнгийн тухай асуудал бүхэлд нь хуулийн зохицуулалт хийхтэй холбоотой хариулт хэлээд орхив уу гэж би ойлгоод байна. Тэгэхээр ерөнхийдөө бол энэ олон улсын зах зээлд өргөн хэрэглэж байгаа биет бус, цахим хэлбэрийн хөрөнгө, мөнгөн хэрэгсэл, бусад цахим бүтээгдэхүүнийг Монгол Улсын санхүүгийн зах зээлд шинээр нэвтрэн хөгжих, төлөв бүхий санхүүгийн харилцааг зохицуулах ийм зорилготой хууль байна л гэж ингэж ойлгож байгаа. Энэ хуулийн төслийг үзэхээр виртуал хөрөнгийг хамгийн өргөн утгаар ямар ч байдлаар ойлгож, цаашлах юм бол бүр гуйвуулж болохоор ийм тодорхойлолт хийсэн юм шиг л харагдаад байгаа юм. Ер нь энэ харилцаанд бол нэлээн чөлөөтэй тоглолт хийж болохоор шинжтэй. Тэгэхээр энэ талаас нь ер нь урьдчилж нэлээн сайн анхаарахгүй бол бид нар чинь бас зовлон бий шүү. Хуучин хадгаламж зээлийн хоршоо гэж юм гарч ирээд баахан тэр лүү чинь хушуураад. Тэгээд сүүлд нь төр, татвар төлөгчдийн хөрөнгө мөнгөөр хариуцаад, бүр бие биеэ амин дээр нь хүрэх ийм хэмжээнд, хөрөнгө мөнгөө алдсан улсууд ер нь юу хамаа байхгүй. Энэ нийгэмд түлхүү танигдсан хүн болгоныг аваачаад үгүй ээ, намайг хүртэл хадгаламж зээлийн хоршоо руу аваачаад холбоод л, ингээд л балбаад эхэлдэг. Тэгээд яг ийм жишгээр байдал руу орох вий. Энэ нөгөө койн гээд л яриад байна. Тэгээд бид нарыг чинь замнаж байгаа энэ нийгэм чинь амин хувиа хичээх, ашиг арилжаан дээр тулгуурласан нэг дутагдалтай гэж хэлж болох ийм хандлага чинь бол ашиг арилжаа байна шүү дээ. Тэгэхээр ерөөсөө сулхан амар, хялбар аргаар хөрөнгө мөнгөтэй болох боломжийг хайгаад л энэ рүү ерөөсөө бүгдээрээ хошуураад орчихдог. Тэгээд сүүлд нь маш хүнд байдал руу ороод ирэхийн цагт байдал, нөхцөлийг хянах аргагүй тийм зүйл рүү орох юм биш биз. Энийг нэлээн сайн төлөвлөж байж ажил асуудалд хандахгүй бол нэгэнт энэ харилцааг зохицуулах ийм оролдлого хийж, хууль хэлэлцэж, батлахаар ингэж зорьж байгаагийн хувьд бол 7 хэнд хэмжиж 1 огтлох. Тэгэхдээ энэ олон улсад нэгэнт хүчээ аваад явж байгаа ийм шинэ хандлагаас бол ухрах аргагүй байх л даа. Тэгэхдээ аль болохоор урьдчилж гарах эрсдэл муу үр дагавруудыг нь жаахан тооцох чиглэлээр ямар зүйлүүд хийж байгаа юм бэ? Энийгээ нэлээн бодож байгаа юм байгаа биз дээ. Ийм л зүйл хэлье дээ. Асууя даа.

**Т.Аюурсайхан:** Байнгын хорооны дарга Учрал хариулъя.

**Н.Учрал:** Бат-Эрдэнэ гишүүн маш чухал асуудлыг хөндөж байна. Манай иргэд хөрөнгийн зах зээл, санхүүгийн зах зээлийн талаар мэдлэг муутайгаасаа болоод өнгөрсөн 30 жил хөрөнгийн зах зээл хөгжсөнгүй. Бахь байдгаараа нэг тийм унтаа байдалтай хэдэн давхар байшин байж байна. Тэгээд энэ шинэ технологи орж ирсэн цаг үеэс хойш бол үнэхээр дэлхий дахинд манай улсад ч гэсэн том тэсрэлт бий болж байна л даа. Санхүүгийн зах зээлийн шинэ хувьсгал бий болж байна. Тэгэхээр үүнийг хатуугаар зохицуулаад, тэр ханшийн хэлбэлзлийг нь зохицуулаад, энэ зах зээлийн харилцаа нь шууд тэгнэ ингэнэ гэдэг байдлаар зохицуулах боломжгүй гэдгийг дэлхийн улс орнууд ч гэсэн өөрсдөө зөвшөөрч байгаа.

Тийм учраас та бүхэн гол нь энийгээ бүртгэх үү, эсвэл зохицуулах уу эсвэл хориглох уу гэдгээ шийд гээд. Тэгэхээр бид бол бүртгээд хяная гэдэг ийм л шийдэлд хүрч байгаа юм. Тэгэхээр бүртгэж хянахдаа тэр виртуал хөрөнгө гээд байгаа бүх төрлийн хөрөнгийг хоорондоо арилжаалах, гүйлгээ хийх, ханшийн хэлбэлзлийг нь барих тийм бололцоо байхгүй учраас бид нар эцэстээ бол яг тэр үйлчилгээ үзүүлж байгаа платформууд тэр биржүүдээр нь хяналт тавьчихъя. Тэр биржүүд чинь янз бүрийн гүйлгээ хийдэг, түүнийхээ дараа банкныхаа дансаар тухайн иргэн мөнгөө cash-лаад авлаа гэхэд түүнээс чинь хөөгөөд үзэхээр блокчэйн дээр бүртгэлтэй байгаа учраас мөнгө хаанаас ямар эх үүсвэртэйгээр, хаана зарагдаад, хэн рүү шилжээд ирсэн нь тодорхой болно. Тэгээд энэ утгаараа бол бид нар тэр хариуцлагын асуудлыг нь бас ярьж болох юм гэж ингэж үзсэн.

Тэгээд витуал хөрөнгийн үйлчилгээ үзүүлэгчийн энэ хууль гарснаараа бол хэдэн этгээдүүд нийлээд бэлэн клауд орчинд программ хангамжийг аваад, биржийн ажил явуулаад тэндээ нэг койн бүртгээд зарж, үрээд олон нийтээс мөнгө төгрөг босгох эрх байхгүй. Энэ байгууллагууд дээр тэр мөнгө угаах, терроризмыг санхүүжүүлэхийн эсрэг хийх арга хэмжээний төлөвлөгөө, бизнес төлөвлөгөө нь хөрөнгө, орлогын эх үүсвэр нь, бүр хөрөнгийн хэмжээ, дүрмийн сангийн асуудлыг хүртэл зохицуулах хороогоор зохицуулж өгье гэдэг ийм асуудлуудыг тавиад өгөхөөр тухайн үйлчилгээ үзүүлэгч нь мөнгө угаахынхаа хуулийн дагуу ямар гүйлгээ болж байна, энд ямар харилцаа явагдаж байгаа талаар мэдээллийг Монголбанканд мэдээлэх үүрэг хүлээчихээр тэр койнууддаа өөрсдөө хариуцлага тооцно. Тэгээд түүн дээрээ мэргэжлийн зөвлөгөөнүүдийг, мэргэжлийн дүгнэлтүүдийг, мэргэжлийн холбооноосоо аваад явчих нь илүү бас зохимжтой юм байна гэж бид нар үзсэн.

Тэгээд Бат-Эрдэнэ гишүүний асуулт дээр хариулахад. Тэр хадгаламж зээлийн хоршооных шиг асуудал үүсэхээс бид урьдчилан сэргийлэх ёстой. Гэхдээ энд нэг зүйл байна. Сая Батшугар гишүүн бас хэлсэн. Энэ нийтээр хүлээн зөвшөөрсөн байх ёстой. Мөн ямар нэгэн төлбөрийн систем гэдэг бол нийтээр хүлээн зөвшөөрөгдсөн байх. Гэтэл виртуал хөрөнгийг нийтээр хүлээн зөвшөөрөөгүй, тэгээд нийтээр хүлээн зөвшөөрсөн байхыг нь зохицуулж өгч чадахгүй учраас бид нар төлбөрийн системээр тооцох юм бол бүр их эрсдэлтэй. Өнөөдрийн хувьд бол. Тэгэхээр үүнийг харин төлбөрийн системээр тооцох эсэх асуудлыг бол угаасаа үнэт цаасны зах зээлийн хууль байна. Үндэсний бүртгэлийн системийн хууль байна. Компанийн хуулиар угаасаа зохицуулж байгаа юм. Тэгэхээр тэр 6.2 дээр ч гэсэн компанийн хувьцаа нь ямар тохиолдолд хөрвүүлэх боломжтой юм бэ гэдэг нь тэр үнэт цаасны хуулиараа, компанийнхаа хувирлаараа, үндэсний бүртгэлийн системийн хуулиараа зохицуулаад явна. Тэр бол өөр харилцаа. Тэгэхээр энэ эрсдэлээс хамгаалахын тулд бид нар виртуал хөрөнгийг ямар ч тохиолдолд төлбөрийн систем гэж Монгол Улс бол өнөөдөртөө үзэхгүй гэдгийг тодорхой энэ хуульд бас зааж өгсөн.

Дээрээс нь эрүүгийн болон зөрчлийн хуулиар тэр хуурамч гүйлгээ хийх бусад асуудлуудыг дагаж оруулж ирж бас зохицуулалт хийхээр оруулж ирж байгаа юм.

**Т.Аюурсайхан:** За гишүүд асуулт асууж, хариул авч дууслаа. Гишүүд танхимдаа цуглаарай. Санал хураалт эхэллээ.

Байнгын хорооноос гаргасан зарчмын зөрүүтэй саналын томьёоллоор санал хураана. Зарчмын зөрүүтэй 34 санал байгаа. Гишүүд ээ. Танилцуулъя. Гишүүд байраа эзлээрэй.

Эдийн засгийн байнгын хороо дэмжсэн саналыг танилцуулъя.

1.Төслийн 3 дугаар зүйлийн 3.2 дахь хэсгийн “харилцаанд энэ хууль үйлчлэхгүй.” гэснийг “харилцааг энэ хуулиар зохицуулахгүй.” гэж өөрчлөх. Санал гаргасан Улсын Их Хурлын гишүүн Амартүвшин, Баттөмөр, Булгантуяа, Ганхуяг, Доржханд, Учрал, Энхбаяр /цаашид “ажлын хэсэг” гэх/. Санал хураалт. Санал хураалтад 45 гишүүн оролцож 48.9 хувийн саналаар дэмжигдсэнгүй. Горимын санал гаргая гэж байна. Цогтбаатар гишүүнд микрофон өгье. Таны карт болохгүй байна. Одоо болсон уу. Микрофон өгөөрэй. Таны карт уншигдаагүй, ирцэд ороогүй байна.

**Д.Цогтбаатар:** Би сая санал өгсөн. Карт уншигдаагүй, миний санал орсонгүй. Тийм учраас саяны саналыг хүчингүй болгоод дахиад санал хурааж өгөөч гэж хүсэж байна.

**Т.Аюурсайхан:** Цогтбаатар гишүүний горимын саналыг дэмжье гэсэн томьёоллоор санал хураалт явуулъя. Гишүүд рүү зар хүргээрэй. Агар-Эрдэнэ даргаа. 55.8 хувийн саналаар дэмжигдлээ.

Томьёоллыг уншиж танилцуулсан. Дахин санал хураалт явуулъя. **53.5 хувийн саналаар дэмжигдлээ.**

2.Төслийн 6 дугаар зүйлийн 6.1.5 дахь заалтын “худалдахтай холбоотой” гэсний дараа “үйл ажиллагааг зохион байгуулах,” гэж, мөн зүйлд доор дурдсан агуулгатай 6.3 дахь хэсэг нэмэх:

“6.3.Виртуал хөрөнгийг энэ хуулийн 6.1.5-д заасан үйлчилгээ үзүүлэгчээр бүртгүүлсэн компаниар дамжуулахгүйгээр нийтэд санал болгох, худалдахыг хориглоно.” Санал гаргасан ажлын хэсэг. **Санал хураалт.** **62.8 хувийн саналаар дэмжигдлээ.**

3.Төслийн 7 дугаар зүйлийн 7.1.1 дэх заалтын “хуулийн этгээдийн” гэснийг “компанийн” гэж, 7.1.13 дахь заалтын “кассын машин” гэснийг “төхөөрөмж” гэж, мөн зүйлийн 7.3 дахь хэсгийн “хэмжээ болон энэ хуулийн 7.1.16, 7.2.5-д заасан нэмэлт шаардлагыг” гэснийг “хэмжээг” гэж, 7.6 дахь хэсгийн “Виртуал хөрөнгийн үйлчилгээ үзүүлэгч нь компанийн хэлбэрээр байгуулагдсан хуулийн этгээд байх бөгөөд” гэснийг “Энэ” гэж тус тус өөрчлөх. Санал хураалт. Энэ дандаа ажлын хэсгийн саналууд явж байгаа. **60.5 хувийн саналаар дэмжигдлээ.**

4.Төслийн 7 дугаар зүйлийн 7.1.7 дахь заалтын “өөрийн” гэсний дараа “болон хувь нийлүүлсэн” гэж, мөн зүйлд доор дурдсан агуулгатай 7.1.18 дахь заалт нэмэх:

“7.1.18.Хороо шаардлагатай гэж үзвэл Санхүүгийн зохицуулах хорооны эрх зүйн байдлын тухай хуулийн 6.1.12-т заасан журмын дагуу сэндбокст үйл ажиллагаа явуулж, амжилттай гарсан байх;” **Санал хураалт. 62.8 хувийн саналаар дэмжигдлээ.**

5.Төслийн 6 дугаар зүйлийн 6.2 дахь хэсэг, 7 дугаар зүйлийн 7.1.14, 7.1.16, 7.2.5 дахь заалт, 10 дугаар зүйлийн 10.10 дахь хэсгийг тус тус хасах. Санал хураалт.

**60.5 хувийн саналаар дэмжигдлээ.**

6.Төслийн 8 дугаар зүйлийн 8.1.1 дэх заалтын “шаардлага, Хорооноос тогтоосон нэмэлт” гэснийг “болон Хорооноос тогтоосон” гэж, мөн зүйлийн 8.1.7 дахь заалтын “төлөвлөгөөг 4 жил тутамд шинэчлэн, эсхүл” гэснийг “төлөвлөгөөнд” гэж, 8.1.9 дэх заалтын “зогсоож” гэснийг “түр зогсоосон, эсхүл” гэж тус тус өөрчлөх. Санал хураалт. **62.8 хувийн саналаар дэмжигдлээ.**

7.Төслийн 8 дугаар зүйлийн 8.2 дахь хэсгийг доор дурдсанаар өөрчлөн найруулах:

“8.2.Виртуал хөрөнгийн үйлчилгээ үзүүлэгч, энэ хуулийн 4.1.4, 7.2-т заасан этгээд, ажилтан нь Хороо, түүний хянан шалгагчийн хуулиар олгогдсон бүрэн эрхийнхээ хүрээнд шаардсан баримт, мэдээ, мэдээллийг саадгүй, бүрэн гүйцэд, үнэн зөв гарган өгч, хяналт шалгалтын үйл ажиллагааг бие даасан, хараат бусаар шуурхай явуулах нөхцөлөөр хангана.” Санал хураалт. **62.8 хувийн саналаар дэмжигдлээ.**

8.Төслийн 8 дугаар зүйлд 8.1.6 дахь заалтын “тусад нь байршуулж” гэсний өмнө “үйлчилгээ үзүүлэгчийн данснаас” гэж, мөн зүйлд доор дурдсан агуулгатай 8.6 дахь хэсэг нэмэх:

“8.6.Виртуал хөрөнгийн үйлчилгээ үзүүлэгч нь нягтлан бодох бүртгэл хөтлөхдөө санхүүгийн тайлагналын олон улсын стандартыг мөрдөх ба жил бүр санхүүгийн тайландаа Хороонд бүртгүүлсэн аудитын хуулийн этгээдээр аудит хийлгэж Хороонд хүргүүлнэ.” Санал хураалт. **60.5 хувийн саналаар дэмжигдлээ.**

9.Төслийн 10 дугаар зүйлийн 10.8 дахь хэсгийн “7.1.2-т” гэснийг “7.1.2, 7.1.5, 7.1.6-д” гэж, “хөндлөнгийн этгээдээр” гэснийг “мэргэжлийн холбоогоор” гэж тус тус өөрчлөх. **Санал хураалт.63.6 хувийн саналаар дэмжигдлээ.**

10.Төслийн 10 дугаар зүйлийн 10.9.1 дэх заалтыг доор дурдсанаар өөрчлөн найруулах:

“10.9.1.виртуал хөрөнгийн үйлчилгээ үзүүлэгчийн бүртгэл, виртуал хөрөнгийн үйлчилгээ үзүүлэгчийн зохистой засаглал, үйл ажиллагаа, тайлан мэдээнд тавигдах шаардлагыг тодорхойлох, виртуал хөрөнгийн үйлчилгээ үзүүлэгчийн үйл ажиллагаа эрхлэх тохиромжтой этгээдийг тодорхойлох, виртуал хөрөнгийн үйлчилгээ үзүүлэгчийн хувь нийлүүлсэн хөрөнгө болон өөрийн хөрөнгийн хэмжээг тогтоох, түүнд өөрчлөлт оруулах, виртуал хөрөнгийн үйлчилгээ үзүүлэх үйл ажиллагаанд хязгаарлалт тогтоох, түр зогсоох, виртуал хөрөнгийн үйлчилгээ үзүүлэгчийн үйл ажиллагаанд зайны болон газар дээрх хяналт шалгалт хийх, виртуал хөрөнгийн үйлчилгээ үзүүлэгчийн үйл ажиллагаанд аудит хийх хуулийн этгээдийг бүртгэх, бүртгэхэд тавигдах нөхцөл, шаардлагыг тогтоох, энэ хуулийн 10.8-д заасан мэргэжлийн холбоонд тавигдах шаардлагыг тогтоох журмыг батлах;” **Санал хураалт.** **63.6 хувийн саналаар дэмжигдлээ.**

11.Ажлын хэсгийн гаргасан, Төслийн 10 дугаар зүйлийн 10.9.6 дахь заалтыг доор дурдсанаар өөрчлөн найруулах:

“10.9.6.виртуал хөрөнгийн үйлчилгээ үзүүлэгч болон энэ хуулийн 4.1.4, 7.2-т заасан этгээдээс шаардлагатай баримт, мэдээ, мэдээллийг гаргуулан авах, эрсдэлд суурилсан хяналт шалгалтыг хэрэгжүүлэх;” **Санал хураалт.59.1 хувийн саналаар дэмжигдлээ.**

12.Төслийн 10 дугаар зүйлийн 10.9.9 дэх заалтын “хэсэгчлэн, эсхүл бүхэлд нь хязгаарлах, үйл ажиллагааг зогсоож” гэснийг “хязгаарлах, түр зогсоох,” гэж өөрчлөн, мөн зүйлд доор дурдсан агуулгатай 10.9.10 дахь заалт нэмэх:

“10.9.10.энэ хуулийн 8.6-д заасан аудитын хуулийн этгээдийг бүртгэх”. Санал хураалт. **56.8 хувийн саналаар дэмжигдлээ.**

13.Төслийн 10 дугаар зүйлийн 10.11 дэх хэсгийн “Хорооноос” гэсний дараа “мөнгө угаах, терроризмыг санхүүжүүлэхтэй тэмцэх зорилгоор” гэж нэмэх. Санал гаргасан Улсын Их Хурлын гишүүн Т.Доржханд, Б.Энхбаяр. Санал хураалт. **59.1 хувийн саналаар дэмжигдлээ.**

14.Төслийн 10 дугаар зүйлд доор дурдсан агуулгатай 10.14, 10.15 дахь хэсэг нэмэх:

“10.14.Виртуал хөрөнгийн үйлчилгээ үзүүлэгчээр бүртгэснийг тухайн виртуал хөрөнгөд өгч байгаа баталгаа гэж үзэхгүй бөгөөд виртуал хөрөнгийн үйлчилгээнд хамаарах үйл ажиллагааны үр дүнд үүссэн хохирлыг төр хариуцахгүй.”

10.15.Энэ хуулийн 10.9.1-д заасан журмаар Хороо нь өөртөө энэ хуульд зааснаас бусад бүрэн эрх олгохыг хориглоно.” **Нямаагийн Энхболд гишүүнд микрофон өгье. Ажлын хэсгийн санал байгаа.**

**Н.Энхболд**: **Баярлалаа. Яг энэ заалттай холбогдуулаад би ажлын хэсгээс нэг зүйл тодруулах гэсэн юм. Хуулийн төслийн 9.1.6 дээр байгаа шүү дээ. 9.1.6.Виртуал хөрөнгийн үйлчилгээ үзүүлэгч, харилцагчийн эрх үүрэг гэсэн байгаа. Үүний ард хариуцлага гэж үг нэмээд, гэрээнд орж байгаа заалтууд дотор үйлчилгээ авч байгаа хүн нь хариуцлагынхаа хүрээнд энэнээс ямар нэгэн байдлаар хохирол үүсэхэд зөвхөн өөрөө хариуцна. Төр бусад хүн хамаарахгүй гэсэн ийм заалт нэмж оруулж болох уу. Энэ талаар ер нь яригдсан зүйл байна уу. Би бол 10.14 гээд шинээр орж ирж байгаа заалтыг дэмжиж байна. Үр дүнд үүссэн хохирлыг төр хариуцахгүй гэж их тод оруулж өгөхгүй бол яг нөгөө хадгаламж, зээлийн хоршоод шиг бусад алдагдлаа төр рүү чихдэг ийм юмнууд гарах вий гэж бодоод байна. Тэгэхээр энэтэй уялдуулаад 9.1.6 дээр хариуцлага гэсэн үг нэмээд гэрээ дотор нь үйлчилгээ авч байгаа хүн өөрөө тэрийг хүлээн зөвшөөрдөг. Ямар нэгэн хохирол үүсэхэд би хэн нэгнээс төрөөс хохирлоо нөхүүлэх тухай шаардлага тавихгүй гэсэн заалт оруулж болохгүй байсан уу. Энэ тухай яригдсан уу. Дараагийн хэлэлцүүлэг дээр энэ тухай ярьж болох уу. Тэгвэл энэ 2 талаасаа их нийлчихмээр байна л даа.**

**Т.Аюурсайхан:** гишүүд зөвхөн дэмжсэн дэмжээгүй санал хэлж байгаа. Асуулт хариултын дэг байхгүй. Гэхдээ Нямаагийн Энхболд гишүүний асуусан асуудлын хүрээнд дараагийн хэлэлцүүлгийн явцад ажлын хэсэг дээрээ ярилцах боломжтой. Санал хураалт. **58.1 хувийн саналаар дэмжигдлээ.**

15.Төслийн 11 дүгээр зүйлийн 11.1 дэх хэсгийн “хэсэгчлэн, эсхүл бүхэлд нь хязгаарлах, зогсоох,” гэснийг “хязгаарлах, түр зогсоох,” гэж өөрчлөн, мөн зүйлийн 11.3 дахь хэсгийг доор дурдсанаар өөрчлөн найруулах:

“11.3.Хороо виртуал хөрөнгийн үйлчилгээ үзүүлэгчийг бүртгэлээс хассан тохиолдолд энэ талаарулсын бүртгэлийн байгууллагад мэдэгдэнэ.” Санал хураалт. **53.5 хувийн саналаар дэмжигдлээ.**

16.Төслийн 12 дугаар зүйлийн гарчгийн “Баримтын” гэснийг “Баримт бичгийн” гэж өөрчлөн, мөн зүйлийн 12.1 дэх хэсгийг доор дурдсанаар өөрчлөн найруулах:

“12.1.Виртуал хөрөнгийн үйлчилгээ үзүүлэгч тухайн үйл ажиллагааны явцад бий болсон цаасан болон цахим баримт бичгийг хүлээн авсан, эсхүл үүсгэсэн өдрөөс хойш 10, түүнээс доошгүй жил хадгалж, хамгаална.” **Санал хураалт. 55.8 хувийн саналаар дэмжигдлээ.**

17.Төслийн 16 дугаар зүйлийг доор дурдсанаар өөрчлөн найруулах:

“**16 дугаар зүйл.Хууль тогтоомж зөрчигчид хүлээлгэх хариуцлага**

“16.1.Энэ хуулийг зөрчсөн хүн, хуулийн этгээдэд Эрүүгийн хууль, эсхүл Зөрчлийн тухай хуульд заасан хариуцлага хүлээлгэнэ.” **Санал хураалт.** **55.8 хувийн саналаар дэмжигдлээ.**

18.Төслийн 17 дугаар зүйлийг доор дурдсанаар өөрчлөн найруулах:

“**17 дугаар зүйл.Шилжилтийн үеийн зохицуулалт**

17.1.Энэ хууль хүчин төгөлдөр болсон өдрөөс хойш дөрвөн сарын хугацаанд аливаа компанийг Хорооноос энэ хуулийн 6.1-д заасан үйлчилгээ үзүүлэгчээр бүртгэхгүй.

17.2.Энэ хууль хүчин төгөлдөр болсон өдрөөс өмнө виртуал хөрөнгийн үйлчилгээ үзүүлж байсан этгээд энэ хуулийн 17.1-д заасан дөрвөн сарын хугацаа дууссанаас хойш гурван сарын дотор энэ хуульд заасан шаардлагыг хангаж, Хороонд бүртгүүлнэ.” **Санал хураалт.** **44.2 хувийн саналаар дэмжигдсэнгүй. Шилжилтийн үеийн зохицуулалт дээр санал хэлье. Юуг тайлбарлаад өгчихвөл Учрал гишүүн ээ. Горимын санал гаргах гэж байна шүү дээ.**

**Н.Учрал:** Энэ шилжилтийн үеийн зохицуулалт гэж хийж өгсөн юм. Виртуал хөрөнгийн үйлчилгээ үзүүлэгчийн хууль хүчин төгөлдөр болсон өдрөөс хойш 8 журам гарах ёстой. Энэ 8 журам бол Санхүүгийн зохицуулах хорооноос Захиргааны ерөнхий хуулийн дагуу гарах гэж байгаа журмууд дээрээ саналыг нь аваад холбогдох байгууллагуудын саналыг сонсоод хэлэлцүүлэг хийж, санал шүүмжээ авч байж 8 журам гарах ёстой. Энэ журмын дагуу цаашдаа виртуал хөрөнгийн зах зээлийн харилцаа явагдах шинэ биржүүд үйл ажиллагаа явуулах, одоогийн биржүүдийн тавигдах шаардлагыг тодорхой болгох асуудлууд тусаж байгаа. Тэгэхээр 4 сарын хугацаа дотор бол энэ хууль батлагдсаны дотор 8 журмыг Захиргааны ерөнхий хуулийн дагуу хэлэлцүүлэг хийгээд санал шүүмж авах хугацаа хэрэгтэй. Энэ 4 сарын дотор тухайн журмууд боловсрогдож дуусаад 4 сарын дараа одооны үйл ажиллагаа явуулж байгаа виртуал хөрөнгийн үйлчилгээ үзүүлэгч байгууллагууд буюу 8 бирж өөрсдөө хүсэлтээ өгөөд хуульд заасан шаардлагыг биелүүлсний дагуу шинээр бүртгүүлнэ. Тэгээд Санхүүгийн зохицуулах хороо бүртгэхийг зөвшөөрөөд Улсын бүртгэл явуулахад Улсын бүртгэлийн гэрчилгээ дээр нь тухайн аж ахуйн нэгжийг виртуал хөрөнгийн үйлчилгээ үзүүлэх гэж бичнэ. Ингэснээрээ одооны үйл ажиллагаа явуулж байгаа байгууллагууд бол 3 сарын дотор бүртгүүлэх үүргийг хүлээнэ. Тэгээд 4 сард журмын дараа бусад шинэ биржүүд үйл ажиллагаа явуулах бол шинэ шаардлагын дагуу зохицуулах хороондоо хүсэлтээ хүргүүлээд бүртгэх процесс явагдана гэсэн үг. Одоо бол хууль гарсан 4 сарын дотор шинэ биржүүд үйл ажиллагаа явуулах бололцоо байхгүй. 4 сарын дотор журмын дагуу одооных нь ч шинэ байгууллагууд ч бүртгэнэ. Одооны байгууллагуудын үйл ажиллагаа бол мэдээж хэвийн явагдана. Нэг онцлог нь. Гэхдээ нийтдээ 4 сарын дараа 3 сар гэхээр 7 сарын дотор шинэ шаардлагуудыг бүгдийг нь биелүүлэхээр шинээр бүртгүүлэх шаардлага үүсэж байгаа. Тэгэхээр энэ саналыг бас дахиж хурааж өгөөч. Сая энэ ойлголтыг нь өгөөгүй байснаас болоод зарим гишүүдийн кноп дарагдахгүй уначихлаа.

**Т.Аюурсайхан:** Учралын гишүүний гаргасан горимын саналыг дэмжье гэсэн томьёоллоор санал хураалт явуулъя. 50.0 хувийн саналаар дэмжигдсэнгүй. Анужин гишүүнд микрофон өгье.

**П.Анужин:** Төхөөрөмж ажиллаагүй тулдахин санал хурааж өгнө үү.

**Т.Аюурсайхан:** Гишүүд байраа эзлээд анхааралтай хандъя. Анужин гишүүний гаргасан горимын саналыг дэмжье гэсэн томьёоллоор санал хураалт явуулъя. 53.5 хувийн саналаар дэмжигдлээ.

**Т.Аюурсайхан:** 18 дугаар санал хураалтыг дахин санал хураалт явуулъя. Шилжилтийн үеийн зохицуулалт 17 дугаар зүйлийг танилцуулсан. Санал хураалт. **48.8 хувийн саналаар дэмжигдсэнгүй. Нямаагийн Энхболд гишүүнд микрофон өгье.**

**Н.Энхболд:** Би сая уг нь дэмжээд санал өгсөн. Миний шар гэрэл асаад байсан. Тэгсэн тэнд эсрэг гарсан байна. Саяны саналыг хүчингүй болгоод дахиад санал хураалгая гэсэн горимын санал гаргаж байна даргаа.

**Т.Аюурсайхан:** Горимын саналыг дэмжье гэсэн томьёоллоор санал хураалт явуулъя. 56.1 хувийн саналаар дэмжигдлээ.

**Т.Аюурсайхан:** 18 дахь санал хураалтыг дахиж явуулъя. Шилжилтийн үеийн зохицуулалт. Энэ санал дэмжигдэхгүй бол төслөөрөө үлдэх гээд байна. Тэр дээр одоогийн үйлчилгээ явуулж байгаа нөхдүүд нь зохицуулалтгүй үлдэх гээд байгаа ийм тайлбарыг Байнгын хорооны дарга хэлсэн. **58.5 хувийн саналаар дэмжигдлээ.**

**Хоёр.Найруулгын санал:**

**Т.Аюурсайхан:** Төслийн 4 дүгээр зүйлийн 4.1.4 дэх заалт, 15 дугаар зүйлийн 15.1 дэх хэсгийн “хувь” гэснийг, 5 дугаар зүйлийн гарчгийн “үйл ажиллагаандаа” гэснийг, 6 дугаар зүйлийн 6.1.5 дахь заалтын “олон” гэснийг, 10 дугаар зүйлийн 10.9.2 дахь заалтын “төлөх” гэснийг, 13 дугаар зүйлийн 13.1.5 дахь заалтын “хуулийн” гэснийг, мөн зүйлийн 13.1.7 дахь заалтын “тохиолдолд” гэснийг тус тус хасах. Санал хураалт. **56.1 хувийн саналаар дэмжигдлээ.**

Одоо төсөлтэй хамт өргөн мэдүүлсэн бусад хуулийн төслийн талаарх зарчмын зөрүүтэй саналын томьёоллыг танилцуулъя.

Нэг.Санхүүгийн зохицуулах хорооны эрх зүйн байдлын тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй санал томьёолол.

**Эдийн засгийн байнгын хорооны дэмжсэн санал:**

1.Төслийн 1 дүгээр зүйлийн 2 дахь дэд заалт буюу 6 дугаар зүйлийн 6.1.12 дахь заалтыг доор дурдсанаар өөрчлөн найруулах:

“6.1.12.технологид суурилсан санхүүгийн шинэ бүтээгдэхүүн, үйлчилгээ, бизнес загварыг хязгаарлагдмал хүрээнд бодитоор турших, нэвтрүүлэх сэндбокс зохицуулалтын орчинг бий болгох, холбогдох зохион байгуулалтын нэгж, зөвлөл байгуулах зэрэг харилцааг зохицуулсан сэндбокс зохицуулалтын журмыг Санхүү, төсвийн асуудал эрхэлсэн Засгийн газрын гишүүн, Монголбанкны Ерөнхийлөгчтэй хамтран батлах, хэрэгжүүлэх, хяналт тавих.” **Санал хураалт.** **58.5 хувийн саналаар дэмжигдлээ.**

2.Төслийн 4 дүгээр зүйлийн “6 дугаар зүйлийн 6.1.5 дахь заалт”, гэсний байрыг өөрчилж “26 дугаар зүйлийн 26.1.2 дахь заалт,” гэсний өмнө шилжүүлэх, “6 дугаар зүйлийн 6.1.11 дэх заалтын” гэсний өмнө “6 дугаар зүйлийн 6.1.9, 6.1.10 дахь заалтын “эзэмшигчийг” гэснийг “эзэмшигч, бүртгэлтэй этгээдийг” гэж, “тус тус өөрчилсүгэй.” гэсний өмнө “20 дугаар зүйлийн 20.1.2 дахь заалтын “эзэмшигчдээс” гэснийг “эзэмшигчид, бүртгэлтэй этгээдээс” гэж” тус тус нэмэх. Санал хураалт. **56.1 хувийн саналаар дэмжигдлээ.**

Хоёр.Эрүүгийн хуульд нэмэлт оруулах тухай хуулийн төслийн талаарх зарчмын зөрүүтэй санал томьёолол танилцуулъя.

**Эдийн засгийн байнгын хорооны дэмжсэн санал:**

1.Төслийн 1 дүгээр зүйлд доор дурдсан агуулгатай 18.20 дугаар зүйл нэмэх.

“**18.20 дугаар зүйл.Виртуал хөрөнгийн үйлчилгээ үзүүлэгчийн үйл ажиллагаанд арилжааг урвуулан ашиглах**

1.Виртуал хөрөнгийн хуурамч арилжаа хийсэн, эсхүл үнэ ханшийг зохиомлоор тогтоосон, эсхүл оролцогч, харилцагчийг арилжаанд оролцуулах, эсхүл оролцуулахгүй байх зорилгоор хууран мэхэлсэн бол хоёр мянга долоон зуун нэгжээс арван мянган нэгжтэй тэнцэх хэмжээний төгрөгөөр торгох, эсхүл зургаан сараас хоёр жил хүртэл хугацаагаар зорчих эрхийг хязгаарлах, эсхүл зургаан сараас хоёр жил хүртэл хугацаагаар хорих ял шийтгэнэ.

2.Энэ гэмт хэргийг виртуал хөрөнгийн үйлчилгээ үзүүлэгчийн эрх бүхий албан тушаалтан, ажилтан, эсхүл виртуал хөрөнгийн үйлчилгээ үзүүлэгчийн эцсийн өмчлөгч, хуулийн этгээдийн хувьцааны тав, түүнээс дээш хувийг эзэмшдэг хүн үйлдсэн бол хоёр жилээс найман жил хүртэл хугацаагаар хорих ял шийтгэнэ.

3.Энэ гэмт хэргийг зохион байгуулалттай гэмт бүлэг үйлдсэн бол таван жилээс арван хоёр жил хүртэл хугацаагаар хорих ял шийтгэнэ.

4.Энэ гэмт хэргийг хуулийн этгээдийн нэрийн өмнөөс, хуулийн этгээдийн ашиг сонирхлын төлөө үйлдсэн бол хуулийн этгээдийг тодорхой төрлийн үйл ажиллагаа явуулах эрх хасаж арван мянган нэгжээс наян мянган нэгжтэй тэнцэх хэмжээний төгрөгөөр торгох ял шийтгэнэ.

Тайлбар:- Энэ зүйлд заасан “хуурамч арилжаа хийсэн” гэж виртуал хөрөнгийн арилжаанд оролцогч, харилцагчийг төөрөгдүүлэхийн тулд тодорхой виртуал хөрөнгийн өмчлөгч нь өөрчлөгдөөгүй боловч арилжаа идэвхтэй явагдаж байгаа дүр үзүүлэн хэлцэл хийх болон үгсэн хуйвалдах замаар тодорхой виртуал хөрөнгийг худалдах, худалдан авах үнийг ойролцоо түвшинд захиалах, хэлцэл хийхийг ойлгоно.

-Энэ зүйлд заасан “үнэ ханшийг зохиомлоор тогтоосон” гэж тодорхой виртуал хөрөнгийг бусад этгээд худалдан авах, худалдан авахгүй байх, захиалах, захиалахгүй байх нөхцөлийг бүрдүүлэхийн тулд ханшийг өсгөх, бууруулах, тодорхой түвшинд барихад чиглэсэн хоёр ба түүнээс дээш хэлцэл хийхийг ойлгоно.

-Энэ зүйлд заасан “оролцогч, харилцагчийг арилжаанд оролцуулах, эсхүл оролцуулахгүй байх зорилгоор хууран мэхэлсэн” гэж бодит бус, төөрөгдүүлсэн, эсхүл хуурамч мэдэгдэл, амлалт, таамаг гаргах, нийтлэх, чухал үйл баримтыг нуун дарагдуулах, бодит үйл баримтын талаар худал мэдэгдэл хийх замаар болон тодорхой арга, хэрэгсэл, тоног төхөөрөмж ашиглан хэлцлийн нөгөө тал болох этгээдийг төөрөгдүүлэхийг ойлгоно.” Салдангийн Одонтуяа гишүүнд микрофон өгье.

**С.Одонтуяа:** Түрүүн Учрал гишүүн хэлсэн. Эцсийн хэлэлцүүлэг дээр энэ дээр анхааръя гэж. Яагаад гэхээр энэ заалт дотроо их олон логик зөрчил харагдаад байгаа юм. Арга үгүй байх л даа. Монгол нэр томьёонууд нь олдохгүй. Жишээлэдэх market manipulation, market making гэхээр Монголоор юу гэж ойлгох юм ч гэдэг юм уу. Тэгэхээр энийг нягтлах шаардлагатай харагдаад байгаа. Түрүүн би нэлээн тайлбар хэлсэн. Өөрөөр хэлбэл зах зээлийг санаатайгаар манипуляц хийгээд байна уу эсвэл олон удаагийн арилжаа хийгээд байна уу гэдгээ тодорхой ялгаж чадаагүй харагдаж байна. Тэгэхээр энийг түрүүн Байнгын хорооны даргын зөвшөөсрнөөр эцсийн хэлэлцүүлэг дээр энэ заалтыг найруулгын хувьд засаж залруулсан нь зөв байх.

**Т.Аюурсайхан:** Эцсийн хэлэлцүүлэг дээрээ дараагийн хэлэлцүүлэг дээр ажлын хэсэг анхаараад яваарай. Хуульд заасан үндэслэлээр шаардлагатай бол засах арга хэмжээ авах боломжтой. Дэмжье гэсэн томьёоллоор санал хураалт явуулъя. Ажлын хэсгийн санал. **58.5 хувийн саналаар дэмжигдлээ.**

Гурав.Зөрчлийн тухай хуульд нэмэлт оруулахтухай хуулийн төслийн талаарх зарчмын зөрүүтэй санал томьёолол танилцуулъя.

**Эдийн засгийн байнгын хорооны дэмжсэн санал:**

1.Төслийн 1 дүгээр зүйлийн 1 дэх заалтын “зөрчилд холбогдох хөрөнгө, орлогыг хурааж, учруулсан хохирол нөхөн төлбөрийг гаргуулж” гэснийг “зөрчил үйлдэхэд ашигласан эд зүйлийг хурааж” гэж өөрчлөх. Санал гаргасан ажлын хэсэг. Санал хураалт. **56.1 хувийн саналаар дэмжигдлээ.**

2.Төслийн 1 дүгээр зүйлийн 2 дахь заалтын “учруулсан хохирол, нөхөн төлбөрийг гаргуулж” гэснийг хасах. Санал хураалт. **56.1 хувийн саналаар дэмжигдлээ.**

3.Төслийн 1 дүгээр зүйлийн 3 дахь заалтын “Виртуал хөрөнгийн үйлчилгээ үзүүлэгч,” гэсний дараа “түүний эрх бүхий албан тушаалтан, ажилтан болон холбогдох этгээд нь” гэж нэмэх. Санал хураалт. **58.5 хувийн саналаар дэмжигдлээ.**

4.Төслийн 1 дүгээр зүйлийн 4, 6 дахь заалтыг бүхэлд нь хасах. Санал хураалт.

**61.0 хувийн саналаар дэмжигдлээ.**

5.Төслийн 1 дүгээр зүйлийн 5 дахь заалтыг доор дурдсанаар өөрчлөн найруулах.

“5.Виртуал хөрөнгийн үйлчилгээ үзүүлэгч, түүний эрх бүхий албан тушаалтан болон холбогдох этгээд нь хуульд заасан шаардлагыг хангаж ажиллаагүй, эсхүл үүргээ хэрэгжүүлээгүй, түүнийг зөрчсөн бол хүнийг хоёр мянган нэгжтэй тэнцэх хэмжээний төгрөгөөр, хуулийн этгээдийг хорин мянган нэгжтэй тэнцэх хэмжээний төгрөгөөр торгоно.” **Санал хураалт. 61.0 хувийн саналаар дэмжигдлээ.**

6.Төслийн 1 дүгээр зүйлд доор дурдсан агуулгатай 4 дэх заалт нэмэх:

“4.Виртуал хөрөнгийг виртуал хөрөнгийн үйлчилгээ үзүүлэгчээр бүртгүүлсэн компаниар дамжуулахгүйгээр нийтэд санал болгож худалдсан бол зөрчил үйлдэхэд ашигласан эд зүйлийг хурааж, хүнийг хорин мянган нэгжтэй тэнцэх хэмжээний төгрөгөөр, хуулийн этгээдийг хоёр зуун мянган нэгжтэй тэнцэх хэмжээний төгрөгөөр торгоно.” Санал хураалт.  **56.1 хувийн саналаар дэмжигдлээ.**

Дөрөв.Зөрчил шалган шийдвэрлэх тухай хуульд нэмэлт оруулах тухай хуулийн төслийн талаарх зарчмын зөрүүтэй саналын томьёолол.

**Эдийн засгийн байнгын хорооны дэмжсэн санал:**

1.Төслийн 1 дүгээр зүйлийн “6 дахь хэсгийн 6.18 дахь заалтын” гэсний дараа “2, 4, 5 дахь хэсэг,” гэсний дараа “10.1 дүгээр зүйлийн 4 дэх хэсэг,” гэж, мөн заалтын” гэж, “нэмсүгэй.” гэсний өмнө “тус тус” гэж нэмэх. Санал хураалт. **61.0 хувийн саналаар дэмжигдлээ.**

Тав.Мөнгө угаах болон терроризмыг санхүүжүүлэхтэй тэмцэх тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёолол.

**Эдийн засгийн байнгын хорооны дэмжсэн санал:**

1.Төслийн 2 дугаар зүйлийг доор дурдсанаар өөрчлөн найруулах:

“**2 дугаар зүйл.**Мөнгө угаах болон терроризмыг санхүүжүүлэхтэй тэмцэх тухай хуулийн 5 дугаар зүйлийн 5.7, 5.12, 5.13 дахь хэсгийн “4.1.7-д” гэснийг “4.1.7, 4.1.10-т” гэж, 7 дугаар зүйлийн 7.1 дэх хэсгийн “болон гадаад төлбөр тооцооны” гэснийг “, гадаад төлбөр тооцоо болон виртуал хөрөнгийн” гэж, 19 дүгээр зүйлийн 19.1 дэх хэсгийн “4.1.8-д” гэснийг “4.1.8, 4.1.10-т” гэж өөрчилсүгэй.” Санал гаргасан ажлын хэсэг. Са**нал хураалт. 61.0 хувийн саналаар дэмжигдлээ.**

Зургаа.Монгол Улсын Их Хурлын чуулганы хуралдааны дэгийн тухай хуулийн 40 дүгээр зүйлд заасны дагуу хийх хуулийн өөрчлөлтүүдийг танилцуулъя.

1.“Виртуал хөрөнгийн үйлчилгээ үзүүлэгчийн тухай хууль баталсантай холбогдуулан авах арга хэмжээний тухай” Улсын Их Хурлын тогтоолын төслийг боловсруулж, Байнгын хороо, нэгдсэн хуралдаанаар хэлэлцүүлэх. Санал гаргасан ажлын хэсэг. Санал хураалт. **58.5 хувийн саналаар дэмжигдлээ.**

2.Нягтлан бодох бүртгэлийн тухай хуульд өөрчлөлт оруулах тухай хуулийн төслийг боловсруулж, Байнгын хороо, нэгдсэн хуралдаанаар хэлэлцүүлэх. Санал гаргасан ажлын хэсэг. Санал хураалт.  **61.0 хувийн саналаар дэмжигдлээ.**

3.Эрүүгийн хэрэг хянан шийдвэрлэх тухай хуульд нэмэлт оруулах тухай хуулийн төслийг боловсруулж, Байнгын хороо, нэгдсэн хуралдаанаар хэлэлцүүлэх. Санал гаргасан ажлын хэсэг. Санал хураалт. **61.0 хувийн саналаар дэмжигдлээ.**

4.Зар сурталчилгааны тухай хуульд нэмэлт оруулах тухай хуулийн төслийг боловсруулж, Байнгын хороо, нэгдсэн хуралдаанаар хэлэлцүүлэх. Санал гаргасан ажлын хэсэг. Санал хураалт. **53.7 хувийн саналаар дэмжигдлээ.**

**Зарчмын зөрүүтэй саналын томьёоллоор санал хурааж дууслаа.**

**Виртуал хөрөнгийн үйлчилгээ үзүүлэгчийн тухай хуулийн төсөл болон хамт өргөн мэдүүлсэн хуулийн**төслүүдийг эцсийн хэлэлцүүлэгт бэлтгүүлэхээр Эдийн засгийн болон Инновац, цахим бодлогын байнгын хороонд шилжүүлж байна. Ажлын хэсэгт баярлалаа.

**Г.Занданшатар:** Дараагийн асуудалд оръё. **Шүүхийн ерөнхий зөвлөлийн шүүгч бус гишүүнийг томилох тухай асуудлыг хэлэлцэнэ.**

Хууль зүйн байнгын хорооны санал, дүгнэлтийг Байнгын хорооны дарга, Улсын Их Хурлын гишүүн Сандагийн Бямбацогт танилцуулна.

**С.Бямбацогт:** Улсын Их Хурлын дарга, эрхэм гишүүд ээ,

Монгол Улсын Үндсэн хуульд заасан шүүхийн бие даасан шүүгчийн хараат бус байдлыг хангах үзэл баримтлалын хүрээнд Монгол Улсын Их Хурлаас 2021 оны 01 дүгээр сарын 15-ны өдөр Монгол Улсын шүүхийн тухай хуулийг шинэчлэн баталсан.

Монгол Улсын шүүхийн тухай хуульд заасны дагуу Хууль зүйн байнгын хорооны 2021 оны 03 дугаар сарын 10-ны өдрийн 06 дугаар тогтоолоор “Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгаруулах журам”-ыг баталсан.

Монгол Улсын шүүхийн тухай хуульд Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүний сонгон шалгаруулалтыг нээлттэй, ил тод, хараат бусаар зохион байгуулах үүрэг бүхий ажлын хэсгийг олон талын тэнцвэртэй төлөөллийн үндсэн дээр байгуулна гэж заасны дагуу Улсын Их Хурлын гишүүн С.Бямбацогт, Улсын Их Хурал дахь Монгол Ардын намын бүлгийн Ажлын албаны дарга С.Далхаасүрэн, Улсын Их Хурал дахь Ардчилсан намын бүлгийн даргын зөвлөх Д.Батдорж, Монгол Улсын Ерөнхийлөгчийн Хууль зүйн бодлогын зөвлөх А.Бямбажаргал, Хүний эрхийн Үндэсний Комиссын гишүүн Б.Энхболд, Хууль зүй, дотоод хэргийн яамны Төрийн нарийн бичгийн дарга Б.Баасандорж, Хууль зүйн үндэсний хүрээлэнгийн захирал Х.Эрдэм-Ундрах, Монголын Өмгөөлөгчдийн холбооны дэд ерөнхийлөгч М.Баасанбат, Монголын Хуульчдын холбооны удирдах зөвлөлийн гишүүн М.Мөнхбат, Монгол Улсын Их Сургуулийн Хууль зүйн сургуулийн Нийтийн эрх зүйн тэнхимийн багш профессор, доктор О.Мөнхсайхан, “Шихихутуг” Их сургуулийн Хувийн эрх зүйн тэнхимийн эрхлэгч Г.Амаржаргалан нарын бүрэлдэхүүнтэй ажлын хэсгийг байгуулсан болно.

Ажлын хэсэг Монгол Улсын шүүхийн тухай хууль, “Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгаруулах журам”-д заасны дагуу сонгон шалгаруулалтын зарыг нийтэд мэдээлэх, нэр дэвших тухай хүсэлт, материалыг хүлээн авах, нэр дэвшигчээр бүртгэж, нийтэд мэдээлэх, нэр дэвшигчийн баримт бичгийг Улсын Их Хурлын албан ёсны цахим хуудаст байршуулах, нэр дэвшигчийн талаар мэдээлэл цуглуулах, шинжлэн судлах, нэр дэвшигч тус бүртэй ажлын хэсгийн ярилцлага зохион байгуулах, нэр дэвшигчийг тодруулан Улсын Их Хуралд санал болгох гэсэн тодорхой үе шатын хүрээнд 7 сарын хугацаанд сонгон шалгаруулалтыг олон нийтэд нээлттэй, ил тод зохион байгуулсан болно.

Шүүхийн ерөнхий зөвлөлийн шүүгч бус гишүүний сонгон шалгаруулалтын зарыг олон нийтэд нээлттэй, ил тод, хүртээмжтэй байдлаар мэдээлэн хүсэлт, материалыг 2021 оны 03 дугаар сарын 10-ны өдрөөс 03 дугаар сарын 31-ний өдрийг хүртэл 21 хоногийн хугацаанд хүлээн авсан бөгөөд тус хугацаанд нийт 31 хүн материалаа ирүүлсэн. Ажлын хэсэг хүсэлт, материалыг хүн тус бүрээр хэлэлцэн хууль болон журмын шаардлага хангасан 29 хүнийг сонгон шалгаруулалтын оролцогчоор бүртгэсэн бол 2 хүнийг бүртгэхээс татгалзан холбогдох шийдвэрийг гаргасан болно.

Сонгон шалгаруулалтын явцад 3 оролцогч тодорхой шалтгааны улмаас нэрээ татсан бол 1 оролцогч төрийн алба хаах насны дээд хязгаарт хүрсэн, 1 оролцогч ажлын хэсгийн ярилцлагад хүндэтгэн үзэх шалтгаангүй хүрэлцэн ирээгүй тул бүртгэлээс хасаж нийт 24 хүнийг сонгон шалгаруулалтад оролцуулсан бөгөөд ажлын хэсгийн гишүүдийн олонхын санал авсан Наранчулууны Отгончимэг, Дашпунцагийн Эрдэнэчимэг, Навагчамбын Баасанжав, Ренчиндоржийн Онончимэг, Дорждамбын Зүмбэрэллхам Нямсүрэнгийн Мөнгөнцэцэг нарыг Шүүхийн ерөнхий зөвлөлийн шүүгч бус гишүүнд нэр дэвшүүлэн Хууль зүйн байнгын хороонд танилцуулсан болно.

Хууль зүйн байнгын хороо “Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгаруулах журам”-д заасны дагуу нэр дэвшигчидтэй хийх томилгооны сонсголыг 2021 оны 11 дүгээр сарын 16-ны өдөр зохион байгуулсан болно.

Хууль зүйн байнгын хороо 2021 оны 11 дүгээр сарын 17-ны өдрийн хуралдаанаараа Шүүхийн ерөнхий зөвлөлийн шүүгч бус гишүүнд нэр дэвшүүлэх асуудлыг Монгол Улсын Их Хурлын чуулганы хуралдааны дэгийн тухай хуулийн 1081 дүгээр зүйлд заасны дагуу хэлэлцлээ.

Байнгын хорооны хуралдаанаар уг асуудлыг хэлэлцэх үед Улсын Их Хурлын гишүүн Ц.Сандаг-Очир нэр дэвшигчдийн авсан саналын тоо, нэр дэвшигчдийг үнэлсэн үндэслэл, нэрээ татах нэр дэвшигч байгаа эсэх болон нэр дэвшигчтэй холбоотой гомдлын талаар, Улсын Их Хурлын гишүүн Ш.Раднаасэд чуулганы нэгдсэн хуралдаанд Байнгын хорооноос хэдэн нэр дэвшигч оруулах талаар, Улсын Их Хурлын гишүүн Д.Ганбат нэр дэвшигчидтэй холбоотой иргэдээс ирүүлсэн гомдлын талаар, Улсын Их Хурлын гишүүн Н.Алтанхуяг ажлын хэсгийн санал хураалтын дүн болон ажлын хэсэг ямар үндэслэлээр 6 нэр дэвшигч санал болгосон талаар, Улсын Их Хурлын гишүүн Н.Учрал томилгооны сонсголын явцад бусдын хувийн мэдээлэл, нэр хүндэд халдаж нэр дэвшигчдийг томилогдохоос өмнө нийгэмд сөрөг мэдээлэл үүсгэж болзошгүй байгаа тул цаашид хэрхэн зохицуулах талаар, Улсын Их Хурлын гишүүн Ш.Адьшаа ажлын хэсэг сонгон шалгаруулалтын явцад бусдын нөлөөнд автсан эсэх, нэр дэвшигчтэй холбоотой гомдлыг хэрхэн үнэлсэн талаар, Улсын Их Хурлын гишүүн Ж.Сүхбаатар хууль болон журмыг хэрэгжүүлэх явцад хүндрэлтэй, зохицуулах шаардлагатай асуудал гарсан эсэх талаар ажлын хэсэг болон нэр дэвшигчдээс асуулт асууж, хариулт авсан болно.

Улсын Их Хурлын гишүүн Ш.Раднаасэд Монгол Улсын шүүхийн тухай хууль батлагдсантай холбогдуулан 50 орчим журмыг Шүүхийн ерөнхий зөвлөл батлах ёстой тул онцгой анхаарах талаар, Улсын Их Хурлын гишүүн Ж.Сүхбаатар томилгооны сонсголын давуу тал болон цаашид Улсын Их Хурлаас томилогдох бүх албан тушаалтныг томилгооны сонсголд оруулдаг болох талаар, Улсын Их Хурлын гишүүн Д.Цогтбаатар албан тушаалтныг томилохтой холбоотой томилгооны сонсголыг дэмжиж, гэм буруутай нь шүүхээр тогтоогдох хүртэл хэнийг ч гэм буруутайд тооцож үл болно гэсэн Монгол Улсын Үндсэн хуулийн зохицуулалтыг тодорхой хуульчилж, олон нийтэд таниулах талаар тус тус санал хэлсэн болно.

Монгол Улсын Их Хурлын чуулганы хуралдааны дэгийн тухай хуулийн 1081 дүгээр зүйл, Монгол Улсын шүүхийн тухай хуулийн 77 дугаар зүйл, Хууль зүйн байнгын хорооны 2021 оны 06 дугаар тогтоолоор баталсан “Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгаруулах журам”-ын 13 дугаар зүйлийн 13.5, 13.6 дахь хэсэгт заасны дагуу нэр дэвшигч тус бүрээр санал хураалт явуулсан бөгөөд нэр дэвшигч Наранчулууны Отгончимэгийг Байнгын хорооны хуралдаанд оролцсон гишүүдийн олонх буюу 86.7 хувь, Нямсүрэнгийн Мөнгөнцэцэгийг Байнгын хорооны хуралдаанд оролцсон гишүүдийн олонх буюу 86.7 хувь, Навагчамбын Баасанжавыг Байнгын хорооны хуралдаанд оролцсон гишүүдийн олонх буюу 80 хувь, Ренчиндоржийн Онончимэгийг Байнгын хорооны хуралдаанд оролцсон гишүүдийн олонх буюу 80 хувь, Дашпунцагийн Эрдэнэчимэгийг Байнгын хорооны хуралдаанд оролцсон гишүүдийн олонх буюу 71.4 хувь нь дэмжиж, Улсын Их Хурлын чуулганы нэгдсэн хуралдаанд хэлэлцүүлж, Шүүхийн ерөнхий зөвлөлийн шүүгч бус гишүүнээр томилуулах нь зүйтэй гэж үзсэн болно.

Шүүхийн ерөнхий зөвлөлийн шүүгч бус гишүүнд нэр дэвшигчдийн танилцуулга, Шүүхийн ерөнхий зөвлөлийн шүүгч бус гишүүнээр томилох тухай Улсын Их Хурлын тогтоолын төсөл болон Байнгын хорооны санал, дүгнэлтийг Та бүхэнд тараасан болно.

Улсын Их Хурлын эрхэм гишүүд ээ,

Монгол Улсын Шүүхийн ерөнхий зөвлөлийн шүүгч бус гишүүнд нэр дэвшүүлэх асуудлыг хэлэлцсэн талаарх Хууль зүйн байнгын хорооны санал, дүгнэлтийг хэлэлцэн шийдвэрлэж, тогтоолын төслийг баталж өгөхийг Та бүхнээс хүсье.

Анхаарал тавьсанд баярлалаа.

**Г.Занданшатар:** Байнгын хорооны танилцуулгатай холбогдуулж асуулт асууж, үг хэлэх ажил хамт явна. Чуулганы нэгдсэн хуралдаанд танхимд нэр дэвшигч Наранчулууны Отгончимэг, Дашпунцагийн Эрдэнэчимэг, Навагчамбын Баасанжав, Рэнчиндоржийн Онончимэг, Нямсүрэнгийн Мөнгөнцэцэг нар хүрэлцэн ирсэн байна.

Байнгын хорооны санал, дүгнэлт эрх бүхий албан тушаалтны санал болон нэр дэвшигчдээс асуулт асууж, үг хэлэх Улсын Их Хурлын гишүүд байна уу. Ширнэнбандийн Адьшаа гишүүнээр тасаллаа. Чинбатын Ундрам гишүүн асуулт асууж, үг хэлнэ.

**Ч.Ундрам:** Шүүхийн ерөнхий зөвлөлийн шүүгч бус 5 гишүүнийг ажлын хэсэг шалгаруулаад Байнгын хороогоор сонсгол хийгээд Их Хурлын танхимд орж ирж байна. Тэгээд яг энэ шүүхийн шинэчилсэн хуулийн дагуу мерит зарчмаараа 7 сарын хугацаанд нээлттэй, ил тод шалгаруулаад дандаа эмэгтэйчүүд гарч ирсэнд маш их баяртай байна.

Улс төр ороогүй, мерит зарчмаараа шалгаад ирэхээр эмэгтэйчүүд гарч ирж байна. Тэгэхээр энэ дээр бол эмэгтэй Их Хурлын гишүүний хувьд баяртай байгаагаа юуны өмнө хэлмээр байна.

Асуултын хувьд 2020 оны шүүхийн статистикаас үзэхэд жилдээ 90 орчим мянган хэрэг, маргаан шүүхээр орж шийдэгддэг юм байна. Тэгэхээр 1 маргааны ард 2 тал байгаа гэж хамгийн багаар бодоход л 200 мянга гаруй иргэн шүүхээр үйлчлүүлж байна гэсэн үг. Энэ шүүхийн үйлчилгээ чанартай байх нь мэдээж. Эхний ээлжид шүүхийн шударга байдал, шүүхийн үйлчилгэ чанартай байх нь мэдээж эхний ээлжид шүүхийн шудрага байдал, шүүхийн шийдвэрийн үндэслэлтэй, чанартай байдал зэргээс хамаарна. Гэхдээ үүний зэрэгцээ яг ард иргэдтэй нүүр тулж ажиллаж байгаа шүүгчийн туслах, захиргааны ажилтнууд, эдний харилцаа үйлчилгээнээс шүүхийн үйлчилгээний нэр хүнд, чанар хамаарна гэж бодож байгаа. Тэгэхээр яг энэ туслах, захиргааны ажилтнуудын үйл ажиллагаа, үйлчилгээг сайжруулах чиглэлээр хэрвээ та шүүхийн ерөнхий зөвлөлийн гишүүн бол ямар ажил хийх вэ? Ямар санаачилгууд гаргах вэ гэдэг асуулт байна. Баярлалаа.

**Г.Занданшатар:** Нэр дэвшигчид хариулна. Цагаан толгойн дарааллаар, нөгөө шалгаруулсан эрэмбээр нь асуултад хариулъя. Наранчулууны Отгончимэг эхлээд хариулъя. Нэгдүгээрт шалгарсан байх.

**Н.Отгончимэг:** Сайн байцгаана уу? Та бүхний энэ өдрийн амар амгаланг айлтгая. Шүүхийн захиргааны ажилтны талаар үндсэндээ асууж байна. Нэр дэвшээд сонгогдвол юу хийх вэ гэхээр ер нь Монгол Улсад 520 хэдэн шүүгч ажиллаж байгаа. Тэрний ард нь туслах чиг үүрэгтэй ажлыг шүүгчийн туслах болон нарийн бичгийн дарга нар хийдэг. Ойролцоогоор 1400 орчим ажилтнууд байдаг юм байна лээ. Монгол Улсын хэмжээнд. Тэгэхээр энэ хүмүүс бол үндсэндээ яг шүүхээр үйлчлээд ирж байгаа хүмүүстэй нүүр тулан харьцаж, өдөр тутам харьцаж, ажилладаг. Учир нь шүүгч нар бол хуулиараа хэргийн оролцогчийн аль 1 талтай дангаараа бол уулзахыг хориглодог. Тэр утгаараа бас хязгаарлагдмал байгаа.

Тэгэхээр шүүхийн нүүр царай бол үндсэндээ л энэ хэдэнажилтнуудаас хамаарч байгаа юм. Цаашид энэ дээр шүүхийн үйлчилгээний чанарыг бол сайжруулахад бол энэ хүмүүсийн үйл ажиллагааг чанаржуулаад, магадгүй зарим үйл ажиллагааг нь бүр жишиг байдлаар стандартжуулах, тэгээд бид нар шүүгчийн сургалтад маш их анхаарал хандуулдаг. Яг түүнтэй адилхан захиргааны ажилтнуудын сургалтад мөн анхаарал хандуулах ёстой юм байна лээ. Мэдлэг, ур чадвар олгох сургалтаас гадна өөрөөр хэлбэл практикийн шинжтэй сургалтуудыг бүр тогтмолжуулаад хөтөлбөржүүлээд, явах ёстой гэж би үзэж байна. Баярлалаа.

**Г.Занданшатар:**  Дараагийнх нь Навагчамбын Баасанжав.

**Н.Баасанжав:** Баярлалаа эмэгтэй нэр дэвшигчдийг гарсанд баяр хүргэсэнд. Тэгэхээр шүүхийн захиргааны ажилтны нөхцөл бол хэцүү. Тэд нар бол маш их хамгийн эхлээд бол олон нийттэй харилцдаг, шүүхийн нүүр царай болдог утгаараа тэгээд бас статистикаар ер нь хүний нөөцийн эргэлтийн коэффициент өндөр байдаг ажлаас их гардаг. Тэгэхээр тогтвор суурьшилтай ажиллуулах, дотроо тийм карьерын өөрийн гэсэн тодорхой тогтолцоотой байх дээр бас анхаарвал зөв юм болов уу. Тэгээд бас ажлын байрны тодорхойлолт буюу ажил нь их ойлгомжтой байх, түүн дээр аргачлалууд гаргаж өгч ажлыг нь хөнгөвчлөх тал дээр илүү маягтууд иргэддээ үйлчлэхэд нь иргэн орж ирээд мэдээллээ авахад нь маягт тэр форумууд хялбар байх, тэр дээр нэлээн зөвлөн туслах гаднын бас сайн туршлагуудыг нэвтрүүлэх шаардлагатай харагдаж байгаа. Нэг тодорхой ажлыг бол юу гэж бодож байна гэхээр хэргийн хөдөлгөөн. Тэгэхээр нэхэмжлэл өгөх, иргэний хэрэг үүгэх. Би иргэний хэрэг дээр жишээлбэл хэлэхэд нэхэмжлэл өгөөд, иргэний хэрэг үүсээд, хариуцагчид гардуулаад, хариу тайлбар өгч байгаа тэр процессыг аль болохоор цахимжуулбал их зүгээр. Тэгэхээр иргэд түүнийг асуух гэж шүүх рүү заавал ирэхгүй байвал их тохиромжтой. Мөн утсаар үйлчилдэг онлайн үйлчилгээг бас илүү боловсронгуй болгох, илүү хүртээмжтэй болгох хэлбэрээр шүүхийн захиргааны ажилтнуудын ажлыг хөнгөвчлөх, нөгөө талдаа бас илүү нээлттэй байлгах асуудал дээр анхаарна. Мөн зан харьцааны талаар гомдлууд их байдаг. Шүүхийн захиргааны ажилтнуудын ер нь бас шүүгчдийн. Тэгэхээр шүүгчийн шүүхийн захиргааны аливаа ажилтан талдаа тэр зан харилцаа их ачаалалтай ч гэсэн нэг удаа шүүхээр ороод ирээд гарч байгаа ажилтанд тэр зан харьцааны тийм асуудал бас мэдрэгдэх ёсгүй. Тэгэхээр зан харьцаа тал дээр нь тухайлан бас анхаарч ажиллах, тэгээд илүү энгийн үг хэллэгээр иргэдтэй харьцах тэр хуулийн нэр томьёо ойлгомжгүй зүйлийг илүү нэр томьёоны хувьд ч гэсэн үйлчилгээгээ хүртээмжтэй, ил тод, нээлттэй, шуурхай байлгах дээр илүү анхаарч ажиллана. Би тэгээд шүүхийн ер нь үйлчилгээний байгууллага утгаар тэр үүднээсээ л тэр ариун цэврийн өрөөнөөс өгсүүлээд мэдээлэл лавлагаа хаана байгаа юм. Хамгийн наад зах нь тэр мэдээллүүд хаана өгөгдөх юм гэдгийг чиглэлд заагаад ойлгомжтой байх зэрэг дээр анхаарах шаардлагатай болов уу гэж ойлгож байгаа. Баярлалаа.

**Г.Занданшатар:**  Дараа нь Рэнчиндоржийн Онончимэг. 85.

**Р.Онончимэг:**  Та бүхэндээ энэ өдрийн мэндийг хүргэе. Ундрам гишүүний асуултад хариулъя. Байгууллагын хамгийн чухал нэг зүйл бол боловсон хүчний бодлого байдаг. Боловсон хүчин өөрөө тогтвортой ажиллах таатай орчинтой суралцаж өсөж хөгжих ийм боломжтой байх ёстой байдаг. Тэгэхээр шүүхийн захиргааны ажилчид маань дийлэнх нь нарийн бичиг туслах, мөн бусад ажилчид байж байгаа. Тэгэхээр энэ хүмүүсийнхээ цалин сургалтыг тогтмол явуулах энэ тал руу бол анхаарч ажиллах шаардлагатай гэж харж байгаа. Өчигдөр Мөнх-Оргил гишүүн бас хэлж байсан. Шүүхийн нарийн бичиг туслах бол ерөнхийдөө бас шат дамжлага, шүүгч болох шат дамжлага бусад хуулийн албан тушаалд очих шат дамжлага болоод байна. Энэ тал дээр шүүхийн захиргаа гэдэг тусдаа шинжлэх ухаан хөгжчихсөн байна. Тэгэхээр энийг анхаарч ажиллаарай гэсэн зөвлөмж өгсөн. Тэгээд энийг бас анхаарч ажиллах болно. Баярлалаа.

**Г.Занданшатар:**  Нямсүрэнгийн Мөнгөнцэцэг.

**Н.Мөнгөнцэцэг:** Сайн байцгаана уу? Та бүгдийн энэ өдрийн амгаланг айлтгая. Ундрам гишүүний асуусан асуултад хариулъя. Тэгэхээр шүүгчийн туслахын талаар цаашид энэ хүмүүсийн ажиллаж байгаа чиглэлээр ямар ажил авч хэрэгжүүлж ажиллах вэ гэсэн байна. Тэгэхээр шүүхэд тулгамдсан гол нэг асуудлын нэг нь хүний нөөцийн асуудал байгаа. Тэгээд шүүхийн захиргааны ажилтнууд тогтвор суурьшилтай ажилладаггүй, эрх зүйч мэргэжилтэй, хуульчийн сонгон шалгаруулалтад тэнцэхээсээ өмнө ер нь дамжин өнгөрүүлэх бааз маягтайгаар ажилладаг болсон байгаа. Тэгэхээр энэ тогтвор суурьшлыг хангахын тулд тогтвор суурьшилтай ажилладаг байхын тулд

Нэгдүгээрт, миний хувьд болохоор шүүгчийн туслахын ажлын ачааллыг шүүгчийн ажлын ачааллыг тооцож, шалгуур үзүүлэлтийг нь харгалзан урамшуулал олгоно гэж заасны нэгэн адил шүүгчийн туслахын ажлын ачааллыг бол харгалзан бас урамшуулал болгох дээр анхаарч ажиллана.

Хоёрдугаарт, шүүгчийн туслахуудын хамгийн гол тавьсан шалгуур шүүхийн тухай хууль дээр хуульч мэргэжилтэй байхаар заасан. Тэгэхээр өндөр мэргэжилтэй, эрх зүйч мэргэжлээр ажиллаж байсан хүмүүс орж ирэх учраас энэ дээр бол зан харилцаа, мэргэжил мэдлэг мэргэжлийн хувьд болохоор хангалттай шаардлага хангана гэж бодож байна. Тэгээд зөвхөн мэдлэг, мэргэжил гэхгүйгээр ур чадвар, хандлага, харилцааны асуудал дээр сургалтыг байнга шүүгчийн нэгэн адилаар захиргааны ажилтны сургалтуудыг тогтмол явуулж байх нь зөв. Тэгээд 2022 оны 01 сарын 01-ээс шүүгчийн туслах, ажилтны цалин нэмэгдэж байгаа учраас энэ байдал бол сайжирна гэдэгт бол итгэлтэй байна. Баярлалаа.

**Г.Занданшатар:** Дашпунцагийн Эрдэнэчимэг.

**Д.Эрдэнэчимэг:** Сайн байцгаана уу? Та бүхний энэ өдрийн амгаланг айлтгая. Ундрам гишүүний асуултад хариулъя. Эрдэнэчимэг байна. Ерөнхийдөө бол Шүүхийн ерөнхий зөвлөлийн үндсэн чиг үүргийн нэгд нь бол шүүхийн захиргааны ажилтнуудыг хариуцаж ажиллах энэ ажил бол орж ирж байгаа дээр нь шүүгчдийг сонгон шалгаруулах болон томилохтой холбоотой асуудал хуваарилагдаж байгаа. Тэгэхээр шүүхийн нүүр царай буюу иргэдтэй хамгийн их тулж ажиллаж байгаа хүмүүс бол шүүхийн захиргааны ажилтнууд байна гэдэгтэй бол Ундрам гишүүнтэй санал нэг байна.

Тийм учраас Шүүхийн тухай хуулийг амьдралд хэрэгжүүлэхэд хамгийн үүрэг рольтой байх хүмүүс бол шүүхийн ерөнхий зөвлөлийн шинэ гишүүдээс гадна шүүхийн ажилтнууд өөрсдөө бас их өндөр үүрэгтэй орж ирнэ. Тэгээд шинэ хуулийг хэрэгжүүлэх явцад бол шинээр зохицуулагдаж орж ирж өөрчлөгдөж байгаа тийм зүйлүүд байгаа. Энэ дотор 2022 оноос эхлээд цалингийн өөрчлөлт орж ирж байгаа туслахууд дээр. Мөн хуульчийн сонгон шалгаруулалтад орж тэнцсэн хуульч байх шаардлагууд орж ирж байгаа. Тэгэхээр нэгэнт хуульч болоод ороод ирж байгаа тохиолдолд бол тэд хуульчдын холбооноос хүлээсэн үүргийнхээ дагуу кредит сургалтад бол тогтмол хамрагдах үүрэгтэй болоод эхэлнэ. Түүнийх нь хажуугаар бид хуульчдын холбооны сургалттай давхардахгүйгээр ямар сургалт явуулах вэ гэдгээ бас шүүхийн ерөнхий зөвлөлийнхөн бол бодож, төлөвлөгөөгөө гаргах ёстой гэж бодож байна. Тэгээд шүүхийн тухай хуулийн 94 дүгээр зүйл дээр Шүүхийн ерөнхий зөвлөлөөс явуулж байгаа сургалтад ажилтнууд хамрагдах ёстой гэдгийг заасан байгаа. Эдгээрээс гадна хамгийн бас нэг гол анхаарах ёстой юмыг бол Мөнх-Оргил гишүүн бас Байнгын хорооны сонсгол явагдаж байх үеэр бол бидэнд зөвлөсөн. Тэр нь шүүхийн захиргааны ажилтнуудын үйл ажиллагааг маш нарийн журамлачихвал детальчлаад журамлаад, процесстой болгочих юм бол их зүгээр юм байна гэдэг саналыг хэлж байсан. Тэрийг бол маш сайшаан дэмжиж хүлээж авч байгаа. Хэрвээ тэд иргэд ирэхэд яаж хүлээж авах ёстой юм, тэрний дараа ямар ажиллагаа хийх ёстой юм, гомдлоо хүлээж авсны дараа шүүгчдээ ямар хугацаанд танилцуулаад, ямар ажиллагаанууд ингээд хийх ёстой юм гэдэг нь процесстой болчихвол тэр хуулиа дагаад туслахдаа шаардлага тавихад ч гэсэн амар болчихно. Туслах маань ажлаа үнэлүүлэхэд ч гэсэн их хялбар болох юм байна гэж бодож байгаа учраас энэ дээр бол бас анхаарч ажиллана гэж бодож байгаа. Баярлалаа.

**Г.Занданшатар:**  Одоо эрхэм гишүүн Дуламдоржийн Тогтохсүрэ. Монгол Ардын намын бүлгийн дарга асуулт асууж, үг хэлнэ.

**Д.Тогтохсүрэн:** Баярлалаа. Өнгөрсөн 2019 онд Монгол Улсын Үндсэн хуульд нэмэлт, өөрчлөлт орсон. Сая 2021 онд Шүүхийн тухай хуулийг шинэчлэн найруулж, Улсын Их Хурал баталсан. Энэ гол концепц бол шүүхийн хараат бус, бие даасан байдлыг хангах чиглэгдсэн ийм эрх зүйн орчнууд байгаа. Энэ хүрээнд нь өнөөдөр Шүүхийн ерөнхий зөвлөл буюу шүүхийн ерөнхий зөвлөлд шүүгч бус гишүүн орох асуудлыг Улсын Их Хурал хэлэлцэж байгаа юм. Энэ бол чухал асуудал. 3 сараас хойш л манай Хууль зүйн байнгын хороо ажиллаад л, шалгаруулаад л, олон нийтээр хэлэлцүүлээд л, шүүгээд л өнөөдөр Их Хуралд орж ирж байгаа юм. Би нэр дэвшигчид болон зохион байгуулалтын чиглэлтэй асуух зүйл бол байхгүй. Хэдэн санал хэлье гэж бодож байна.

Нэгдүгээрт, энэ байгууллагын үндсэн үүрэг юу вэ гэж. Энэ байгууллагын үндсэн үүрэг бол хүний нөөцийн менежментийн байгууллага. Түүнээс хууль хэрэгжүүлэх юм уу, хууль хэрэглэдэг байгууллага биш. Хүний нөөцийг бэлтгэх энэ шүүгч нарыг бэлтгэх, давтан бэлтгэх, сонгон шалгаруулах, сайн хүмүүсийг олж бэлтгэх ийм л үндсэн үүрэгтэй байгууллага. Тийм учраас энэ байгууллагын хамгийн чухал юм бол хүний нөөцийн асуудал байгаа юм.

Хоёр дахь юм бол энэ байгууллагын менежментийн асуудал байгаа юм. Сонгон шалгаруулалт ингээд явчихдаг, сонгон шалгаруулалтын дараа хамгийн чухал юм бол байгууллагын менежментийн асуудал байгаа юм. Хүний Эрхийн үндэсний Комис, Төрийн албаны зөвлөл гээд л бид нар олон газруудыг сонгон шалгаруулалтаар байгаад гаргаад байгаа юм. Тэнд дутагдаж байгаа хэд хэдэн зүйл байгаа юм. Тэрийг энэ шүүхийн ерөнхий зөвлөл анхаарч ажиллах хэрэгтэй байгаа юм.

Нэгдүгээрт хамтын удирдлагатай байгууллага. Энэ байгууллага хамтын удирдлагатай байгууллага. Хамтын удирдлагатай байгууллагад тавигддаг хэд хэдэн зарчим бий. Хамгийн түрүүнд манлайлах зарчим байна. Хамт олны эвсэг, уур амьсгалын асуудал байна. Бие биеэ нөхөж ажиллах асуудал байна. Хамтын удирдлагын зарчмыг хэрэгжүүлж ажиллах асуудал байгаа юм. Тийм учраас би Шүүхийн ерөнхий зөвлөлд энэ дээр их онцгой анхаарч ажиллах шаардлагатай гэж бодож байгаа юм.

Гурав дахь асуудал. Хүйсийн тэгш байдлын асуудал байгаа юм. Би бас боддог юм. Яах вэ, өнөөдөр бол 5 эмэгтэй хүн орж ирсэн байна л даа. Би тэр нөгөө эмэгтэй гэдэг талаас нь хэлж байгаа юм биш. Нөгөө талд нь 4 эмэгтэй байгаа юм байна. Нэг эрэгтэй л байгаа. 10 хүнээс 1 л эрэгтэй л байгаа юм байна л даа. Яах вэ, хүйсийн тэгш байдлыг бол дэлхий нийтийн хэмжээнд хамгийн чухал асуудал. Хүйсийн тэгш байдлыг ярихдаа аль нэг хүйсийг нь давамгайлахыг хориглодог л ийм л зүйл л байгаа юм. Гэхдээ энд буруудах юм байхгүй. Бас нэг юм нь. Сонгон шалгаруулалтаар чинь бид нар хүйс тавиад байж болохгүй. Хэцүү нь тэр л байгаа юм л даа. Тэр буруутгах аргагүй нь тэр байгаа юм. Гэхдээ ер нь боловсон хүчний бодлогын хүрээнд энэ бодох ёстой асуудал мөн үү гэвэл мөн байгаа юм. Эрэгтэй, эмэгтэй хүний байгалиас заяасан өөр өөрөө онцлог байна. Эрэгтэй хүнд алсын хараа байна. Ноён нуруу байна. Эмэгтэй хүнд шударга, эрсдэл багатай гээд олон сайхан чанарууд байна. Аль аль нь. Гэхдээ бие биеийгээ энэ нөхөж ажилладаг байхгүй. Нөхөж ажилладаг. Тэгээд би энд бол жаахан жендерийн тэгш байдлын асуудал нь жаахан алдагдчихлаа гэж бодож байна. Гэхдээ энийг энд орж ирж байгаа хүмүүсийг буруутгаж байгаа юм биш. Нөгөө сонгон шалгаруулалт дээр хүйсийн тэгш байдлыг заалтай биш, хэцүү байгаа байхгүй юу. Тэгэхээр цаашдаа бол бид нар бодох ёстой. Манай энэ хууль зүйн салбарынхан ерөнхийд нь шүүхийн салбар өөрөө эмэгтэйчүүд нь 70 гаруй хувь юм байна лээ. Тийм учраас цаашдаа бол бид нар бас энэ сонгон шалгаруулалтыг явуулах явцдаа хүйсийн тэгш байдлын асуудлыг яаж авч үзэх вэ гэдгийг бодох ёстой юм байгаа юм шүү. Энэ байгууллага чинь хүн хэлмэгдүүлж ч мэднэ, хүнийг аварч мэднэ. Тийм учраас олон талаас нь асуулт ханддаг асуудал байх ёстой юм байгаа юм.

Шинэ тутам үйлс өмнө нь ч энэ байгууллага байсан л даа. Шинэ тутам энэ байгууллагыг бие даасан байдалтай байлгахад хамгийн чухал юм. Та бүгдээс шалтгаална. Та бүгдийн шударга байдал, ажил хэрэгч чанар, манлайлах байдал эднээс бүх юм шалтгаална гэж бодож байгаа юм. Тийм учраас би бол хамгийн түрүүнд анхаарах юм бол энэ сургалт, сурталчилгаан дээрээ их онцгой анхаарч өгөх хэрэгтэй юм шиг байгаа юм. Энийг бодвол энэ манай шүүгч бус гишүүд бол би манлайлж ажиллах байх гэж бодож байгаа юм.

Шүүх дээр би хамгийн тулгамдсан асуудлыг үүгч нарын ажлын ачааллын асуудал юм байна лээ. Ажлын ачааллын асуудал юм байна лээ. Цаашдаа нь бодвол шүүхийн ерөнхий зөвлөл хамгийн түрүүнд шүүгч нарын ажлын ачааллыг жигдрүүлэх. Эрсдэлээс хамгаалах мэргэжил, ур чадварыг дэшлүүлэх чиглэлд би их онцгой анхаарах болов уу гэж ингэж бодож байгаа юм. Тэгээд Монголын ард түмэн бол харж байгаа. Шударга ажиллагааг ч та бүхэнд найдаж байгаа. Энэ байгууллага гарч ирснээрээ шүүгчдийн хараат бус, мэргэжлийн ур чадвар эрс дээшилнэ гэдэг л…/минут дуусав/

**Г.Занданшатар:** Үг хэллээ. Ажлын хэсэг, сонгон шалгаруулсан ажлын хэсгийг танилцуулъя. Сугаржавын Далхаасүрэн Монгол Ардын намын бүлгийн Ажлын албаны дарга, Далайжаргалын Батдорж Улсын Их Хурал дахь Ардчилсан намын бүлгийн даргын зөвлөх, Доктор Одонхүүгийн Мөнхсайхан Монгол Улсын Их сургуулийн Хууль зүйн сургуулийн багш, Монгол Улсын Ерөнхийлөгчийн зөвлөх, Хууль зүйн бодлогын зөвлөх Алтангэрэлийн Бямбажаргал, Хууль зүй, дотоод хэргийн яамны Төрийн нарийн бичгийн дарга Барсүрэнгийн Баасандорж, Монголын өмгөөлөгчдийн холбооны дэд ерөнхийлөгч Мөнхбаатарын Баасанбат, Хууль зүйн Үндэсний хүрээлэнгийн захирал Хүрэлбаатарын Эрдэм-Ундрах, Ганболдын Амаржаргалан Шихихутаг Их сургуулийн Хувийн эрх зүйн тэнхимийн эрхлэгч. Төмөрбаатарын Аюурсайхан гишүүн.

**Т.Аюурсайхан:** Баярлалаа. Бид Үндсэн хуульдаа нэмэлт, өөрчлөлт оруулаад удаагүй байна. Үндсэн хуульд нэмэлт, өөрчлөлт оруулах энэ ажлын хэсгийн бүрэлдэхүүнд байсан эрдэмтэн судлаачдаас, зарим хүмүүс энэ ажлын сонгон шалгаруулах ажлын хэсэгт оролцсон харагдаж байна. Зарим хүмүүс бол энэ яг түүхэн өөрчлөлт гэж нэрлэдэг. Бид бол томоохон зорилгуудын нэг нь шүүхийг бие даасан, нэн ялангуяа улс төрчдөөс хараат бус болгох, шүүхийн шударга байдлыг тогтоох, хариуцлагатай, хяналттай болох энэ зорилтыг хэд хэдэн зорилтуудын дунд бас дэвшүүлж шийдсэн гэж ойлгож байгаа. Тэгээд бид энэ хуулиа Үндсэн хуулиа хэрэгжүүлж Шүүхийн ерөнхий зөвлөл, Сахилгын хорооны гишүүдийг томилох гэж байн. Тэгээд энэ нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай хуульд зарим зохицуулалтууд байгаа. 3.1.11-т “ашиг сонирхлын зөрчилтэй гэж ойлгогдохуйц нөхцөл байдлыг тодорхойлсон байгаа. Энэ нь тухайн нийтийн албан тушаалтан өөрийн нэг ангид сурч байсан болон сурч байгаа этгээд, мөн гишүүнчлэлд нь хамаардаг холбоо, сан, хамтын шийдвэр гаргадаг байгууллага, тэдгээрийн гишүүд гэх зэрэг олон нийтийн зүгээс ашиг сонирхлын зөрчилтэй гэж ойлгохуйц этгээдтэй холбоотой асуудлаар үйл ажиллагаа явуулахыг хэлнэ.” гэсэн байгаа. Мөн хуулийн 8.2-т “албан тушаалтан албан үүргээ гүйцэтгэхэд ашиг сонирхлын зөрчил үүссэн, үүсэж болзошгүй нөхцөлд албан үүргээ гүйцэтгэхээс татгалзаж, энэ тухай эрх бүхий байгууллага, албан тушаалтанд бичгээр мэдэгдэх үүрэгтэй” гэж заасан байгаа юм. Улсын Их Хурлын тухай хуулийн 8.1.21-т “гишүүн хэлэлцэх гэж байгаа асуудалтай шууд холбоотой үйл ажиллагааны дүнд өөрөө болон гэр бүлийн гишүүд нь орлого олж байгаа, эсвэл бусад хэлбэрээр ашиг сонирхлын зөрчилтэй бол тухайн асуудлаар хэлэлцүүлэг, санал хураалтад оролцохоос татгалзах” гэж маш тодорхой зохицуулсан байгаа. Тэгээд бид нар сүүлийн үед бол маш тодорхой тохиолдол дээр Улсын Их Хурлын гишүүн ашиг сонирхлын зөрчил гаргаж, өргөсөн тангаргаасаа няцсан энэ үйл явдлыг бодитоор харлаа. Улсын Их Хурлын дарга энэ хуулийн заалтыг сануулаад байхад Улсын Их Хурлын Ёс зүй, сахилга хариуцлагын байнгын хорооны дарга сануулаад байхад, Хууль санаачлагч гишүүн сануулаад байхад энэ аливаа хэлэлцүүлэгт орж болохгүй байхгүй юу. Зөвхөн санал хураалтад биш. Яагаад гэвэл хэлэлцүүлэгт тэр хүн бүрэн эрхийнхээ дагуу оролцож байгаа. Тэгээд тэр хүнийг хөөж гаргалтай нь биш өөрөө татгалзах ёстой юм.

Тийм учраас би нэр дэвшигчдээс асуулт байна. Та бүхэнд энэ Улсын Их Хурлын одоогийн бүрэн эрхээ хэрэгжүүлж байгаа Улсын Их Хурлын гишүүд дотор та бүхнийг сонгон шалгаруулсан нийтийн сонсголд оролцсон Улсын Их Хурлын гишүүд дотор, та бүхнийг хэлэлцсэн Хууль зүйн байнгын хорооны гишүүд дотор та бүхнээ нэг ангид сурч байсан, ойлгомжтой бакалавр болон магистр, Улсын Их Хурлын гишүүн байна уу, үгүй юу. Байвал хэн байна вэ гэдгийг нь маш тодорхой хариулахыг хүсье. Үнэн зөв хариулна шүү. Хуулийн хариуцлагатай учраас.

**Г.Занданшатар:** Одоо дарааллыг өөрчилнө. Дандаа асуултад эхний хүн оруулаад байхаар сонсгол дээр харж байхад бас их. Одоо Дашпунцагийн Эрдэнэчимэг хариулъя.

**Д.Эрдэнэчимэг:**  Аюурсайхан гишүүний асуултад хариулъя. Эрдэнэчимэг байна. Би 1998 онд Отгонтэнгэр Их сургуулийн Олон улсын эрх зүйн ангийг төгссөн. 1999 онд Монгол Улсын Их сургуульд Хууль зүйн магистрын зэргээр суралцсан. Тухайн үед Б.Энхбаяр гишүүн яг магистрын зэргээр 1999 онд Хууль зүйн сургуульд сурч байсан. Өөр ямар нэгэн тийм нэг ангид сурч байсан буюу холбоотой тийм Улсын Их Хурлын гишүүн байхгүй. Тэгэхдээ Энхбаяр гишүүн бид 2-ын хувьд бол тухайн үед яг нэг жил хууль зүйн магистрт сурснаас өөр ямар нэгэн холбоо бол байхгүй. Баярлалаа.

**Г.Занданшатар:** Ашиг сонирхлын тухай хуульд заасан нөгөө хамаарал бүхий этгээд гэдэг томьёоллоор асууж байгаа шүү дээ. Тэр бол нөгөө аймаг, нэг нутаг ус, нэг сургууль энэ тэр гээд бүр нарийн тодорхойлолт байдаг шүү дээ. Тэр хуулийн заалтаа мэдэж байгаа биз. Тэр хүрээндээ энэ чинь сүүлд нь дандаа протокол тэмдэглэгдэж үлдэнэ шүү дээ гэдгийг бодоорой. Одоо Нямсүрэнгийн Мөнгөнцэцэг.

**Н.Мөнгөнцэцэг:** Улсын Их Хурлын гишүүд дотроос нэг ангид сурч байсан хүн байгаа юу, хамаарал бүхий гишүүн байна уу гээд. Миний хувьд болохоор 1997 онд Гадаад хэлний дээд сургууль буюу одоогийн Хүмүүнлэгийн ухааны их сургуулийг төгссөн. 2001 онд Монгол Улсын Их сургуулийн Хууль зүйн сургуулийг, 2008 онд мөн магистр хамгаалсан. Монгол Улсын Их сургуульд. Тэгээд энэ хугацаанд бол Улсын Их Хурлын гишүүдтэй нэг анги байгаагүй, хамаарал бүхий хүн бол надад байхгүй байна.

**Г.Занданшатар:** Ренчиндоржийн Онончимэг.

**Р.Онончимэг:** Аюурсайхан гишүүний асуултад хариулъя. Би Хэнтий аймгийн Биндэр суманд төрж, 10 жилийн сургуулиа төгссөн. 2000 онд Монгол Улсын Их сургуулийн Хууль зүйн сургуулийг, 2003 онд мөн сургуулийг магистрын зэрэгтэйгээр төгссөн. 2018 оноос докторантурт элсэн суралцаад явж байна. Энэ хугацаанд надтай хамаарал бүхий нэг ангид суралцаж байсан Улсын Их Хурлын гишүүд бол байхгүй.

**Г.Занданшатар:** Навагчамбын Баасанжав. 80.

**Н.Баасанжав:** Асуултад хариулъя. Би 1997 онд Монгол Улсын Их сургуулийн Хууль зүйн дээд сургууль гэж байхад төгссөн. Тэр төгсдөг жил бол манайх 3 анги төгсдөг юм. Тэгэхээр Улсын Их Хурлын гишүүн Ж.Сүхбаатар гишүүн бол захиргааны эрх зүйн анги. Би бол эрх зүйн ангийг төгссөн. Нэг жилийн төгсөлт. Өөрөөр бол одоо байгаа Улсын Их Хурлын гишүүдтэй суралцаж байсан зүйл байхгүй. Холбоо, сан, бусад яг хуульд зааснаар үүссэн нөхцөл байдлыг гэвэл би Хуульчдын холбооны зөвлөлийн гишүүн. Тэгэхээр одоо байгаа гишүүд бол хуульч хэдий ч яг хуульчдын холбооны гишүүний үүрэг бол түдгэлзсэн байдалтай байдаг гэж ойлгож байгаа. Тэгэхээр өөр тийм холбоо, сан болон бусад байгууллага талаасаа аль нэг гишүүнтэй бол хамаарал байхгүй.

**Г.Занданшатар:** Наранчулууны Отгончимэг.

**Н.Отгончимэг:** Гишүүний асуултад хариулъя. Би 1994 онд Сэлэнгэ аймгийн Хөтөлд 10 жилийн дунд сургуулийг төгссөн. Улсын Их Хурлын гишүүдээс яг манай 13 дугаар сургуулийг төгссөн гишүүн бол байхгүй гэж хардаг. Түүний дараа би 1998 онд Монгол Улсын Их сургуулийн Хууль зүйн сургуулийг төгссөн. Ашиг сонирхлын тухай хуульд бол нэг анги гэж заасан байгаа. Би бол “А” ангийг төгссөн, Их Хурлын гишүүд дотроос “А” ангийг төгссөн гишүүн байхгүй. Гэхдээ манай одоо “Б” ангийг төгссөн 2 гишүүн байдаг. Энхбаяр гишүүн, Раднаасэд гишүүн байж байгаа. Би мөн 1999 онд Монгол Улсын Их сургуульд магистрын зэрэг хамгаалсан. Магистрын зэрэг буюу ахисан түвшний сургуульд бол анги гэдэг ойлголт байдаггүй. Тийм учир би тухайн үед Их Хурлын аль гишүүн магистр хамгаалаад явж байсан талаар надад мэдээлэл байхгүй. Надад одоогоор тийм мэдээлэл байхгүй.

**Г.Занданшатар:** Нэгдмэл ашиг сонирхолтой этгээд гэж ашгийн төлөө үйл ажиллагаагаар холбоотой хамааралтай этгээдийг хэлнэ гэж байгаа. Тэр талаар нэг нь ч хариулсангүй. Яг нэг анги, нэг сургууль гэсэн юм бол бас нийтийн албанд хувийн ашиг сонирхлын зөрчлийг зохицуулах тухай хууль дээр тодорхой байх. Төмөрбаатарын Аюурсайхан гишүүн тодруулж асууя.

**Т.Аюурсайхан:** Үнэн зөв хариулт өгсөн та бүхэнд баярлалаа. Зарим нь жоохон дутуу мэдэн будилж байна шүү. Энэ бол маш чухал асуудал мөн үү мөн. Бид нар шүүхийг хараат бус болгох, ялангуяа улс төрчдөөс хараат бус болох асуудлыг ярьж байна шүү дээ. Тэгэхлээр энэ нэг ангид сурч байсан болон сурч байгаа энэ чинь ашиг сонирхлын зөрчлийн хуулиараа ашиг сонирхлын зөрчилтэй ойлголцохуйц гэж тооцно гэж байгаа юм. Тэгээд ийм нөхцөл байдалд бол Улсын Их Хурлын тухай хуулийн 8.1.23-аар гишүүн аливаа асуудал хэлэлцүүлэгт оролцохгүй байх үүрэгтэй байхгүй юу. Энэ бол хэн нэгэнтэй нэг ангид байснаар та бүхний буруу би. Гагцхүү тухайн Улсын Их Хурлын гишүүн мэдэж байгаа аливаа хэлэлцүүлэгт орох ёсгүй. Аливаа нийтийн сонсгол байна уу, Байнгын хорооны, Чуулганы нэгдсэн хуралдаан энд бол гишүүний бүрэн эрхээр оролцох ёсгүй байхгүй юу. Хэрвээ оролцох юм бол энэ өргөсөн тангаргаасаа няцсан асуудал үүснэ. Яагаад гэвэл Улсын Их Хурлын гишүүн ашиг сонирхлын зөрчлөөс ангид гишүүний үүргээ чин шударгаар биелүүлэхээ тангараглая гэж тангараг өргөсөн байхгүй юу.

Үндсэн хууль дээр төрийн байгууллага хууль дээдлэх зарчмыг баримтална гэж байгаа юм. Ашиг сонирхлын зөрчлийн хууль дээр маш тодорхой заасан. Улсын Их Хурлын тухай хууль дээр маш тодорхой заасан. Бид нар хэзээ энэ Улсын Их Хурлыг ашиг сонирхлоос ангид болгох юм бэ. Ийм дээдийн дээд шүүх эрх мэдлийн хараа хяналтыг Үндсэн хуулиар тогтоочхоод энийгээ бүрдүүлж байж энд ашиг сонирхлын зөрчил явах юм бол тэр Жолоочийн хариуцлагын даатгалын хууль, жишээлбэл. Бусад юмнууд ингээд л явна шүү дээ. Одоо барьцаж байгаа биз дээ Доржханд гишүүн. Аргагүй шүү дээ. Та нар ч гэсэн, чи ч гэсэн ашиг сонирхлын зөрчилтэй шүү дээ. Чи ч гэсэн ийм асуудалд оролцдог л биз дээ. Би яагаад болдоггүй юм гээд чичрээд улаан цайм үгээ хэлээд, гишүүдэд нөлөөлөөд, хэлэлцүүлэгт нөлөөлөөд, тангаргаасаа няцаад ингээд сууж байна шүү дээ. Энэний төлөө хэн нэгэн нь хариуцлага хүлээдэг болох ёстой. Үндсэн хуулийн цэц дээр асуудал үүсдэг болох ёстой. Цаашид Улсын Их Хурлыг…/минут дуусав/

**Г.Занданшатар:** Үг хэллээ. Ер нь сая бол хууль дээдлэх ёсыг эрхэмлэх ёстой, шүүхийн хараат бус байдлыг хангах ёстой. Тэгээд шүүгчийг шилж олох гэдэг үг бүх юм дээр өчигдөр хүн нийтийн сонсгол дээр хэн ч хэлэхгүй байна лээ. Үндсэн хуулийн заалт шүүгчийг шилж олох гэдэг үгийг маш сайн судлах ёстой юм байгаа шүү та хэд. Нийтийн ашиг сонирхлын зөрчлийн тухай хууль дээр хамаарал бүхий этгээд гэж тухайн албан тушаалтны эцэг эх, төрсөн ах, эгч, дүү, гэр бүлийн гишүүн, хамтран амьдрагч эхнэр, эхнэрийн эцэг, эх, төрсөн ах, эгч дүүс, бусад нэгдмэл сонирхолтой этгээдийг хэлнэ гэж байгаа юм. Нэгдмэл сонирхолтой этгээд гэж “нийтийн албан тушаалтанд ашгийн төлөө үйл ажиллагаагаар холбоотой хувь хүн, хуулийн этгээдийг гэж” хэлж байгаа. Түүнээс яг нэг анги, тэр бол гишүүдийн хувьд энэ санал хураалтад оролцохдоо татгалзах, оролцохгүй байх үндэслэл. Тийм учраас яг тэр өнцгүүд дээр тийм нөхцөл байдал үүссэн тохиолдолд яах вэ гээд тусдаа нэг кэйс байгаа. Энийг л хамгийн чухал баримтлах асуудал энэ хараат бус шүүхийн тогтолцоог бий болгоход чухал юм байгаа юм л даа. Тэгээд энийгээ бол маш сайн судалж байх хэрэгтэй. Аюурсайхан гишүүний асуултад та хэд нэг ёсондоо хууль зүйн хувьд бол бүдэрч байна шүү. Энэ чинь бол зүгээр занганд орж байна гэсэн үг. Одоо эрхэм гишүүн Мөнхөөгийн Оюунчимэг.

**М.Оюунчимэг:**  Баярлалаа. Мерит зарчим нээлттэй сонсголоор хамгийн өндөр оноо аваад шүүгч бус 5 гишүүн маань шүүхийн ерөнхий зөвлөл гээд яг маш чухал хүний нөөцийн менежментийг бий болгох, шүүхийн системд жинхэнэ боловсон хүчин, хүний нөөцийг бэлтгэх, энэ нь өөрөө цаашдаа шударга шүүхийн шүүхийн суурь тавигдах уу, үгүй юу гэдгийг шийдэх анхны Үндсэн хуулийн өөрчлөлтөөр та бүхэн маань орж ирж байна л даа. Би сая өмнө нь асуулт асуусан. Зарим нэг гишүүдийнхээ үгийг сонсоод Америкийн нөгөө нэрт дээд шүүхийн шүүгч Рутпедер Генсбургийг Харвардын хуулийн сургуульд ороход нь боловсролтой эрэгтэй хүний орон зай бөглөлөө гээд шүүмжилж, ёжилж байсан гэсэн шиг 5 эмэгтэй орж ирэхээр манайхан бас жоохон ёжлоод байна л даа. Гэтэл 87 жилийн түүхэнд Америкийн шүүхийн шударга ёс, тэр хүйсийн тэгш байдал, яг жинхэнэ иргэн хүнд тулгарсан асуудлыг яаж шийдэж болдог юм, либерал үнэт зүйлийг яаж харуулж чаддагийг энэ Генсбург Америкийн шүүхийн систем тогтоогоод зогсоогүй, дэлхийн шүүхийн түүхэнд бичигдсэн. Тэр үед эмэгтэй хүнийг үнэлдэггүй, сонгогдох эрх байхгүй ийм амаргүй үед чадсан. Тэгэхээр та 5 маань өнөөдөр энд яриад байгаа шиг 5-уулаа эмэгтэй гээд баг болоод хоорондоо харин ч мундаг ажиллах хэрэгтэй. Очингуутаа эрэгтэй хүнийг шүүгч дээр авахгүй бол бас эвгүй юм байна. Эрэгтэйчүүдийг илүү их сонгон шалгаруулъя. Ажилд авъя гэдэг бодлого биш шүү. Жендерийн тэгш байдлыг хангаж хэн чаддагийг нь л шалгаруулаад. Хэн чаддагийг нь тэр захиргааныхаа тэр нарийн бичгийнхээ ажил дээр оруулах хэрэгтэй. Бид нар 5 эрэгтэй хүн энд сонгон шалгаруулалтаар ороод ирэхэд 5-уулаа эрэгтэй байна. Нэг эмэгтэй ч гэсэн ядахдаа гэж ярьдаггүй шүү дээ. Яг л болох ёстой юм болж байгаа юм шиг ярьдаг хэрнээ 5 эмэгтэй хүн ороод ирэхээр ингээд гайхаад л жендерийн тэгш байдлыг яриад байна л даа. Бүх асуудал дээр ийм байх ёстой. Харин та бүхэн маань яг баг болж ажиллаж чаддагийг тэнд харуулаад, тэнд жинхэнэ хүний нөөцийн бодлого, шударга шүүхийн суурийг тавьж өгөх хэрэгтэй шүү. Харин тэр ярилаа энэ ярилаа, эсвэл эмэгтэй хүн гэхээр бизнесийн бүлэглэл, тэр улс төрийн танилын бүлэглэл, чи тэрийг тэндээ оруулаарай, тэгээрэй, ингээрэй гэхэд өөрийн зарчим, өөрийн суурь толгойгоор ажиллаж чадахгүй байж л болохгүй шүү. Бас ингэж чадсан түүхийг би сая та нарт хэллээ. Та бүхэн ч мэдэж байгаа байх. Генсбургийн түүх бол үнэхээр Америкийн дээд шүүхэд өдгөө алдартай шүү дээ. Тэгэхээр та бүхэн чадах учраас тэр сонгон шалгаруулалтаар өндөр оноо аваад гарч ирсэн байх гэж би бодож байна. Тэгээд миний асуух гэж байгаа гол асуулт бол шүүхийг өнөөдөр дарга нарын юм уу, эсвэл улс төрчид эсвэл том бизнесийн бүлэглэлд үйлчилдэг систем гээд тийм ойлголт тогтчихсон. Тэнд өөрсдийнхөө хүмүүсийг оруулах гэж шургуулах гэж бөөн тэмцэл явдаг. Тиймээс өнөөдөр бид нар шударга шүүхийг бий болгох Үндсэн хуульд өөрчлөлт оруулаад л ингээд явж байгаа л даа. Харин та бүхэн маань тэнд ажиллаад хүний нөөцийн тэр том байгууллагын шүүхийн ерөнхий зөвлөл 50 орчим журам батлах гээд гол ажил та бүхний өмнө ирж байна л даа. Бие даасан бодлого цаашдаа явуулж чадах уу, юу үгүй юу? Та нарыг чадахад үнэхээр систем, нөхцөл орчин, тийм эрх зүй, боломж тэр газар чинь байна уу, үгүй юу. Эсвэл Улсын Их Хурлаас та бүхэн бас энэтэй холбоотой ийм өөрчлөлтийг бидэнд бас оруулахад туслах хэрэгтэй байна уу. Эсвэл шүүхийн ерөнхий зөвлөлийг бие даан ажиллах боломжийг олгохын тулд томилсон Их Хурал нь бас хяналтын талаасаа энэ тал дээр дэмжлэг үзүүлбэл зүгээр байна гэсэн ийм асуудал байгаа юу? Би энэ дээр та бүхнээс бүгдэнгээс нь товч хариулт авахыг хүсэж байна. Тэгээд амжилт хүсье.

**Г.Занданшатар:** 80.Навагчамбын Баасанжав.

**Н.Баасанжав:** Баярлалаа. Тэгэхээр би энэ Шүүхийн тухай хууль бол Үндсэн хуулийн нэмэлт, өөрчлөлтийг яг амилуулах материаллаг хууль гэж ойлгож байгаа. Тэгэхээр энэ материаллаг хуулиар бидэнд ажиллах боломж бол нэлээд өргөн хүрээтэй олгогдсон. Тэгээд маш тодорхой болсон. Тэгэхээр бид маш олон журам, дүрэм батална. Тэгээд бид бас энэ дотор зарим асуудлыг Засгийн газраар дамжуулж Улсын Их Хуралд оруулах, мөн Дээд шүүх дээр хамтарч ажиллах ч гэсэн зөвшилцөх гэдэг утгаар хуульчдаа шүүгчтэй болон шүүхийн захиргааны ажилтныг сургахад бас хамтарч ажиллах тийм зүйлүүд нэлээн олон байгаа.

Тэгэхээр одоогийн байгаа эрх зүйн орчин бол бид нарт ажиллах боломжийг бол олгосон гэж харж байгаа.

**Г.Занданшатар:** 81. Наранчулууны Отгончимэг.

**Н.Отгончимэг:** Оюунчимэг гишүүний асуултад хариулъя. Энэ дээр би ингэж бодож байна. Ер нь бол хардлага, сэрдлэг, болгоомжлол хаанаас төрдөг вэ? гэхээр би бол хаалттай, ил тод бус байдлаас үүсдэг гэж боддог. Тэгэхээр бол шүүх өөрөө нээлттэй болох ёстой. Илүү ил тод болох ёстой гэж бодож байна. Үүний тулд юу хэрэгтэй юм бэ? гэхээр үүний тулд хамгийн түрүүнд бол манай шүүхийн шийдвэрүүд үндэслэлтэй байх ёстой. Үндэслэлтэй шийдвэрүүд нь чанартай байх ёстой. Тэгээд яг энэ чиглэлээр бол Их Хурлаас баталсан Шүүхийн тухай хууль дээр цоо шинэ заалт орж ирсэн. Юу гэхээр үндэслэлээ тайлбарлана. Шүүх хэргээ шийдчихээд, бичгээр тайлбарлана гэж байж байгаа. Энэ бол ил тод байдлыг л нэр шат ахиулсан заалт юм болов уу. Би одоогоор бол сонсоогүй байна. Яг энэ хуулийн заалтыг хэрэглэсэн шүүгч нь хэргээ шийдчихээд, тайлбарлаад, бичгээр тайлбарлаад явж байсан энэ тохиолдлыг одоогоор сонсоогүй байна. Уг нь бол хууль чинь 3 сарын 1-ээс хэрэгжиж эхэлсэн шүү дээ. Тэгэхээр энэ дээр бол бас их практикт хэрэглээ дадаад сурчхаад шүүгч нар айж эмээлгүйгээр тайлбарлаад энэ заалтыг хэрэглээд сурчихвал илүү л ер нь иргэдийн итгэлийг хүлээх болов уу л гэж бодож байна.

Хоёрт бол ойлгомжгүй байдал бас өөрөө хардлага, сэрдлэг дагуулдаг. Энэ дээр хуулийн механизмыг оруулсан байна лээ. Өмнө нь бол хуульд ийм заалт байж байгаа. Шүүхийн шийдвэрээ хураангуйлаад олон нийтэд мэдээлнэ шүү гэдэг заалт орж ирсэн. Шүүхийн шийдвэрүүд бол бүхэлдээ shuuh.mn сайт дээр 400 мянгаад шахуу шийдвэрүүд байж байна. Энэ бол маш олон хуудас, үг хэллэг нь хүнд, хуулийн маш нарийн хэллэгтэй ийм шийдвэрийг тэр болгон иргэн үзэхгүй, яг энэ салбарт нь яваа хуульчид нь л үзэх жишээтэй.

Тэгэхээр энэ шүүхийн шийдвэрийн хураангуй бичих тэр хуулийн заалтыг амь оруулж, амьдралд хэрэгжүүлэх хэрэгтэй байгаа юм. Энэ дээр юу гэдэг юм. Шүүхийн судалгааны хүрээлэн ганц ажиллах биш, ерөөсөө бүх энэ 117 шүүх энийг хэрэгжүүлээд л явах юм бол нөгөө ил тод байдал чинь улам дээшлэхийн хэрээр шүүхийн шийдвэрийн үндэслэл нь улам сайжрахын хэрээр л энэ иргэдийн итгэл дээшлэх юм болов уу л гэж бодож байна. Тэгээд ер нь бол бодоход сайн бичигдсэн, үндэслэлтэй бичигдсэн шүүхийн шийдвэр дээр хэчнээн нэг талд гарсан ч гэсэн эргэж маргаад, элдэв яриа болоход бас л тийм боломж өөрөө бага байдаг.

Тэгэхээр шүүхийн шийдвэрийн чанарыг сайжруулах, нээлттэй байдлыг сайжруулах замаар энийг хангах боломжтой юм болов уу гэж бодож байна. Тэгээд би Их Хурлаас юу бодож байна вэ? гэхээр Их Хурал яг шүүхийн шинэтгэлийн хүрээнд 1 том баримт бичиг гаргах дутуу байгаа юм байна лээ. Тэр бол шүүх эрх мэдлийн хөгжлийн бодлого гээд энийг бол Шүүхийн ерөнхий зөвлөл боловсруулаад Их Хуралд уламжлах байдлаар бол хуульд оруулсан байж байгаа. Тэгээд энэ дээр яг мэдээж итгэл хүлээлгээд сонгогдвол шүүхийн ерөнхий зөвлөлийн гишүүний хувиар бол маш нэлээн анхаарч ажиллана. Тэгээд та бүхнийг бас яг энэ дээр шуурхай хандаад хэлэлцээд шийдвэрлэж өгөх байх гэж найдаж байна.

**Г.Занданшатар:** 83. Дашпунцагийн Эрдэнэчимэг.

**Д.Эрдэнэчимэг:** Оюунчимэг гишүүний асуултад хариулъя. Эрдэнэчимэг байна. Тэгэхээр шүүхийн тухай хуулийг хэрэгжүүлэх явцад миний таамаглал төсөөллөөр бидний 1 номерт хийх ёстой ажил маань шүүхийн ачаалал байгаа. Ачаалал аягүй өндөртэй байгаа. Тэгээд ачааллыг бууруулахын тулд зарим орон нутагт болон дүүргүүдийн ачаалал харилцан адилгүй байгаад байгаа. Тэгэхээр бид нар дагнасан шүүх байгуулах уу, тойргийн шүүх байгуулах уу гэдэг дээр судалгаа хийгдчихсэн байгаа. Энэ судалгаан дээрээ тулгуурлаад шүүх байгуулах тухай хуулийг бас Улсын Их Хурал руу оруулж ирэх байх гэж бодож байна. Тэр тохиолдолд та бүхэн маань бас сайн хэлэлцээд батлаад өгөөрэй.

Хоёрдугаарт нь бас нэг анхаарч байгаа юм бол шүүх хөгжлийн бодлоготой байх ёстой. Тэгээд шүүхийн хөгжлийн бодлого дээр Улсын Их Хурлын гишүүд маань санал зөвлөмжөө хэлэх юм бол бид бас тэнд та бүхний зөвлөгөөний дагуу анхаарч ажиллах асуудлууд байх байх гэж бодож байна. Баярлалаа.

**Г.Занданшатар:**  84. Нямсүрэнгийн Мөнгөнцэцэг.

**Н.Мөнгөнцэцэг:** Шүүхийн тухай хуульд заасны дагуу Шүүхийн ерөнхий зөвлөлийн гишүүдийн нэн яаралтай хийх ажил бол хөгжлийн бодлогыг боловсруулах ёстой. Энэ бодлогыг боловсруулахдаа шүүхийн бие даасан байдал, шүүгчийн хараат бус байдал, ил тод байдлыг хамгаалах, хангах энэ зарчмыг удирдлага болгоод боловсруулна гэж бодож байна. Түүнээс гадна хуульд заасны дагуу дүрэм журмууд байгаа. Энэ бүгдийг бид хэд стандарт дүрэм журмуудыг бол батлана. Тэгээд гол тулгамдаад байгаа нэг асуудал бол шүүхийн хүртээмжийг сайжруулах байгаад байгаа юм. Тэгэхээр хүртээмжид сөргөөр нөлөөлөөд байгаа зүйл юу вэ гэхээр шүүхийн хүртээмж гэдэг маань өөрөө ерөөсөө шүүхийн хэрэг хянан шийдвэрлэх ажиллагаанд иргэдийн оролцох боломжийг л хангах ёстой. Тэгэхээр 1 номерт бол энэ хүртээмжийг сайжруулахын тулд иргэдээс нэн ялангуяа санал судалгааг бол авч хүртээмжийг сайжруулах ажил дээр анхааралтай ажиллана гэж бодож байна. За баярлалаа.

**Г.Занданшатар:**  85.

**Р.Онончимэг:** Оюунчимэг гишүүний асуултад хариулъя. Шүүхийн тухай хууль батлагдах энэ үйл явц маань бас нэлээдгүй урт хугацааг дагуулж, нийгэмд байж байгаа янз янзын буруу ойлголтуудыг энэ хуулиараа зөвтгөж зохицуулахыг хичээсэн маш олон хүмүүсийн харилцан ойлголцлын хүрээнд гарсан хууль гэж харж байгаа. Энэ хуулийг хэрэгжүүлэх нь бол яг өнөөдөр томилогдохоор хэлэлцэгдэж байгаа бид бүхнээс шүүхийн байгууллагад ажиллаж байгаа хүн бүр бүрийн итгэл, сэтгэл, зүтгэлээр чин сэтгэлээр харагдаж гарах ёстой. Хуулийн хэрэгжилт. Тэгэхээр хууль маань бол хүчин төгөлдөр мөрдөгдөөд удаагүй байна. Тэгэхээр ер нь бодлогын баримт бичгээс гадна ямарваа нэгэн бэрхшээлтэй асуудал байвал бид бүхэн томилогдвол багаар ажиллаад тухай бүр нь бас холбогдох байгууллагууд нь уламжилж шийдүүлж байх ёстой гэж би харж байгаа. Баярлалаа танд.

**Г.Занданшатар:** Асуулт, үг 2 хамт явж байгаа юм. Мөнхөөгийн Оюунчимэг гишүүн 1 минут.

**М.Оюунчимэг:** Сонслоо. Ямар ч байсан итгэл найдвар их байгаа шүү. Шударга ажиллаарай. Харуулж чадах хэрэгтэй шүү та хэд. Нэгд.

Хоёрт зүгээр үг хэлье. Өчигдөр нээлттэй сонсголын үеийг харж байхад шүүхийн танхимд хүртэл иргэд 00-д орж чадахгүй эрх нь тэнд хүртэл зөрчигдөж байгаа учраас 00-ийн асуудлаасаа өгсүүлээд шийдэх хэрэгтэй байна гээд. Уг нь аль эмэгтэй нь нэлээн чухал асуудал хөндөнгүүт сайд нь ганц загнаад л хаянгуут тэгээд л юмаа ч хамгаалж чадахгүй чимээгүй болоод л бараг буруу юм хийчихсэн юм шиг, жижиг юм ярьчихсан юм шиг болоод байж байна лээ л дээ. Ийм том шүүхийн ерөнхий зөвлөл та бүхэн шүүгч бус гишүүнээр шалгараад орж байгаа хүн энийгээ хамгаалаад энэнээс эхлээд бидний шударга ёс, шүүхийн шинэчлэл явах ёстой гээд зогсож байх ёстой шүү. Үгээ хамгаалж, үйлдлээ хамгаалж, юмныхаа ард гарч байх их чухал шүү гэдгийг би ер нь өнөөдөр бас хэлье гэж бодож байгаа. Энэ бол чухал асуудал шүү дээ. Иргэний танхимд Монгол Улсын төв, нийслэл хотдоо шүүхийн хуралд оролцож байгаа хүн бие засах ч эрх байхгүй, 00 орох боломж нь байхгүй тухайн асуудал хөндөгдөнө гэдэг чинь бид бол үнэхээр ичиж байгаа. Энд хөрөнгө оруулалт хаашаа…/минут дуусав/

**Г.Занданшатар:** Содномын Чинзориг гишүүн.

**С.Чинзориг:** Асуулт байна. Ажлын хэсгийн ахлагчаас. Тэгээд бас хэдэн санал хэлье. Бид Үндсэн хуулийн нэмэлт, өөрчлөлтийн дагуу хийгдэж байгаа шинэ ажил. Тэгээд энэ ажлыг хийхдээ ажлын хэсэг нэлээн сайн ажилласан байх гэж бодож байна. Гэхдээ яагаад Их Хурлын гишүүдэд сонголт үлдээх тийм боломж нь гараагүй юм бэ? Яг 5 хүнийг тулгаад ороод ирэх юм. Тэгээд ажлын хэсэг сонгон шалгаруулаад оруулаад ирж байгаа 5 хүнийг чинь тэгээд бид мэдэхгүй танихгүй юм чинь тэгээд 5 хүн ба орох ёстой гээд ингээд дэмжиж л таарах л байх л даа. Уг нь болдог бол 8 ч юм уу, 7 ч юм уу оруулж ирээд тэгээд Их Хурлын гишүүд хэлэлцэж байгаад шигшээд санал өгөхдөө өөрсдийнхөө итгэл үнэмшлээрээ саналаа өгөөд шүүхийн ерөнхий зөвлөлд сонгох ийм боломжийг нь олгож болоогүй юм уу. Яагаад ингээд яг 5 гээд тулгаад ороод ирж байгаа юм. Тэгээд эд нараас чинь хасах хэцүү, байх хэцүү байдалтай байна шүү дээ. Их Хурлын гишүүдэд ядаж нэг сонголт хийх, итгэл үнэмшлийг нь өөрийнхөө итгэл үнэмшлээр саналаа өгөх энэ боломжийг нь олгож болоогүй юм уу? Тэр дүрэм журмаараа болохгүй байгаа юм уу, яагаад ингээд тулгаад ороод ирсэн юм гэх нэг асуулт.

2, 3 санал байна. 5 эмэгтэй орж ирж байгаа юм байна. Сая материалыг нь анкетыг нь хальт харлаа. Бүгдээрээ л хуулийн байгууллагуудад ажиллаж байгаа хуулийн дээд боловсролтой улсууд байна. Та бүхнийг шударга сайн ажиллана гэдэгт бол итгэж байна. Олон жил манай эмэгтэйчүүд жендерийн эрх тэгш байдлыг хангах гэж нэлээн их ярьсан. Энэ ажлын үр дүн бас илэрч байгаа юм байна гэж ойлгож байна. Олон жил манай жендерийн тэг тэгш эрхийн байдлын талаар ярьдаг эмэгтэйчүүд төрийн өндөр албан тушаалд эмэгтэйчүүдийн оролцоог нэмэгдүүлэх гэж олон жил ярьсан. Энэ ажлыг маань энэ олон эмэгтэйчүүд олон жилийн ажлыг минь битгий та бүхэн баллуурдчихаарай гэж хэлмээр байна. Энэ олон жил эмэгтэйчүүд жендерийн эрх тэгш байдлын төлөө ярьж байж төрийн албан тушаалд өндөр албан тушаал эмэгтэйчүүдийн оролцоог нэмэгдүүлье гэж ярьсан. Хуультай болсны үр дүн гэж бол бодож байгаа. Тэгэхээр итгэлийг нь зүтгэлээр эмэгтэйчүүдийнхээ итгэлийг зүтгэлээр хариулаасай гэж бол хүсэж байна.

Хоёр дахь асуудал нь бид Үндсэн хуулийн нэмэлт, өөрчлөлт орсон. Түүний дагуу шүүгч бус 5 гишүүнийг Улсын Их Хурал томилж сонгож байгаа. Нээлттэй сонгож авч явуулж байгаа. Гол нь Шүүхийн ерөнхий зөвлөлийг нэг гараараа томилоод, байгуулаад, нөгөө гараараа сонгон шалгаруулалт явуулаад ирэхлээр нь шүүгчийг томилдог байсан. 1 хүн зүүн гараараа ерөнхий зөвлөл байгуулаад, баруун гараараа сонгон шалгаруулалтаар гарч ирсэн шүүгчийг томилоод байна. Энэ бол тэр шударга бусын хонгилыг үүсгээд байна гэж ярьсаар байж байгаад л энэ шүүхийн ерөнхий зөвлөлийг бие даасан байдалтай болгоё, хараат бус байдалтай болгоё гээд ерөнхий зөвлөлийг Их Хурлаас байгуулдаг болж байгаа шүү дээ. Энэ иргэд ч гэсэн шударга ёсыг тогтоохын төлөө хүсэл маш их байна. Иргэдийн энэ шударга ёсыг тогтоох хүсэмжлэлд хариу болгоход энэ шүүхийн ерөнхий зөвлөлийг бие даасан, хараат бус байдлыг нь дээшлүүлэх ёстой гээд хийж байгаа шинэ ажил. Энэ ажлыг Үндсэн хуулийн нэмэлт, өөрчлөлтөд орсон зарчмынх нь дагуу та бүхэн хатуу чанд барьж ажиллаарай гэж би хүсмээр байна.

Гурав дахь асуудал нь шүүгчдийн төлөөлөл ерөнхий зөвлөлд орж ирнэ. Тэр шүүгчдийн төлөөллөөс орж ирж байгаа ерөнхий зөвлөлийн гишүүдтэйгээ та бүхэн шүүгчдийн төлөөлөл биш шүү, Үндсэн хуулиар Шүүхийн ерөнхий зөвлөлийн бие даасан байдлыг дэмжиж байгаа, шударга ёсыг тогтоохын төлөө хийж байгаа ажил, шүүхийн хараат бус шүүгч, ерөнхий зөвлөлийн хараат бус байдлыг дэмжиж байгаа ажил шүү гэж эндээ нэгтгэж оруулж, шаардлага тавьж, зарчим тавьж ажиллаарай.

**Г.Занданшатар:** Чинзориг гишүүн үг хэллээ. Ажлын хэсгийн ахлагч Сандагийн Бямбацогт гишүүн. Хууль зүйн байнгын хорооны дарга.

**С.Бямбацогт:** Чинзориг гишүүний асуултад хариулъя. Үндсэн хуулийн нэмэлт, өөрчлөлтийг бид нар 2019 онд хийсэн. 2019 онд Үндсэн хуулийн нэмэлт, өөрчлөлт хийхдээ нэг чухал заалт оруулсан юм. Тэгээд би бас уншаад танилцуулчихъя. “Шүүхийн ерөнхий зөвлөлийн шүүгч, зөвлөлийн гишүүдийн 5-ыг шүүгч дотроосоо сонгож, бусад 5 гишүүнийг нээлттэйгээр нэр дэвшигч томилно.” гэсэн заалт орсон юм. Өөрөөр хэлэх юм бол одоо нээлттэйгээр нэр дэвшүүлж. Энэний дагуу шүүхийн тухай хуулийг бид нар 2021 оны 1 сард баталсан. Шүүхийн тухай хуулийн 77.4-т нэр дэвшүүлэх ажиллагааг, сонгох, томилох ажиллагааг бол бас тодорхой заасан байгаа. Үүний дагуу 2021 оны 3 сарын 10-ны өдөр Улсын Их Хурлын Хууль зүйн байнгын хороо хуралдаад Шүүхийн ерөнхий зөвлөлийн шүүгч бус гишүүдийг сонгох журмыг баталсан. Энэ журам болон хуульд заасны дагуу нэр дэвшүүлэх нээлттэй, урьд нь бол дарга нар санал болгоод. Улсын Их Хурал дээр тэгээд ярьж байгаад л нэг мэдэхэд л томилогдчихдог байсан бол иргэд бас өөрсдөө чадвар, мэргэжил, боловсрол, туршлага хангасан гэж өөрийгөө үзсэн иргэд нээлттэй нэр дэвших бололцоог хангасан.

Энэний дагуу 31 нэр дэвшигч ирсэн, түрүүн би бас танилцуулгадаа хэлсэн. 31 нэр дэвшигчээс үндсэндээ 24 нэр дэвшигч сонгон шалгаруулалтад орсон. Сонгон шалгаруулах ажлын хэсэг 11 хүний бүрэлдэхүүнтэй ажилласан. Өнгөрсөн 3 сарын 10-аас хойш үндсэндээ ажиллаад 5 нэр дэвшигч ажлын хэсэг дээр олонхын санал авсан. 6 нэр дэвшигч. Хуулиараа бол сул орон тоо болон сул орон тоон дээр нэмэх нь 2 хүнийг Байнгын хороонд санал болгох ёстой. Ажлын хэсэг дээр бол 7 хүнийг үндсэндээ оруулж ирэх бололцоо байсан. Олонхын саналыг 6 хүн авсан. Бусад нэр дэвшигч нар маань олонхын санал аваагүй. Тэгээд 6 олонхын санал авсан нэр дэвшигчийг Байнгын хороон дээр оруулж ирээд, Байнгын хороон дээр 1 нэр дэвшигч олонхын санал авч чадаагүй хамгийн бага санал авсан. Олонхын санал авсан боловч бага санал авсан. Ингээд хуулийн дагуу чуулганд бол сул орон тооны тоогоор оруулах ёстой. Энэний дагуу Байнгын хороо энэ 5 нэр дэвшигчийг оруулж ирж байгаа юм. Энэ бол үндсэндээ хууль болон журамд заасны дагуу. Мэдээж Улсын Их Хурал дээр Улсын Их Хурлын гишүүд санал хурааж томилно. Томилохдоо бол олонхын санал авахгүй бол томилогдохгүй. Энэ 5 нэр дэвшигчээс олонхын санал авахгүй, томилогдохгүй болбол Байнгын хороон дээр үлдсэн нэр дэвшигчийг дахиж оруулж ирэх ийм бололцоо боломж байгаа. Ерөнхийдөө тэгээд бас олонхын санал авахгүй бол дараа нь дахиад сонгон шалгаруулах ажиллагаа явуулах бас бололцоо нь нээлттэй байгаа.

Өөрөөр хэлэх юм бол Их Хурлын гишүүдэд бүрэн эрх нь хадгалагдаж байгаа. Нэр дэвшигч нарыг томилох, томилохгүй байх бүрэн эрх нь бол хадгалагдаж байгаа. Баярлалаа.

**Г.Занданшатар:**  Дашдондогийн Ганбат гишүүн. Дашдондогийн Ганбат гишүүн таны карт уншигдаагүй байна. Картаа дахиад уншуулчих. Та гарахдаа сая салгачихсан юм биш биз.

**Д.Ганбат:** Өнөөдрийн хэлэлцэж байгаа асуудал бол Үндсэн хуулийн нэмэлт, өөрчлөлтийн дагуу Шүүхийн ерөнхий зөвлөлийг өргөтгөөд ингээд сайжруулаад явж байгаа. Нээлттэй сонсгол хийсний дараах Улсын Их Хурлын чуулган дээр хэлэлцэж байна. Бид 30 жилийн өмнө сонголтоо хийчихсэн. Монголын ард түмэн бол. Хүмүүнлэг ардчилсан нийгмээ байгуулъя, Үндсэн хуулиа баталчихсан. Ингээд Үндсэн хуулийн гол үзэл санаа маань ерөөсөө адармаатай, энэ дэлхий ертөнцөд 2 том хөршийн дунд байгаа Монгол Улс орны тусгаар тогтнолын баталгаа, хүн ардын эдийн засгийн хөгжлийн баталгаа болж байгаа юм.

Тэгэхээр 3 засаглал байдаг. Үндсэн хуулийн нэмэлт, өөрчлөлтийг хийчихсэн даруйд нь бол бас арай ахиу юм хийчихгүй яав даа энэ тэр гэж бодож байсан юм. Үнэхээр зөв зүйтэй юм хийжээ. Тухайлбал, гүйцэтгэх засаглалыг бол маш их бэхжүүлж өгсөн. Энэ шиг боломжийн гүйцэтгэх засаглал бол энэ 30 жилийн түүхэнд байгаагүй. Ямар ч гомдоллох юм байхгүй, ажлаа л хийх ёстой. Нөгөө талаараа хууль тогтоох засаглалыг бас бэхжүүлсэн. Тэр хяналт шалгалтын үүрэг роль байхгүй байсан бол энэ органик хуулиараа хийх боломжийг нь гаргаад өгчихсөн. Нөгөө талаараа бол шүүх засаглал. Шүүх засаглал бол тэр бусад улс оронд байдаг шиг тийм байж чаддаггүй байсан. Энүүгээрээ бол хүрэх гэж байгаа ийм зүйл болж байна гэж ойлгож байгаа.

Гэвч бид бүхэн сонгуулиар засаг төрөө байгуулдаг. Яг та бүхэнд нэг дутагдал байна. Монгол Ардын намынханд. Яг сонгуулийн өмнө л та бүхэн маань энэ иргэд шиг, сонгогчид хэрэгтэй хүмүүс байхгүй гээд л яриад яваад байдаг. Саяны энэ нээлттэй сонсгол дээрээ бол хамгийн гол нь иргэдээ оролцуулах ёстой байсан шүү дээ. Энэ оролцсон зүйл маань нэр төдий болчихов уу, үгүй юу. Би энэ ажлын хэсгийн ахлагчаас асууя. Иргэдийн оролцоог яаж хангаж чадав. Шүүмжлэл явж байна лээ. Бүтэн 7, 8 цаг суулгаж байгаад, үгийг нь ч сонссон юм байхгүй, энэ гаргаж байгаа шийдвэрт оролцуулсан ч юм байхгүй ийм юм болгочихлоо. Ийм тал байна уу, байхгүй юу. Та энийг юу гэж үзэж байна?

Хоёрт нь энэ Шүүхийн ерөнхий зөвлөлөөс асууя. Уг нь бол 5 Генсбург ороод ирлээ л гээд байх юм. Тийм бол сайн л байна. Гэхдээ бид нарын барьж байгаа буруу бодлогын үр дүнд бол хөдөө орон нутагт баахан гэр бүлгүй эрэгтэйчүүд, Улаанбаатар хотод баахан нөхөргүй эмэгтэйчүүд бий болчхоод байгаа шүү дээ. Нэг иймэрхүү юм байгаа юм. Тэгээд энэ дээр хамгийн асуудал дагуулаад байгаа юм бол хүний эрхийн асуудал. Энэ хараат, бие даасан шүүх засаглал бол Монгол Улсын Үндсэн хуулийн дагуу бол хүний эрхийн баталгаа болж байх ёстой. Та бүхний шалгаруулаад ажиллах ёстой шүүгчид маань хүний эрхийн талаарх мэдрэмжтэй, хүний эрхийг нэгдүгээрт тавьдаг ийм шүүгчид байх ёстой шүү. Энэ талаар энэ хэлэлцүүлгийн үед хэн ч, юу ч ярьсангүй. Энэ хүний эрхийн талаар юу гэж бодож байна вэ? Энэ баталгааг Үндсэн хуулиараа хараат бус, бие даасан шүүх баталгаатай хангах ёстой шүү. Тэрнээс биш прокурор, цагдаа, хууль хяналтын байгууллагатай нийлээд, нэгдээд АТГ энэ тэртэй нийлээд угсарчихсан төрийн нөгөө хэдхэн хүнд үйлчилдэг машин шиг ажиллаад байж болохгүй шүү. Энийг зогсоодог, хүний эрхийг хангадаг ийм газар нь бол шүүх. Энд тэндгүй бас яриад байдаг болчихсон байна. Шүүх юу юм бэ, юу ч биш…/минут дуусав/

**Г.Занданшатар:** 1 минут. Ганбат гишүүн. Дашдондогийн Ганбат гишүүнд нэмэлт 1 минут.

**Д.Ганбат:** Шүүх юу юм бэ? Юу ч биш. Хууль юу юм бэ, юу ч биш гэж нэлээн нэр хүндтэй, хариуцлагатай албан тушаал хашиж байсан хүмүүс ярьдаг болчихсон байна. Уриалан дууддаг болчихсон байна. Ийм байж болохгүй. Энэ чинь 21 дүгээр зуун. Бид нар иргэншсэн нийгэмд амьдарч байгаа. Хамгийн чухал зүйл бол хууль. Хамгийн чухал зүйл бол шүүх шүү. Энийг бол та бүхэн мэдрүүлж, сонгон шалгаруулах шүүгчдэдээ ойлгуулж ажиллах ёстой.

Нөгөө талаар бол Ардын намын нэр хүнд унаж байна шүү. Та бүхэн харж байгаа биз. Сонгуулийн өмнө жигтэйхэн хайр зарлаад л байдаг ард түмэн дээ. Олон сонгуулийн дараа бол нөгөө иргэдээ тоохгүй байна шүү дээ. Бүлтийтэл суулгаж байгаад л, тэгээд л бараг хоол ундгүй иймэрхүү байдалтай сууж байгаад л гаргаж байна. Энэ хэлэлцүүлгийг хараад ард түмэн чинь бараг та нарын нэр хүнд 10 хувиар унасан доо.

**Г.Занданшатар:** Сандагийн Бямбацогт гишүүн. Уг нь хариулт хангалтгүй бол нэмэх ёстой байсан. Сандагийн Бямбацогт гишүүн иргэдийг яагаад, иргэдийн оролцоог хангаагүй юм уу?

**С.Бямбацогт:** Шүүхийн ерөнхий зөвлөлийн шүүгч бус 5 гишүүн болон шүүхийн сахилгын хорооны шүүгч бус 5 гишүүнийг сонгон шалгаруулах процесс бол ер нь энэ парламентын 30 жилийн түүхэнд анх удаагаа ийм урт хугацаагаар, өргөн бүрэлдэхүүнтэй, нээлттэй, ил тод иргэдийн оролцоог хангаж болж байгаа гэж үзэж байгаа.

Ер нь Их Хурлаар томилогддог албан тушаалтнуудыг та бүхэн мэдэх байх. Монгол Улсын Ерөнхий прокурор, Дээд шүүхийн шүүгч, Элчин сайд нар, Сонгуулийн ерөнхий хороо, Төрийн албаны зөвлөл гээд олон томилгоонууд Их Хурал хийдэг. Энэ томилгоонууд дээр сонгон шалгаруулах зар тавиад, иргэдийг оролцох оролцоог нь хангаж нээлттэй 21 хоногийн хугацаанд зарлаад, зарласныхаа дагуу ирсэн материалуудыг нь хянаад, шалгаад ажлын хэсэг байгуулаад, ажлын хэсгийн гишүүд маань бас илтгэгч гишүүдээр томилогдоод, нэг бүрчлэн ажиллагаа 2 сараас доошгүй хугацаанд хийгээд, дараа нь ажлын хэсэг дээр нээлттэй, бүх нэр дэвшигч нартай уулзалт, ярилцлага зохион байгуулж энэ бүх процесс ил тод явсан. Энэ нэр дэвшсэн бүх хүмүүсийн материалыг бид нар Улсын Их Хурлын албан ёсны цахим хуудас болон хэвлэл мэдээллийн хэрэгсэл, тэр байтугай би бас өөрийнхөө хувийнхаа пэйжээр хүртэл дамжуулж олон нийтэд танилцуулж байсан.

10 дугаар сарын сүүлээр санагдаж байна. Ажлын хэсэг маань хуралдаад энэ нэр дэвшигч нарыг шалгаруулсан. Байнгын хороонд танилцуулах нэр дэвшигч нарыг. Үүний дараа 14-өөс доошгүй хоногийн хугацаанд бас бид нар олон нийтэд албан ёсны Их Хурлын цахим хуудас болон бусад хэвлэл мэдээллийн хэрэгслээр дамжуулж ийм Шүүхийн ерөнхий зөвлөлийн шүүгч бус гишүүнд ийм 6 хүн нэр дэвшлээ, Их Хурал руу орох гэж байна. Үүний нээлттэй томилгооны сонсгол 11 сарын 15, 16-ны өдөр хийгдэнэ. Энд иргэдийг оролцох нь нээлттэй шүү гээд зар тавьсан. Цахим болон бусад хэлбэрээр. Үүний дагуу 21 оролцогч өөрөөр хэлэх юм бол Их Хурлын гишүүдээс гадна иргэд оролцсон. 21-ээс 7 билүү 8 хүн нь ажиглагчаар, 13 хүн нь оролцогчоор оролцсон. Ажиглагч нар бол зүгээр ажиглана. Ил тод болж байна уу, Нээлттэй болж байна уу, Ямар хүмүүс нэр дэвшүүлсэн байна, Асуултад хэр зэрэг хариулж байна, хэр зэрэг мэдлэг чадвартай хүмүүс байна? Ажлын хэсэг үнэхээр үнэн зөв, хараат бусаар шударга ажиллаж чадсан уу, үгүй юу гэдгийг бүгдийг нь ард иргэдээ өмнө нээлттэй томилгооны сонсгол хийж, Улсын Их Хурлын гишүүд 4-өөс доошгүй удаа 4 хүртэл минутаар асуулт асуух байдлаар асуулт асуусан. Оролцогч нараас асуулт асууж, хариулт тавих, мөн дээрээс нь үг хэлэх, санал бодлоо илэрхийлэх байдлаар оролцсон. Энэ бүх үйл ажиллагаа бол нээлттэй оролцъё гэж хүссэн иргэн болгоны оролцох бололцоог нь бид нар хангаж өгсөн. Оролцсон оролцогч болгоныг асуулт асуух, үг хэлэх бололцоо боломжоор хангаж өгсөн. Энэ бүх процессыг 15, 16-ны өдрийн томилгооны сонсголын процессыг бас эхнээс нь аваад дуустал нь олон нийтэд нээлттэйгээр хүргэсэн. Шууд нэвтрүүлж, шууд дамжуулж хүргэсэн. Ийм байдлаар үндсэндээ бол Монголын парламентын түүхэнд үндсэндээ томилгооны сонсгол анх удаа ийм өргөн бүрэлдэхүүнтэй, нээлттэй, ил тод хийгдсэн.

Эндээс үндсэндээ нэр дэвшиж байгаа нэр дэвшигч нарын хэн нь чадвартай хүмүүс байна, хэн нь мэдлэг боловсролтой, хэн нь ёс зүйтэй хүмүүс байна. Ажлын хэсэг хэр зэрэг ажиллаж, хэр зэрэг хараат бусаар, шударга гэдэг юм уу ажиллаж сонгон шалгаруулсан бэ гэдгийг бас бүгд процессыг бас мэдэж, мэдэрч авсан байх гэж бодож байна. За баярлалаа.

**Г.Занданшатар:** Ер нь алдаа оноо байсныг үгүйсгэхгүй. Тэгэхдээ энэ бараг парламентын түүхэндээ анх удаа томилгооны сонсголыг, нээлттэй сонсголуудыг зохион байгуулсан. Ахиц дэвшил гарсан. Гэхдээ энэ дээр сөрөг хүчин хангалтгүй ажиллаж байгаа шүү дээ. Хэрвээ иргэдийн оролцоо хангагдаагүй гэвэл энийг чинь олонх бол засаглана, цөөнх бол хяналт тавина. Парламентын ардчиллын үндсэн зарчим. Та хэд иргэний нийгмийн байгууллагуудыг дайчлаад, Хуульчдын холбоо тэр гэрч дуудах, нотлох баримт гаргуулах, Улсын Их Хурлын хяналт шалгалтын хуульд болон Томилгооны сонсголын журамд заасан бүх арга хэмжээг зохион байгуулах боломж нь нээлттэй байсан. Энийгээ ажиллахгүй байна. Энэ дээрээ анхаар. Ингээд Цэвэгдоржийн Туваан гишүүн.

**Ц.Туваан:** Монгол Улс Үндсэн хуульдаа нэмэлт, өөрчлөлт хийсэн. Тэгээд өөрчлөлтийнхөө дагаж мөрдөх хуулиуд энэ хууль дотор заасан асуудлуудаа шат дараатайгаар хэрэгжүүлээд явж байгаа гэж ойлгож байгаа. Тэгэхээр энэ дээр бол шинэ Үндсэн хуулийн хүрээнд явагдаж байгаа шинэчлэл рүү бодлогын зохион байгуулалтын шинэчлэл рүү явж байгаа асуудал учраас энэ дээр их ач холбогдол өгөх нь зүйтэй.

Тэгээд Шүүхийн ерөнхий зөвлөл гэдэг байгууллага бол бас иргэдийн дунд бол нээх тийм мэдээлэл бага байдаг. Хүн болгон ямар байгууллага вэ гэдгийг бас тэр болгон мэддэггүй. Өөрөө энэ Шүүхийн ерөнхий зөвлөл маань бол шүүхийн хувьд захиргааных нь төв байгууллага болж өгдөг. Өөрөөр хэлбэл шүүхтэй холбоотой бүхий л тэр аж ахуйн асуудал, сонгон шалгаруулалтын асуудал энэ тэр гээд асуудлуудыг шийдвэрлэдэг маш чухал байгууллага. Шүүхийн хараат бус, бие даасан, үнэнч шударга, олон түмний ард түмний итгэлийг хүлээж чадаж байгаа эсэх бол шүүхийн ерөнхий зөвлөлтэй шууд холбоотой. Тэгэхээр энийг бас манай ард түмэн нэлээн ойлгох байх гэж бодож байна.

Бие даасан байх ёстой. Тэр нь энэ Үндсэн хуулийн өөрчлөлтөд ороод томилгооны сонсгол хийгдээд Улсын Их Хурлаар томилогдож байгаагаас харахад бие даасан байдал руугаа явах хэмжээний хүмүүс томилогдож ирж байна гэж харж байна. Хараат бус. Түрүүн бас гишүүд асууж байсан. Хэн хэнтэй бараг нэг анги вэ, хамаатнууд гээд. Тэгэхээр энд нь Монголчууд манайх чинь цөөхүүлхнээ учраас бас их зовлонтой. Хамгийн хол хүнтэй л үсрээд л гурав дамжиж холбогддог гэж байгаа шүү дээ. Тэгэхээр ямар нэгэн байдлаар хараат байдалд өртчих вий гэж гишүүд зовж хэлж байгаа. Тэгэхээр энэ байдлаа бас та бүхэн маань хангах хэрэгтэй. Тэгээд эргээд та бүхэнд томилогдож очоод бас маш чухал ажил хийнэ. Монгол Улсын хэмжээнд байгаа олон шүүгч бий. Энэ шүүгчид дундаас хэн цаашдаа хуулийн дагуу хараат бусаар шүүхэд дэнслэх ажиллагаагаа шударга явуулж чадах вэ гэдгийг та бүхэн шилж сонгох ажил та бүхний үндсэн чухал үүрэг болно.

Тэгэхээр энэ ажиллагаа дээрээ л үнэхээр яаж ажиллаж чадах вэ гэдгийгээ харуулж өгөөрэй гэж бодож байна. Тэгээд түрүүнээс хойш бас хүйсийн, жендерийн холбоотой асуудлууд яригдаж байна. Тэгээд миний хувьд бол 5 эмэгтэй орж ирж байгааг дэмжиж байна. Тэгээд эмэгтэйчүүд бол авлигад бага өртдөг, шударга, ажлыг бас ийм хууль, ном, журам дүрмийнх нь дагуу явуулдаг гэсэн олон улсын ч тэр, Монголын ч тэр судалгаанууд байдаг юм байна лээ. Тэгэхээр энэ Шүүхийн ерөнхий зөвлөл маань өөрөө шүүхийн гал тогоо. Шүүх яаж ажиллах вэ, шүүхийн байр цэвэр цэмцгэр байхаас авхуулаад бүх аж ахуйн асуудлууд нь энд хамаарагддаг учраас манай энэ эмэгтэй гишүүд очиж байгаа болохоор энэ айлын нүүр царай бол бас сайн байх байх гэж ингэж итгэж байна. Тэгээд нэр дэвшиж байгаа хүмүүсийн дотор бас мундаг салбартаа танигдчихсан ажил аваад байгууллага толгойлоод явж байсан нотариатын холбоог тэргүүлж байсан манай Онончимэг гээд л хүн. Тэгээд бас дээд шүүхээр ялангуяа энэ чиглэлээр ажиллаж байсан Мөнгөнцэцэг гээд мундаг, мундаг анкеттай хүмүүс орж ирсэн байна. Би бол асуулт алга. Бүх юунуудыг харсан, томилгооны сонсгол дээр маш удаан асуулт авчихсан учраас тэндээс мэдээллүүд авчихсан. Тэгээд итгэл найдвар дааж, шинэ хуулийн бодлогын орчинд сайн ажиллахыг хүсье. Дэмжиж байгаагаа илэрхийлж байна. Баярлалаа.

**Г.Занданшатар:** Туваан гишүүн үг хэллээ. Норовын Алтанхуяг гишүүн.

**Н.Алтанхуяг:** Би бас үг хэлнэ. Ер нь түрүүн Занданшатар дарга хэлсэн. Энэ ндсэн хуулийн өөрчлөлт хийж байж бид нар энэ шүүхийг хараат бус болгох энэ чиглэл рүү алхам хийж байгаа юм. Би бол тэр Үндсэн хуульд оруулсан өөрчлөлт бол сайн өөрчлөлт болсон. Шүүхийн ерөнхий зөвлөл хэдийгээр байсан боловч яаж босгох, бүрдүүлэх асуудал нь тодорхойгүй байсан. Намайг Ерөнхий сайд байхад ч гэсэн бид жаахан буруу юм хийсэн. Шүүхээс 3, 2-ыг нь хажуунаас, ингээд 5 хүнтэй болгоод 10 хэдэн хүнтэй байсан юмыг нь жижигрүүлээд, тэр нь шийдвэр гаргахад маш их нөлөөлөлтэй болж савсан ийм байдал байсан.

Үндсэн хуульд оруулсан өөрчлөлтөөр бол юм сайжирлаа. Дээр нь бас Шүүхийн тухай хууль бас манай энэ Хууль зүйн байнгын хорооны гишүүд идэвх, санаачилга гаргаж, чардайж зөв юм босгох гэж оролдсон. Тэгэхдээ сая харж байхад жаахан өөрчилмөөр юмнууд байгаа юм байна. Яах вэ, 1 дор бүгдийг нь хийж чадахгүй байх. Би энэ Улсын Их Хуралд орсон миний номер 1 зорилго бол би шударга ёс гэдэг юмыг л тогтооход миний оролцоо, зүтгэл, чадал юу байдаг юм бүх юмаараа л би зүтгэе л гэж орж ирсэн. Би өөрөө зорилготой орж ирсэн энэ газар. Би тэр ч зорилгынхоо үндсэн дээр Хууль зүйн байнгын хороонд орсон. Тэгээд энэ шүүхийн тухай хууль бүх юманд би хошуу дүрж яваа.

Хуулиа жаахан өөрчлөх юм байна лээ. Бямбацогт даргаа хэдүүлээ ярих юм байна. Журмуудаа бас жаахан өөрчлөх юм байна лээ. Дэг дээр бас жаахан өөрчлөлт орох юм байна лээ. Ажлын хэсэг дээр би жаахан сэтгэл гонсгор л байгаад байна. Энийг яаж боловсронгуй болгодог юм бол, та бүхэн бас энд тэнд явж юм үзсэн, янз бүрийн механизм, тогтолцоо мэддэг бол санал онол хэлбэл баярлахаар байна.

Би тэгээд та 5-д хандаж 1 юм хэлмээр байна. Тэр ажлын хэсэгт бол би юу хэлээд байгаа вэ гэхээр 7 сар явж байж ганц, хоёр жижиг маргаантай асуудлыг шийдэхгүй байгаа нь л бас их тийм харамсалтай л байгаад байгаа юм даа. Шийднэ гэдэг нь ямар хуулийн шийдвэр гарга гэсэн биш, мухарлах ёстой байсан юм. Би энэ аж ахуйн шинжтэй юм ярина. Та хэд өнөөдөр хэдэн өдөр наана, цаана болж байгаад л очдог. Тэнд чинь нэг их тийм хүнд байдал байгаа даа. Шүүгчийг шилж олно гэж юм байгаа. Би ер нь танай салбарын хүн биш мөртөө хонгилын хүн учраас, хонгилоор нь орсон хүн учраас энэ шүүгчийг чинь бэлдэхээс эхлэх юм байна лээ шүү. Шүүгчийг бэлддэг тогтолцоо зөв үү, буруу юу? Би бас их сургуульд багшилж байсан хүн эргэлзэж эхэлж байгаа. Яг бакалавраас нь аваад ингэж яваад бүтэх юм уу, бүтэхгүй юм уу. Орчин үед чинь их олон төрлийн маргаан үүсдэг болсон. Эдийн засаг кибер гэмт хэрэг, маш олон төрлийн юм байна.

Тэгэхээр нь зарим хуульчдыг жаахан тэгж төрөлжүүлж бэлдэж болдоггүй л юм байх даа. Бид нарыг оюутан байхад 2 дугаар курсийн хагас хүртэл ерөнхий физик явчихаад дараа нь ингээд төрөлжүүлдэг байхгүй юу. Тэр шиг баймаар юм уу, энийг бас бодоорой ер нь биш л байгаа шүү. Өөр нэг зүйл бол хараат бус байдлыг баталгаажуулахын тулд төсвийг ярих ёстой. Энийг бас манай Байнгын хороо зүгээр байгаагүй. Бид нар хуульд өөрчлөлт оруулаад Сангийн сайдын хармаанд, Засгийн газрын хармаанд Шүүхийн ерөнхий зөвлөл, Шүүхийн төсөв байдаг биш. Хууль зүйн байнгын хорооны мэдэлд байдгаар хуульчилсан. Энэ маань хэрэгжээд явж байгаа. Та нар тэр Сангийн сайд руу гүйхээ болих хэрэгтэй. Хууль зүйн байнгын хороон дээр энэ асуудлаа ярих ёстой. Байр савны асуудлыг би Тэмүүжинг сайд байх үеэс 2012, 2013 оноос бол ярьсан. Энийг ингэдэг юм. Шүүгчийн байр яриад байна гээд. Тийм биш шүүгчийн ажлын өрөө яриагүй, иргэд үйлчлүүлдэг үйлчилгээний байгууллага учраас тэр үйлчилгээний байгууллагын зураг, барилгын зураг нь бол зөв байх ёстой. Тэр бид нарын үед хүртэл гарсан шүү дээ. Тэр сэжигтэн байна. Тахарын алба гээд бүх юмаа тооцсон ийм байшин байх ёстой гээд байна шүү дээ. Энэ яармагт нэг байшин барих гэж эхлээд суурийг нь тавиад хаячихсан юм. Сүүлд сонсоход тэр маань орон сууцны байшингууд руу шилжиж байгаа сурагтай байна лээ. Энэ дээр анхаарал тавиарай.

**Г.Занданшатар:** Хариулт хангалтгүй л бол тодруулна гэсэн зарчмаар явж байгаа. Түрүүн харин зөрчигдчихлөө. Хэн хариулах билээ. Эхлээд нэр дэвшигч нар хариулъя. Шүүгчийг шилж олох гэдэг зарчмыг ер нь юу гэж ойлгож байгаа юм бэ гэдгийг хариулна. Одоо Дашпунцагийн Эрдэнэчимэг. 85.

**Д.Эрдэнэчимэг:** Алтанхуяг гишүүнийг би санал хэлж байна гэж ойлгосон. Тэгэхдээ асуулт нь хэрвээ шүүгчийг шилж олох, бэлтгэх асуудлын талаар асуусан. Би 1999 оноос эхлээд Отгонтэнгэр Их сургуульд багшилж байгаа. Яг хуульчдыг бэлтгэх гал тогоонд нь ажиллаж байгаад ирсэн хүн байгаа. Тэгээд миний хувьд бол яг бодогдож байгаа зүйл бол шүүгчийг ер нь бид нар бакалаврын түвшинд бэлдэхээс нь анхаарах ёстой юм байна. Сайн бэлтгэгдэж гарсан хуульч дотроос хамгийн сайныг нь бид шилж сонгоод шүүгчээр ажиллуулах ёстой юм байна гэдэг дээр бол 100 хувь санал нэгтэй байгаа. Тэгэхээр бакалаврын сургалтад өөрчлөлт оруулахын тулд Шүүхийн ерөнхий зөвлөл сургуулиудад зөвлөгөө өгч ажиллах юм бол их зүйтэй юм байна гэж харж байгаа.

Хоёрдугаарт нь бас оюутнууд шүүхүүд дээр их дадлага хийдэг юм. Тэгээд шүүх дээр дадлага хийж байгаа оюутнуудыг бас шүүгч нар маань ирээдүйн шүүхийн захиргааны ажилтнууд буюу шүүгч болох магадлалтай гэдэг утгаар нь бас дадлагыг их чанартай сайн хийлгэдэг тийм механизм бүрдэх юм бол бас бид ирээдүйн хүний нөөцийг шүүхийн салбарт бас бэлдэх боломжтой байна гэж бол харж байгаа. Баярлалаа.

**Г.Занданшатар:** 100 хувь санал 1 байна гэж энэ чинь олон улсад байдаг ийм зарчим байдаг шүү дээ. Шилж олох гэсэн selection гэж. Дараагийнх нь Навагчамбын Баасанжав. 80.

**Н.Баасанжав:** Баярлалаа. Тэгэхээр шүүгчийг шилж сонгох бол шилж олно гэж байгаа юм. Тэгэхээр ганцхан өргөдөл өгсөн иргэдээс, хуульчдаас шүүгчийг биш давж заалдах шатны шүүх, хяналтын шатны шүүгчид сайн хуульчдаа тэр дотор ажиллаж байгаа шүүгчдээс өөрсдөө бас судалж, тэр шүүгчдэд санал тавьж, шилж олох ажиллагааг бас хийхэд анхаарах ёстой байдаг. Тэгэхээр тэр хууль зүйн сургуульд сурч байгаа оюутан байх цагаа сургалтын программд нь ер нь анхаарна гэдэг өөрөө зөв. Олон улсын бас туршлагууд байдаг. Ер нь шүүгчээр ирээдүйд болох гэж байгаа хүн бол сургууль төгссөн, тэр төгссөн оноо бол өөрөө өндөр байх ёстой. Тухайлбал Германд тэгдэг. 1.7-оос дээш төгссөн дүнтэй байж цаашаа явдаг. Тэгэхээр манай энэ их сургууль төгсөөд байгаа дүн, хуульчийн мэргэжлийн лиценз авахдаа аваад байгаа оноо зэрэг өөрөө хойшид бас ач холбогдолтой байх ёстой. Тэр оноогоо дэвшүүлэх, дээшлүүлэх боломжуудыг 1 удаа олгодог юм байна лээ. Тэгэхээр энийг яагаад хэрэгжүүлж бас болохгүй гэж. Тэгэхдээ энэ чинь урт хугацаанд бодлогынхоо бид нар төлөвлөгөөнд оруулаад, дээр нь бол хуульч бол тусгай зөвшөөрөлтэй мэргэжил. Тэгэхээр 2 жилийн мэргэжлийн дадлага гэсэн хугацаа бол одоо ямар ч программгүй явж байгаа. Тэгэхээр 2 жилийн мэргэжлийн тэр дадлага хийх хугацааг программтай болгох. Тэр программын тодорхой хэсэг нь шүүх дээр ажилладаг байх. Эргээд өөрийгөө бас таних хэрэгтэй. Би шүүгч болох хүн үү, үгүй юу хуульч маань. Илүү би өмгөөлөгч талын хууль зүйн зөвлөгөө талын хүн үү гэдэг. Тэгэхээр энэ мэргэжлийн дадлагыг ашиглах хэрэгтэй.

Сонгон шалгаруулалтын хувьд бол уг нь бусад оронд өндөр хөгжилтэй оронд мэдлэг, мэргэжил, мэдлэгийг нь бол шалгах тийм тодорхой шаардлага бага байдаг. Манайд бид нар бол яах вэ? Хөгжиж буй, шилжилтийн бас хэвээрээ орны хувьд бол бид нар мэдлэгийг нь бас дахин шалгаад байна л даа. Тэгэхдээ хувь хүнийг таних тэр шалгуур дээр бас онцгой анхаарах ёстой юм байна лээ. Ганбат гишүүний хэлж байсан тэр хүний эрхийн мэдрэмжтэй байгаа байдлыг бид бас тэр хүнийг таних хэсэг дээр ер нь тэр нь өөрт нь сууж буй зан төлөв болж уу гэдэг талаас нь ёс зүйтэй болж уу гэдэг талыг нь бол асуугаад та ёс зүйтэй юу гэхээс гадна тодорхой тийм тохиолдлуудад ороход өөрөө тэр хүн ёс зүйтэй, хүний эрхийн мэдрэмжтэй хандаж байна уу гэдгийг бол бас таньж олдог тэр аргуудыг орчин үеийн аргуудыг бид нар бас ашиглах ёстой, тийм болох хэрэгтэй. Тэгэхээр бид нар чанарт анхаарах ёстой гэсэн үг. Хуульчдын маань тоо бол ер нь хангалттай бэлтгэгдсэн. Статистикаар бол эрх зүйчид маань хамгийн илүүдэлтэй төгсөлт төгсөгчдийн юунд ороод ирсэн гэхээр бид нар чанарт ер нь анхаарах шаардлагатай болсон гэж ойлгож байгаа. Баярлалаа.

**Г.Занданшатар:** Ренчиндоржийн Онончимэг. 87.

**Р.Онончимэг:**  Алтанхуяг гишүүний асуултад хариулъя. Ер нь бол шүүгч хүнийг сонгон шалгаруулахад тухайн хүний зан чанар, зан төлөв бол маш чухал гэж би хардаг. Өчигдөр Байнгын хорооны хурал дээр Мөнх-Оргил гишүүн бас санал хэлж байсан. Тэгээд энэ бол яг суурь шүүгчийн хамгийн эрхэм зан чанар байх ёстой. Тэгээд хүний ер нь тархи судлал, сэтгэл зүйн шинжлэх ухаанаар энийг бас маш олон янзаар тогтоодог болсон байна. Тэгээд тухайн хүний хөгжлийн маань түвшин юманд хандаж байгаа хандлага, юмыг хүлээж авч байгаа байдал гээд хүн, хүний тархи өөрөөр ажиллаж байдаг. Зарим нь дээшээ инновац, шинэ санаа, шийдэл тал руугаа хараад явж байдаг бол зарим нь харилцаа нээлттэй, ил тод байлгах тал руу тархи нь анхаарч явж байдаг. Зарим нь бол үйлчилгээ тал руугаа аягүй сайн анхаараад явж байдаг бол зарим нь яг ажил хэрэгч төвтэй анализ хийж, юмыг шинжилж судалж, шүүмжлэх байдлаар юмаа гаргаж ирж байдаг ийм зан чанартай хүмүүс байж байдаг.

Тэгэхээр ер нь тогтсон салбарт илүү тийм чанартай шүүгч гаргахын тулд энэ зан чанаруудыг нь илүү түлхүү анхаарч байгаад сонгон шалгаруулбал илүү зохимжтой юм болов уу гэж би бас ийм саналтай байгаа. Баярлалаа.

**Г.Занданшатар:** Одоо Наранчулууны Отгончимэг. 81.

**Н.Отгончимэг:** Алтанхуяг гишүүний асуултад хариулъя. Гишүүн маань үндсэндээ 2 чиглэлээр санаагаа хэлэв үү гэж бодлоо.

Нэгдүгээрт ер нь шүүгчийн энэ бэлтгэлтэй холбоотой.

Хоёрдугаарт шилж олох асуудалтай холбоотой.

Нэгийн хувьд хэлэхэд бол энэ дан ганц шүүхийн хуулиар шийдэх бас асуудал биш гэж би ойлгодог. Юуны өмнө Их Хурал дээр бол Боловсролын багц хууль явж байгаа. Тэр дотор бол дээд боловсролын тухай хууль явж байгаа гэж би ойлгож байгаа. Түүнчлэн хэлэлцүүлгийн шатанд байгаа хуульчийн эрх зүйн байдлын тухай хуулийн шинэчилсэн найруулга байж байгаа. Тэгэхээр энэ шүүгчийг бэлтгэх, шүүхийн захиргааны ажилтныг бэлтгэхэд бакалаврын түвшинд болон түүний дараах түвшинд яаж бэлтгэвэл зохих ямар тогтолцоотой байх юм бэ гэдгийг бол дан ганц шүүхийн хуулиар биш энэ хуулиудад бол хамруулж шийдэх боломж бий.

Хоёрдугаарт бол юу бодож байна вэ? гэхээр энэ шүүгчийн бэлтгэл бол зайлшгүй хэрэгтэй юм байна лээ. Сонгон шалгаруулалт зарлалаа хүссэн нь чөлөөтэй орж ирээрэй гэж бид нар ийм зарчим барих юм уу, эсвэл тийм хүсэж байгаа хүмүүсийг урьдчилсан байдлаар бэлтгэдэг тодорхой хэмжээний кредит багц цагтай сургалтад хамруулаад явах явах юм уу гэдгийг бол бас би цаашид шийдэх ёстой гэж үзэж байгаа. Түүнчлэн шилж олох асуудлаар 2 чиглэл яваад байгаа юм. Гэхдээ манай хуульд бол нэгийг нь хийчихсэн байж байгаа. Шилж олно гэдэг бол ерөөсөө хамгийн шилдгийг нь л шилж олно гэсэн үг. Тэр мэдлэг, ур чадвар, ёс зүй, зан төлөв бүгдийг нь шаардлага хангасан хамгийн шилдэг хуульчийг л энэ хуульч дундаас олно гэсэн үг л дээ. Тэгээд энийг бол өөрсдөө тодорхой судалчхаад санал дэвшүүлдэг нэг боломж бий. эхдээ манай Монголын энэ шүүхийн тухай хуулиар болзөвхөн нээлттэй сонгон шалгаруулалт зарлаад хүсэж байгаа хүмүүсийг нь бүртгэж авах байдлаар шалгаруулалт явуулахаар бол заасан байж байгаа.

Тэгээд энэ дотор бол анхаарал татаж байгаа зүйл юу вэ? гэхээр үндсэндээ мэдлэг чадварыг нь яаж шалгах вэ, ямар арга хэрэглэх вэ гэдгийг нь бол хуульд нэлээн нарийн заачихсан байна лээ. Өмнө нь бол энэ журмаар зохицуулагдаж байсан харилцаа. Тэгээд энэ зарчим, арга хэлбэр дээр нь үндэслээд ерөнхий зөвлөл шалгалтын нарийвчилсан үнэлгээний журам батлахаар заасан байж байгаа. Тэгээд энэ дээр л юу гэдэг юм гадаад орны тэр туршлага, сүүлийн үеийн шинжлэх ухааны ямар ололт байна тэрийг лбид нар харгалзах ёстой байгаа. Тэгээд шилж олох дээр хамгийн их анхаарал татдаг, шударга ёс шаарддаг, тэр хэсэг нь юу гэхээр хүний энэ хуульчийн зан төлөв, хандлага темпераментыг ер нь яаж судлах юм бэ, яаж үнэлэх юм бэ, ямар аргаар энийг нь мэдэж таних юм бэ гээд. Энэ дээр бол журам дээр бас нэлээн сайн шилдэг аргуудыг оруулж тусгаад шийдэх боломжтой л гэж харж байгаа. Баярлалаа.

**Г.Занданшатар:**  Нямсүрэнгийн Мөнгөнцэцэг. 84.

**Н.Мөнгөнцэцэг:** Шүүгчийг шилж олохтой холбоотой харилцааг бол шүүхийн тухай хуулийн 32-35 дугаар зүйлд бүх процесс ажиллагааг бол хуульчилчихсан байгаа. Үүнээс гадна Шүүхийн ерөнхий зөвлөл өөрөө 72.1.5-д заасантай холбоотой шүүгчид тавих болзол шаардлагыг үнэлэх, сонгон шалгаруулах журам боловсруулж батлах, хэрэгжилтийг зохион байгуулах ёстой. Тэгэхээр миний хувьд бол шүүгчийг сонгон шалгаруулахдаа юуг анхаарах вэ гэхээр мэргэжил, мэдлэг, ур чадварыг бол дүгнэчихнэ. Түүнээс гадна хамгийн гол юм шүүхийн нэр хүндийг унагаж байгаа нэг гол асуудал бол шүүгчийн өөрийнх нь ёс зүй байгаа.

Тэгэхээр шүүгчид нэр дэвшиж байгаа буюу шүүгчийг шилж сонгохдоо хамгийн нэгдүгээрт тэр хүний төлөвшил, зан төлөв, ёс зүй, зан төлөвийг нь бол анхаарч тэрэн дээр гол анхаарна. Тэгээд үүнийг анхаарахын тулд яг юуг харах вэ гэхээр нэг номерт бол намтарчилсан намтрын судалгаа байх хэрэгтэй. Тэгээд хамт ажиллаж байсан болон сурч байсан найз нөхөд, тэр хүмүүсээс бол ярилцлага хийх, тэр хүний талаар сайн тодруулж байж тэр хүнийг сонгон шалгаруулна гэж бодож байна. Баярлалаа.

**Г.Занданшатар:** Норовын Алтанхуяг гишүүн 1 минут.

**Н.Алтанхуяг:** Баярлалаа. Тэгээд шинэлэг жаахан дайчин давшингуй ажиллаарай. Та хэд маань. Манай Монголд хаа ч газар нэг баахан сүр болчхоод л, тэгээд л очоод л унтчих вий дээ. Би та нарыг энэ олон түмний өмнө хэдэн өдөр юу болж байна? Тийм ээ, тэгэхээр энийг итгэл даагаад жаахан шинэ, шинэлэг юм хийгээрэй. Би бас энэ салбарын хүн учраас мэдэхгүй байгаа гэж хэлж байна шүү дээ. Тэр бакалавраас чинь л эхлэх ёстой. Бакалавраар дуусах юм уу? Би олон төрлийн мэргэжил байна гээд хэлээд байна шүү дээ. Тэгээд зүгээр нэг хуулийн бакалавр гэж очоод юм шийдэхгүй юм шиг санагдаад байгаа юм. Хамгийн наад захыг бид нар анги гэж бий болгоод л, тэгээд л нэг фракц бий болгоод л, тэдний төгсөлт эдний төгсөлт гээд л нэг юм болдог юм. Энэ барууныхан шийдчихдэг юм байна лээ шүү дээ. 10 жилийн хүүхдүүдээ анги дэвших тусам нь холиод, хутгаад наана цаана болгоод л фракц үүсгэхгүй байхаар. Та нарыг би шинэлэг бай гэдэг чинь ийм жижиг деталиас эхлээд хэлж байгаа юм. Баасанжав чинь 00 ярьж байгаад загнуулж байлаа. Тэр зөв шүү дээ…/минут дуусав/

**Г.Занданшатар:** Алтанхуяг гишүүн үг хэллээ. Яг Шүүхийн ерөнхий зөвлөлийн үндсэн чиг үүрэг нь шүүгчийг хуульчдаас шилж олох, эрх ашгийг нь хамгаалах гэж Үндсэн хуульд заасан. Сонгон шалгаруулах гэж заагаагүй юм шүү. Хамгийн шилдэг хуульч нар нь шилж олоод шүүгч байх ёстой гэсэн агуулгатай олон улсад байдаг энэ шүүгчийн selection шилж олох гэдэг бол мэдлэг чадвар, ёс зүй, хүн ёс бүх талаараа шилдэгийг судалж олоод, шилж сонгоод, шүүгчээр ажиллуулах шүүгч дотроосоо бас тэрнийг нь шилж олоод шат шатанд нь нэр дэвшүүлэх ийм нарийн ажлыг хийнэ гэж Шүүхийн ерөнхий зөвлөлийг Үндсэн хуульчилсан Үндсэн хуулийн байгууллага болгож тодотгосон. Тэгээд та нар томилогдох гэж байгаа юм. Тэгээд энэ ажлыг шилж сонгох аргачлал гэж тусда, бүр аргачлал бий. Тэрнийг судлаагүй, мэдээгүйгээр Шүүхийн ерөнхий зөвлөлийн гишүүн болно гэж байхгүй шүү. Ер нь их, дээд сургуулиас авхуулаад нэр хүндтэй эрдэмтэн профессоруудаас шилдэг тодорхойлолтыг нь авхуулахаас авхуулаад нарийн тийм критертэй шалгууртай процесс байдаг. Энийг энд тэндээс нь алдаг оног заавал ёс зүй, зан чанар ч гэдэг юм уу, аль нэгийг нь нэгдүгээрт тавих ч боломжгүй. Мэдлэг чадвар, ёс зүй, тэгээд энийгээ бол их сайн судлах, тэгээд энэ чинь бас сургалт, судалгаатай холбогдоно. Шүүхийн сургалт, судалгааны төвтэйгөө холбогдон. Судалгааны ажлууд хийгдэнэ. Энийг хэрвээ сонгогдож томилогддог юм бол та бүхэн бол бас их стандартчилж журамлах хамгийн эхний ажил болох байх.

Одоо Ням-Осорын Учрал гишүүн.

**Н.Учрал:**  Байнгын хороон дээр бас саналаа хэлсэн юм. Тэгэхээр энэ шүүх эрх мэдлийн хараат бус байх зарчмыг хэрэгжүүлэхийн тулд энэ шүүгч нарын ёс зүйн болоод мэдлэг, туршлагын чадвар бол маш их чухал. Тийм учраас Шүүхийн ерөнхий зөвлөлд сонгогдож байгаа гишүүд энэ олон улсын гэрээ конвенц Банглорын зарчим ч гэж ярьдаг. Үүнийхээ дагуу ёс зүйн чанарыг бодитоор үнэлэх шинэ арга механизмыг бас хэрэгжүүлж эхлэх ёстой. Ер нь ёс зүйн чанарыг бодитоор үнэлэх арга механизм гэж дэлхий дахинд өөрчлөгдөж байна шүү дээ. Тийм учраас би өмнө нь бас хэлж байсан. Гүйцэтгэлийг үнэлэхэд хүртэл хувийн байгууллага, аж ахуйн нэгжүүд хүртэл өөрөөр нь үнэлгээ хийгээд, дээд албан тушаалд нь давхар үнэлүүлдэг болсонтой адилхан ёс зүйн өөрийнх нь чанарыг бол өөрөөр нь үнэлүүлэх шинэ арга хэрэгслүүдийг бол бий болгох ёстой юм байгаа юм.

Өнгөрсөн энэ парламентын үе дэх би бас ажлын хэсэгт нь орсон. Энэ эрүүгийн хууль, процессын хуулийн бол хамгийн бас их эмзэглүүштэй, их эргэж харах ёстой зүйл бол энэ. Хорих ялыг ч гэсэн энэ интервалыг нь аягүй хол тавьсан. Тэгээд энэ Их Хурал дээр шүүхээс прокурор руу хэрэг буцаахгүй гэсэн хууль явж байгаа юм. Энэний чинь цаана шүүгч нараас илүү шударга байхыг шаардаад байгаа байхгүй юу. 5-10 жил гээд заачихсан хүнд 6 жилийн 7 жилийн хорих ял оногдуулна гэдэг чинь шүүгч дотоод итгэл үнэмшлээрээ хүрч ирсэн тэр нотлох баримтаа үнэлээд шууд өгнө гэж байна шүү дээ.

Тэгээд үүний чинь цаана бас томоохон асуудал байгаа. Дээрээс нь бол нөгөө мэдэхгүй зүйлээрээ шийдвэр гаргана гэдэг чинь аягүй хэцүү байхгүй юу. Тэр Шүүхийн ерөнхий зөвлөлд нэр дэвшиж байгаа нэр дэвшигч нараас би асуумаар байгаа юм. Та бүхэн ямар салбарт ажиллаж байсан буюу одоо ер нь эрүү, иргэн, захиргааны чиглэлээр мэргэшсэн байдлаараа Шүүхийн ерөнхий зөвлөлд сонгогдож байгаа гишүүд чинь чиглэл, чиглэлийн аль аль чиглэлийг дагнаж явж чадах юм бэ? Жишээ нь, аж үйлдвэрийн 4 дүгээр хувьсгалын үед шинэ тутам харилцаанууд бий болж байна. Өнөөдөр гэхэд бид нар Виртуал хөрөнгийн үйлчилгээ үзүүлэгчийн хуулийг хэлэлцэж байхад зах зээлийн манипуляц хийх зах зээлийн маркет мекер хийх гэдэг чинь тусдаа зүйл ангиар зүйлчлэгдээд. Эрүүгийн хуулиар дагаад өөрчлөлт орж байгаа. Мэдээллийн аюулгүй байдлын хууль батлагдахаар мэдээллийн аюулгүй байдлын эсрэг гэмт хэрэг, мэдээлэл дамжуулах, түгээх, хувь хүний мэдээлэл хамгаалах хуулиар мэдээг дамжуулна гэж юуг ойлгох юм бэ гэхээр ингээд сонгох санкцтайгаар эрүүгийн хуулиар хариуцлага тооцох гэж байгаа шүү дээ шүүхээр. Тэгэхээр энийг мэдэхгүйгээсээ болоод энд асуудал үүсэх вий дээ. Жишээ нь манипуляц чинь нэг өөр, мекер хийх чинь нэг өөр ч гэдэг юм уу. Тэгэхээр үнэхээр ийм шинэ тутам харилцаанууд бий болоод байгаа дээр энэ нэр дэвшигч нарын хувьд бол бүгдээрээ салбартаа ажилласан туршлагатай ийм хүмүүс үгүйсгэх арга байхгүй. Судалгаа шинжилгээ хийсэн. Гэхдээ энэ хүмүүс дотор чинь дандаа иргэний эрх зүйн харилцаагаар мэргэшсэн хүмүүс нь давамгайлаад байгаа юм уу. Жишээ нь өнөөдөр эдийн засгийн гэмт хэрэгтэй тэмцэх асуудлаар хэн нь ямар мэргэжилтэй байгаа юм, иргэний эрх зүй, гэрээний эрх зүйгээр мэргэшсэн хүмүүс хэд байгаа юм. Цаг үетэйгээ нийцэх шаардлага үүсэж байдаг. Нэг ёсондоо шүүхийн ерөнхий зөвлөийн гишүүд чинь шинэ тутам үүсээд байгаа эдийн засгийн олон харилцааг зохицуулах шаардлага үүсэж байгаа. Та нараар дамжуулж шүүгч нар ч гэсэн өөрсдөө чиглэл чиглэлээрээ мэргэших ийм шаардлага үүсээд байгаа шүү дээ. Тэгэхээр та бүхэн маань ер нь ерөнхий зөвлөлийн гишүүнээр сонгогдвол шүүгч нарыгаа дотоод итгэл үнэмшлээрээ тэр selection хийхдээ ямар, ямар чиглэлээр илүү их харах юм бэ, аль чиглэлээр илүү дагнаж ажиллах юм бэ гэдэг. Тэрнээс биш бүгдийг мэддэг цэцэн мэргэн хүмүүс гэж байхгүй шүү дээ.

**Г.Занданшатар:** Наранчулууны Отгончимэг. 81.

**Н.Отгончимэг:** Учрал гишүүний асуултад хариулъя. Би эрх зүйч мэргэжлээр 22 жил ажилласан. Үүнээсээ 7 жил нь иргэний эрх зүйн салбараар, үлдсэн 15 жил нь захиргааны эрх зүйн салбараар бол ажилласан. Яг таны тавьсан асуулт бол бас миний санаа зовж байсан асуудал мөн. Тухайлбал би эрүүгийн эрх зүйн чиглэлээр төдийлөн бол яг нөгөө 2 салбартайгаа адилхан бол ажиллаагүй. Тэгээд боломж ямар байна, хаана эрх зүйн зохицуулалт байна гээд бол би бас энэ шүүхийн хуулиас бас өөрөө хайж үзсэн. Тэгээд бол шүүхийн тухай хуулийн 34.11 дээр ийм заалт байна лээ. Ерөнхий зөвлөл шүүгчид нэр дэвшигчээс шалгалт авахдаа зохих журмын дагуу хөндлөнгийн хараат бус шинжээчийг оролцуулж болно” гэсэн байна лээ. Энэ бол бас таны, миний бас санаа зовж байгаа энэ асуудлыг шийдсэн нэг зохицуулалт юм болов уу гэж би бол харж байгаа. Ер нь бол эрх зүйч бид нар тухайн чиглэлээр хэдийгээр он удаан жил ажилласан ч гэсэн зарим бүр нарийн, шинэлэг, эрх зүйн ойлголтууд үнэхээр цаг тутам гарч ирж байдаг. Тэр цаг дор бол бид нар тэр сэдвээр бол бас нарийн мэргэшээгүй л байдаг. Тэгэхээр энэ мэт үзэгдэл, асуудлууд гарч ирэхэд шалгалт дээр ийм зүйлийг сорьж асуух шаардлага гарах үед бол бид нар ийм шинжээч нарыг оролцуулах бас боломж хуулиар байгаа юм байна лээ. Баярлалаа.

**Г.Занданшатар:** Дашпунцагийн Эрдэнэчимэг.

**Д.Эрдэнэчимэг:** Учрал гишүүний асуултад хариулъя. Эрдэнэчимэг байна. Отгончимэг нэр дэвшигчийн хэлсэнтэй бол санал 1 байна. Хэрвээ бидний мэргэшээгүй чиглэлээр асуудал боловсруулах, шүүгчийг шилж сонгох асуудал дээр энэтэй холбоотой асуудал тулгарвал бид шүүхийн тухай хуулийнхаа зохицуулалтын дагуу тухайн салбараар мэргэшсэн шинжээчийг бол ажиллуулаад явах бол бүрэн боломжтой. Хөндлөнгийн. Миний мэргэшсэн чиглэлийн хувьд бол би хувийн эрх зүйгээр мэргэшсэн. Энэ дотроо хөдөлмөрийн эрх зүй, оюуны өмчийн эрх зүйг бол 1999 оноос хойш судалж, заасан байгаа. Дээрээс нь явц дундаа Хөдлөх эд хөрөнгө болон эдийн бус хөрөнгийн барьцааны тухай хууль, Төлбөрийн чадваргүйдлийн тухай хууль, Газрын тухай хууль гээд бусад хувийн эрх зүйн чиглэлийн хуулиуд дээр ажиллаж байсан учраас энэ чиглэлээрээ мэргэшиж ажиллах боломжтой гэж харж байна. Эрүүгийн эрх зүйн чиглэлээр мэргэшээгүй. Баярлалаа.

**Г.Занданшатар:** Навагчамбын Баасанжав. 80.

**Н.Баасанжав:** Асуултад хариулъя. Би өөрөө 1997 онд Монгол Улсын Их сургуулийг төгсөхдөө Олон улсын худалдаа, иргэний эрх зүйн чиглэлээрээ илүү дагнан тэр чиглэлээрээ судалдаг, бичдэг байсан. Мөн Холбооны Бүгд Найрамдах Герман Улсад магистрын зэрэг хамгаалахдаа дэлхийн худалдааны байгууллагаар маргаан шийдвэрлэх механизмыг судалж, тэр асуудлыг олон улсын хэм хэмжээг бас судалсан юм. Тэгэхээр ажиллаж байсны хувьд бол би бизнесийн эрх зүй, гэрээний эрх зүйн чиглэлд бас ажилласан. Практик хуульч байгаа. Мөн 2008 оноос хөдөлмөрийн эрх зүйгээр дагнан ажилладаг. Мөн 2013 оноос Монголын хуульчдын холбоо байгуулагдах цагаас нь ёс зүйн дүрэм буюу хуульчийн мэргэжлийн үйл ажиллагаанд баримтлах дүрмийн төслийг боловсруулах, холбогдох ёс зүйн хорооны гишүүнээр, одоо би даргаар нь ажилладаг. Тэгэхээр энэ хуульч, хувь хүний хувьд ёс суртахуун, хуульчийн хувьд бол мэргэжлийн ёс зүй гэдэг зүйл өөрөө бас бараг бие даасан шинжлэх ухаан шахуу болсон. Энэ зүйл дээр ямар зохицуулалтууд хэм хэмжээ байх вэ, ямар зүйл нь мэргэжлийн алдаа, ямар зүйл нь ёс зүйн алдаа, түүнийг зарим тохиолдолд бас салгаж болохгүй тийм хүндрэлтэй тохиолдлуудыг ойлгодог, энэ талын сургалтыг илүү интерактив байдлаар хийх нь үр дүнтэй байдаг гэдэг зүйлийг бас тодорхой хэмжээнд бас 7, 8 жилийн хугацаанд бол бас ойлгож мэдээд байгаа. Тэгэхээр хувь хүний хувьд бол ер нь эдгээр салбаруудаар эрх зүйгээр ажилласан тийм туршлагатай практик хуульч. Өмгөөлөгчөөр ажилласан. Тэгэхээр өмгөөлөгчөөр ажиллах хугацаанд хэдийгээр энэ саяын нэрлэсэн татварын эрх зүй бас байгаа юм байна. Эдгээр чиглэлүүд дээр ажилласан ч гэсэн зарим тохиолдолд хөдөлмөрийн аюулгүй байдлын эсвэл албан тушаалтнаас, тэр ажилтнаас, албан тушаалтнаас эд хөрөнгийн хохирол, эрх мэдлээ хэтрүүлсэн гээд түүн дээр бас эрүүгийн хэрэг болгох асуудлаар ч гэсэн тодорхой бага хугацаанд ч гэсэн бас шүүхээр явах тийм туршлага хуримтлуулсан байдаг. Шүүхийн ерөнхий зөвлөлийн гишүүн болоод шүүгчийг шилж сонгоход бол ёс зүйн чиглэлээр мэргэжлийн ёс зүй гэдэг зүйлийг тодорхой хугацаанд танд мэдсэн нь бас энэ хуульд заасан арга хэрэгслээр тэр тухайн хуульчийг шүүгч болох кандидатыг ёс зүйтэй, төлөвшилтэй, шаардлага хангасан эсэхийг олж мэдэхэд туслах болов уу гэж бодож байгаа. Салбар эрх зүйн хувьд бол бид олон талт арга хэрэгслийг ашиглах боломж байгаатай бусад нэр дэвшигчийн хэлсэн саналтай адилхан саналтай байгаа.

**Г.Занданшатар:** Рэнчиндоржийн Онончимэг. 85.

**Р.Онончимэг:** Учрал гишүүний асуултад хариулъя. Миний зүгээс бол иргэний эрх зүй. Миний докторын судалгааны сэдэв маань өв залгамжлалын ийм сэдэвтэй судалгааны ажил хийж байна. Ер нь бол хуульч мэргэжлээс гадна би бизнесийн удирдлагын менежер гэдэг мэргэжилтэй. Энэ чиглэлээр бол би өөрийгөө бас сонирхож нэлээн их түлхүү хөгжүүлж ирсэн. Сүүлийн 3 жил бол Лондонгийн дасгалжуулалтын академийн партнер Монгол монголын дасгалжуулалтын академи гэдэгтээ өөрийгөө бас нэлээн их суралцаж, бас давхар тэнд сайн дураараа менторын эрхтэй болсон явж байгаа. Ер нь бол аж үйлдвэрийн 4 дүгээр хувьсгал, ковид цар тахал бол бид нарт маш олон өөрчлөлтүүдийг, маш олон шинэчлэлтүүдийг өгөхийг шаардаж байна. Энэ олон нийгмийн харилцааг шүүгч маань ойлгож шийдэж чадах уу гэдэг асуудал дээр бол үнэхээр би энэ дээр зайлшгүй сургалтууд хэрэгтэй гэж харж байгаа. Шүүхийн ерөнхий зөвлөл бол Улсын дээд шүүхтэй хүрээлэнтэй хамтраад сургалтын ажлуудыг зохион байгуулах ийм чиг үүрэгтэй байгаа. Тэгэхээр ер нь захиргааны байгууллага учраас энэ чиглэлийн сургалтуудыг чөлөөтэй, зөвхөн хуулийн мэргэжил гэлгүйгээр маш олон талын бүх л асуудлыг шийдэж байгаа учраас сургалтуудыг хамгийн сайн байх боломжтой сургалтууд дээр хөрөнгө хаяж байж энэ чиглэлийн сургалтуудыг авч байж хамгийн оновчтой шийдлүүдийг гаргах тал дээр үнэхээр анхаарах ёстой гэж би харж байгаа. Монгол Улсын Засгийн газар бас гадаадын хөрөнгө оруулалтыг татах, итгэлийг бий болгох гэдэг асуудал дээр бол маш олон зүйлүүд дээр анхаарал хандуулж явж байна.

Тэгэхээр энэ тал дээр бол шүүхийн байгууллага итгэлтэй, ил тод, нээлттэй байдал нь өөрөө хөрөнгө оруулалтыг татах бас нэг чухал алхам гэж би харж байгаа. Тэгээд энэ чиглэлийн ажлуудыг Улсын дээд шүүхтэйгээ, хүрээлэнтэй хамтарч зохион байгуулах боломжтой гэж харж байгаа. Баярлалаа.

**Г.Занданшатар:**  Нямсүрэнгийн Мөнгөнцэцэг. 84.

**Н.Мөнгөнцэцэг:** Би нэг өмнө ярьсан нэр дэвшигчтэйгээ санал нэг байна. Тэгээд зөвхөн өөрийн тухай ярихад би хуульч мэргэжлээрээ 18 дахь жилдээ ажиллаж байна. 2003-2008 онд өмгөөллийн үйл ажиллагаа эрхэлж байсан. Энэ үедээ бол эрүүгийн иргэний чиглэлээр бол хууль зүйн зөвлөгөө, хууль зүйн туслалцаа бол үзүүлж байсан. 200 оноос Улсын дээд шүүхийн судалгааны төвд иргэний хэрэг хянан шийдвэрлэх судалгаа хариуцсан шинжээчээр ажилд орсон. 2008-аас одоог хүртэл шүүхийн судалгааны төв, шүүхийн практик судлалын хэлтэст шинжээч, эрх зүйн онол арга зүй хариуцсан референт, практик судлалын хэлтсийн даргаар ажиллаж байна. Мөн 2013-2015 онд Улаанбаатар олон улсын их сургуульд орон тооны бус багшаар ажиллаж байсан. Энэ үедээ бол иргэний эрх зүй, гэрээний эрх зүйн чиглэлээр багшилж байсан. Миний хувьд бол иргэний эрх зүйн чиглэлээрээ шүүгчийг сонгон шалгаруулахад анхаарна. Тэр чиглэлдээ илүү мэргэшсэн байна гэдгээ хэлж байна. Баярлалаа.

**Г.Занданшатар:**  Ням-Осорын Учрал гишүүн тодруулъя. 1 минут.

**Н.Учрал:** Нэр дэвшигч нарт баярлалаа. Тэгээд бүгдээрээ л хувийн эрх зүйн чиглэлээр бизнесийн эрх зүй, олон улсын гэрээний зүйгээр мэргэшсэн хүмүүс байна гэж би ойлгож байна. Тэгэхээр ажлын хэсгээс асууя. Энэ ер нь мэргэшсэн байдлыг яаж харсан юм бэ? Шүүхийн ерөнхий зөвлөлийн гишүүд ч зөвхөн иргэний эрх зүйн маргааныг хянан шийдвэрлэдэг шүүгч нарыг сонгох ажлыг зохион байгуулах хүмүүс биш шүү дээ. Тэгэхээр эрүүгийн эрх зүйн чиглэлээр мэргэшсэн, мөн хүний эрхийн чиглэлээр мэргэшсэн мэргэжилтнүүд, нэр дэвшигч нар сонсогдохгүй байна шүү дээ. Тэгэхээр ер нь энэ сонгон шалгаруулахдаа энэ мэргэшсэн байдлыг яаж харсан юм бэ?

**Г.Занданшатар:** Сандагийн Бямбацогт. Хууль зүйн байнгын хорооны дарга харуулъя.

**С.Бямбацогт:** Шүүхийн тухай хууль болон шүүхийн тухай хуульд заасан Хууль зүйн байнгын хороо батлах журамд бол шүүхийн ерөнхий зөвлөлийн шүүгч бус гишүүнд тавигдах шаардлагуудыг бид нар маш тодорхой тусгаж өгсөн байгаа. Шүүхийн тухай хуулийн 76.3-т заасан “дараах шаардлага хангасан Монгол Улсын иргэн байна. Хууль зүйн өндөр мэргэшилтэй, эрх зүйч мэргэжил 10-аас доошгүй жил ажилласан, төрийн алба хаах насны дээд хязгаарт хүрээгүй, сүүлийн 5 жил шүүгчээр ажиллаагүй, сүүлийн 5 жил улс төрийн албан тушаал болон улс төрийн намын удирдах албан тушаалд ажиллаж байгаагүй, эрүүгийн хариуцлага хүлээж байгаагүй” гэсэн ийм ерөнхий шаардлагуудыг хангасан байх ёстой гэж заасан. Үүний дагуу ажлын хэсгийн гишүүд маань бас санамсаргүй аргаар буюу сугалаагаар нэр дэвшиж байгаа 31 нэр дэвшигчийг хуваарилсан. Хуваарилж ажлын хэсгийн гишүүд маань ажилласан. Энэ дагуу ажиллагаа хийх явдал үндсэндээ бол бид нар яг хуулийн дагуу бол 3 сарын хугацаанд энэ сонгон шалгаруулах процесс дуусах ёстой байсан. Үндсэн хуулийн цэц дээр маргаан гарсан учраас үүнтэй холбоотойгоор цэцийн шийдвэр хүлээгдэж үндсэндээ 7 сарын хугацаа болсон. Энэ хугацаанд бол манай илтгэгч гишүүд нэг бүрчлэн нэр дэвшигч нартай уулзах, ярилцах, холбогдоххүмүүсээс лавлах, тодруулах. Мөн холбогдох байгууллагуудаас мэдээлэл цуглуулах ажиллагаанууд хийгдсэн. Энэ дагуу үндсэндээ үүнийхээ дараа сонгон шалгаруулалтыг зохион байгуулсан. Энэ дээр дэлгэрэнгүй тайлан гарсан. Тайланг Улсын Их Хурлын цахим хуудсанд нээлттэйгээр тавьсан байж байгаа. Тэр дээр тавигдах шаардлагуудыг хэрхэн яаж хангасан тухайлах юм бол хууль зүйн өндөр мэргэжилтэй гэсэн шаардлагыг хэрхэн яаж хангаж байгаа талаар гээд. Энэ дээр манай ажлын хэсгийн гишүүдээс хариулт өгчих үү. Ажлын хэсгийн гишүүд. Мөнхсайхан багш хариулъя бүгдээрээ.

**Г.Занданшатар:** Мөнхсайхан доктор хариулъя. 92.

**С.Мөнхсайхан:** Учрал гишүүний асуултад нэмж хариулъя. Тэгэхээр шүүхийн ерөнхий зөвлөлийн үндсэн чиг үүргийг Үндсэн хуулийн 49 дүгээр зүйлд зааж өгсөн. Шүүхийн бие даасан, шүүгчийн хараат бус байдлыг хамгаалах, шүүгчийн эрх ашгийг хамгаалах, мөн хуульчдаа шүүгчийг шилж олох зэрэг ийм үүрэгтэй байгаа. Тэгэхээр энэ ажлыг хийхэд тавигдах шаардлагыг бол түрүүн Бямбацогт гишүүн хэлсэнчлэн хууль дээр бол заагдсан. Тэгээд тэр хууль зүйн өндөр мэргэшилтэй байх зэрэг шалгуурыг хамгийн сайн хангасан гэж ажлын хэсгийн гишүүдийн олонхын саналаар гарч ирсэн хүмүүс энд нэр дэвшсэн байгаа. Тэгэхээр тухайн салбаруудыг хэр харсан бэ гэж гишүүн хэлж байна. Тэгэхээр Шүүхийн ерөнхий зөвлөлийн ажлыг хийхэд бол тухайлбал хууль зүйн өндөр мэргэшилтэй байх гэсэн энэ шаардлага бол тавигдаж байгаа юм. Тэгэхээр энэ нэр дэвшигчид бүгдээрээ хуульчид байгаа. Хуульчийн шалгалтыг бол бүх салбар эрх зүйгээр өгдөг. Бас өөр өөрсдийн мэргэшсэн чиглэлтэй. Гэхдээ бол ерөнхийдөө хуульчид тавигддаг шаардлага, мэдлэг чадвар, ёс зүйн тэр агуулгыг бол эзэмшээд, практик дээр хэрэглэсэн, мэргэжлээрээ 10аас дээш жил ажилласан ийм хүмүүс байж байгаа. Яг шүүгчийг шилж олгохтой холбоотой. Жишээлбэл шүүгчийн шалгалт авахад өөр өөр чиглэлийн мэдлэг мэргэшсэн байдал шаардлагатай гэх юм бол тусгайлсан бас шинжээч, мэргэжлийн хүмүүсийг өндөр нууцлалтайгаар оролцуулаад явдаг. Өмнө нь бол 30-аад жил Шүүхийн ерөнхий зөвлөл бас тэгж явж ирсэн. Нөгөө талаар Шүүхийн ерөнхий зөвлөлийн 10 гишүүний 5 нь шүүгч байж байгаа юм. Тэгээд шүүгч 5 гишүүнд бол эрүү, иргэн, захиргаа бас эрүүгийн хэрэг шийдэж байсан ийм шүүгч нар байгаа. Тэгэхээр тал талын ийм бүрэлдэхүүн байгаа учраас бол асуудал үүсэхгүй. Энэ чиг үүрэг бол хэрэгжээд явна гэж ойлгож байгаа. Тэгээд өмнөх туршлагаас ч гэсэн бол ерөнхийдөө энэ ерөнхий зөвлөлийн түрүүн хэлсэн чиг үүргийг гүйцэтгэхэд шаардлагатай мэдлэг чадвар ёс зүйтэй юү гэдгийг нь одоо голчилж харах ийм зүйл бол Үндсэн хуулийн үзэл баримтлал гэдгээр явж ирсэн. Тэгэхээр энэ шалгуурыг бол бүрэн хангаж байгаа гэж үзэж байгаа.

**Г.Занданшатар:** Эрхэм гишүүн Нямаагийн Энхболд асуулт асууж, үг хэлнэ.

**Н.Энхболд:** Би санал хэлнэ. Бид нар яагаад энэ Үндсэн хуульд нэмэлт өөрчлөлт оруулсан бэ? 2 л гол том шалтгаан байсан.

Нэгдүгээрт манай төрийн бодлого гаргадаг тогтолцоо маань, эрх мэдлийн хуваарилалт маань, хариуцлагын хуваарилалт маань болохгүй байна гэдэг ийм нэг том шалтгаан байсан.

Хоёр дахь нь ерөөсөө шүүх засаглал лон түмний дунд, судлаачдын дунд нэр хүнд нь уналаа гэсэн ийм 2 том. Хамгийн 2 том гол шалтгаан. Энэнээс болж бид нар Үндсэн хуульдаа нэмэлт, өөрчлөлтүүд хийсэн. Хэд хэдэн шалтгаан байсан л даа. Тогтолцоотой холбоотой би юм хэллээ. Шүүхийн тухай ямар өөрчлөлтүүд орсон бэ гэхээр нэгдүгээр том өөрчлөлт нь үндсэндээ урьд нь 1 хүнээс шалтгаалдаг байсан салбарыг олон хүнээс хамтын шийдвэр гаргадаг байгууллагуудаас шалтгаалж сонгодог, шилдэг, томилдог ийм тогтолцоо руу орж байгаа юм.

Хоёр дахь том зорилго бол улс төрийн зорилгоор шүүгчдийг бүх шатанд завхруулж ирсэн. Шүүгчид өөрсдөө энэ рүү гүйж орох гэхээсээ илүү улс төрчид энэ шүүгчдийг илүү татаж оруулж, ялангуяа дээд шатанд ажиллаж байсан хүмүүсийг оруулж, энэнээс болж ард түмний дунд, нийгмийн дунд, судлаачдын дунд энэ шүүхийн нэр хүнд унасан байсан. Энэ зүйлүүдийг арилгая гэж бид нар энэ өөрчлөлтүүдийг хийсэн юм. Ер нь жилдээ бол манайд давхацсан тоогоор 60-80 мянган хэрэг бүх шатны шүүхээр шийдэгддэг юм байна. Энэний дийлэнх нь иргэний хэрэг. Иргэний хэрэг дотроо дийлэнх нь эдийн засаг, хөрөнгө мөнгө, зах зээлийн харилцаатай холбоотой хэрэг нийгмийн тэр хэргүүдийн дийлэнхийг нь эзэлж явсан юм байна лээ. Гэхдээ л энэнд энэ улс төрчдийн гар дүрдгээс болоод шүүхийг бүр нэр хүндийг үнэхээр унагаж ирсэн. Хамгийн тод жишээ. Би Халдашгүй байдлын дэд хорооны даргаар ажилладаг юм. 2020 оны сонгуулийн өмнө болсон ажил эхэлж байгаа байх. Улаан цайм цаасан дээр цагаан цаасан дээр хараар биччихсэн 2 хуулийн маш тодорхой, ойлгомжтой заалтыг зөрчөөд л тухайн үед Их Хурлын гишүүн байсан хүн тухайн үед нэр дэвшээд эрх нь хамгаалагдчихсан байсан. Хүнийг баривчлаад шоронд хийгээд л, шийтгээд л явсан. Шүүхийн завхрлын ер нь дээд цэг нь бараг эндээ хүрч байж илүү их тод болсон байх.

Тэгэхээр энэ улс төрөөс ангид байх гэдэг шалтгаан бол маш том зорилт байсан шүү гэдгийг нэр дэвшиж байгаа улсууд анхаарах хэрэгтэй. Сониноос энэ дотор улс төрийн намын гишүүн аль нэг үед байсан ийм хүмүүс байна уу. Дараа нэг хариулчихаарай.

Гурав дахь том шалтгаан нь та нарын анхаарах нэг зүйл юу вэ гэхээр ер нь энэ шинэ нийгмийн харилцааны талаар манай шүүгчид, ялангуяа эдийн засгийн, санхүүгийн зах зээлийн харилцааны талаар нийтлэгдээ ерөнхийдөө мэдлэг их дутмаг. Арга ч үгүй. Энэ бол зөвхөн шүүгчдийн буруу биш. Манай нийгэм тэр чигээрээ байгаа. Эргэж буцсан санаа бодолтой хүмүүс ч бий шүү дээ. Хуучны их сайхан байж, одоо энийгээ өөрчилье гээд. Тэгэхээр энэ шүүгчдийн дунд эдийн засгийн, зах зээлийн харилцааны санхүү, эдийн засагтай холбоотой энэ орчин үеийн мэдлэг, зах зээлийнх нь нийгэмд таарсан мэдлэгийг бий болгох, төлөвшүүлэх сургахад бол та нарыг онцгой их сайн анхаарах хэрэгтэй гэж бодож байна. Тэгээд энэ зүйлүүд дээр та бүхэн маань анхаарч ажиллаарай.

Тэгээд эцэст нь хэлэхэд ер нь манайд шударга байх, хуулийг мөрдөх, мөрдүүлэхэд их хэцүү. Бид олон үеэ дамжиж уламжлал, ёс заншил, шашин, сүүлд нь намын даргын даалгавар, энэ юмаар амьдралаа зохицуулж байсан. Хуулийн дагуу амьдрах гэхээр, амьдруулах гэхээр хувь хүнийхээ хувьд бэрхшээлүүд их гарна. Ялангуяа эмэгтэй хүмүүсийн хувьд блд магадгүй. Би чадалгүй гэдгээр нь хэлж байгаа юм биш шүү. Нэг минутаа нэг мөсөн авчихъя даргаа.

Ганцаардах үе гарна, найз нөхөдгүй болж магадгүй хамаатан саднаа гомдооно. Тэгэхээр энэ зүйлүүдийг бол үнэхээр ард нь гарч чадаж, та бүхнийг ажиллаад, сэтгэл зүйн бэлтгэлтэй, тууштай ажиллахыг хүсэж байна. Энэ Үндсэн хуулийн нэмэлт өөрчлөлтийн дагуу бид нар шүүхийнхээ тогтолцоонд ийм том өөрчлөлт оруулаад та бүхнийг энэ ерөнхий зөвлөлийн сахилгын хорооны гишүүдээр томилох гэж байна. Найдахаас өөр арга бидэнд үлдээгүй. Бид өөрсдөөсөө шалтгаалах юм хийсэн. Бид гэдгийг нь Улсын Их Хурал, хууль тогтоох байгууллага маань процедуруудыг нь зөв болгож өглөө. Сонгодог, шилдэг аргуудыг нь зөв болгож өглдөө. Аль болохоор сайн хүмүүсээ олж томилохыг бодлоо. Тэгээд л энийг хэрэгжүүлэхэд олон шалгуур даваад гараад ирсэн та бүхэнд л найдахаас өөр арга болбол нэг хэсэгтээ байхгүй. Энийг та нар дотроо их сайн бодож ажиллаарай гэж хүсье. Бүгдээрэнд нь амжилт хүсье. Тэгээд түрүүчийн нэг жижигхэн асуултдаа хариулт авчихъя. Улс төрчдөөс аль болохоор хол байлгах гээд байгаа юм

**Г.Занданшатар:** Намын гишүүнчлэлийн асуудлыг товч, тодорхой хариулъя. 80. Навагчамбын Баасанжав.

**Н.Баасанжав:** Баярлалаа. Тэгэхээр улс төрийн ямар нэгэн намын болон намын холбоотой төрийн бус байгууллага, эсвэл бүртгэлгүй зэрэг аливаа холбоо зэрэг ямар нэгэн тийм байгууллагад бол гишүүнчлэлгүй. Цэвэр мэргэжлийнхээ холбоондоо харьяалагдаад, мэргэжлийнхээ ажлыг хийдэг практик хуульч байсан. Ер нь харьяалал ерөөсөө байхгүй.

**Г.Занданшатар:** 81. Отгончимэг. Наранчулууны Отгончимэг.

**Н.Отгончимэг:** Өмнө нь бол ямар нэгэн намын гишүүнчлэлтэй байгаагүй, мөн одоо байхгүй. Одоогоор зөвхөн Монголын хуульчдын холбооны гишүүнчлэлтэй байдаг.

**Г.Занданшатар:** 85. Эрдэнэчимэг. Дашпунцагийн Эрдэнэчимэг. Мөнгөнцэцэг үү.

**Р.Онончимэг:** Энхболд гишүүний асуултад хариулъя. Намын гишүүн урьд нь ч байгаагүй, одоо ч байхгүй.

**Г.Занданшатар:** Онончимэг хэлчихлээ. Эрдэнэчимэг. 83.

**Д.Эрдэнэчимэг:** Энхболд гишүүний асуултад хариулъя. Намын гишүүнчлэл бол байхгүй. Улс төрөөс ангид мэргэжлийн холбоо бол хуульчдын холбооны гишүүн, оюуны өмчийн итгэмжлэгдсэн төлөөлөгчдийн холбооны тэргүүнээр ажилладаг. Баярлалаа.

**Г.Занданшатар:** 84. Мөнгөнцэцэг. Нямсүрэнгийн Мөнгөнцэцэг.

**Н.Мөнгөнцэцэг:** Миний хувьд аль нэг намын гишүүнчлэлд байгаагүй. 2008 оноос төрийн албанд ажиллаж байгаа. Аль нэг намын гишүүнчлэл байгаагүй. Одоо ч байхгүй байгаа.

**Г.Занданшатар:** Асуултад тодорхой хариулчихлаа. Одоо эрхэм гишүүн Сайнхүүгийн Ганбаатар асуулт асууж, үг хэлнэ.

**С.Ганбаатар:** Үг хэлье. Ерөнхийдөө энэ хуулийг ан Засгийн газраас орж ирээд Энхбаяр гишүүн ахлаад явж байхад бол би эсэргүүцэж байсан. Нөгөө олон нийтийн радио телевизийн дампуурал шиг аймшигтай эрх баригчдыг магтан дуулдаг хэдэн хүн гараад ирэх вий л гэж боддог байсан. Өнөөдрийн энэ үйл явц, процессыг маш гярхай би ажиглалаа. Одоо бол үнэхээр итгэл төрж байна. Яг Монголын ард түмэн энэ дээр л итгэхийг хүсэж байгаа. Ялангуяа тэр процессын үйл явцын тал дээр нь хуульд бас сайн зүйлүүд оруулсан байна.

Тэгээд миний хэлэхийг хүсэж байгаа зүйл гэвэл та бүхэнд Монголын ард түмэн итгэж байгаа. Өнөөдөр 76 та нарыг сонгоод боломж өгч байгаа биш 76-г сонгосон 3 сая Монголчуудын хувь заяа та нарыг сонгож байгаа. Өөр хэн ч та нарт нөлөөлөхгүй гэдэг энэ давуу байдлаа ашиглаж шүүхийн нэр хүндийг өндөрт гаргаасай. Албан тушаалтай, улс төрд ойрхон, мөнгөтэй хүмүүсийн захиалгаар асуудлыг шийддэг гэдэг ойлголт битүү явчихсан. Нарийн яривал шүүгч нарын буруу биш. Шүүгч нарт нөлөөлж байгаа, махыг нь зулгааж, махалж байгаа хэдэн улс төрчдийн буруу. Энэ дээр бол Хууль зүйн байнгын хороо би яг явцыг сайн ажигласан. Итгэхийг хүсэж байна. Сайн ажилласан. Тэгэхлээр нэгдүгээрт миний хэлэхийг хүсэж байгаа зүйл гэвэл. Тэр олон нийтийн радио телевиз шиг алдааг гаргахгүйн төлөө хурдан үр дүн гаргах хэрэгтэй байна. Тэрний тулд шүүх эрх мэдлийг өндөрт өргөх хэрэгтэй байна. Одоо бол шүүх эрх мэдэл гэж төрийн засаглалын 3 онолын Шүүх засаглал гэдэг юм Гүйцэтгэх засаглал, Хууль тогтоох засаглал хоёрынхоо хормой доор нь орчихсон байгаа. Одоо та 5-ын нуруун дээр ирлээ. Итгэж байна. Итгэхийг хүсэж байна.

Хоёрдугаарт иргэдэд үйлчлэх, шударга ёс тогтоох гэдэг дээр бүр онцгой анхаараарай. Би иргэдийг бүр илүү давуу байдал өг гэхээсээ илүү тэр баян чинээлэг, албан тушаалтай хүмүүсийн хажуугаар иргэдийг минь битгий алагчлаарай л гэж хэлэх гээд байгаа юм. Үнэхээр алагчилдаг. Одоо тэр уул уурхайн лицензтэй тэр нөгөө малчдын төлөөлөл тэмцээд л явж байхад ёстой тэнгэр хол, газар хатуу гэдэг шиг даанч явдаа гэмээр үе зөндөө тохиолддог байсан. Би тэр шүүгч нарыг буруутгахаасаа илүү энэ тогтолцоог хараад гутардаг байсан. Тэгэхлээр энийг иргэдэд үйлчлэх гэдгээ бүр онцгой анхаараарай. 3 сая Монголчууд та нарыг сонголоо шүү. Тэднээс гуйлга түүлэг болж байж гарч ирсэн 76 сонгож байгаа гэсэн үг.

Гуравдугаарт нь шүүгч нарыг хараат бусаар шилж сонгож өгөөрэй л гэдэг бол хамгийн чухал юм шүү. Ай даа мөн зовооно доо, зовооно. Монголчууд бүгдээрээ хамаатнууд. Бүгдээрээ анги хамт олон. Тэгэхлээр тэр шүүгчдийг хараат бусаар сонгоод болохгүйг нь хариуцлага тооцдог болоосой гэдэг тийм мөрөөдөлтэй шүү дээ Монголчууд. Энд ойртож байна. Бидэнд итгэх л үлдсэн гэдэг үнэн. Би энэ хуулийг анх эсэргүүцэж байсан ч гэсэн дээ итгэл төрж байна. Энхбаяр гишүүн байна, Бямбацогт гишүүн байна. Энэ хуулийн тэр процесс дээр бол ярих нь алга.

Эцэст нь нэг зүйл хэлье. Хүний эрхийг хамгаална гээд л Монгол орон 30 жил тунхаглалаа. Эрхийг хэн зөрчдөг вэ? Олон улсын хүний эрхийн конвенц дээр байгаа шүү. Шийдвэр гаргагч зөрчдөг. Шийдвэр гаргагч нараас ард иргэдийг хамгаалахын тулд шийдвэр гаргагч нар бүгдээрээ муу улсууд биш л дээ. Хамгаалахын тулд тэдэнд гомдол гаргах боломж, эрхийг нь өгөөрэй. Одоо зүгээр иргэн хүн шүүхэд гомдлоо гаргана гэдэг нь өөрөө их том дарамт боломжгүй хэцүү зүйл байдаг. Энэ дээр нь амар хялбар болох тал дээр онцгой анхаарч өгөөсэй гэсэн ийм…/минут дуусав/

**Г.Занданшатар:** 4 зүйл хэллээ. Үг хэллээ. Эрхэм гишүүн Ширнэнбандийн Адьшаа. Алга байна. Хаслаа. Бадарчийн Жаргалмаа гишүүн.

**Б.Жаргалмаа:** Та бүхнийхээ энэ өдрийн амгаланг айлтгая. Бүгдээрэнд нь Их Хуралд орж ирсэн, нэр дэвшиж орж ирсэн та бүхэндээ баяр хүргэе гэж бодож байна. Би шүүмжилж биш дэмжиж үг хэлэхийг хүсэж байгаа юм. Яагаад гэвэл шүүхийн ерөнхий зөвлөлийн шүүгч биш гишүүнд зориг гарган нэрээ дэвшүүлээд, нийтдээ 5 шатны сая Бямбацогт даргын хэлж байгаагаар бараг 40-өөд хүний дундаас шалгарч гарч ирсэн та бүхэндээ бас амжилт хүсье гэж бодож байна. Сая гишүүд маань жендерийн асуудлыг маш ихээр ярилаа. Би 5 эмэгтэй гишүүн орж ирж байгаад юуны үнэ талархалтай байгаа. Үнэхээр түрүүний гишүүдийн хэлсэн Тогтохсүрэн даргын хэлсэн, Чинзориг гишүүний хэлсэнчлэн эмэгтэйчүүд шударга байх, эхийн сэтгэлээр бусдад зөв байх тэр сэтгэл байдаг учраас би эмэгтэйчүүдийг маш ихээр дэмжиж байгаа шүү.

Нээлттэй сонсголын үеэр нэлээн шүүмжлэлүүдийг та бүхэнд хатуу үгийг олноор хэллээ. Нээлттэй сонсголд оролцсон хүмүүс ч хэллээ. Ажлын хэсгийнхэн болоод Байнгын хорооны гишүүд ч гэсэн хатуу үгийг хэлсэн. Тэгэхлээр ер нь аливаа хүн ажил хийж л байвал сайн, муу янз бүрийн үгийг л сонсож байдаг. Энэ хатуу үгийг та бүхэн зөвөөр тусгаж аваарай. Та бүхний дараагийн ажилд үнэтэй сургаал болж, үнэтэй зөвлөмж болж хүрч байгаа байх гэж би бодож байна. Ер нь тэгээд аливаа шударга ажиллаж байгаа хүн болгон амьтны ад болж явдаг ийм л цаг үе болчихсон. Тэгэхлээр та бүхний хийж байгаа бүхэн зөв үнэний төлөө байгаа гэдэгт та бүхнийг бас итгэлтэй байгаарай гэж би та 5 даа урам өгөхийг хүссэн ю.

Ер нь бол хэрвээ та бүхнийг шүүмжилж л байвал би зөв ажиллаж байгаа юм байна гэж бодоорой. Шударга ажиллахыг шаардсан хүмүүс магадгүй өөрийнхөө ашиг сонирхлын төлөө ажиллуулах гэсэн хэн нэгний сонирхолд та бүхний үйл ажиллагаа хүрээгүй бол тэр хүмүүс муу хэлж байгаа. Тэгвэл би сайн ажиллаж байгаа юм байна гэж өөртөө итгэлийг аваарай гэж би та бүхэндээ хэлэх гэсэн юм. Би бас нэг зүйлийг анхааруулж хэлье. Үнэхээр хуулийн шинэчлэлийн хүрээнд нээлттэй сонсгол амжилттай зохион байгуулагдсан 2, 3 хоног магадгүй бид нар нээлттэй, олон нийт харж байсан учраас Байнгын хорооны хурлыг анхааралтай ажиглаж байсны хувьд та бүхэн нэлээд их сайн мэрүүллээ. Нээлттэй сонсгол маань үнэхээр олон нийтэд нээлттэй байж хүрч чадсан байх гэж бодож байна.

Тэгэхлээр энэ их одоо үе одоо үйлийн цаана та бүхэнд маш том ажил байгаа шүү. Шүүхийн шинэчлэл яалт ч үгүй хийгдчихсэн байгаа энэ цаг мөчид шүүх ил тод байх, шударга байх, үнэнч байх, улс төрөөс ангид байх энэ их боломж та бүхний үйл ажиллагаанаас шалтгаална. Би өөрөө Улсын Их Хурлын гишүүн болсноороо хөгжлийн бэрхшээлтэй иргэд болоод, өрх толгойлсон эмэгтэйчүүд, аавууд, ээжүүд цаашид ахмад настанд анхааран ажиллаж байгаа. Хэдийгээр бид бүгдээрээ хуулийн өмнө тэгш эрхтэй, боловч хууль эрх зүйн мэдлэгтэй атлаа шүүх дээр ямар нэгэн байдлаар хохирогч болсон эрсдэл үүрсэн хүмүүс байдаг. Тэгвэл хөгжлийн бэрхшээлтэй иргэд, ахмад настнууд, өрх толгойлсон ээж аавуудад маш сайн туслаарай. Тэдний төлөө шударга ажиллаарай гэж би та бүхэнд захих гэсэн юм. Үнэхээр тэд маань мэдлэг мэдээлэл дутуугаасаа болоод хохирогч болох тохиолдлууд ихээр байгаа шүү. Энэ бүхэн дээр анхаарч ажиллаарай гэж хүсье.

Ер нь эрхээ хамгаалах чадамжтай иргэд ч гэсэн хохирсоор байгаа. Энд улс төрчдийн нөлөөлөл байгаа гэдгийг олон хүмүүс хэлж байна. Манай парламентын гишүүд ч гэсэн өөртөө энэ дээр анхаарч байгаа биз. Хэлсэн үгэндээ эзэн болохдоо хатуу зогсоно биз ээ гэж би хэлэхийг хүсэж байна.

Ер нь эмэгтэйчүүд аливаад шийдвэр гаргахдаа асуудлыг олон талаас нь харж, тунгааж үздэг учраас би та бүхэндээ итгэж байна. Тийм учраас та бүхнийг хараат бус, ил тод, нээлттэй, шударга ажиллаарай хэн нэгний хүн бүү болоосой. Шүүх түрүүний хэлсэнчлэн нээлттэй байх. Магадгүй тэр 00-ийн асуудал өнөөдөр үнэхээр хүний амьдрах эрх, эрүүл, аюулгүй орчинд амьдрах эрхэд хамаардаг учраас хийе гэснээ хийгээрэй.

**Г.Занданшатар:** Үг хэллээ. Одоо эрхэм гишүүн Бадмаанямбуугийн Бат-Эрдэнэ Улсын Их Хурлын Ёс зүй, сахилга хариуцлагын байнгын хорооны дарга.

**Б.Бат-Эрдэнэ:** Баярлалаа. Шүүхийн ерөнхий зөвлөл бол Их Хурлаас Засгийн газар, Хууль зүйн сайд 3 хүн ордог л байсан юм л даа. Тэгээд хуульд нь өөрчлөлт ороод Шүүхийн ерөнхий зөвлөлийг бие дааж байгуулаад, сая манай гишүүд Энхбаяр, Сүхбаатар нарын гишүүд маань энэ ажлын хэсэг дээр ажиллаад шүүхийн хуулиудад өөрчлөлт оруулаад, түүнчлэн Их Хурлаас баталсан томилгооны нээлттэй сонсгол хийх тухай энэ хуулийн хүрээнд нэлээн сайн шүүлтүүрийг давж орж ирсэн улсууд байх л гэж ойлгож байгаа. Их Хурлаар бас нэлээн олон хүмүүст итгэл хүлээлгэж томилдог. Та бүхэн маань бол тун хариуцлагатай ажил гэдгийг сайтар ойлгож байгаа байх. Дандаа энэ салбарын чиглэлийн мэргэжлийн хуульч, ажлын туршлагатай, дээрээс нь өндөр ёс зүйтэй, мэргэжлийн ёс зүйг чанд сахиж, ингэж ажиллаж ирсэн хүмүүс байгаа учраас үнэхээр шүүхийн хуулийн прокурор энэ их дагуулж байгаа хэл амыг бол та бүхэн мэдэж байгаа. Ялангуяа нийтийн эрх ашигтай холбоотой юман дээр тун ахиц гарахгүй бол амаргүй нөхцөл байдалд бид байна шүү. Гадна дотныг дамнасан энэ том үндэстэн дамнасан гэж ярьдаг том компани, фүүсүүдийн асуудал байна. Дотоодын энэ уул уурхайн байгалийн баялгийг ашиглаж, их хөрөнгөжсөн, цөөхөн хүмүүсийн асуудал байна. Энэ бүлэглэлүүдийн гар хөл нэлээн лав хууль шүүхийн байгууллагад гараа дүрсэн гэдэг бол их ойлгомжтой ийм зүйл юм шүү. Парламентын засаглал тогтсон улс орнуудад парламентын төрийн 3 салаа болсон шүүх засаглалыг нэлээн учиртай түвшинд нь байлгахгүй болбол болохгүй. Би түрүүн хэлсэн хууль эрх зүй боловсронгуй болгох, хуулийн талаас нь бол хангалттай зохицуулалтуудыг нь хийж өгч байгаа. Хамгийн гол нь энэ ажил хэргээ хариуцаж байгаа хүмүүсийн ухамсар, хүмүүсийн ёс зүй, төлөвшил хандлагаас их юм шалтгаалж байгаа юм. Энэ өдрүүдэд бас боловсролын багц хууль дээр ажиллаж байгаа. Хүнээ бэлтгэх, боловсон хүчнээ бэлтгэх энэ бодлогыг Монголын төр давхар анхаарч авч үзэхгүй бол болохгүй байна. Энэ тэндгүй олон хуулийн сургуулиудаар би бүгдийг нь хэлж байгаа юм биш. Их олон хүмүүсийг бэлтгэж байгаа. Тийм учраас боловсон хүчин, хүний нөөцийн асуудал дээрээ нэлээн анхаарахгүй бол хуучин тогтолцооны үед чинь бас нэлээн хатуу шалгуураар хүний нөөцийн бүрдүүлэлт, хүний нөөцийн асуудалдаа анхаарч ирсэн. Тэр байтугай ерөнхий боловсролын сургуулиас нь тусгай чиг үүргийн байгууллагад ажиллах боловсон хүчин, хүний нөөцийнхөө асуудлыг анхаарч ирсэн. Бүр судалгаа авч, тэгээд тэр хүмүүсээ эхний 1 жил заавал хугацаат цэргийн алба хаалгадаг 1 жил хаасных нь дараа дахиж үнэлэлт, дүгнэлт өгөөд, дахин шалгалтад оруулаад тэгээд холбогдох сургуулиуд нь явж бэлтгэж ирсэн. Тэгэхээр энэ боловсон хүчний асуудал дээр бол төр онцгой анхаарах ийм шаардлагатай. Та бүхэндээ амжилт хүсье.

**Г.Занданшатар:** Бадмаанямбуугийн Бат-Эрдэнэ гэж үг хэллээ. Ганбат гишүүн түр байж байгаарай. Горимын санал уу? Ганбат гишүүний өмнө нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай хуулийн 3.1.11 байх. 1 ангид сурч байсан, 1 нутгийн ашиг сонирхлын зөрчилтэй гэж ойлгогдохуйц нөхцөл байдал тогтоогдсон бол Улсын Их Хурлын гишүүд санал хураалтад оролцохоос татгалзах шаардлагатай. Тэгээд 2 хүний нэр дурдагдсан Жамъянхорлоогийн Сүхбаатар, Баттөмөрийн Энхбаяр 2 ашиг сонирхлын зөрчилтэй юу, үгүй юу гэдгээ эхлээд мэдэгдчих. Тэгээд санал хураалттай дараа нь. Гишүүд цуглаарай. Жамъянхорлоогийн Сүхбаатар гишүүн тайлбарлая.

**Ж.Сүхбаатар:** Сая Аюурсайхан гишүүн ийм асуудлыг дурдсан байна. Тэгээд би бол яах вэ, нэг тойргоос сонгогдсон, 1 намын гишүүн, Улсын Их Хурлын дэд даргаар сонгогдоход нь бүлгийн хурал дээр саналаа өгсөн. Улсын Их Хурлын чуулганы хуралдаан дээр саналаа өгч байсан. Нэг намынх ч гэсэн. Энд байгаа 5 нэр дэвшигчээс Баасанжавтай Жишээлбэл би 1 анги биш. Сонирхлын зөрчлийн хуулийг би өөрөө анх санаачилсан. Төрийн байгуулалтын байнгын хорооны дарга байж би батлуулсан хүн байхгүй юу. Бүх нэр томьёогоо мэднэ. Дүр эсгэдэггүй, шударга ёсны дүр эсгэж явдаггүй. Авлигын эсрэг бүлгийн ахлагч. Удахгүй төрийн өмчит компаниудын авлигын асуудлаар ажиллана гэж бодож байгаа. Сонирхлын зөрчилтэй холбоотой асуудлууд би гаргахгүй. Энэ дотор байж байгаа тэр Баасанжав чинь ерманд олон жил болсон байх. Бид 2 бол биечилж ерөөсөө уулзаж, ярилцаж байгаагүй. Бусдыг нь бол огт танихгүй. Тэгэхээр ийм хардлага, сэрдлэг төрүүлэхүйц байдал яаж байгаа нь харамсалтай байгаад байгаа юм. Би энэ шүүхийн хуулийн хэрэгжилтийг хангах ажлын хэсгийн ахлагч байхгүй юу. Сая өнгөрсөн хугацаанд сонсголын юман дээр энэ процесс доо санаа зовоод байсан юм. Өнөөдөр ажлын хэсгийн нэг ч гишүүнтэй нэр дэвшигч нарын асуудлаар хувьчилсан болон албаны шугамаар энэ асуудлаар сэдэв хөндөөгүй. Тэр битгий хэл миний найз байж байгаа Бямбацогттой би энэ нэг асуудлаар ярилцаагүй. Энэ хожим ч тогтоогдоно. Ямар нэгэн дэл сул ярианууд байвал. Би маш цэвэрхэн ажилладаг байхгүй юу даа. Аюурсайхан гишүүн ээ, Ажилладаг гэдгийг нь би хэлж байна шүү дээ. Та нар дандаа ажилладаг гэдгийг буруу утгаар хэлж байна шүү дээ. Би ёстой хуульд захирагддаг байхгүй юу даа. Шударга ёсны тэмцэгч бол биш. Би бол биш. Хуульд захирагдаж ажилладаг байхгүй юу. Хожим ч гарч ирэх байхгүй юу даа. Аюурсайхан бид 2 шударга ёсны хэмжүүрээр ойрын хэдэн жил орох байх. Тэгээд хоёулаа бол тэрэнд шүүгдээд ирэхээр сонирхлын зөрчлийн асуудал дээр…/минут дуусав/

**Г.Занданшатар:** Гишүүдээс асуусан. Нэр дэвшигчээс асуусан. Сүхбаатар гишүүн хоорондоо маргалдаад. Нэр дэвшигчдээс асуусан. Тэгээд ийм асуудалд нэр хэлээгүй. Энэ чинь бүгдээрээ ашиг сонирхлын зөрчлийн тухай хуульд байна шүү дээ. Нэг холбоо санд харьяалагддаг гэж хүртэл байгаа юм. Тэгэх юм бол хуульчдын холбоонд бүгд харьяалагддаг, бүгд ашиг сорирхлын зөрчилтэй гэж. Тэгэхээр тийм нөхцөл байдал тогтоогдсон нөхцөлд гэж байгаа. Тэгээд энийг анхаарч. Энэ Энхбаяр гишүүн ч гэсэн бас товчхон яг хамааралтай юу үгүй юу гэдгээ хэлчих.

**Б.Энхбаяр:** Саяны Аюурсайхан гишүүний асуултад Отгончимэг нэр дэвшигч хариулахдаа Энхбаяр гишүүнтэй нэг төгсөлт гэж хэлсэн. Бид хоёр 1 анги биш. Монгол Улсын Их Сургуулийн 1998 онд төгсөхөд 4 ангийн 220 орчим оюутан төгсөж байсан. Би ер нь төгссөнөөсөө байтугай, оюутан байхдаа ч Отгончимэгтэй уулзаж байгаагүй. Одоо шууд л хэлчихье. Тэгээд хамгийн сүүлд уулзаж байсан нь хэзээ билээ гээд би сая бодож байлаа. 5 жилийн өмнө 2016 онд бүлгийн бүлгийн зөвлөх л байсан санагдаж байна. Энэ ордонд нэг таарч байсан юм. Өөр дахиж уулзаагүй юм байна лээ. Бодит байдлаа л хэлье. Нэг анги биш.

Хоёрдугаарт. Эрдэнэчимэг Отгонтэнгэр Их сургууль төгссөн. Би бол Монгол Улсын Их сургууль төгссөн. Эрдэнэчимэг түрүүн хариулахдаа Энхбаяр гишүүнтэй 1999 онд магистрт нэг ангид байсан гэж хэлсэн. Би өөрөө санадаггүй. Би энэ магистр чинь юу яадаг байхгүй юу. Бүх улсын, хувийн сургууль төгссөн хүмүүс нэг жил, нэг ангид сууж сурдаггүй шүү дээ. Магистр чинь нөгөө диплом хамгаалдаг байхгүй юу. Тэгээд би 20 жил, тэнд сурч байснаас хойш гэж ярих юм бол би 20 хэдэн жил тэгвэл нэг ч удаа тааралдаж үзээгүй энэ хүнтэй. Нэг удаа үг сольж үзээгүй. Өөрсдөө хэлэх байх. Бид 2 жишээлбэл бид ингээд уулзаж байсан гэдгийг харсан хүн байвал хэлээрэй. Би 20 хэдэн жил тааралдаж байгаагүй. Тэгэхээр энэ ямар ч сонирхлын зөрчил байхгүй. Би бол шууд л тэгж хэлнэ.

**Г.Занданшатар:** Ойлголоо. Ер нь тэгэхдээ тэр ашиг сонирхлын зөрчилтэй гэж тооцогдох нөхцөл байдал дотор чинь нэг нутгийн гэж байгаа юм. Тэгээд нэг нутгийн гэх юм бол 10 мянга гаруй хүн жишээлбэл аль аль аймгийнх байна. Их л олон л асуудлууд үүсч болдог. Гэхдээ тэрийгээ үнэхээр холбоотой бол тэрнийгээ л мэдэгдэх л асуудал байгаа юм. Одоо Дашдондогийн Ганбат гишүүн горимын санал хэлье гэсэн.

**Д.Ганбат:** Ер нь сая энэ гишүүдийн яриад байгаа энэ тэрээс харахад хамгийн наад захын л хууль биелүүлэхгүй байгаагийн тод жишээ гарч ирж байна л даа. Энэ нэр дэвшигч нараас ашиг сонирхлын зөрчил дээр нь бичгээр авсан нь дээр юм байна. Ер нь бичгээр өгөх ёстой. Тэгж байж энэ албан ёсны болно. Тэгэхгүй бол зүгээр яриад ингээд өнгөрөх биш. Энийг авах шаардлагатай гэж үзэж байна.

Нөгөө талаараа нээлттэй сонсгол маш зөв зүйтэй. Энийг хийж хэрэгжүүлж байгаа нь сайн байгаа. Гэхдээ энэ дээр бол иргэдийн оролцоо гэдэг зүйл бол алдагдсан. Энэ дээр Хууль зүйн байнгын хороон дарга, нөхөр Бямбацогт иргэдээсээ оролцсон 10-аад иргэн байгаа. Та тэд тэд нараас уучлалт гуйсан дээр байх. Тэгээд таны энэ санал, дүгнэлтэд ерөөсөө тэр иргэдийн оролцоо алга байна. Ингэж иргэдээ үгүйсгэж болохгүй. Ийм учраас тэгээд бас хүний эрхийн талаар шүүх маань баталгаа болох ёстой. Тэгээд энэ талаар энэ нэр дэвшигчдээс би хангалттай сайн юу авч чадсангүй гэж үзэж байна. Ийм учраас Ардчилсан намын бүлэг хуулийн өөрийн бүрэн эрхийн хэмжээнд 5 хоногийн завсарлага авъя. Энэ асуудал дээр.

**Г.Занданшатар:** Улсын Их Хурлын тухай хуулийн дагуу нам, эвслийн бүлэг завсарлага авах эрхтэй. Хууль зүйн байнгын хороо тэр ашиг сонирхлын мэдүүлгийг Авлигатай тэмцэх газарт явуулж, хянуулах ёстой. Ашиг сонирхлын мэдүүлгийг бас автал, иртэл энэ асуудлаар завсарлага өгч байна. Ардчилсан намыг бүлэгт завсарлага өглөө.

Ашиг сонирхлын мэдүүлэг ирээд дараагийн асуудал шийдэгдтэл. 5 хоногийн биш. Ингээд завсарлага өгчихсөн. Ардчилсан намын бүлэгт завсарлага өгч байгаа. Мэдүүлэг маргаашдаа ирж амжихгүй байх л даа. Зөвхөн энэ дээрээ.

Дараагийн асуудалд орно**. Шүүхийн сахилгын хорооны шүүгч бус гишүүнийг томилох тухай асуудлыг хэлэлцэнэ.**

Хууль зүйн байнгын хорооны санал, дүгнэлтийг Байнгын хорооны дарга Сандагийн Бямбацогт танилцуулна.

**С.Бямбацогт:** Улсын Их Хурлын дарга, эрхэм гишүүд ээ,

Монгол Улсын Үндсэн хуульд заасан шүүхийн бие даасан шүүгчийн хараат бус байдлыг хангах үзэл баримтлалын хүрээнд Монгол Улсын Их Хурлаас 2021 оны 01 дүгээр сарын 15-ны өдөр Монгол Улсын шүүхийн тухай хуулийг шинэчлэн баталсан.

Монгол Улсын шүүхийн тухай хуульд заасны дагуу Хууль зүйн байнгын хорооны 2021 оны 03 дугаар сарын 10-ны өдрийн 06 дугаар тогтоолоор “Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгаруулах журам”-ыг баталсан.

Монгол Улсын шүүхийн тухай хуульд Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүний сонгон шалгаруулалтыг нээлттэй, ил тод, хараат бусаар зохион байгуулах үүрэг бүхий ажлын хэсгийг олон талын тэнцвэртэй төлөөллийн үндсэн дээр байгуулна гэж заасны дагуу Улсын Их Хурлын гишүүн С.Бямбацогт, Улсын Их Хурал дахь Монгол Ардын намын бүлгийн Ажлын албаны дарга С.Далхаасүрэн, Улсын Их Хурал дахь Ардчилсан намын бүлгийн даргын зөвлөх Д.Батдорж, Монгол Улсын Ерөнхийлөгчийн Хууль зүйн бодлогын зөвлөх А.Бямбажаргал, Хүний эрхийн Үндэсний Комиссын гишүүн Б.Энхболд, Хууль зүй, дотоод хэргийн яамны Төрийн нарийн бичгийн дарга Б.Баасандорж, Хууль зүйн үндэсний хүрээлэнгийн захирал Х.Эрдэм-Ундрах, Монголын Өмгөөлөгчдийн холбооны дэд ерөнхийлөгч М.Баасанбат, Монголын Хуульчдын холбооны удирдах зөвлөлийн гишүүн М.Мөнхбат, Монгол Улсын Их Сургуулийн Хууль зүйн сургуулийн Нийтийн эрх зүйн тэнхимийн багш доктор, профессор О.Мөнхсайхан, “Шихихутуг” их сургуулийн Хувийн эрх зүйн тэнхимийн эрхлэгч Г.Амаржаргалан нарын бүрэлдэхүүнтэй ажлын хэсгийг байгуулсан болно.

Ажлын хэсэг Монгол Улсын шүүхийн тухай хууль, “Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгаруулах журам”-д заасны дагуу сонгон шалгаруулалтын зарыг нийтэд мэдээлэх, нэр дэвших тухай хүсэлт, материалыг хүлээн авах, нэр дэвшигчээр бүртгэж, нийтэд мэдээлэх, нэр дэвшигчийн баримт бичгийг Улсын Их Хурлын албан ёсны цахим хуудаст байршуулах, нэр дэвшигчийн талаар мэдээлэл цуглуулах, шинжлэн судлах, нэр дэвшигч тус бүртэй ажлын хэсгийн ярилцлага зохион байгуулах, нэр дэвшигчийг тодруулан Улсын Их Хуралд санал болгох гэсэн тодорхой үе шатын хүрээнд 7 сарын хугацаанд сонгон шалгаруулалтыг олон нийтэд нээлттэй, ил тод зохион байгуулсан болно.

Шүүхийн сахилгын хорооны шүүгч бус гишүүний сонгон шалгаруулалтын зарыг олон нийтэд нээлттэй, ил тод, хүртээмжтэй байдлаар мэдээлэн хүсэлт, материалыг 2021 оны 03 дугаар сарын 10-ны өдрөөс 03 дугаар сарын 31-ний өдрийг хүртэл 21 хоногийн хугацаанд хүлээн авсан бөгөөд тус хугацаанд нийт 27 хүн материалаа ирүүлсэн. Ажлын хэсэг хүсэлт, материалыг хүн тус бүрээр хэлэлцэн хууль болон журмын шаардлага хангасан 24 хүнийг сонгон шалгаруулалтын оролцогчоор бүртгэсэн бол 3 хүнийг бүртгэхээс татгалзан холбогдох шийдвэрийг гаргасан болно.

Сонгон шалгаруулалтын явцад 1 оролцогч тодорхой шалтгааны улмаас нэрээ татаж, нийт 23 хүнийг сонгон шалгаруулалтад оролцуулсан бөгөөд ажлын хэсгийн гишүүдийн олонхын санал авсан Цэвээнсүрэнгийн Давхарбаяр, Доржгочоогийн Ариунтуяа, Думбурайн Мягмарцэрэн, Дашзэвэгийн Эрдэнэчулуун, Хашгамбайн Хашбаатар нарыг Шүүхийн сахилгын хорооны шүүгч бус гишүүнд нэр дэвшүүлэн Хууль зүйн байнгын хороонд танилцуулсан болно.

Хууль зүйн байнгын хороо “Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгаруулах журам”-д заасны дагуу нэр дэвшигчидтэй хийх томилгооны сонсголыг 2021 оны 11 дүгээр сарын 15-ны өдөр зохион байгуулсан болно.

Хууль зүйн байнгын хороо 2021 оны 11 дүгээр сарын 17-ны өдрийн хуралдаанаараа Шүүхийн сахилгын хорооны шүүгч бус гишүүнд нэр дэвшүүлэх асуудлыг Монгол Улсын Их Хурлын чуулганы хуралдааны дэгийн тухай хуулийн 1081 дүгээр зүйлд заасны дагуу хэлэлцлээ.

Байнгын хорооны хуралдаанаар тус асуудлыг хэлэлцэх үед Улсын Их Хурлын гишүүн Ц.Сандаг-Очир ажлын хэсэг сонгон шалгаруултыг ямар үе шатаар хэрхэн зохион байгуулж, нэр дэвшигчдийг тодруулсан талаар, мөн нэр дэвшигч Д.Эрдэнэчулуунаас олон жил шүүхийн захиргааны байгууллага болон Шүүхийн ерөнхий зөвлөлийн гишүүнээр ажиллаж байсан учраас өмнө томилсон шүүгчиддээ хариуцлага тооцоход ашиг сонирхлын зөрчил үүсэх эсэх талаар, Улсын Их Хурлын гишүүн Б.Энх-Амгалан шүүхийн байгууллага, Шүүхийн ерөнхий зөвлөлд ажиллаж байсан хүн Шүүхийн сахилгын хороонд нэр дэвшиж байгаа нь Монгол Улсын шүүхийн тухай хууль болон сонгон шалгаруулах журамд нийцэх эсэх талаар, Улсын Их Хурлын гишүүн Ш.Раднаасэд ажлын хэсэг 7 хүртэл нэр дэвшигчийг Хууль зүйн байнгын хороонд санал болгох хууль зүйн боломжтой бөгөөд ямар шалтгаанаар 5 нэр дэвшигч санал болгосон талаар, Улсын Их Хурлын гишүүн Ж.Сүхбаатар нэр дэвшигчдээс согтууруулах ундаа хэрэглэдэг эсэх талаар асуулт асууж, хариулт авсан болно.

Улсын Их Хурлын гишүүн Ш.Раднаасэд Шүүхийн сахилгын хорооны гишүүд шүүгчдэд хуульд заасан хариуцлага оногдуулах үүрэгтэй тул мэргэжлийн өндөр ур чадвар, ёс зүйтэй ажиллах талаар, Улсын Их Хурлын гишүүн Б.Дэлгэрсайхан Шүүхийн сахилгын хорооны шийдвэр, үйл ажиллагаа нь шүүхэд итгэх иргэдийн итгэлийг нэмэгдүүлэх талаар, Улсын Их Хурлын гишүүн Б.Пүрэвдорж Улсын Их Хурлаас албан тушаалтныг томилгооны сонсгол хийж, нээлттэй томилж байгаа нь шинэ жишиг тогтоож байгааг онцлоод шударга шүүхээр шүүлгэх иргэдийн эрхийг тууштай хамгаалах талаар, Улсын Их Хурлын гишүүн Ж.Сүхбаатар Шүүхийн сахилгын хорооны гишүүд өндөр ёс зүйтэй ажиллах талаар, Улсын Их Хурлын гишүүн Б.Энхбаяр Шүүхийн сахилгын хороо нь шүүх эрх мэдлийн хараат бус бие даасан байдлыг хангах, аливаа улс төрийн нөлөөллөөс ангид байж, шударга ёсны шинэчлэлийг түүчээлэн ажиллах талаар, Улсын Их Хурлын гишүүн Ц.Мөнх-Оргил Шүүхийн сахилгын хороо нь шүүгчдэд зөвхөн Монгол Улсын шүүхийн тухай хуульд заасан үндэслэлээр хариуцлага оногдуулахаар хуульчилсан тул хуулийн хэрэгжилтийг нэг мөр хангах талаар, Улсын Их Хурлын гишүүн Ш.Адьшаа олон нийтээс шүүмжлэл дагуулаад байгаа шүүх эрх мэдлийн нэр хүндийг өсгөх, шударга ёсны тэмцэлд хувь нэмрээ оруулах талаар, Улсын Их Хурлын гишүүн Ц.Мөнхцэцэг Шүүхийн сахилгын хороо нь Үндсэн хуулийн байгууллага болохын хувьд гишүүд нь мэргэжлийн болон ёс зүйн өндөр шалгуурыг хангах талаар, Улсын Их Хурлын гишүүн Д.Ганбат Монгол Улсын шүүхийн байгууллагын нэр хүнд жил ирэх тусам ухарч байгаа талаарх олон улсын байгууллагын судалгааг онцлоод, шүүх эрх мэдэл бие даасан хараат бус байх нь Шүүхийн сахилгын хорооны шийдвэр, үйл ажиллагаанаас хамаарах талаар, Улсын Их Хурлын гишүүн Д.Цогтбаатар шүүх эрх мэдлийн шинэчлэлийн асуудалд улс төржсөн байдлаар хандах нь зохимжгүй талаар саналаа хэлсэн болно.

Монгол Улсын Их Хурлын чуулганы хуралдааны дэгийн тухай хуулийн 1081 дүгээр зүйл, Монгол Улсын шүүхийн тухай хуулийн 95 дугаар зүйл, Хууль зүйн байнгын хорооны 2021 оны 06 дугаар тогтоолоор баталсан “Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгаруулах журам”-ын 13 дугаар зүйлийн 13.5, 13.6 дахь хэсэгт заасны дагуу нэр дэвшигч тус бүрээр санал хураалт явуулсан бөгөөд нэр дэвшигч Хашгамбайн Хашбаатарыг Байнгын хорооны хуралдаанд оролцсон гишүүд санал нэгтэй буюу 100 хувь, Доржгочоогийн Ариунтуяаг Байнгын хорооны хуралдаанд оролцсон гишүүдийн олонх буюу 94.4 хувь, Думбурайн Мягмарцэрэнг Байнгын хорооны хуралдаанд оролцсон гишүүдийн олонх буюу 94.1 хувь, Цэвээнсүрэнгийн Давхарбаярыг Байнгын хорооны хуралдаанд оролцсон гишүүдийн олонх буюу 83.3 хувь, Дашзэвэгийн Эрдэнэчулууныг Байнгын хорооны хуралдаанд оролцсон гишүүдийн олонх буюу 76.5 хувь нь дэмжиж, Улсын Их Хурлын чуулганы нэгдсэн хуралдаанд хэлэлцүүлж, Шүүхийн сахилгын хорооны шүүгч бус гишүүнээр томилуулах нь зүйтэй гэж үзсэн болно.

Шүүхийн сахилгын хорооны шүүгч бус гишүүнд нэр дэвшигчдийн танилцуулга, Шүүхийн сахилгын хорооны шүүгч бус гишүүнээр томилох тухай Улсын Их Хурлын тогтоолын төсөл болон Байнгын хорооны санал, дүгнэлтийг Та бүхэнд тараасан болно.

Улсын Их Хурлын эрхэм гишүүд ээ,

Монгол Улсын Шүүхийн сахилгын хорооны шүүгч бус гишүүнд нэр дэвшүүлэх асуудлыг хэлэлцсэн талаарх Хууль зүйн байнгын хорооны санал, дүгнэлтийг хэлэлцэн шийдвэрлэж, тогтоолын төслийг баталж өгөхийг Та бүхнээс хүсье.

Анхаарал тавьсанд баярлалаа.

**Г.Занданшатар:** Ажлын хэсгийн гишүүдийг танилцуулъя. Түрүүн танилцуулсан. Шүүхийн ерөнхий зөвлөлийн ажлын хэсэгтээ нэр, овог, ажил, албан тушаал нь адил. Чуулганы нэгдсэн хуралдаанд нэр дэвшигч Хашгамбайн Хашбаатар, Цэвээнсүрэнгийн Давхарбаяр, Доржгочоогийн Ариунтуяа, Думбурайн Мягмарцэрэн, Дашзэвэгийн Эрдэнэчулуун нар хүрэлцэн ирсэн байна. Байнгын хорооны санал, дүгнэлт эрх бүхий албан тушаалтны санал болон нэр дэвшигчдээс асуулт асууж, үг хэлэх Улсын Их Хурлын гишүүд байна уу. Баттөмөрийн Энхбаяр гишүүн горимын санал хэлнэ. Горимын санал гэж хэлэлцэх асуудлын дарааллыг өөрчилөхтэй холбоотой асуудал хэлнэ.

**Б.Энхбаяр:** Сая Шүүхийн ерөнхий зөвлөлийн шүүгч биш гишүүдийн томилгоотой холбоотойгоор нэг нутаг ус болон нэг ангийн сонирхлын зөрчилтэй эсэх асуудлыг нягтлан шалгах хүрээнд Авлигатай тэмцэх газраас сонирхлын зөрчлийг хянах асуудал хэлэлцэж хойшлуулсан байгаа. Тэгэхээр энэ зарчим Шүүхийн сахилгын хорооны шүүгч биш гишүүдийн томилгоонд мөн хамааралтай. Миний үзсэнээр Шүүхийн ерөнхий зөвлөлийн 5, Шүүхийн сахилгын хорооны 5 гишүүнүүдийг нутаг усыг харахад Хэнтий, Ховд, Хөвсгөл, Говь-Алтай аймгуудад төрсөн хүмүүс орж ирсэн байна. Тэгэхээр энэ Улсын Их Хурлын танхимд сууж байгаа дээр нь нэмэх нь Улаанбаатар хотод төрсөн хүмүүсийг сонирхлын зөрчилтэй эсэхийг нягталж, яг нэг зарчмаар хандсаны дараа энэ асуудлыг хэлэлцэх горимын санал гаргаж байна.

**Г.Занданшатар:** Энэ гэхдээ горимын санал биш байна л даа. Ардчилсан намын бүлэг завсарлага авсан. Ардчилсан намын бүлэгт завсарлага өгсөн. Тэр бол нэг ангийн аль эсвэл нэг нутаг усны гэсэн асуудал яригдсан боловч тэрнийг нь бол ашиг сонирхлын зөрчилд холбогдолгүй юм байна гэж гишүүд нь хэлсэн учраас санал хураалтад оролцох оролцохгүй нь тэр хүмүүсийн асуудал, өөрсдөө мэдэгдэх ёстой үүрэгтэй. Улсын Их Хурлын гишүүний ёс зүйн дүрэм, чуулганы хуралдааны дэгийн тухай хуулиар. Ардчилсан намын бүлэг бол 3 шалтгаан дурдсан шүү дээ. Ашиг сонирхлын мэдүүлгээсээ гадна мэдүүлгийг бас Авлигатай тэмцэх газраас авахаасаа гадна энэ өмнөх процесс дээр бол энэ бол сахилгын хорооны гишүүд дээр бол хянагдаад. Урьдчилсан мэдээллүүдийг холбогдох газруудаас авсан гэж ажлын хэсэг мэдэгдсэн. Тийм ээ, Бямбацогт дарга аа. Холбогдох газруудаас мэдээлэл бол авчихъя. Сахилгын хороон дээр бол Ардчилсан намын бүлэг завсарлага авсан. Та бол завсарлага авах эрхгүй. Зөвхөн нам эвслийн бүлэг завсарлага авна. Горимын саналаар санал хураалт явуулъя. Ингээд Баттөмөрийн Энхбаяр гишүүний гаргасан горимын саналаар санал хураалт явуулна. Энэ асуудлыг хойшлуулъя гэсэн горимын саналыг дэмжье гэсэн томьёоллоор санал хураалт. Санал хураалт. Санал байхгүй. Саяын үг хэлсэн, нэр өгсөн гишүүдийг хадгалж байна шүү. Горимын санал дэмжигдээгүй учир асуудлыг үргэлжлүүлж хэлэлцэнэ. Байнгын хорооны санал, нэрсийг сэргээчих. Дахиад нэр авчих уу. Нэрс байгаа даа. Түрүүний өгсөн хүмүүс гомдол гаргах байх. Түрүүн нэрс хадгалагдсан уу? Байнгын хорооны санал, дүгнэлт, эрх бүхий албан тушаалтны санал болон нэр дэвшигчээс асуулт асууж, үг хэлэх Улсын Их Хурлын гишүүдийн нэрсийг сэргээж гаргаж ирье. Санал хэлэх гэж байхгүй дэг дээр. Горимын санал дууссан, хэлчихсэн. Гишүүдийн нэр авчихсан, үг хаачихсан байна. Үг хэлснээс хойш та тийм санал гаргалаа. Одоо хуралдааны дэг зөрчихгүй байхыг сануулж байна. Хуралдааны дэг дагаж явъя. Гормын санал ганцхан хүн эхэнд нь хэлсэн. Одоо Балжиннямын Баярсайхан гишүүн асуулт асууж, үг хэлнэ. Гишүүдийн эрхэнд битгий халдаад бай

**Б.Баярсайхан:** Баярлалаа. Ингээд сахилгын хорооны гишүүдэд нэр дэвшиж байгаа хүмүүсээс асуух асуулт байна. 1990-ээд оноос хойш шүүхийн шинэтгэлийг маш их ярьж байгаа. Шүүхийн шинэтгэлийн хөтөлбөрт Америкийн Нэгдсэн Улсаас бусад улсуудаас нэлээн хөрөнгө оруулалт оруулж байна. Шүүгчдийн ёс зүй, чадвар, шүүхийн системийг боловсронгуй болгох, шинэ шатанд гаргах дээр маш олон жил, 30 гаран жил ажиллаад явж байгааг мэддэг. Гэсэн хэдий ч өнөөдөр ард түмний шүүхэд итгэх итгэл бол сул байгаа нь үнэн. Тийм учраас нэр дэвшиж орж ирж байгаа хүмүүсээс Монголын шүүхийн шинэтгэлийг бий болгоход, шинэ шатанд гаргахад та нар гол ажил нь юу гэж харж байгаа юм бэ? Маш товчхон хариулна уу?

Хоёрдугаарт та бүхний гэр бүл, хамаатан саднуудаас шүүхэд ажиллаж байгаа хүн байгаа юу? Гэсэн 2 асуулт асууя.

**Г.Занданшатар:** Нэр дэвшигчид эхлээд нэр дурдсан дарааллаар асуултад хариулна. Хашгамбайн Хашбаата. 87. 85.

**Х.Хашбаатар:** Та бүгдийн энэ өдрийн амгаланг айлтгая. Баярсайхан гишүүний асуултад хариулъя. Шүүхийн шинэчилсэн хууль батлагдсантай холбоотой нэлээдгүй их шинэчлэл хийгдсэн. Энэ талаар бол бас Улсын Их Хурал дээр ч гадуур иргэдээс төрийн бус байгууллагуудаас бас нэлээдгүй яригдаж байгаа учраас би товчхон хариулъя. Шүүхийн сахилгын хороонд гишүүнээр томилогдвол юун түрүүнд очоод бид эрх зүйн шинэтгэлийн бичиг баримтаа бүрдүүлэх, үндсэн ажил болох шүүгчтэй холбоотой сахилгын хэрэг маргааныг шийдвэрлэхээс гадна сүүлийн үед унаад байгаа шүүхийн нэр хүндийг өсгөхийн тулд зөвхөн үндсэн ажлаа хийхээс гадна урьдчилан сэргийлэх, бас гарч байгаа сахилгын зөрчлийн шалтгаан нөхцөлийг бас тогтоож энэ чиглэлээрээ Улсын дээд шүүх, Шүүхийн ерөнхий зөвлөлтэй хамтарч ажиллана гэж бодож байгаа.

Хоёрдугаарт шүүхэд ил тод байдлыг ер нь жоохон нэлээдгүй бас дээшлүүлэх, хэрэг маргаан шийдвэрлэсэн байдлаа дээшлүүлэх, Сахилгын хэрэг маргааныг иргэдэд танилцах боломжийг нь бүрэн хангах, иргэдээс шүүхийн сахилгын хороонд хандаж гаргах асуудлыг хялбаршуулах зорилгоор энэ чиглэлээр нэлээдгүй ажлыг бас санаачилж ажиллана гэж бодож байна.

Хоёрдугаар асуултад хариулъя. Миний бие шүүх болон шүүхийн захиргааны байгууллагын алба хаагчидтай ямар нэгэн хамааралтай, хамаарал бүхий юм байхгүй. Асуултад хариулж дууслаа.

**Г.Занданшатар:** Цэвээнсүрэнгийн Давхарбаяр, 82.

**Ц.Давхарбаяр:** Шүүхийн шинэтгэлийн хүрээнд батлагдсан шүүхийн тухай хуулийн хүрээнд би энэ асуултыг хариулъя гэж бодож байна. Энэ хуулийн гол онцлог бол нэгдүгээрт, шүүхийн захиргааны асуудал дээр нэмэх нь шүүгчийн хариуцлага, хариуцлагыг өндөржүүлэхийн тулд Шүүхийн сахилгын хороо гэдэг байгууллагыг шинээр байгуулж байгаа. Тэгэхээр энэ байгууллагын үндсэн гол үүргийг хэрэгжүүлэх үүднээс энэ байгууллагад ажиллана гэж би нэрээ дэвшүүлсэн.

Т ийм учраас хамгийн гол энэ хүрээнд хийгдэх шинэтгэл бол шүүгчийн мэргэжлийн алдаа болон хариуцлага, шүүхийн сахилгын хариуцлага гэдэг 2 зүйл дээр анхаарал хандуулж, үнэхээр энэ сахилгын хороонд ирж буй өргөдөл гомдол дээр шүүгч хариуцлага алдаж уу, хариуцлага алдахдаа мэргэжлээ алдаа гаргаж уу эс бөгөөс сахилгын ямар нэгэн алдаа гаргаж байгаа гэдэг дээр анхаарал хандуулж ажиллана. Ингэхэд энэ нөхцөл орчныг одоо батлагдаад хэрэгжиж байгаа шүүхийн тухай хууль бол бүрдүүлж хангасан байна гэж харж байгаа. Энэ бол шинэтгэлийн нэг хэлбэр.

Хоёрдугаар асуултын хувьд хамаарал бүхий этгээд байхгүй.

**Г.Занданшатар:** Доржгочоогийн Ариунтуяа. 83.

**Д.Ариунтуяа:** Баярсайхан гишүүний асуултад хариулъя. Шүүхэд итгэх итгэлийг дээшлүүлэх ер нь бол үндсэн 4 чухал асуудал байгаа.

Нэгдүгээрт нь шүүх, шүүгчийн хараат бус байдал, ёс зүйн өндөр стандарт, мөн хариуцлага дээрээс нь нэмээд мэдлэг чадвар, ёс зүйд суурилсан хамгийн тохиромжтой нэр дэвшигчийг бол шүүгчээр шилж сонгоход бол маш их ач холбогдол өгсний үндсэн дээр бол шүүхэд итгэх итгэлийн итгэл бол дээшилнэ гэж ололтоо үздэг. Тэгэхээр Шүүхийн сахилгын хорооны үндсэн чиг үүрэг нь яг энэ 4-ийн өндөр ёс зүйтэй, сахилга хариуцлагыг бол бий болгоход бол оршиж байгаа. Тэгэхээр хэрвээ Сахилгын хорооны гишүүнээр томилогдсон тохиолдолд нэлээдгүй хийгдэх ажлууд бол байгаа. Гэхдээ хамгийн түрүүнд сахилгын хороонд гаргасан гомдол, түүний шийдвэрлэлтийн талаар судалгааны ажлууд олон нийтэд ер нь нээлттэй мэдээлж байх чиглэл дээр нэлээдгүй ажлыг бол хийх нь зүйтэй гэж бодож байгаа. Нөгөө талаар шүүгчдийн зөвхөн хариуцлага ярихгүй. Харин хариуцлагын талаар урьдчилан сэргийлэх, соён гэгээрүүлэх арга хэмжээг авах талаар саналаа бол холбогдох байгууллагуудад нь уламжилж хийх ийм ажлуудыг хийх нь зүйтэй гэж бодож байгаа. Тэгээд нэлээдгүй олон журмуудыг шийдвэрлээд ажилдаа орох ёстой. Нэлээн олон гомдлууд бол байгаа. Тэгэхээр бидний хийх ажил бол энэ дээр явна. Дээрээс нь чиг үүргээ хараат бусаар хэрэгжүүлээд гомдлыг бол бодитой шийдвэрлэхэд анхаарч ажиллах ийм бодолтой байгаа.

Хоёрдугаар асуултын хувьд нь манай ах захиргааны хэргийн давж заалдах шатны шүүхэд шүүгчээр ажилладаг. Шүүхийн тухай хуулиар хамаарал бүхий этгээд хэрвээ шүүгчээр ажилладаг тохиолдолд бол татгалзан гарах гэсэн зүйл заалт байгаа. Хориглосон зохицуулалт байхгүй. Ингэж хариулах байна. Баярлалаа.

**Г.Занданшатар:**  Дараа нь Думбурайн Мягмарцэрэн. 84.

**Д.Мягмарцэрэн:** Энэ өдрийн мэнд дэвшүүлье. Баярсайхан гишүүний асуултад хариулъя. Шүүхийн сахилгын хорооны гишүүнээр сонгогдвол нэгдүгээрт хийх ажлууд бол хуулийн дагуу хуульд заасан ажлуудыг хийх үүрэг хүлээж байгаа. Шүүхийн тухай хууль бол маш шинэлэг сайн хууль болсон гэж би хувийн зүгээс үзэж байгаа. Очиж хийх ажлаасаа гадна ажиллахдаа хамгийн гол баримтлах зүйлүүдийн талаар дурдах нь зүйтэй байх гэж бодож байна.

Нэгдүгээрт хараат бус, шударга ёсны зарчмыг бол үйл ажиллагаандаа хэрэгжүүлж ажиллах нь хамгийн чухал зүйл гэж бодож байгаа. Хуулийн дагуу ажиллахдаа ямар нэгэн алагчлалгүй, тал бүрийн боломжийг хангаж, хоёр талдаа хүндэтгэлтэй ажиллана гэж бодож байгаа. Аливаа сахилгын ёс зүйн зөрчлийг шалгахдаа.

Гуравдугаарт шүүгчийн ёс зүй, сахилгын зөрчил, мэргэжлийн алдаан дээр ажиллахаас гадна хамгийн гол нь шүүгч нартаа зөвлөн туслах үйлчилгээ хийж, дахин ийм алдаа оноо гаргахгүй, ёс зүйн зөрчил гаргахгүй байх тал дээр нь зөвлөгөө үүрэг өгч ажиллах талаар чиглэж ажиллана гэж бодож байгаа.

Дараагийн нэг бол үйл ажиллагаандаа шинэ үеийн инновацын шинэлэг үйл ажиллагаагаа нэвтрүүлэх талаар санал санаачилгатай ажиллана гэж бодож байгаа. Эдгээр зүйлүүдийг хийхдээ хуульд заасан журмын дагуу, тал бүрээс нь бүрэн дүүрэн, аль нэг талыг баримтлахгүй тэгш боломжоор хангаж ажиллана гэж хэлэх байна аа.

Хоёрдугаар асуултад шүүхийн байгууллага буюу шүүхийн системд миний хамаарал бүхий этгээдээс ямар ч хүн ажилладаггүй. Хариулж дууслаа.

**Г.Занданшатар:** Дашзэвэгийн Эрдэнэчулуун. 81.

**Д.Эрдэнэчулуун:** Улсын Их Хурлын гишүүдийн энэ өдрийн амар амгаланг айлтгаж мэндчилье. Баярсайхан гишүүний асуултад хариулъя. Үндсэн хууль 1992 онд шинэчлэн батлагдсан. Шинэ Үндсэн хууль батлагдсантай холбогдуулаад анх удаа Монгол Улсын шүүхийн тухай хууль 1993 онд батлагдаж байсан. Үүнтэй холбоотойгоор шүүхийн шинэчлэл гэдэг бол эхэлсэн гэж би ингэж ойлгож явдаг. 2002 онд 9 жилийн дараа шүүхийн шинэчлэлийг улам эрчимжүүлэх, боловсронгуй болгох зорилгоор Шүүхийн тухай хуулийн шинэчлэн найруулга батлагдсан. Дараагаар нь 2012 онд 10 жилийн дараагаар бас шүүхийн хуулийг буюу шүүхийн багц хуулийг шинэчлэн баталсан. 2019 онд Үндсэн хуулийн нэмэлт, өөрчлөлт шинэчлэн батлагдсан. Үндсэн хуулийн нэмэлт, өөрчлөлтөд нийцүүлээд, мөн нийгмийн олон нийтийн захиалга, шаардлагаар Шүүхийн тухай хуулийн шинэчилсэн найруулгыг Улсын Их Хурал 2021 оны 01 дүгээр сарын 15-ны өдөр батлагдсан. Энэ хууль маань 03 дугаар сарын 1-ний өдрөөс эхлээд хүчин төгөлдөр болж мөрдөгдөж байгаа.

Хамгийн гол нь энэ хуулийн өмнөх хуулиудыг хэрэгжүүлэхэд гар бие оролцож, ажиллаж байсан хүний хувьд бол өмнөх хуулиудтайгаа энэ сүүлд батлагдсан, хүчин төгөлдөр мөрдөгдөж байгаа хуулийг харьцуулаад үзэхэд бол шүүхийн тухай хууль шинэчлэгдсэн батлагдсанаар товчхоноор хэлэх юм болбол шүүгчид, шүүхийн ерөнхий зөвлөлийн гишүүд, шүүхийн сахилгын хорооны гишүүдийг хараат бусаар ажиллах эрх зүйн орчин бүрдүүлж өгсөн л хамгийн гол чухал ач холбогдол нь гэж бодож байгаа. Мөн дээр нь нэмээд энэ олон нийтийн дунд унаад байгаа шүүхийн нэр хүнд, шүүхэд итгэх олон нийтийн итгэлийг сэргээх, нэмэгдүүлэхэд асар их ач холбогдолтой хууль болно гэж ойлгож байгаа. Шүүхийн хуулийг хэрэгжүүлж Үндсэн хууль болон Шүүхийн тухай хуульд заасан чиг үүргийг бол хэрвээ томилогдох юм бол шүүхийн ерөнхий зөвлөлийн гишүүд бүгд хэрэгжүүлж ажиллах ийм үүрэгтэй. Энэ үүргээсээ гадна мэргэжлийн алдаа, шүүхийн ёс зүйн алдаа 2-ыг бас ялгаж, салгаж, зааглаж, ойлгож шүүгч нартай хариуцлага тооцох, ялангуяа шүүхийн тухай хуулийн 50, 51, 52, 53 дугаар зүйлүүдэд заасан шүүгчид хориглосон, хязгаарласан, үүрэгжүүлсэн заалтуудыг л зөрчсөн тохиолдолд шүүх шүүгчид заавал ч үгүй хариуцлага тооцдог байх тэр зарчмыг баримтлан ажиллана гэж бодож байгаа.

Энэ ажлыг хийж хэрэгжүүлэхэд холбогдох байгууллагын дэмжлэг туслалцааг авч ажиллана. За ер нь бол бас шүүгч нарыг соён гэгээрүүлэх, хууль зөрчүүлэхгүй байх, ёс зүйн алдаа гаргуулахгүй байхын тулд тэдгээрийг урьдчилан сэргийлэх үүднээс сургалтыг бол тогтмол давтамжтайгаар, үе шаттайгаар зохион байгуулж байх зайлшгүй шаардлагатай гэж ингэж ойлгож байгаа. Ингэхийн тулд бол сургагч багш нарыг бэлдэх ёстой, ингээд сургагч багш нарыг бэлдээд сургалтыг явуулна гэж үзэж байгаа. Мөн энэ ажлыг хийж хэрэгжүүлэхийн тулд гаднын төслийн байгууллагуудын дэмжлэг туслалцааг авах зайлшгүй шаардлагатай гэж бодож байгаа. Баярсайхан гишүүний хэлж байгаагаар өмнө нь бол шүүх эрх мэдлийн шинэтгэл хөтөлбөр, шүүх эрх зүйн шинэчлэлт хөтөлбөр гээд бас гаднын төслийн байгууллагуудын дэмжлэг туслалцаатайгаар бол энэ төслүүд хэрэгжээд явж байсан. Сүүлийн жилд гэхэд…/минут дуусав/

**Г.Занданшатар:** Бүгд хариулчихсан. Хариулаагүй хүн байхгүй шүү дээ. 2 дахь асуулт нь Эрдэнэчулуун нэр дэвшигч гүйцээгээд хариулчихъя. 81.

**Д.Эрдэнэчулуун:** Баярсайхан гишүүний 2 дахь асуултад хариулъя. Хамаарал бүхий гишүүн бол байгаа. Мминий гэр бүлийн хүн бол шүүгчийн албан тушаалыг хашдаг. Гэхдээ энэ шүүхийн тухай хуулийн 98 дугаар зүйлийн 98.3.2 дахь заалтаар хэрвээ манай гэр бүлийн хүн сахилгын хэрэг үүсгэгдээд, сахилгын хэргийн оролцогч болоод ороод ирэх юм бол хуульд заасны дагуу татгалзан гарах үүрэгтэй. За баярлалаа.

**Г.Занданшатар:** Балжиннямын Баярсайхан гишүүн 1 минут тодруулъя.

**Б.Баярсайхан:** Шүүгчээр ажиллах хүмүүсийн чадвар, ёс зүйн асуудал бол маш өндөрт байх ёстой. Сахилгын хорооны гишүүд бол тэднээс илүү өндөрт сахилга бат, ёс суртахуун, ёс зүйтэй байж байж шүүхэд итгэх ард түмний итгэлийг сэргээж, мөн хууль шүүхийн байгууллагыг шударга ажиллахад нөлөөлнө гэж үзэж та бүхнийг бас ийм сонгон шалгаруулалтаар оруулж ирж байгаа. Тэгэхлээр 2 хүний хамаарал бүхий этгээд нь шүүхийн байгууллагатай ажилладаг юм байна. Тэгээд хуулийн дагуу татгалзах юм байна. Гэхдээ энэ үр хүүхдээрээ хамаатан саднаараа, шүүхэд ажиллаж байгаа найз нөхдөөрөө гээд энэ асуудлууд чинь бас нэлээн нийгмийг бухимдуулдаг шүү. Тэгээд үнэхээр та нар маань сонгогдоод ингээд явах юм бол цаашдаа бас энэ тал дээр анхаараарай. Ёс зүйн асуудал бол хамгийн гол чухал асуудал шүү гэдгийг хэлье.

**Г.Занданшатар:** Үг хэллээ. Одоо Содномын Чинзориг гишүүн.

**С.Чинзориг:** Сахилгын хорооны гишүүдэд нэр дэвшиж орж ирж байгаа 5 гишүүнд бас амжилт хүсэж байна. Маш хариуцлагатай ажил гэдгээ та бүхэн маш сайн мэдэж байгаа байх. Нийгэмд шударга ёсыг тогтоох иргэдийн хүсэмжлэл асар их өндөр байна. Иргэдийн шударга ёсыг тогтоох хүсэмжлэл юунаас эхлэх вэ гээд аваад үзэхээр шүүхийг шударга болох ёстой л гэдэг асуудал ярьж байгаа юм. Шүүх бол эрх мэдэлтэй, хөрөнгө, санхүүтэй нэгэнд нь бол зөөлөн ханддаг. Эрх мэдэлгүй, хөрөнгө, мөнгө муутай, ядарсан энгийн иргэдэд хатуу ханддаг. Шүүх шударга бус байна л гэсэн ийм асуудал нийгэмд бол асар их байдаг. Шүүх шударга болох юм бол нийгэмд шударга ёс тогтоно гэсэн иргэдийн хүсэмжлэл бол өнөөдөр маш асар өндөр байна. Энийг та бүхэн маш сайн ойлгож ажиллах байх гэж бодож байна.

Хоёр дахь асуудал. Бид иргэдийн шударга нийгмийг хүсэж байгаа. Энэ хүсэмжлэлд хариу болгож Үндсэн хуульд өөрчлөлт оруулсан. Өнөөдөр бид сахилгын хорооны гишүүнд шүүгч бус 5 хүнийг нэр дэвшүүлэх асуудлыг оруулж ирж ярьж байна. Энэ асуудал бол үндсэндээ шинэ Үндсэн хуулийн нэмэлт, өөрчлөлтийн дагуу хийгдэж байгаа ажил. Өмнө нь сахилгын хороо, шүүхийн ерөнхий зөвлөлийнхөн дотор ажиллаж байсныг Үндсэн хуулийн бүтцийн байгууллага үндсэн болгож Үндсэн хуульд нэмэлт, өөрчлөлт оруулсан. Анх удаагаа Үндсэн хуульд орсон нэмэлт өөрчлөлтийн дагуу бид сахилгын хороог байгуулах гэж байна. Шинэ ажил хаа хаанаа туршлага дутах, эргэж харах юмнууд байх болов уу гэж л бодож байна.

Үндсэн хуулийн бүтцийн байгууллага болж байгаа энэ байгууллагыг анхнаас нь иргэдийн хүсэн хүлээж байгаа тэр шударга ёсны хүсэмжлэлд хариу болгож маш сайн шударга, чин үнэнчээр ажиллаарай гэдгийг би та бүхнээсээ хүсэж байна.

Хоёр гурван зүйл хэлэх юм байна. Цаашдаа бид нар бас энэ хууль журам дүрэмдээ бас өөрчлөлт оруулдаг юм уу, Их Хурлын гишүүдэд бас нэг өөрсдийнхөө итгэл үнэмшлээр саналаа өгчих боломжийг нь олгомоор байна. Яг Байнгын хорооноос 5 хүн оруулаад ирдэг, тэгээд тавуулыг нь дэмжих хэцүү, дэмжихгүй байх хэцүү, ийм асуудлыг тулгаад байдгийг бид өөрчлөх ёстой байх. Би бол хуульд нь ийм асуудал бол байхгүй, тэр дүрэмдээ журамдаа сонгон шалгалтынхан журамдаа оруулчихсан юм болов уу гэж бодоод байгаа юм. Тэр журмаа хууль дүрэмд нийцүүлээд жаахан өөрчлөөд боловсруулаад боловсронгуй болоод уян хатан болговол яасан юм.

Хоёрдугаарт энэ орж ирсэн хүмүүс дотор чинь бас өөрсдийн итгэл үнэмшлээр өгчихье гэж дэмжихэд бас хүндрэлтэй улсууд байна шүү дээ. Ариунтуяа нэр дэвшигч ах нь нийслэлийн захиргааны шүүхэд ажилладаг л гэж байна. Энэ чинь тэр ашиг сонирхлын зөрчил үүсгэхгүй юу цаашдаа, Эрдэнэчулуун нэр дэвшигч хариулахдаа, манай гэр бүлийн хүний асуудал ороод ирвэл би татгалзчихна л гээд байна. Гэр бүлийн чинь хүн орж ирснээрээ татгалзснаар энэ асуудал шийдэгдэхгүй шүү дээ. Гэр бүлийн чинь хүний хамаарал бүхий танил тал маш олон шүүгч цаана чинь ажиллаж байгаа шүү дээ. Ийм хүмүүсийг бид нар ингээд оруулаад байх юм бол дэмжээд байвал энэ нийгэмд чинь шударга ёсыг тогтооё гэсэн иргэдийн хүсэмжлэлд хариу болж чадахгүй л уу гэж бодож байна. Эрдэнэчулуун гишүүн шүүхийн ерөнхий зөвлөлийн гишүүнээр 6 жил ажилласан юм байна. Шүүхийн ерөнхий зөвлөлийн гишүүнээр ажиллаж байхдаа таны сонгон шалгаруулж нэр дэвшүүлж шүүгчээр томилуулсан маш олон шүүгч ажиллаж байгаа байх. Энэ чинь тэгээд зөвхөн таны гэр бүлийн хүн биш, энэ шүүгч болгон чинь тантай бас эрх ашгийн сонирхлын зөрчил үүсгэхгүй гэх газар байхгүй шүү дээ. Ийм үзэхлээр бол чи асуудаа…/минут дуусав/

**Г.Занданшатар:** Ажлын хэсгийн дарга Сандагийн Бямбацогт гишүүн.

**С.Бямбацогт:** Чинзориг гишүүний асуултад хариулъя. Шүүхийн тухай хуулиар орсон. Мөн Үндсэн хуульд орсон бас нэг том өөрчлөлт бол энэ сахилгын хороо байж байгаа. Анх удаа байгуулагдаж байгаа. Үндсэн хууль дээр “хуульд заасан үндэслэл журмын дагуу шүүгчийг албан тушаалаас нь түдгэлзүүлэх, огцруулах болон сахилгын бусад шийтгэл оногдуулах чиг үүрэг бүхий шүүхийн сахилгын хороо ажиллана” гээд заачихсан. Энийгээ шүүхийн тухай хууль дээр оруулж өгөхдөө шүүхийн сахилгын хорооны шүүгч бус гишүүдийг олон нийтэд нээлттэй ил тод, тодорхой процесс журмын дагуу ажлын хэсэг байгуулагдаж, шалгаруулж Улсын Их Хуралд оруулна. Ингэхдээ Байнгын хороонд Хууль зүйн байнгын хороонд сул орон тоон дээр нэмэх нь 2 хүнийг оруулж байна гэсэн хуультай. Энэний дагуу бид нар Хууль зүйн байнгын хороон дээр сул орон тоон дээр 2 хүн оруулахаар ажлын хэсэг маань ажилласан. Нэр дэвшсэн нийт түрүүн би хэлсэн 28, 29 хүнээс 24 хүн сонгон шалгаруулалтад оролцсоноос энэ 5 нэр дэвшигч олонхын санал авсан, бусад нэр дэвшигч нар маань олонхын санал авч чадаагүй. Ийм учраас 5 орон тоон дээр оруулж ирсэн. Хууль зүйн байнгын хороо өчигдөр хуралдаад энэ 5 нэр дэвшигчийг дэмжсэн. Урьд нь бол Их Хурлын гишүүдийн бүрэн эрх рүү халдаж байгаа эсвэл тулгаж оруулж ирж байгаа асуудал биш. Улсын Их Хурлын гишүүд маань Улсын Их Хурлын нэгдсэн чуулганы хуралдаан дээрээс санал хурааж дэмжих, дэмжихгүйгээр эцсийн шийдвэр гарна. Ингэхэд хэн нэгэн оролцож, тулгаж, нөлөөлж байгаа зүйл байхгүй. Дэмжихгүй бол энэ 5-аас тавуулаа ч унах бололцоотой, зарим нь сугараад үлдэх бололцоотой. Энэ бол одоо хуучин ч Улсын Их Хурал дээр томилгоог ингэж хийдэг байсан, одоо ч ингэж хийдэг. Гэхдээ хуучнаасаа нэмэх нь бол Байнгын хороон дээр тодорхой, нээлттэй, ил тод иргэд өөрсдөө нэр дэвших, мэдлэг ур чадвар, боловсрол бусад шаардлага хангаж байгаа. Туршлагын гэдэг юм уу хангаж байгаа бол гэж үзээд өөрөө өөрсдийгөө нэр дэвшүүлээд түүнийгээ сонгон шалгаруулаад. Ингээд үндсэндээ ажлын хэсэг гарч ажиллаад Байнгын хороон дээр тодорхой сонголттой оруулж ирээд, сонголтоос нь Байнгын хороо шигшээд үүнийг нь Их Хурал руу оруулж ирэх энэ процесс бол хуучин байгаагүй, анх удаа Улсын Их Хуралд орж ирж байгаа жишиг. Урьд нь бол бас л юу гэдэг юм элчин сайд томилох, шүүгч, дээд шүүхийн шүүгч томилох, Үндсэн хуулийн цэцийн гишүүнд томилох гээд олон томилгоонууд дээр ерөөсөө л сул орон тоогоо л оруулж ирдэг байсан, ингээд Их Хурал томилоод явдаг, яг үүнтэй адилхан жишгээр явж байгаа. Гэхдээ өмнө нь бол шууд санал болгоод л ирдэг байсан бол олон нийт, иргэд маань нээлттэй, ил тод дээрээс нь оролцох, нэрээ дэвшүүлэх сонирхолтой хүмүүсийг өөрсдөө нэр дэвших бололцоог нь хангасан байдлаар ийм байдлаар хууль болон журамд өөрчлөлт ороод харьцангуй юу гэдэг юм нээлттэй ил тод, илүү сонголтыг хийх ийм бололцоо боломжтойгоор шүүхийн сахилгын хорооны шүүгч бус гишүүдийг сонгох үйл ажиллагаа явагдаж байгаа гэдгээ бас хэлье.

**Г.Занданшатар:** Содномын Чинзориг гишүүн тодруулж 1 минут асууна.

**С.Чинзориг:** Тэгэхээр бидэнд бол шүүгчид дундаасаа сахилгын хороонд 5 хүн сонгож оруулж байгаа. Тэрийг нь бол бидний оролцоогүй тэгээд явчхаж байгаа юм. Тийм учраас бол энэ шүүгч бус гишүүдийг сонгож оруулахдаа шүүгчтэй ямар нэгэн хамааралгүй хүмүүс оруулах нь зүйтэй гэсэн би тийм л байр суурьтай байгаа. Би анх тэр Үндсэн хуулийн нэмэлт, өөрчлөлтийг дэмжиж гарын үсэг зурж батлахдаа ч гэсэн тийм л итгэл үнэмшилтэйгээр бол Үндсэн хуулийн өөрчлөлтийг хийж сахилгын хороог бие даасан Үндсэн хуулийн бүтцийн байгууллага болгох ёстой гэсэн ийм итгэл үнэмшлээр дэмжсэн.

Тийм учраас бол ах нь захиргааны шүүхэд ажилладаг. Эхнэр нь дээд шүүхэд ажилладаг, тэгээд өөрөө Шүүхийн ерөнхий зөвлөлийн гишүүнээр 16 жил ажиллаж, шүүгчдийг сонгон шалгаруулах шүүгчээр томилуулахаар нэр дэвших ажлыг гардан зохион байгуулж байсан. Ийм хүмүүсийг…/минут дуусав/

**Г.Занданшатар:** Үг хэлчихлээ. Мөнхөөгийн Оюунчимэг гишүүн.

**М.Оюунчимэг:** Нэр дэвшээд орж ирж байгаа хүмүүс мэдээж мэргэжлийн ур чадвар, ажлынхаа өмнө хариуцсан хариуцлагатай ийм л хүмүүс сонгож орж ирсэн байх л даа. Тийм учраас би хүндэтгэлтэй хандаж байна. Харин шударга ёс, шүүхийн шударга ёс ярьж байгаа бол бид Улсын Их Хурлын танхимаасаа л шударга ёсоо биелүүлэх ёстой гэж бодож байна. Жишээлбэл хууль давсан журам гэж байж болох уу? Бямбацогт дарга. Бид нар анх надад шүүхийн тухай хууль байж байна лээ. Шүүхийн тухай хуулийн 95.8 дээр “сахилгын хорооны бүрэлдэхүүнд ерөнхий зөвлөлийн гишүүн, шүүхийн захиргааны байгууллагын ажилтан, өмгөөлөгч, прокурор, төрийн алба хаах насны дээд хязгаарт хүрсэн болон сүүлийн 5 жилд улс төрийн албан тушаал болон улс төрийн намын удирдах албан тушаал эрхэлж байсан иргэн орохыг хориглоно” гэчхээд шүүхийн юуд 15, 16 ажиллаж байсан хүн нэгд ороод ирэх юм. Бас нөгөө талаасаа гэр бүлийн хүн нь шүүгч гэж байгаа. Хүнд нь биш бид нарын нөгөө тавьж байгаа шаардлагыг 2 ч шалгуураар зөрччихсөн 1 хүн ороод ирчихсэн байна шүү дээ. Тэгээд өөр хүмүүс байхгүй. Үнэхээр тийм мэргэжлийн, чадварлаг хүн юм болов уу. Би эрдэнэчулуун гуайгаас би асуулт асууя. Та өөрөө шударга ёсыг тогтоогч хүн. Одоо тэгээд бүр мэргэжлийн хариуцлага алдсан шүүгчдийг хянах, хариуцах шүүхийн сахилгын хорооны гишүүнээр нэр дэвшээд орж ирж байна шүү дээ. Тэгэхээр энүүгээр дутаад байгаа юм уу, эсвэл та л орохгүй бол үнэхээр болохгүй байна уу? Эндээс би танаас хариулт сонсъё гэж бодож байна. Бид бол бие биедээ бас шударга хандах ёстой. Энэ үүднээс асууж байгаа юм шүү. Тэрнээс хүнд нь бол асуудал байхгүй. Та бол бас сайн шүүгч хүн байх. Тэгэхээр энэ дээр нэг хариулт өгөөч. Ер нь бол Бямбацогт дарга ажлын хэсгийн ахлагчийн хувиар би асууж байхад жишээ нь хэчнээн ч хүн өрсөлдсөн байж болно. Эндээс 5 хүнийг сонгоод оруулж ирж ингэж байна. Гэхдээ бусад хүний сонгох тэр хүмүүс ямар хүн байв гэдгийг мэдэх эрх. Бас бусад гишүүд тэнд нь оролцоод сонгон шалгаруулах юман дээр нь үгийг нь сонсоод ингэх эрх бол тэр нээлттэй сонсгол дээр бол нээлттэй байсан байх гэж би бодож байгаа. Ер нь бол дараа дараагийн удаад бас өөрчлөлт орвол энийг арай өргөн хүрээнд ялангуяа бид юу хүсээд байна гэхээр иргэдийн хамгийн их хүсэмжлэл шударга шүүх, шүүхийн өмнө бүгд тэгш байгаасай гэдэг л асуудал өнөөдөр бүгд хүсээд байгаа шүү дээ. Тийм учраас би Улсын Их Хурал Үндсэн хуульдаа нэмэлт, өөрчлөлт оруулж, энэ шүүхийн шинэчлэлээс л ер нь бүх юм эхлэх юм байна лээ. Шүүх хэвлэл мэдээлэл 2 нь улс төр нь цэвэрхэн байж байж л бусад юм бол аяндаа дагаад цэвэрхэн, ядахдаа нэг нь нээлттэй болоод явчих байх. Тэгэхээр энэ зүйл дээр л бид нар энд өнөөдөр сонгон шалгаруулалт, энэ томилгооноос бол бас шударга хандах зүйл их зүгээр байгаа юм аа. Тийм учраас энэ дээр нэг би хариулт авахыг хүсэж байна.

Тэгээд ер нь хуулиа давсан журам гэнэт гаргаад тухайн хүнийг тохируулахын тулд өөрчлөлт хийгээд байж болох юм уу? Энэ дээр хариулт авъя гэж бодож байна.

**Г.Занданшатар:** Сандагийн Бямбацогт гишүүн. Ажлын хэсгийн дарга хариулна.

**С.Бямбацогт:** Хуулиас давсан журам батлаагүй. Шүүхийн тухай хуулийн 77.11-д “шүүхийн ерөнхий зөвлөл, шүүгч бус гишүүний болон шүүхийн сахилгын хороонд шүүгч гишүүнийг сонгон шалгаруулалттай холбоотой журмыг энэ хуульд нийцүүлэн Байнгын хороо баталж, Улсын Их Хурлын цахим хуудсанд байршуулна” гээд заачихсан байгаа. Тэгээд үүний дагуу Шүүхийн тухай хуулийн 95.3 дээр “сахилгын хорооны бүрэлдэхүүнд орох шүүгч бус гишүүн нь хууль зүйн өндөр мэргэшилтэй, эрх зүйн мэргэжлээр 10-аас доошгүй жил ажилласан, төрийн алба хаах насны дээд хязгаарт хүрээгүй, сүүлийн 5 жил шүүгч, улс төрийн албан тушаал болон улс төрийн намын удирдах албан тушаалд ажиллаж байгаагүй, эрүүгийн хариуцлага хүлээж байгаагүй, Монгол Улсын иргэн байна” гээд заачихсан. Үүний дагуу Хууль зүйн байнгын хороо 2021 оны 3 сарын 10-ны өдөр хуралдаад журмаа баталсан. Энэ журмын 2.2 дээр хууль зүйн өндөр мэргэшилтэй, эрх зүйч, мэргэжлийн 10-аас доошгүй жил ажилласан, төрийн алба хаах насны дээд хязгаарт хүрээгүй, сүүлийн 5 жил шүүгч, эсвэл улс төрийн албан тушаал болон улс төрийн намын удирдах албан тушаал эрхэлж байгаагүй, дээрээс нь шүүгчээр ажиллаж байгаагүй, ерөнхий зөвлөлийн гишүүнээр ажиллахгүй байгаа, шүүхийн захиргааны ажил дээр ажиллахгүй байгаа, өмгөөлөгчөөр ажиллахгүй байгаа, прокурор ажиллахгүй байгаа, эрүүгийн хариуцлага хүлээж байгаагүй гэсэн заалтууд орсон. Энэ дээр бас ашиг сонирхлын зөрчил үүсэж магадгүй гэдэг үүднээс өмгөөлөгчөөр ажиллахгүй байгаа. Прокурор ажиллахгүй байгаа, шүүгчээр ажиллахгүй байгаа, шүүхийн ерөнхий зөвлөлийн гишүүнээр ажиллахгүй байгаа гэж энийг бол тодотгож оруулж өгсөн юм.

Нэр дэвшигч 27 хүний материалыг бид нар цахим хуудсанд байршуулсан. Анх эхлээд 27 хүн нэр дэвшихэд нь бичиг баримтын шаардлага хангасан хангаагүйг нь үзээд 3 сарын 31, 4 сарын 1-ний өдөр бол цахим хуудасанд бүх нэр дэвшигчийн материалыг нээлттэйгээр Улсын Их Хурлын цахим хуудас болон би өөрийнхөө хувийнхаа пэйжээр хүртэл байрлуулж олон нийтэд нээлттэй болгосон. Үүний дараа томилгооны сонсгол хийх зарыг тавихтай холбогдуулаад ажлын хэсгээс шалгарсан 5 нэр дэвшигчийн материалыг бүгдийг нь бас Улсын Их Хурлын албан ёсны цахим хуудас болон мөн бусад байдлаар хэвлэл мэдээлэлд нээлттэй тавьж олон нийтэд мэдэх, оролцох эрхийг хангасан. Үүний дагуу томилгооны сонсголыг бас зохион байгуулж, энэ томилгооны сонсголыг эхнээс нь дуустал нь олон нийтэд нээлттэйгээр Их Хурлын гишүүд асуулт асууж, хариулт авах болон үг хэлэх бололцоогоор хангасан, оролцогч 21 хүн оролцогчоор бүртгүүлсэн оролцогч хүмүүсийн ажиглагч нар бол зүгээр ажиглаад хуулийн дагуу болж байна уу? Шударга болж байна уу? нэр дэвшиж байгаа нэр дэвшигч нарын мэдлэг ур чадвар, туршлага ямархуу байна гэдэгт асуултад хариулах явцаас нь ажиглах бололцоог нь олгосон. Мөн оролцогч нар бол асуулт асууж, нэр дэвшигчээс асуулт асууж, хариулт авах үг хэлж, санал бодлоо илэрхийлэх бололцоо боломжийг нь бүрэн хангаж өгсөн.

Ийм байдлаар үндсэндээ ингээд 24 нэр дэвшигчийг санал хураалтад бид нар оруулсан. лонхын санал авсан өөрөөр хэлэх юм бол шүүхийн хуулиас давсан журам бид нар батлаагүй. Байнгын хороо маань хуульд нийцүүлээд хуулиа хэрэгжүүлэх үүднээс хуульд заасны дагуу журмаа баталж, хэрэгжүүлж ажилласан гэдгээ хэлье.

**Г.Занданшатар:** 1 минут. Оюунчимэг гишүүн. Мөнхөөгийн Оюунчимэг гишүүн.

**М.Оюунчимэг:** Хууль зүйн байнгын хорооны дарга, ажлын хэсгийн ахлагч бол бүр ч шударга ажиллах ёстой. Хуулийг бас маш хариуцлагатай тайлбарлах ёстой. Шүүхийн тухай хуулийн 95.3 дээр та сая уншлаа. 95.8-ыг би уншлаа. Тэгээд энэ хоёрын алийг нэгийг нь нөгөөгөөр нь цохилдуулж болно гэсэн үг юм уу. 95.8 дээр “шүүхийн ерөнхий зөвлөлийн гишүүн, шүүхийн захиргааны байгууллагын ажилтан орохыг хориглоно” гэсэн байна. Энэ таны саяын уншсан дээр шүүгч гишүүн шүүгчээс 10-аас доошгүй жил ажилласан, сахилгын шийтгэлгүй, өндөр мэргэжил чадвартай бол орж болно гэнэ. Тэгэхээр 95.3 байгаа тохиолдолд 95.8 нь бол асуудал биш гэж үзэж болох уу? Хуульчид энийг яаж тайлбарлах вэ? Ийм байвал бид ийм хууль гаргаад байж болохгүй шүү дээ. Тэгвэл би ч гэсэн дураараа тайлбарлаад байж болохоор болж байна шүү дээ. Хүссэн заалтаа оруулж ирээд нөгөө заалтыг нь унагаагаад байж болох уу? Энийг л хууль давсан журам гэж би яриад байна. Ер нь ингэж болохгүй. Би хууль тогтоох байгууллагад ажиллаж байгаа. Тэгээд би Эрдэнэчулуун гуайгаас өөрөөс нь бас асуулт асуусан. Та түрүүн миний асуултад хариулаарай. За баярлалаа.

**Г.Занданшатар:** Эхлээд Сандагийн Бямбацогт. Хууль зүйн байнгын хорооны дарга, Ажлын хэсгийн дарга хариулъя.

**С.Бямбацогт:**  Оюунчимэг гишүүн ээ, хуулиа уншаад бас ойлгочихдог болох хэрэгтэй. Хуулиа уншаад ойлгохгүй байгаад хууль зөрччихсөн байна гэж ярих бол зохимжгүй байна. 95.8 дээр би түрүүн 96.3-ыг уншчихсан. 95.8 дээр “сахилгын хорооны бүрэлдэхүүнд ерөнхий зөвлөлийн гишүүн, шүүхийн захиргааны байгууллагын ажилтан, өмгөөлөгч, прокуророор ажиллаж байгаа хүн орохыг хориглоно” гээд заачихсан байгаа. Яг үүний дагуу бид нар тэр журам дээр хуулийн энэний дагуу бид нар журамдаа, шүүгчээр ажиллаж байгаагүй, ерөнхий зөвлөлийн гишүүн ажиллахгүй байгаа, шүүхийн захиргааны ажилтан ажиллахгүй байгаа, өмгөөлөгчөөр ажиллахгүй байгаа, прокурор ажиллахгүй байгаа гээд энэ хуульд заасан 95.8-ыг чинь тодотгоод журамдаа тусгаад өгчихсөн юм. Ажиллахгүй байгаа, ажиллахгүй байгаа гэдэг чинь үндсэндээ 95.8 дээр чинь бүрэлдэхүүнд ажиллахгүй байгаа хүмүүсийг, ажиллаж байгаа хүмүүсийг оруулахыг хориглоно шүү гэсэн байгаа юм. Тийм болохоор ажиллахгүй байх ёстой гэж тавьсан байгаа. Хуулиа сайхан уншаад зөв ойлгоод…/минут дуусав/

**Г.Занданшатар:** Нэр дэвшигч Эрдэнэчулуун. Дашзэвэгийн Эрдэнэчулуун. 81.

**Д.Эрдэнэчулуун:** Оюунчимэг гишүүний асуултад хариулъя. Миний хувьд бол шүүхийн байгууллагад 20 гаруй жил ажиллаж байсан. Албан тушаалаасаа чөлөөлөгдөөд 2 жил болсон. Одоо бол би шүүхийн ерөнхий зөвлөлийн гишүүн биш, шүүхийн захиргааны ажилтан биш. Ийм учраас би хуулийн 95.8-д заасан хориглох заалтыг зөрчөөгүй гэж өөрийгөө ойлгож байгаа учраас нэгдүгээр.

Хоёрдугаарт шүүгчийн ажлын шүүхийн ажлын онцлогийг бас зохих хэмжээнд мэдэх хүний хувьд шүүгчид тавигддаг мэргэжлийн болон ёс зүйн стандартыг бас зохих хэмжээнд мэдэх хүний хувьд хуулийг дээдэлж хуульд захирагдаж хэний ч нөлөөнд авталгүйгээр хараат бусаар ажиллаж чадна гэж өөрийгөө үзсэн учраас энэ нэн хариуцлагатай, яг шулуухан хэлэх юм бол нэг их хүн…/минут дуусав/

**Г.Занданшатар:**  81. Эрдэнэчулуун нэр дэвшигч гүйцээж хариулъя.

**Д.Эрдэнэчулуун:** Ийм учраас бол би өөрийнхөө нэрийг дэвшүүлсэн байгаа. Ер нь бол одоо би л орохгүй бол шүүхийн сахилгын хороо ажиллахгүй болно гэсэн тийм ойлголт байж болохгүй л дээ. Би зүгээр хууль дүрэм журамд заасан болзол шаардлагыг хангаж байгаа учраас дээр дурдсан зүйлүүдийг хэлсэн. Зүгээр түрүүн ерөнхий зөвлөлийн гишүүн байсан учраас томилогдсон шүүгч нар нь байгаа. Гэр бүлийнх нь хүн байгаа. Ийм учраас нөлөөлөлд автах байх гэдэг зүйл яригдаж байна. Ингэж харах, хэлэх, хардах, хэлэх болбол үндэслэлтэй.

Гэхдээ шүүгчид нэр дэвшүүлэх ажиллагаанд оролцохдоо зөвхөн хуульд заасны дагуу ярилцлага хийгээд л, тэгээд дараа нь хуралдаанаа хийгээд хуралдаанаар олонхын санал авсан хүмүүс нь л нэр дэвшигдээд явдаг. Тэгээд ерөнхийлөгч заримыг нь томилдог, заримыг нь томилдоггүй хуралдаан дээр ярилцлага хийхэд нэг удаа л тэр хүний нүүр царайг хардаг. Дараагаар нь шүүгчийн албан тушаалд томилогдчихсон байхад нь тэр хүнээ таньдаггүй, хөдөө орон нутаг, нийслэл дүүрэгт албан ажлаар очоод шууд тааралдах юм бол танихгүй зүгээр өрөөнийх нь хаягийг хараад энэ Оюунчимэг гэдэг шүүгч юм байна л гэж мэдэх болохоос биш бүх шүүгч нарыг таних мэдэх тийм боломж бололцоо бол ерөөсөө байдаггүй юм. Одоогийн шинээр томилогдож байгаа шүүхийн ерөнхий зөвлөлийн гишүүд ч гэсэн тийм байна. Тийм учраас болбол ерөөсөө тэр олон хүмүүсийг хэн нь болсон, хэн нь болоогүй, хэн нь хэн бэ гэдгийг санах, мэдэх боломж байхгүй. Бид нар яг энэ хуралд орж ирээд л нэг танилцуулагдаад асуулт асуугаад л гарч байгаа шиг. Намайг жишээ нь дараа нь Их Хурлын гишүүн хараад бол танихгүй, мэдэхгүй байх боломжтой. Үүнтэй адилхнаар шүүгчид нэр дэвшигчийг сонгон шалгаруулах ажиллагаа явагдаж байдаг юм. Тэгээд миний тэр оролцож байсан хүмүүсийн зарим нь бол шат ахиж анхан шатнаас давах руу, давахаас хяналт руу ч гэдэг юм уу, эсвэл ерөнхий шүүгч болох гэж дийлэнх нь шалгалт өгдөг, ордог байсан учраас тэр тоо нь өндөр гараад байгаа юм. Тэгээд тэдгээр хүмүүсийн дийлэнх нь бол шүүгчийн албан тушаалаасаа чөлөөлөгдсөн, мөн гавьяаныхаа амралтад гарсан ийм байгаа. За баярлалаа.

**Г.Занданшатар:** Одоо Баттөмөрийн Энхбаяр гишүүн.

**Б.Энхбаяр:** За баярлалаа. Нэр дэвшигч нарын Их Хурлын гишүүн бол нутаг усны хүмүүс байвал сонирхлын зөрчилтэй байж, өөрөө бас татгалзан гарах болзошгүй ийм хууль эрх зүйн асуудал хөндөгдөж байна. Тийм учраас нэр дэвшигч нараас та бүхэн төрсөн аймгаа нэгдүгээрт хэлээч.

Хоёрдугаарт төрсөн эцэг эхийнхээ төрсөн аймгийг хэлж өгнө үү гэсэн нэг асуулт байна.

Хоёрдугаарт миний хувьд бол 5 нэр дэвшигчээс бол 2 хүнийг нь танина. Нэг нь бол Давхарбаяр багш байгаа. 26 жилийн өмнө оюутан байхдаа хичээл заалгаж байсан. Тэгэхээр Давхарбаяр багшаас Улсын Их Хурлын энэ танхимд таны шавь, хичээл заалгаж байсан хэн хэн гэдэг гишүүн байна вэ гэсэн ийм асуулт байна. Гишүүд бол яах вэ? Хуульд заасан сонирхлын зөрчлөөс гадна ёс зүйн асуудал хөндөөд байна л даа. Өөрөөр хэлбэл гэр бүлийн гишүүн, хамаарал бүхий хүн нь шүүгчээр ажиллаж байгаа тохиолдолд энэ шүүгч нарыг хянаж байх ёстой байгууллагад байх ёс суртахууны эрхтэй юу, үгүй юу гэдэг асуудлаа л хөндөөд байгаа юм. Тэгэхээр энэ дээр ер нь та бүхэн ямар бодолтой байна вэ гэсэн гурав дахь асуулт байна.

Дөрөв дэх асуулт нь бид нар бол энэ хуульч гэдгийг бол эрх зүйч гэдэг бол энэ ялгамжтай. Хуульч гэдэг бол илүү нарийн мэргэшсэн шалгалт өгсөн яг хууль эрх зүй тогтсон улсад бол тэр lawyer гэдэг бол өмгөөлөгчийг л хэлдэг юм. Зөвхөн өмгөөлөгчийг хэлдэг. Эрх зүйчдийг хэлдэггүй. Тэр утгаараа эрх зүйчид нь хуульчдаа хянах ийм шалгуурыг бусад улс оронд тавьдаггүй. Өөрөөр хэлбэл хуульч буюу хуульчийн тусгай шалгалт өгөөд эрх, гэрчилгээ авсан ийм хүнийг бол хуульчлал хянах ёстой гэж үздэг. Энэ бол нэлээн нарийн шалгуур гэдэг нь өөрөө цаашаа бас углуургатай. Тэгэхээр би Хашбаатар, Мягмарцэрэн 2 бол гүйцэтгэх ажлын чиглэлээр мэргэшсэн, ажиллаж байсан, ажиллаж байгаа ийм хүмүүс байгаа. Шүүгч нар дээр гүйцэтгэх ажил хийх, шалгах асуудал бол мэдээж гүйцэтгэх ажил хийх эрх бүхий байгууллагууд буюу Авлигатай тэмцэх газар, Цагдаа, Тагнуулын байгууллагын эрх хэмжээнд хамаарна. Сахилгын хороо бол гүйцэтгэх ажил хийх эрх эрхгүй. Өөрөөр хэлбэл гэмт хэргийн шинж чанартай энэ үйл ажиллагаанд гүйцэтгэх ажлын арга техникийг ашиглаж хийх байгууллага бол биш. Тэгэхээр энэ дээр та бүхэн өөрсдөө энэ албан тушаал дээр, та бүхний хувьд сонирхлын зөрчил байна гэж харж байна уу гэсэн ийм асуулт байна. Баярлалаа.

**Г.Занданшатар:** 3 дахь асуулт чинь бүх нэр дэвшигчдээс асууж байгаа юм уу? 84-өөс эхлээд явъя. 84. Цэвээнсүрэнгийн Давхарбаяр багш.

**Ц.Давхарбаяр:**  Нэгдүгээр асуулт. Би 1965 онд Улаанбаатар хотод төрсөн. Миний аав Цэвээнсүрэн Хэнтий аймгийн Норовлин суманд төрсөн. Тэгэхдээ төрмөгцөө Дорнод аймгийн Хөлөнбуйр сум энэ хоёр бол яг хил залгадаг Хөлөнбуйр суманд айлд өргөгдсөн ийм хүн. Миний ээж болохоороо Хэнтий аймгийн Баяндэлгэр суманд төрсөн. Тэгэхдээ Хэнтий аймгийн Дархан суманд харьяалагдаж ирсэн. Ийм түүхтэй байна. Миний шавийн хувьд олон байж магадгүй. Энхбаяр гишүүн байна, Сүхбаатар гишүүн байна, Бямбацогт гишүүн байна. Пүрэвдорж гишүүн. Тэгэхдээ би Пүрэвдорж гишүүний ангид хичээл орж байгаагүй. Раднаасэд байгаа, түрүүн хамгийн эхэнд ярьсан Баярсайхан гишүүн байгаа гэж бодож байна. Ийм л хариулт өгье дөө.

**Г.Занданшатар:** 85. Ариунтуяа. Доржгочоогийн Ариунтуяа. 83. Ариунтуяа.

**Д.Ариунтуяа:** Энхбаяр гишүүний асуултад хариулъя. Манай ээж аав хоёр хоёулаа Ховд аймгийн хүмүүс байгаа. Хоёрдугаар асуултад нь хамаарал бүхий этгээд шүүгчээр ажиллахыг юу гэж бодож байна гэсэн. Шүүхийн тухай хуулийн 98 дугаар зүйлийн 3-т сахилгын хорооны дарга, гишүүд хамаарал бүхий этгээд сахилгын хэрэгт холбогдож орох юм бол татгалзан гарах үүрэгтэй гэж бол заасан байгаа. Тэгээд энд нэмж хэлэхэд бол шүүхийн тухай хуулиар бол хамаарал бүхий этгээдийн шүүгчээр ажиллаж байгаа тохиолдолд сахилгын хорооны гишүүнээр бол нэр дэвшиж болохгүй, сахилгын гишүүнээр ажиллаж болохгүй гэсэн бол заалт байхгүй. Нөгөө талаараа Шүүхийн тухай хуульд сахилгын хорооны гишүүн нь өөрийнхөө чиг үүргийг хэрэгжүүлэх, хэрэгжүүлэхдээ хараат бусаар хэрэгжүүлэх, ингэхдээ мөн бусад гишүүний хараат бус байдалд хүндэтгэлтэй хандана гэж заасан байгаа. Тэгэхээр нөлөөлөх өөрөө өөрийнх нь хамаарал бүхий этгээд нь шүүгчээр ажиллах юм бол нөлөөлөх байх гэсэн заалт байна. Тэгэхээр бид нар бол татгалзан гарах үүргээ бол биелүүлчихнэ. Бусад шүүх орж ирлээ гэхэд чинь бол энэ заалтынхаа дагуу үүрэгжүүлсэн хориглосон энэ заалтынхаа дагуу бол хараат бус байдлаа алдах ямар ч боломжгүй байгаа. Тэгэхээр энэ юман дээр бол нэгэнт шүүгч хуулиар хамаарал бүхий этгээд нь шүүгчээр ажиллах юм бол энэ бол бас юу хүн сахилгын хорооны гишүүнээр ажиллаж болохгүй гэсэн заалт байхгүй болохоор энд бол нэр дэвшсэн байгаа. Эрх зүйч мэргэжлээр ажиллаж байгаа хүн бас болох уу гэж асуусан байна. Энэ хууль дээр бол эрх зүйч, мэргэжлээр 10-аас дээш ажилласан хүн сахилгын хорооны гишүүд нэр дэвшиж болно гэсэн заалт байгаа. За баярлалаа. Манай аав Ховд аймгийн Чандмань сум, ээж Ховд аймгийн Булган сум.

**Г.Занданшатар:**  Думбурайн Мягмарцэрэн. 84.

**Д.Мягмарцэрэн:** Миний бие Мягмарцэрэн Улаанбаатар хотын 1 дүгээр амаржих газар төрсөн. Миний аав Увс аймгийн Завхан суманд төрсөн. Миний ээж Увс аймгийн Завхан суманд төрсөн.

Хоёрдугаар асуултад хариулъя. Гэр бүлийн хамаарал бүхий этгээд хэрэгтэй юу талаар бодлоо хэлнэ үү гэж байгаа. Миний бодлоор Монгол Улсын иргэн Үндсэн хуулиар заасан ажил мэргэжлээ чөлөөтэй сонгох эрхтэй байдаг. Та аливаа ажил төрөлд орж байгаа мэргэжлийн байгууллагад орж байгаа улсууд хуулийн дагуу тодорхой тангараг өргөдөг, хууль ёсны дагуу ажиллах үүргээ хүлээдэг. Тийм учраас Шүүхийн тухай хуулиар хамаарал бүхий этгээд орж ирсэн тохиолдолд татгалзан гарах талаар хуульчилсан учраас энд асуудал үүссэн тохиолдолд эдгээр улсууд хуулийн дагуу татгалзан гараад үнэн шударгаар асуудал шийдэх, ажиллах тийм бүрэн бололцоотой гэж үзэж байна.

Гуравдугаар асуултын хувьд. Цагдаагийн байгууллага буюу гэмт хэрэгтэй тэмцэх үйл ажиллагаанд ажиллаж байгаа алба хаагч нар бүгд эрх зүйч, хуульч мэргэжилтэй байдаг. Тийм учраас шүүхийн сахилгын хороонд ажиллах болзол шаардлагыг хангаж байгаа гэж үзэж байгаа.

Хоёрдугаарт гүйцэтгэх ажлаар гүйцэтгэх ажил эрхэлж байсан байгууллагад ажиллаж байсан асуудал бол ямар нэгэн ашиг сонирхлын зөрчил гаргахгүй. Тодорхой асуудалд үнэн зөв, бодитой шударгаар ажиллах үүрэг хүлээж ажиллаж байгаа учраас энэ төрлийн мэргэжлийг эзэмшсэн асуудал бол давуу тал болж, тодорхой асуудалд өөр өнцгөөс, зөв өнцгөөс, шударгаар ажиллах тэр бүрийн бололцоог хангах бололцоотой гэж үзэж байна. Хариулт дууслаа.

**Г.Занданшатар:**  Хашгамбайн Хашбаатар. 85.

**Х.Хашбаатар:** Энхбаяр гишүүний асуултад хариулъя. Миний бие Улаанбаатар хотод төрсөн. Аав Баян-Өлгий аймаг, ээж Архангай аймгийнх. Эрх зүйчээр 1997 онд төгссөн. 2002 онд хуульчийн эрх зүйн байдлын тухай хууль батлагдсантай холбогдуулаад хуульчийн сонгон шалгаруулалтад орж тэнцээд хуульчийн гэрчилгээтэй, үүнээс хойш хуульчаар ажиллаж байна. Хуульчаар түдгэлзүүлсэн гэрчилгээгээ. Гүйцэтгэх ажлын чиглэлээр мэргэшиж ажиллаж байсан тухайд гүйцэтгэх ажил эрхэлдэг 6 байгууллага байдаг. Энэ тусгай хуулиар зохицуулагддаг. Тухайн байгууллагууд өөр өөрийн чигийн дагуу үйл ажиллагаа явуулдаг. Гүйцэтгэх ажил явуулахын тулд тусгай эрх олгодог, тухайн байгууллагаас шилжсэн, өөрөө ажилд сэлгэх юм бол эрхийг нь хаадаг. Тэр 6 байгууллагын мянга мянган гүйцэтгэх ажил эрхэлдэг залуучуудын нэгэн адил миний бие шүүхийн тухай хуульд заасан сонгон шалгаруулалтын болзол шаардлага хангасан гэж үзэж өөрийн нэрийг дэвшүүлсэн байгаа. Энэ бол ямар нэгэн шүүхийн сахилгын хороонд очиход ямар нэгэн ашиг сонирхол хөндөгдөхгүй. Харин ч давуу байдал болж. Миний бие сүүлийн 5 жил авлига, ашиг сонирхлын зөрчлийн чиглэлээр дагнан ажиллаж байсан учраас шүүхэд бас шинэтгэл хийх үйл ажиллагаанд бас салхи орж өөрийн мэдсэн туршлагаа бас хэрэгжүүлэхэд давуу байдал болох болов уу гэж үзэж байна. Асуултад хариулж дууслаа. Баярлалаа.

**Г.Занданшатар:** Монгол Улсын Үндсэн хуулийн 14.1-т “хүнийг ажил мэргэжлээр нь ялгаварлан гадуурхаж болохгүй. Хүн ажил мэргэжлээ чөлөөтэй сонгох эрхтэй” гээд Үндсэн хуульчилчихсан ийм эрх эрхүүд байна. Жамъянхорлоогийн Сүхбаатар гишүүн.

**Ж.Сүхбаатар:** Тэгэхээр би энэ юуны саяын энэ сонирхлын зөрчилтэй холбоотой асуудлаар Их Хурлын удирдлагад хандаж хэлэх гэж байгаа юм. Дабль стандарт цаашдаа гаргахгүй, үзэмжээрээ тийм асуудал тавьдаггүй байх үүрэг бол Их Хурлын дарга, дэд дарга, ёс зүйн хариуцлагын Байнгын хорооны дарга нарт байгаа. Энэ юмаа тодорхой болго. Нэг ангийн биш улсууд санал хураалтад орж болохгүй бол болохгүй гэдгийг нь тогтоо. Та нараас болж ингээд бид нар янз бүрийн асуудалд ороод байж болохгүй шүү дээ. Ёс зүйн дүрэмдээ тэрийгээ тусга. Аюурсайхан гишүүн бол өнгөрсөн жил төрийн бус байгууллагын асуудлаар Их Хурлын гишүүд хавсарч ажиллаж болох тухай тогтоолын төсөл оруулж ирээд л сонирхлын зөрчлийн үүд хаалгыг өөрөө нээж байсан. Би бүлгийн хурал дээр хэлж л байсан. Тэгэхээр ийм дабль стандартыг тогтоож болохгүй. Жишээлбэл нэг ангийн биш хэрнээ л ингээд цоллогдож байгаа. Тэгэхдээ би энэ процессоо бол зөв гэж бодож байгаа. Одооны болж байгаа процесс бол. Цаашдаа ийм асуудлууд гаргаад байж болохгүй. Энэ шүүхийн ерөнхий зөвлөлийн томилгоонд орохгүй байх уу, үгүй юу гэдгийг өөрөө шийтгэж болохгүй шүү дээ. Тэгээд болохгүй гэвэл би оролцохгүй. Яагаад гэвэл энэ шүүхийн хуулийн хэрэгжилтийн ажлын хэсгийн ахлагч байхгүй юу. Сүүлийн хэдэн өдөр хэдэн сар энэ процесс санаа зовж байна, энийг итгэл төрүүлээсэй гэж. Тэгэхээр чинь тэнд яг тэрийг зүтгэж яваа хүнтэй нь холбогдуулаад л нэг тийм хардлага сэрдлэгтэй юм ороод явчихаар яаж байна вэ гэхээр зүгээр гээд л өөрөө хэлсэн ч гэсэн тэрэнд чинь оролцох муухай л байхгүй юу даа. Би бол иргэд, шүүх хэргийн зөвлөлийн томилгоонд бараг оролцохгүй байя гэж бодоод байгаа байхгүй юу. Тэгээд энэ хэвшил болмоор байна. Дараа дараачийн гишүүд томилгооны сонсгол болгон дээр ингэж ярих биш, влигатай тэмцэх газраас юм уу, эсвэл өөрсдөө мэдүүлэг өгдөг болмоор Их Хурлын гишүүд. Энэ Хашбаатар бол Хөрөнгө орлогын мэдүүлэг хариуцаж байгаа шүү дээ, бид нарыг бүгдийг нь. Таны хувьд нэг ангийн, та бол энэ авлигын эсрэг хуулийг хэрэглэж байгаа хүн. Нэг ангийн биш, нэг төгсөлтийнхөн ашиг сонирхлын зөрчилд орно гэж та бүхэнд тооцдог уу, тооцдоггүй юу. Та чинь бас хэдэн жил энэ ажлыг хийж байгаа. Энэ асуултыг жишээлбэл танд тавья. Яг хууль хэрэглэж байгаа хүн бидний дунд энд өөрөө нэр дэвшээд сууж байна л даа. Тэгэхээр энэ ингээд нэг тийм процессоо муухай харагдуулчих вий дээ. Энийг сонгон шалгаруулалтын чинь ажлын хэсгийн ахалж байгаа хүн нь манай Их Хурлын гишүүдээс Бямбацог дарга л байж байгаа. Тэгээд энэ ч сонгон шалгаруулалтад орж ирж байгаа улсууд юм уу. Бусад хүмүүс болбол энэ процесст бол оролцох боломж нь болбол шууд хуулиар бол хязгаарлагдчихсан.

Тэгээд энэ түрүүнд тэр Доржханд гишүүнтэй ч холбоотой хэлж байна. Энийгээ нэг мөр яах гэж Байнгын хороо байгуулсан билээ? Яах гэж Улсын Их Хурлын удирдлага байгаа билээ дээ. Сануулах хэрэгтэй шүү дээ урьдчилж. Гишүүд өөрсдөө мэднэ гэчхээд л араас нь тэгээд л сонирхлын зөрчилтэй ч байхад хуулийг нь цээрлэмээр байна гэж. Жишээлбэл тэр Үндсэн хуулийн цэцээр орвол орох үүргээ мэдэж л байгаа шүү дээ. Би тийм зөрчил үнэхээр байгаа бол. Тэгэхээр би энэ процессын асуудал дээр зүгээр, энийг ашиглаад тодорхой кейс үүсэж байгаа учраас цаашдаа энэ танхимд энийг гаргахгүй байгаач л гэж хэлэх гэж байгаа юм. Энэ орж ирж байгаа нэр дэвшигчдийн хувьд бол сахилгын хороонд орж ирж байгаа улсууд бол процессын хувьд бол сая өнгөрсөн хугацаанд нэлээн яригдаад орж ирж байгаа. Ер нь бол нам холбоотой биш. Нэг тийм нийгмийн дундаж хэсгээс улсууд л орж ирж байгаа. Би энэ ч хамтын удирдлагатай байгууллагад зөв гэж харж байгаа. Эрх баригч хүчин ч гэсэн өөрийнхөө эрх мэдлүүдийг төрд орчхоод олон эрх мэдлээ шилжүүлж байгаагийн нэг жишээ бол энэ томилгооны сонсгол. Иргэдэд өөрсдөд нь дэвшүүлэх эрхийг нь өгсөн. Ажлын хэсэгтээ хөндлөнгийн ажлын хэсэгт эрх мэдлээ өгсөн. Тэгээд гишүүд бас өөрсдөө олонхоороо асуудлыг шийдэх эрхийг нь өгсөн. Урьд нь 100 хувь 1 этгээд 1 өдөр хэнд ч хэлэхгүй, хэнтэй ч хуваалцахгүй шийдчихдэг байсан. Их Хурлын гишүүд ёсчлон биелүүлэх үүргийг л үндсэндээ гүйцэтгэж ирсэн. Энийг задалж байгаа байхгүй юу. Итгэлцэл хамгийн чухал. Итгэл алдуулах юм байна. Жоохон ч гэсэн алхмууд хийгдэж байгаа бол энийг болиулах ёстой. Тийм байдал байгаа болбол болих ёстой.

**Г.Занданшатар:** Сүхбаатар гишүүн. Ер нь байна шүү дээ Улсын Их Хурлын тухай хуулиар Улсын Их Хурлын дэд дарга, Улсын Их Хурлын гишүүний ёс зүйн хэм хэмжээний дэгийг сахиулах чиг үүрэгтэй байдаг. Ёс зүйн хэм хэмжээний стандарт мэдүүл, тэр хүрээндээ шаардлага тавьж байгааг бол хэн нэгнийг гэж хэлээгүй шүү дээ. Улсын Их Хурлын тухай хуулийн 8.1.23-аар ийм элдэв асуудлаар ашиг сонирхлын зөрчилтэй бол өөрөө татгалзах ёстой, өөрөө татгалзах ёстой гэж гишүүнд нь үүрэгжүүлсэн байхгүй юу. Ингээд үг хэллээ. Сая нэр дэвшигч нараас болон Байнгын хорооноос асуулт асуусангүй. Хашбаатар энэ асуултад хариулахгүй л дээ. Их Хурлын гишүүдтэй холбоотой асуудал. Хууль хэрэглэж эхлээгүй байна л даа. Гишүүдтэй холбоотой юм хариулахгүй. Зүгээр яах вэ? Хариулбал хэн л хариулна. Цэвэгдоржийн Туваан гишүүн асуулт асууя.

**Ц.Туваан:** Тэгээд мөн л адил шүүхийн ерөнхий зөвлөлийн сахилгын хороо гээд бас л чухал асуудал. Шүүгчдийн хувь заяаг дэнсэлнэ. Шүүгчид сахилга ёс зүй ямар нэгэн хууль зөрчсөн хариуцлага гаргасан байна уу үгүй юу гэдгийг дэнсэлнэ. Мөн л ямар нэгэн зүйлээс, хүмүүсээс, улс төрөөс ангид, хараат бус байх ёстой ийм чухал томилгоо. Тэгээд өнөөдөр бас гишүүд нэлээн нухацтай ярьж байна. Ямар нэгэн хариуцлага алдсан этгээдийн толгойг илж сахилгын хариуцлагыг хөнгөрүүлж болохгүй. Мөн ямар нэгэн хүний дарга нарын захиалгаар хүмүүсийг хэлмэгдүүлж шийтгүүлж болохгүй. Ийм л том зөвлөлийн гишүүд өнөөдөр томилогдож байна. Тэгэхээр энд байгаа хүмүүс дээр бас ийм туршлагатай, олон жил энэ салбарт ажиллачихсан, олон жил энэ салбарын хүмүүсийг бэлтгэчихсэн ийм хүмүүс байгаад байна. Тэгэхээр энэ дээр олон шүүлтүүр даваад орж ирж байгаа учраас итгэж байна, бас дэмжиж байна. Тэгээд энд нэг зүйл анзаарагдаж байна. Энэ Улсын Их Хурал маань маш олон хуулиудыг батлаад гаргасан. Тэгээд энэ хуулиудын хэр устай түүхий байна гэдэг нь бас энэ дээр харагдаж байна шүү дээ. Ингээд л нэг асуудал дээр Монголчууд бид нар бүгдээрээ парламентын гишүүд харж байгаа. Тэгээд нэг хуулийг 2 талаас нь яриад ингээд асуудлууд яриад байна. Тэгэхээр энэ манай баталсан Их Хурлын баталсан хууль бол багадаагүй. Тэгэхээр энэ баталсан хуулиудаа бас хэр зэрэг амьдралд нийцсэн усгүй, чанартай чамбай хууль болжээ гэдгийг бид нар Их Хурал ер нь эргэж харах цаг нь болжээ. Яг энэ талаар бол энэ хяналт шалгалтын тухай хууль орж ирчихсэн явж байгаа. Энэ бол энэ хуулиудаа бас амьдралд хэр яаж хэрэгжиж байгаа гэдгийг эргэж харах ийм хууль гэж ингэж ойлгож байгаа. Энэ парламентын цөөнхөд оногддог, хяналт шалгалтаа тогтоох энэ асуудал дээр бас ярих ийм хуулиа гэж ингэж харж байгаа. Тэгэхгүй бол энэ хуулиуд маань ингээд маш олон хурдан, цөөхөн заалттай, ийм хуулиуд орж ирдэг. Эргээд ингээд бид нар бас онигоо болоод л ингээд сууж байна шүү дээ. Жишээлбэл ярих юм бол энэ дээр ингээд л танай дүү ах эгч нар, хуульч уу гээд л асуух юм уу? Миний хамгийн бага дүү хуульч байдаг. Энэ бас энэ дээр ашиг сонирхол болчих уу? Тэгээд энэ дээр нутаг ус бүр, аймаг, ээж, аавын гээд тэгээд энэ чинь арай хэтэрнэ шүү дээ. Тэгэхээр энэ асуудал дээр бас эргэж нэг ярих хэрэгтэй байх. Энэ кэйс үүсэж байгаа бол энийг бас ярьсан нь дээр байх. Миний хувьд бол бас ашгүй юм алга юм шиг байна. Тэгэхдээ бас нэг талаараа энэ төв аймгийн хүн алга энэ дээр ямар филтер тавиад явчихсан юм уу? Энэ чинь нэг бас яахаараа Төв аймгийн хүн оруулдаг юм гээд. Тэгээд энэ дээр бас 5 хүн байна. Энэ дээр гурав нь 1972 он гээд надтай нэг онд төрчихсөн хүн байна, тэгэхээр энэ төрсөн оноор бас янз бүрийн юм үүсчих вий дээ гээд ярих юм бол нэг тийм онигоорхуу юм байна. Тэгэхээр хэдүүлээ бас энэ баталсан хуулиудаа эргэж харж усыг нь шахах шаардлага бас гарсан байна шүү гэдгийг хэлье. Тэгээд энэ хүмүүс дээр ажилласан зүйл, туршлагатай нь холбоод яллах хэрэггүй байх. Мерит зарчмаар маш олон жил энэ салбарт ажилласан энэ Эрдэнэчулуун, Тэгээд л Хашбаатар энэ тэр гээд л энэ CV сайтай ийм хүмүүс туршлагатай хүмүүс орж ирж байгаа юм байна. Тэгэхээр энэ хүмүүсийг дэмжээд явчих нь зөв байх гэж бодож байна. Баярлалаа.

**Г.Занданшатар:** Үг хэллээ. Эрхэм гишүүн Төмөрбаатарын Аюурсайхан.

**Т.Аюурсайхан:** Баярлалаа. Шүүхийн сахилгын хорооны шүүгч бус гишүүнд нэр дэвшигчдийг хэлэлцэж байна. Тэгээд энэ асуудал дээр бид нар их олон жил анхаарлаа тавьсан, маш их шүүмжлэлүүд өрнөсөн. Тэгээд энэ гишүүд бол ерөөсөө асуух ёстой асуултаа л асууж байгаа. Би ч гэсэн 2016 онд Улсын Их Хурлын гишүүн болоод бараг анхны чуулгануудын нэг дээр нь Их Хурлын Тамгын газрын Ерөнхий нарийн бичгийн даргыг томилогдоход төрсөн дүү нь Тамгын газрын ажилтан байсан, тэгээд яг өөрийнх нь тушаал шийдвэрээр томилогддог, чөлөөлөгддөг энэ үйл ажиллагааг нь шууд ажил албанд нь хяналт тавьдаг энэ этгээд байх ёстой юу, ёсгүй юу гэж бас асууж байсан юм. Тэгээд энэний дагуу бас ийм нөхцөл байдал байна гэдгийг хүлээн зөвшөөрөөд төрсөн дүү нь өөр албанд томилогдож байсан юм. Тэгээд саяхан бас зарим хуулиудын хэлэлцүүлгүүд дээр бас нэр бүхий гишүүдтэй холбоотой асуудлыг би дэвшүүлж байсан. Энэ нийтийн албанд нийтийн болон ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай хууль хэрэгжиж байгаа. Би олон асуудлаар Сүхбаатар гишүүнтэй санал нэг байна. Бид нар маргалдаад ч гэсэн, муудалцаад ч гэсэн энд нэг жишиг тогтоох ёстой. Энэ бол эрүүл мэтгэлцээн гэж үзэж байгаа. Хэрвээ хуульд зааснаар бол миний нэг ангид сурч байсан хүн орж ирээд энэ томилогдож байвал би өөрөө хэлэлцүүлэгт оролцохгүй л байхгүй юу. Зүгээр тэгээд л бол оо. Түүнээс тэр гэм буруу огт биш. Тухайн хүн бол томилогдохгүй байх ямар ч үндэслэл байхгүй. Гагцхүү энэ нийтийн тэгээд энийг болохлоор ямар нэгэн давхар дэг журмаар тогтоогоод байхгүй, Их Хурлын тухай хуулийн 8.1.23 дээрээ “гишүүн хэлэлцэж байгаа асуудалтай шууд холбоотой үйл ажиллагааны дүнд өөрөө болон гэр бүлийн гишүүд нь орлого олж байгаа, эсхүл бусад хэлбэрээр ашиг сонирхлын зөрчилтэй бол” гэж байгаа юм. Тухайн асуудлаар хэлэлцүүлэг санал хураалтад оролцохоос татгалзана л гээд байгаа юм. Тэгэхлээр бусад хэлбэрээр ашиг сонирхлын зөрчилтэйг яаж ойлгох вэ? гэхээр нөгөө ашиг сонирхлын хуулиа л харна шүү дээ.

Гэхдээ тэнд бас гажуудал байна аа. Зарим гишүүд бол сая жишээ авч байна шүү дээ. Тэгээд бид нар хариултаас харж байна. Тэгээд энд 1 нутаг усны хүнийг ашиг сонирхлын зөрчилтэй гэж ойлгогдохуйц нөхцөл байдал мөн гээд тодорхойлчихсон байгаа байхгүй юу. Тэгэхлээр Монгол Улс 21 аймаг, нийслэлтэй. Нэг аймагт төрж өссөн эсвэл төрсөн хэдэн зуун мянган хүн байгаа. Тэгээд тэр болгон бие биеэ танихгүй шүү дээ. Тэгэхлээр яагаад энэ хууль дээр яг ийм томьёолол оруулж өгсөн юм бэ гэдэг асуудал байна шүү дээ.

Хоёрдугаарт гишүүнчлэлд нь хамаардаг холбоо сан энэ хамтын шийдвэр гаргадаг байгууллагын гишүүд бол бас маш олон гишүүдтэй холбоодууд байна шүү дээ. Жишээлбэл Хуульчдын холбоо гээд. Тэгээд тэр болгон чинь бие биеийгээ танихгүй юм байх юм бол бас ашиг сонирхлын зөрчилтэйд үүсэж болзошгүйд тооцогдоод, энэ асуудал дээр бас Улсын Их Хурлын гишүүн тодорхой үүрэг хүлээлгэсэн зохицуулалт байгаа байхгүй юу.

Тэгэхлээр нэгдүгээрт энэ ашиг сонирхлын зөрчлийн хууль дээрх энэ гажуудлыг бас засах хэрэгтэй юм байна гэдэг ойлголт төрж байна шүү дээ.

Хоёрдугаарт нэг анги гэдэг бол ойлгомжтой. Тэр бол бие биеийгээ танин. Тийм ээ. Хуулийн зохицуулалт нь ерөөсөө л тийм байгаа юм. Түүнээс биш энд хэн нэгэн рүү чиглээд тэр тийм, энэ ийм байхгүй. Өнөөдөр бид нар дахин хэлье, мэтгэлцээд ч гэсэн, муудалцаад ч гэсэн ер нь цаашдаа хууль нь ийм байна. Нэг ангид сурч байсан хүн, орж ирэх юм бол жишээлбэл тэр хэлэлцүүлэгт л оролцохгүй байх нь, тэр битгий хэл бид нар тод харсан шүү дээ. Үйл ажиллагааны яг хэлэлцэж байгаа асуудлын үйл ажиллагааны улмаас өөрөө буюу гэр бүлийн гишүүн нь шууд ашиг орлого олж байгаа бол тухайн хэлэлцүүлэгт оролцохгүй гээд тодорхой заачихсан байгаа шүү дээ.

Тэгээд энийг бид нар харсаар байгаад яагаад хараагүй юм шиг хэлж байдаг юм. Тэр хуулийн зөв бурууг нь би огт яриагүй байгаа гишүүдийн эрх, гэхдээ тэр гишүүн чинь байж болохгүй шүү дээ. Бид нар тэр хүнд сануулах хэрэгтэй, зөвлөх хэрэгтэй, тэгээд энэ Их Хурал дээрээ нэг жишгийг хамтдаа нийлж байгаад муудалцаад ч гэсэн тогтоох хэрэгтэй шүү дээ. Тэгж байж цаашдаа явах байх. Тэгээд энэ бол асуултаа асууя. Сахилгын хорооны гишүүн гэдэг бол шүүгч нар дээр шууд үйл ажиллагаан дээр хяналт тавина. Хариуцлага тооцно. Бид нар энэ механизмыг анх удаагаа тавьж өгч байгаа. Гэхдээ хяналт тавьдаг, энэ субъектэд чинь хамаарал бүхий хүн чинь ажиллаж байна гэдэг бол энэ зарчмын хувьд байж болохгүй. Байж болохгүй. Манай Энхбаяр гишүүн хэлж байсан. Монголбанкны удирдлагын хүү нь Хөгжлийн банкны удирдах албан тушаалтантай яг адилхан байхгүй юу. Хяналт тавьж байгаа. Тийм учраас энийг та нар өөрсдөө юу гэж үзэж байгаа юм бэ?

**Г.Занданшатар:** Асуултад хариулъя. 81.

**Д.Эрдэнэчулуун:** Аюурсайхан гишүүний асуултад хариулъя. Манай шүүхийн тухай шинэчилсэн хууль бол маш олон зүйлийг ээдрээтэй, төвөгтэй, маргаантай, нэг мөр ойлгогддоггүй салаа утгаар ойлгодог ийм хуулиуд гардаг байсан бол энэ шүүхийн тухай хууль дээр ийм юм бол ерөөсөө огт байхгүй. Амьдрал баян юм болохоор үүрч болзошгүй нөхцөл байдлуудыг зохицуулчихсан. Ийм тохиолдолд бол хориглоно шүү, ийм тохиолдлоос бол татгалзана шүү, ийм тохиолдлыг чинь бол хязгаарлана шүү гээд энэ шүүхийн сахилгын хорооны гишүүдийн эрх зүйн байдлыг бол маш тодорхой заагаад өгчихсөн. Энэ утгаараа 98 дугаар зүйлийн 3-т бол 4 тохиолдолд татгалзан гаргах үүргийг заачихсан. Тэрний тэр 98.3.2-т би түрүүн хэлж байсан. Сахилгын хэргийн оролцогчийн гэр бүл, төрөл садан эсвэл түүнтэй хувийн харилцаатай байх юм бол татгалзан гарах үүрэгтэй л гээд л хориглосон юм байхгүй. Үүрэгжүүлсэн. Энэ үүрэгжүүлсэн заалтыг бол сахилгын хорооны гишүүнээр томилогдсон, томилогдох гэж байгаа гэдэг юм уу, томилогдсон хүн бол заавал биелүүлэх үүрэгтэй. Тэгэхээр энэ үүргээ биелүүлээд явах учиртай гэж ингэж ойлгож байгаа.

Хоёрдугаарт бол энэ хуулиар болон Иргэний хэрэг шүүхэд хянан шийдвэрлэх тухай хуулиар энэ шүүхийн ажлын ачааллыг, ялангуяа иргэний шүүгч нарын ажлын ачааллыг бууруулах гээд дээд шүүхийн бол 3 тохиолдол гарсан. Ийм л 3 тохиолдолд ерөөсөө анхан болон давж заалдах шатны шүүхийн тогтоол шийдвэр магадлалуудыг бол Улсын дээд шүүх хянана гээд. Энэ хууль хэрэгжээд эхэлчихсэн. Үүний дагуу бол Улсын дээд шүүхийн эрүүгийн болон захиргааны хэргийн танхимын ажлын ачаалал бол буурчихсан байж байгаа. Энэ утгаараа бол хяналтын шатны шүүхийн шүүгч нарын шийдсэн хэрэг, маргаантай холбогдуулж шүүхийн сахилгын хороонд очих өргөдөл, гомдол бол эрс буурна. Энэ утгаараа бол манай гэр бүлийн гишүүний шийдсэн хэрэгтэй холбогдуулаад шүүхийн сахилгын хороонд очих өргөдөл гомдол бол багасна гэж ингэж бол би ойлгож байгаа. Тийм учраас энэ хуулийн хэрвээ та бүхэн итгэл хүлээлгээд энэ ажил албан тушаалд томилогдох юм болбол энэ хуулийн заалтыг ягштал баримталж биелүүлж ажиллана гэдгээ л хэлье. За баярлалаа.

**Г.Занданшатар:** 83.

**Д.Ариунтуяа:** Аюурсайхан гишүүний асуултад хариулъя. Шүүхийн тухай хуулиар бол хамаарал бүхий этгээд нь шүүгч байх юм бол сахилгын хорооны гишүүнээр ажиллаж болохгүй гэсэн зохицуулалт байхгүй. Өмнө нь би хэлсэн. Шүүхийн тухай хуулийн 98.3 дугаар зүйлд бол яг тодорхой заасан байгаа. Өөрөөр хэлбэл сахилгын хэргийн оролцогчийн гэр бүлийн гишүүн болон төрөл садан хүн хэрвээ байх юм бол татгалзан гарах ёстой гэж үздэг. Энэ татгалзлын зарчим бол шүүгч нар дээр ч бас мөн ижил байдаг. Тэгэхээр татгалзан гарах зохицуулалт нь бол олон улсын хэмжээнд хэзээ ч бол тийм хориглосон зохицуулалт байдаггүй. Татгалзал бол бүх л олон улсын хууль тогтоомжид бол энд зохицуулсан байдаг. Үүний учир нь юу вэ гэхээр, хэрвээ энийг хатуу хориглох юм бол жишээлбэл, Монгол Улсын Үндсэн хуульд заасан хүн ажил мэргэжлээ чөлөөтэй сонгох ёстой гэсэн энэ зарчимд бол нийцэхгүй учраас зөвхөн манай улсын хууль тогтоомж биш бусад улсын хууль багтаамжид, бас хатуу хориглохгүй татгалзлын ийм зарчмыг суулгаж өгдөг юм болов уу гэж бас бодож байгаа. Тэгэхээр энэ хуулийнхаа дагуу ямар нэгэн ашиг сонирхлын зөрчил гаргахгүйгээр, хараат бусаар ажил хийх боломжтой гэж үзээд нэрээ дэвшүүлсэн байгаа. За баярлалаа.

**Г.Занданшатар:**  Төмөрбаатар Аюурсайхан гишүүн 1 минут тодруулъя.

**Т.Аюурсайхан:** Шүүх засаглал гэдэг бол өөрөө бусад юмтай харьцуулахгүй. Тийм учраас энэ сахилгын хорооны гишүүн Үндсэн хуулиар бид шинээр тогтоосон. Энэ гишүүн хүн нь хамаарал бүхий этгээд нь яг хяналт тавьдаг субъектэд ажиллаж байхыг бол би хувьдаа бол дэмжихгүй. Тийм учраас энэ 2 хүнийг дэмжих боломжгүй гэж үзэж байгаа. Түрүүн гарч байсан тэр төрийн бус байгууллагын сонгуульт албан тушаалыг гишүүн яагаад хашдаг энэ асуудал хөндөгдсөн юм бэ гэвэл Их Хурлын тухай хууль дээр Улсын Их Хурлын гишүүн, улс төрийн намын сонгуульт албан тушаалтан болон эрдэм шинжилгээ багшлах ажлыг хийж болно гэсэн байхгүй юу. Тэгсэн мөртөө яагаад улс төрийн чиглэлийн төрийн бус байгууллага болон эрдэм шинжилгээний чиглэлийн төрийн бус байгууллагын сонгуульт албан тушаалтан хашиж болдоггүй юм бэ гэдэг асуудлыг би дэвшүүлсэн юм. Тэгээд энийг чинь хэд хэдэн хүн өргөн мэдүүлсэн шүү дээ. Гишүүд бас саналаа хэлсэн. Тэгээд ийм байдлаар бүгдээрээ хэлэлцэж байгаад баталсан ийм асуудал шүү. Саяны энэ асуудлыг 2 хүн дээр бол дэмжихгүй гэдэг байр суурьтай байна. Энэ бол зарчимд нийцэхгүй.

**Г.Занданшатар:** Үг хэллээ. Одоо Шатарбалын Раднаасэд гишүүн.

**Ш.Раднаасэд:** Их хурлын дарга аа, та үг хорих хүн биш ээ. Дэг сахиулдаг хүн. Түрүүн горимын санал хэлье гээд гар өргөсөөр байтал.

**Г.Занданшатар:** Горимын саналаар санал хураасан байхад дахиж үг хэлдэггүй юм. Дэгээ сахь. Дэг сахиулахыг сануулж байна шүү би. Дэг сахиулах үүрэгтэй. Шаардах эрхтэй би.

**Ш.Раднаасэд:** Үг таслаад. Нэгдүгээрт тэрийн хэлье.

Хоёрдугаарт сонирхлын зөрчлийн хуулиа зөв ойлго. Тэр жолоочийн юмаа, хувийн ашиг сонирхол, нийтийн ашиг сонирхол гэж 2 өөр шүү дээ. Тэрэнтэй хутгаж тайлбарлаад Ардчилсан намынхан завсарлага аваад, шүүхийн ерөнхий зөвлөлийн 5 хүнээс 1 хүнд таалагдахгүй байгаа юм уу? Эсвэл 1 хүн оруулж ирэх ёстой байсан. Тэр нь орж чадаагүй юм байна л даа.

**Г.Занданшатар:** Хэлэлцэж байгаа асуудалтай холбогдуулж үг хэл. Асуулт асуу. Дэгээрээ нэр дэвшигчээс юм уу, Байнгын хорооны саналаас асуулт асууна. Байнгын хорооноос асуулт асуу. Раднаасэд гишүүн 3 минут.

**Ш.Раднаасэд:**  Ингэж таслахаа байдаа та боль. Үргэлжлэлийг нь сонсохгүй. Байнгын хорооноос Авлигатай тэмцэх газраас лавлагаа авна гэж байхгүй. Ашиг сонирхлын зөрчилтэй үйлдэл болсон уу, болоогүй юу гэдэг юм. Тэгэх юм бол энэ 10 хүн чинь ерөөсөө аль нь ч биш болно. Яг үнэндээ. Тийм учраас түрүүн тэр Байнгын хорооноос лавлагаа авна гэдэг байдлаар завсарлага авчих шиг бол лээ. Би энийг ерөөсөө ойлгохгүй байгаа юм. Хувийн ашиг сонирхол нь зөрчилдөж байгаа бол хориглоод хойшоо суучих хэрэгтэй. Нийтийн ашиг сонирхолд хамаараад байгаа бол тэр хүн ангийн хүүхэд байна уу, нутгийн хүн байна уу? тэрийг нь хэлэх хэрэгтэй. Гэхдээ амьдрал баян шүү дээ, Аюурсайхан дарга. Танай хүүхэд Шүүхийн ерөнхий зөвлөлийн хэн нэгний хүүхэдтэй суувал яах вэ? Үгүй ээ, суулгахгүй. Хоёуланг ашиг сонирхол зөрчилдөнө гэх үү гэх мэтчилэнгээр ингээд энэ бүх юман дээр яг хуулийн үг, өгүүлбэрээр нь барьж яваад байх юм бол наадах чинь хуулийг хэрэглэх боломж байхгүй. Яг энэ хуулийг үг, үсгээр нь ингээд тайлбарлаад уншаад явах юм бол хамтын шийдвэр гаргадаг байгууллагын гишүүд ч гэсэн бие биеийнхээ эсрэг шийдвэр өгөх боломж байхгүй болчхож байгаа. Тэгэхээр бид намын гишүүд энэ улс төрийн албан тушаалд Их Хурлаар томилогдож байгаа бүх хүмүүс дээр ашиг сонирхлын зөрчилтэй учраас өгөхгүй гэдэг ийм юмыг ч гэсэн тэр 7 дугаар зүйлээс нь олоод бүтнээр нь уншаарай.

Яг нэг зүйлийг өөртөө тааруулж тайлбарлаж явахаар наадах чинь хамаг юмны түгжээ бол таараад байна. Тэгээд би дахиад хэлье. Шүүхийн ерөнхий зөвлөлийн шүүгч бус 5 гишүүн дээр ямар нэгэн хөдөлгөөн хийх юм бол энэний цаана бол жинхэнэ ашиг сонирхол байна гэж харна шүү. Жинхэнэ хонгил угсрах гэж байна. Жинхэнэ хонгилын шүүгчдийг томилох санаархал явагдаж хэр гэж. Байнгын хороон дээр өчигдөр Ганбат дарга дэмжээд л яриад байсан. Ёстой дэмжиж байна. Та нар сайн ажиллаарай. Өнөөдөр болсон чинь таалагдахгүй байна, сонирхлын зөрчилтэй байна, завсарлага авъя гээд гарч ирдэг ийм зарчимгүй байж болохгүй шүү дээ. Энэ шүүгч ч гэсэн хоногийн өмнө нэг ч гэсэн өдрийн өмнө ажлаа эхлээд энэ хүмүүс чинь боловсруулах бичиг цаас, баримт журам гээд зөндөө юм байгаа шүү дээ. Миний мэдэж байгаагаар 31 журам гаргах ёстой. Энэ 2 байгууллага нийлж. Энэ цаас нь өнөөдөр хаана хэн хийгдэж байгааг нь мэдэхгүй. Маргаашаас эхлээд байгуулагдсан цагаас эхлээд шүүгч нарын өргөдөлд дарагдана энэ хүмүүс чинь. Шүүгчийн сонгон шалгаруулалт дахиад дутуу байгаа 100 гаруй шүүгч бараг дутуу томилгоотой явж байгаа. Тэгээд энэ ажлыг урагш нь ахиулаад энэ хуулийнхаа хүрээнд явуулчихъя гэхээр энэ дээр дээгүүр доогуураа холхилдож гүйж байгаад өөр хаа хамаагүй юмтай холиод явчихдаг наадахыг чинь ерөөсөө ойлгохгүй байгаа шүү. Бид нар жолоочийн даатгалтай холбоотой санал надад байна. Наадхаа тэр 19 гишүүнээрээ хяналтын комисс гэдэг юм уу юу гэдэг юм ажлын хэсэг байгуулаад шалгачихаач. Нэг нь 1 сая жолоочийн мөнгийг авна гээд нэг нь өгөхгүй гээд байгаа юм шиг нийгэмд яг үнэндээ муухай харагдаж байгаа юм. Наадхыг чинь ойлгохгүй дундыг барина гэсэн гишүүд маш олон байна. Хэн нэгэн гишүүнээр тэр хяналтын сонсгол хийлгэж байна шүү дээ. 19 гишүүн гарын үсэг зураад энэ Аудитын газар, Их Хурлын дэргэд чинь бүх шалгалтын байгууллагууд чинь байна шүү дээ. Ороод тэр даатгалын мөнгө нь идэгдээд байгаа юм уу, яваад байгааг нь явуулаад шалгачихаач дээ эхлээд. Тэрнийхээ дараа тэр тайлангаа сонсож байгаа наад хуулиа хэл.

**Г.Занданшатар:** Сандагийн Бямбацогт гишүүн асуултад хариулъя. Хууль зүйн байнгын хорооны дарга.

**С.Бямбацогт:** Хууль зүйн байнгын хорооноос Авлигатай тэмцэх газраас лавлагаа авах гэсэн зүйл байхгүй. Улсын Их Хурлаар томилогдож байгаа болон ер нь төрийн албанд томилогдож байгаа албан тушаалтнууд дээр хөрөнгө орлого, ашиг сонирхлын мэдүүлэг авдаг, ашиг сонирхлын зөрчил байна уу гэж үздэг. Энэ талаараа томилохоосоо өмнө Авлигатай тэмцэх газраас заавал тодруулга, тодорхойлолт авдаг тийм хуультай. Энэ хуулийн дагуу Улсын Их Хурлаар томилогдож байгаа албан тушаалтнууд Авлигатай тэмцэх газраас бас тийм тодруулга, тодорхойлолт авах тийм процесс л явагдаж байгаа байх. Энэ бол хуулийн дагуу. Мэдээж энэ томилогдох гэж байгаа улсууд бол бүгдээрээ хуульч хүмүүс. Олон жил 10-аас доошгүй жил хуулийн чиглэлээр ажиллачихсан, хууль зүйн өндөр мэргэжилтэй улсууд. Тийм болохоор ямар нэгэн ашиг сонирхлын болон хөрөнгө орлогын зөрчил, асуудал би гарахгүй байх гэж бодож байгаа. Тийм болохоор юу гэдэг юм тэндээс тийм айхтар бичиг ирээд тэгэнгүүтээ наана, цаана хөдөлгөөн орчих болов уу гэсэн тийм тийм зүйл байхгүй байх л гэж бодож байна. Тэгэхээр ер нь тэгээд гишүүд бас хардаад, сэрдээд юу гэдэг юм тэ. Тиймээсээ болоод бие биеэ бас үгүйсгээд үл ойлголцоод үл ойлголцол нь цаашаа үл итгэлцэл болоод ч юм уу ийм байдлаар тэгээд цаашаа хамгийн гол нь биднийг чинь ард түмэн харж байгаа, олон нийт харж байгаа. Энэ харж байгаа, бидний хэлж байгаа, ярьж байгаа үгээр чинь үндсэндээ юу болчхов яав гээд буруу зөрүү ойлголт үүснэ. Тийм болохоор аль болох бас хэлж байгаа үг, хийж байгаа үйлдэлдээ бас тун болгоомжтой хандаж ярьж хэлмээр байгаа юм. Саяын тэр нөгөө ашиг сонирхлын холбоотой асуудлууд дээр ярьж байгаа зүйлүүд дээр бид бас анхаарах ёстой шүү. Монгол Улсын Үндсэн хуулийн 14.2 хүний эрх, эрх чөлөө, хоёрдугаар бүлэг. Хүнийг үндэс угсаа, хэл, арьсны өнгө, нас хүйс, нийгмийн гарал, байдал, хөрөнгө чинээ, эрхэлсэн ажил, албан тушаал, шашин шүтлэг, үзэл бодол, боловсролоор нь ялгаварлан гадуурхаж үл болно. Хүн бүр хууль эрх зүйн этгээд байна гээд заачихсан. Хэнийг ч Монгол улс жижигхэн, хэнийг ч хэнтэй хамаатуулж болно. Түрүүн Туваан гишүүн хэлж байна лээ шүү дээ. Ерөөс 3 дамжаад л хэн нэг хүнтэй Монголчууд бол яаж ийгээд л холбогдчихдог гэж. Раднаасэд гишүүн бид 2 яаж ингээд холбогдъё гэх юм бол манай өвөг дээдэс Говь-Алтай аймгийн шинэ харьяаны улсууд Ховд аймгийн Чандмань суманд ирсэн хүмүүс байх жишээний гэх мэтээр юу гэдэг юм. Архангай аймаг гэх юм бол би Архангай аймагтай би холбогдоно гэх мэтчилэн янз янзын байдлаар хэнийг ч, юутай ч холбох бололцоотой. Тийм болохоор үл ойлголцоод, бие биенээ хардаад, сэрдээд түүнээсээ болоод янз янзын байдал үүсгээд нэр дэвшиж байгаа хүмүүсийг ч эвгүй байдалд оруулаад өөрсдөө ч эвгүй байдалд ороод эцэст нь олон нийтийн дунд бас буруу зөрүү ойлголт төрүүлээд эцэстээ энэ томилгоо хийж байгаа процесс маань бас тийм эвгүй байдалд орчих вий. Энэ тал дээр манай гишүүд бас жаахан болгоомжтой бодолтой саналаасаа. Нэг жоохон үл ойлголцол буруу зөрүү ойлголтой байвал бас энийгээ бас жоохон бодож болгоож ярьж хэлээсэй гэж хэлье. Тэгээд эцэст нь Үндсэн хуульд заасан хүний эрх, эрх чөлөөг хангахын төлөө бид бас ажиллах ёстой шүү, энийг бас анхаарах ёстой гэдгийг бас дахин хэлье.

**Г.Занданшатар:**  Одоо санал хураалт явуулна. Дуламдоржийн Тогтохсүрэн гишүүн, бүлгийн дарга нар санал хураалтад бэлдээрэй. Ер нь нэг асуудал манай ялангуяа хуульч гишүүд хуулиа дээдэлж ажиллахыг шаардах эрхтэй. Улсын Их Хурлын тухай хууль, Улсын Их Хурлын чуулганы хуралдааны дэгийн тухай хуульд зааснаар нам, эвслийн бүлэг завсарлага авах эрхтэй. Нам, эвслийн бүлэг завсарлага авахдаа сая 3 үндэслэл хэлсэн. 5 хоногийн завсарлага авах эрхтэй. Хугацаатай асуудлаар бол хугацааг нь хязгаарлан завсарлага өгч болно. Энэ асуудал бол хугацаатай асуудал биш. Төсөв хэлэлцэн батлах хугацаатай ч юм уу.

Хоёрдугаарт, түрүүн бүх ажилтан, албан тушаалтныг томилохдоо заавал ашиг сонирхлын мэдүүлэг Авлигатай тэмцэх газраас авдаг ийм дэг журам хууль мөрдөгдөж байгааг хүн болгон мэдэж байгаа. Энийг зүгээр олон үндэслэлийнхээ нэг болгож Ардчилсан намын бүлгийн дарга Ганбат бол хэлсэн. Тэр олон нийтээр хэлэлцүүлэх, олон нийтийн санал авах, олон нийтийн оролцоог хангасан үгүйг ажлын хэсэгт тавьсан шаардлагууд бус олон шалтгаануудыг хэлсэн. Энэ дагуу дэг явсан. Энэ дээр нөгөө гуя хаана байна гэдэг шиг сандралдаад байх зүйл байхгүй байна. Дэг журмаараа ийм нарийн томилгооны сонсгол хийгдсэн, ийм процессыг хууль журмаараа л явах ёстой. Улсын Их Хурлын дэд даргын тавьж байгаа шаардлага ч гэсэн Улсын Их Хурлын тухай хуулиар Улсын Их Хурлын дэд дарга, Улсын Их Хурлын гишүүн ёс зүйн хэм хэмжээг сахиулахыг, хяналт тавьж шаардах тийм үндсэн үүрэгтэй байдаг юм.

Их Хурлын даргаас тусдаа тийм үүрэгтэй. 18.1.23 Улсын Их Хурлын тухай хуулийн 18.1.23-д элдэв асуудлаар ашиг сонирхлын зөрчилтэй тийм асуудалтай бол санал хураалт, хэлэлцүүлэгт оролцохоос татгалзах гэдгийг сануулса. Ашиг сонирхлын хуульд тийм зөрчил байгаа бол гишүүд хууль санаачлаад тэрнийгээ өөрчлөх хэрэгтэй. Ийм учраас хуулиа сахиж, чуулганы хуралдааны дэгийг сахиулах ийм шаардлагатай. Асуулт, үг хамт. Ингээд эрхэм гишүүн Дуламдоржийн Тогтохсүрэн гишүүн үг хэлнэ. Дараа нь санал хураалттай. Гишүүд чуулганы танхимж цуглаарай. Асуулт, үг 2 хамт явсан дуусаж байна.

**Д.Тогтохсүрэн:** Шүүхийн сахилгын хороог сонгох тийм хариуцлагатай ажил бид нар гүйцэтгэх гэж байгаа юм. Өнгөрсөн 2019 онд орсон Үндсэн хуулийн нэмэлт өөрчлөлтөөр сахилгын хороо Үндсэн хуулийн байгууллага болсон. Энэний дагуу бид нар 2021 онд Шүүхийн тухай хуулийг шинэчилж баталсан. Энэ хуульдаа сахилгын хороог бүтэц бүрэлдэхүүн, чиг үүргийг тодорхойлж өгсөн байж байгаа. Сахилгын хороо бол хамгийн чухал байгууллага энэ шүүхийн. Би бол 2 үндсэн том чиг үүрэгтэй гэж бодож байгаа юм.

Нэг дэх нь болбол энэ шүүгчдийн мэргэжлийн алдаа байна уу, үгүй юу гэдэгт хяналт тавих, түүнд дүгнэлт гаргах ийм байгууллага. Энэ бол маш хариуцлагатай ажил. Энийг бол яг хүн бүгд нэг их ярихгүй байгаа юм. Голдуу ёс зүй, ажлын хариуцлага яриад байгаа юм. Энэ шүүхийн тухай хуулиар бидний оруулсан нэг том өөрчлөлт бол энэ байгаа юм. Би бол асуулт асуухгүй үг хэлж байгаа юм.

Хоёрдугаарт нь шүүгчдийн ажлын хариуцлагагүй асуудал сахилгын хороонд орж байгаа юм. Сахилгын хороо хараат бус, бие даасан байхад хамгийн чухал үүрэг гүйцэтгэх хүмүүс нь бол энэ 5 гишүүн. Улсын Их Хурал Сахилгын хороо 9 гишүүнтэй байна. Түүний 5-ыг нь сонгон шалгаруулалтаар буюу сонгон шалгаруулалтын үндсэн дээр Улсын Их Хурлаас томилохоор шийдвэрлэсэн. Би бол цаашдаа сахилгын хорооны дарга бол энэ 5 гишүүн дотроос сонгогдох болов уу гэж бодож байгаа юм. Яагаад гэхээр шүүгч Сахилгын хорооны гишүүн иргэдийн сонгон шалгаруулалтаар хийгдэж байгаа Сахилгын хорооны гишүүн 2-ын хооронд бол ялгаа бий. Тийм учраас бол гаднаас сонгогдож байгаа шүүгч бус гишүүдээс сахилгын хорооны дарга томилогдох ёстой гэсэн ийм байр суурьтай байгаагаа бас хэлье гэж бодож байгаа юм.

Тэгж байж энэ өөрөө шүүхээсээ шүүхийн хараат бус байлгахад чухал нөлөө үзүүлнэ. Сахилгын хороонд шинэ тутам байгуулагдаж байгаа байгууллага учраас анхаарах ёстой хэд хэдэн том асуудал байгаа.

Нэгдүгээрт нь сахилгын хорооны хамгийн том ажил болбол энэ сургалт сурталчилгааны асуудал байгаа юм. Сургалт дээр онцгой анхаарах ёстой. Шүүгч нар юуг өөрчлөх вэ гэдгээс эхлээд маш олон асуудал гарч ирнэ. Тийм учраас шүүгчдийг сургах асуудал дээр онцгой анхаарал тавих ийм шаардлага байгаа. Бид сүүлийн үед энэ сонгон шалгаруулалтаар Улсын Их Хурлаас томилж байгаа олон байгууллагууд байгаа. Хүний Эрхийн үндэсний Комиссоос эхлээд. Энэ байгууллага бол хамтын удирдлагатай байгууллага. Хамтын удирдлагатай байгууллагад хамгийн чухал юм бол бие биеэ хүндэтгэх, хуулиа сахиж мөрдөх ийм асуудал байгаа юм.

Бусад байгууллагын хувьд бол Их Хурлаас дарга нь томилогддог. Бусад нь төрийн албаны хуулиар явчихдаг. Энэ сахилгын хороо эд нар бол Их Хурлаас томилогдож байгаа учраас бие биедээ захирагдах, байгууллагынхаа менежментийг зөв авч явах ийм олон асуудлууд байдаг. Тийм учраас би энэ асуудал дээрээ онцгой анхаарах шаардлагатай гэж ингэж бодож байгаа юм. Тэгээд манай Хууль зүйн байнгын хороо, түүний ажлын хэсгийнхэн бараг 3 сарын 1-нээс хойш гэдэг чинь 8, 9 сар энэ сахилгын болон ерөнхий зөвлөлийн гишүүдийг сонгох ажил дээр ажиллаж байгаа. Тийм учраас нэгэнт ажлын хэсгээс, Байнгын хорооноос олонхын дэмжлэг аваад орж ирсэн гишүүдийг манай Их Хурлын гишүүд дэмжээд сахилгын хороог нэг өдрийн ч өмнө гэсэн ажилд нь оруулаад явах хэрэгтэй гэсэн ийм байр суурьтай байна. Баярлалаа.

**Г.Занданшатар:** Гишүүд асуулт асууж, хариулт авч, үг хэлж дууслаа. Одоо санал хураалт явуулна. Эхлээд бүртгэлийн санал хураалт явуулъя. Батшугар гишүүн Идэрээг дууд. Энэ бүртгэлд ороогүй 12 гишүүн карт төхөөрөмжөө шалгаарай. Санал хураалт явуулна. Хамгийн олон санал авсан дарааллаар явъя.

Шүүхийн сахилгын хорооны шүүгч бас гишүүнээр томилох санал.

Хашгамбайн Хашбаатарыг Шүүхийн сахилгын хорооны шүүгч бус гишүүнээр томилох саналыг дэмжье гэсэн саналын томьёоллоор санал хураалт явуулъя. 37 гишүүн дэмжиж, 84.1 хувийн саналаар энэ санал дэмжигдлээ.

Цэвээнсүрэнгийн Давхарбаярыг Шүүхийн сахилгын хорооны шүүгч бус гишүүнээр томилох саналыг дэмжье гэсэн саналыг томьёоллоор санал хураалт авлаа. 38 гишүүн дэмжиж, 88.4 хувийн саналаар дэмжигдлээ.

Доржгочоогийн Ариунтуяаг Шүүхийн сахилгын хорооны шүүгч бус гишүүнээр томилох саналыг дэмжье гэсэн саналыг нь томьёоллоор санал хураалт явуулъя. 34 гишүүн дэмжиж, 79.1 хувийн хувийн саналаар энэ санал дэмжигдлээ.

Думбурайн Мягмарцэрэг Шүүхийн сахилгын хорооны шүүгч бус гишүүнээр томилох саналыг дэмжье гэсэн саналын томьёоллоор санал хураалт явуулъя. 37 гишүүн дэмжиж, 86.0 хувийн саналаар санал хэмжигдлээ.

ДашзэвгийнЭрдэнэчулууныг Шүүхийн сахилгын хорооны шүүгч бус гишүүнээр томилох саналыг дэмжье гэсэн саналыг томёоллоор санал хураалт явуулъя. 33 гишүүн дэмжиж, 76.7 хувийн саналаар энэ санал дэмжигдлээ.

Шүүхийн цахилгаан хорооны шүүгч бус гишүүнээр томилох саналыг хуралдаанд оролцсон гишүүдийн олонх дэмжсэн тул Шүүхийн сахилгын хорооны шүүгч бус гишүүнээр томилох тухай Улсын Их Хурлын тогтоол баталсанд тооцлоо. Тогтоолыг уншиж танилцуулъя.

Шүүхийн сахилгын хорооны шүүгч бус гишүүнээр томилох тухай

Монгол Улсын Шүүхийн тухай хуулийн 95 дугаар зүйлийн 95.4 дэх хэсэг, Монгол Улсын Их Хурлын тухай хуулийн 5 дугаар зүйлийн 5.1 дэх хэсэг, Монгол Улсын Их Хурлын чуулганы хуралдааны дэгийн тухай хуулийн 1081 дүгээр зүйлийн 1081.3 дахь хэсгийг үндэслэн Монгол Улсын Их Хурлаас ТОГТООХ нь:

1.Доржгочоогийн Ариунтуяа, Цэвээнсүрэнгийн Давхарбаяр, Думбурайн Мягмарцэрэн, Хашгамбайн Хашбаатар, Дашзэвэгийн Эрдэнэчулуун нарыг Шүүхийн сахилгын хорооны шүүгч бус гишүүнээр тус тус томилсугай.

2.Энэ тогтоолыг 2021 оны 11 дүгээр сарын 18-ны өдрөөс эхлэн дагаж мөрдсүгэй.

Тогтоолын эцсийн найруулга дээр саналтай гишүүн байна уу. Алга байна. Эцсийн найруулгыг сонссонд тооцлоо.

Та бид шүүхийн сахилгын хорооны шүүгч бус гишүүнийг томиллоо. Улсын Их Хурал, Хууль зүйн байнгын хороо, Улсын Их Хурлын Тамгын газраас эдгээр хүмүүсийг сонгон шалгаруулах ажлыг 2021 оны 3 дугаар сарын 10-ны өдрөөс хойш өнөөдрийг хүртэл 8 сарын хугацаанд олон нийтэд нээлттэй, ил тод зохион байгуулж, эцсийн шийдвэрийг өнөөдөр гаргаж байна.

Шүүхийн цахилгаан хорооны шүүгч бус гишүүнд 24 хүн бүртгүүлж, сонгон шалгаруулалтад оролцлоо. Шүүгч бус гишүүдийг ийнхүү томилсноор бие даасан, хараат бус, шударга шүүхийн тогтолцоо бүрдүүлэх зорилгоор Монгол Улсын Үндсэн хуулийн нэмэлт, өөрчлөлт, түүнийг дагаж боловсруулсан Шүүхийн тухай хуулийн шинэчилсэн найруулгын үзэл баримтлалыг хэрэгжих үндсэн нөхцөл бүрдэж байна.

Нэр дэвшигчдийг бүртгэх, мэдээлэх, тэднийг судлах, ярилцлага зохион байгуулах, томилгооны сонсгол зохион байгуулах зэрэг нөр ир ажлыг ажлын хэсэг бас амжууллаа. Манай энэ төрийн бус байгууллага, төрийн байгууллагын холбогдох албан тушаалтнууд ашиг сонирхлоос ангид байж, шударга ажилласан гэдэгт итгэж байна. Гэхдээ сая хэлэлцүүлгийн явцад ашиг сонирхлын зөрчлийн хуультай холбоотой нутаг усыг нь тодотгох, боловсронгуй болгох шаардлага гарч байгааг нээлттэй сонсголын журмаа, бас олон нийтэд иргэдэд илүү нээлттэй, оролцоотой болгох талаар анхаарах багагүй асуудлууд байгааг ажлын хэсэг цаашдаа бас анхаарч ажиллах нь зүйтэй байна.

Улсын Их Хурал шүүхийн шинэчлэлийг эхлүүлж, гагцхүү хуульд захирагдан ажиллах тогтолцоог бүрдүүлэхийг, шүүх, шүүгчдийн үйл ажиллагааг ил тод, нээлттэй байх, хууль ёс зүйг зөрчсөн шүүгчдэд сахилга, хариуцлага ногдуулах сонгон шалгаруулалтад иргэдэд олон нийтийн оролцоог хангах бодлого, зарчим дэвшүүлэн ажиллаж байна. Шүүгчийн сахилга хариуцлагын тогтолцоо удаа дараа өөрчлөгдсөн бөгөөд Ерөнхийлөгч, Шүүхийн ерөнхий зөвлөх мэт янз бүрийн субъектээс, хөндлөнгөөс энэ процесст оролцож, тарамдуулж ирсэн нь энэ сахилга хариуцлагын тогтолцоог тогтворгүй, үр нөлөөгүй болгож байгаа учраас шүүгчийг албан тушаалаас нь түдгэлзүүлэх, огцруулах болон сахилгын бусад шийтгэл ногдуулах чиг үүрэг бүхий Шүүхийн сахилгын хураан ажиллуулахаар Үндсэн хуулийн нэмэлт, өөрчлөлтөд тусгасан. Үүний үзэл баримтлал нь Шүүхийн сахилгын хорооны гишүүдийг шүүн таслах болон бусад туршлагатай иргэдээс нээлттэй нэр дэвшүүлэх замаар холбогдох институцээс тэнцвэртэй бүрдүүлэхэд чиглэсэн юм.

2014-2918 онд нийт 71 шүүгчид сахилгын арга хэмжээг шүүхийн ёс зүйн хороо авсан байдаг. Эдгээрийн ихэнх нь шүүхийн шатанд хэрэгсэхгүй болж, ердөө 15 сахилгын шийтгэл хүлээсэн байгаа юм. Энд бол янз бүрийн шалтгаан байгаа юм. Энэ ёс зүйн хорооны шийдвэрийн чанарын асуудал байсныг ч бас үгүйсгэхгүй. Ийм учраас хуулийн буруу зохицуулалтаас болж сахилгын зөрчил гаргасан шүүгчид хариуцлага хүлээлгэж чадахгүй байсан. Тэгээд шүүхийн нэр хүнд унадаг байсан. Шүүхэд итгэх итгэл алдардаг байсан. Энэ бүх алдаа, завхралыг засахын тулд энэ шүүхийн шинэчлэл хэрэгжиж байгаа.

Ийм учраас шүүхийн сахилгын хорооны гишүүд та бүхэн дээр дурдсан. Энэ сайн эрх зүйн орчинд ажиллах Үндсэн хуулийн шинэ байгууллагын анхны гишүүн болж байгаагаа гүн ухамсарлах хэрэгтэй. Энэ дотор миний таньдаг хүн ашиг сонирхлын зөрчлийн хувьд ч гэсэн анги танхим аль нь ч алга. Гэхдээ энэ бол хуулиас илүү яг хувь хүний ёс зүй, мөн чанар, төлөвшил дээр их суурилна шүү.

Ийм учраас та бүхэнд одоо асар их итгэл найдвар Монголын ард түмнийг төлөөлж Монгол Улсын Их Хурал хүлээлгэж байгаа гэдгийг ойлгох хэрэгтэй. Та бүхэн яаж ажиллахаас энэ байгууллагын үр үндэс, жишиг тавигдана. Нөгөө талаас сахилгын хороо эрх мэдлээ урвуулан ашиглаж, хэн нэгний нөлөөнд орж, шүүгчийн хараат бус байдалд ерөөсөө халдаж болохгүй. Нөгөө талаасаа бас хараат бус байдал нэрийн дор хариуцлагагүй ажиллаж, алдаа дутагдлыг хаацайлж аялдан дагалдаж болохгүй. Шүүгч сахилгын зөрчил гаргана гэдэг бол шүүхэд итгэх, төрд итгэх ард түмний итгэлийг эвдэж байгаа хэрэг юм байгаа юм. Ийм учраас үүнийг шалган шийдвэрлэх нь олон нийтийн итгэлийг хамгаалж байгаа хэрэг. Ийм ч учраас ард түмний төлөөллийн байгууллага Улсын Их Хурал та бүхэнд энэ үүргийг үүрүүлж байгаа. Та нар муу ажиллавал, шүүхэд итгэх итгэл сэргэхгүй, сайн ажиллавал шүүхэд итгэх итгэл сэргэнэ. Шүүхэд итгэх итгэл байхгүй бол хуульд итгэх итгэл байхгүй болно. Аливаа маргааныг хуулиар бус өөр аргаар шийдэх байдал руу шилжинэ. Хууль бус хүний засаглал бий болно. Дээр дооргүй бол бид хүмүүс засагладаггүй, хууль засагладаг нийгэм болгохыг эрмэлзэж байгаа юм. Саяны энэ сонгон шалгаруулалтын явцад ажиглаж байхад хүмүүс, засаглах байдал одоо хүртэл үзэгдээд, хүмүүсийн харилцаан дээр суурилсан хүмүүсээр яриулсан, ийм байдлыг бол бүх шатанд л таслан зогсоож сурмаар байгаа юм. Энэ гишүүдийн талаар хэнтэй ч бид нар ингээд яриад хэлээд байгаа юм.

Тэгэхдээ гагцхүү та бүхний энэ ариун нэр төр, төрийн өмнө хүлээж байгаа чин шударга итгэл, тангараг ёсонд ч итгэж байна. Хуульчид ёс зүй, сахилгын өндөр стандарт тавьдаг шүүгч бол хүний амьдрал шийддэг учраас хуульчаас, өндөр сахилга, ёс зүйг шүүгчээс шаарддаг ийм ч учраас Үндсэн хуульд шилж олгох гэж заасан. Хамгийн шилдгийг нь шилж ол гэж заасан. Сахилгын хорооны гишүүн бол шүүгчийн сахилгын хэрэг шийдэх учраас та бүхэн шүүгчээс өндөр ёс зүй, сахилгын үүрэг хүлээлгэсэн Шүүхийн тухай хуулиар шүүгчид хориглосон, үүрэгжүүлсэн бүх заалт болон үүнээс олон үүрэг та бүхэнд захирагдана.

Жишээлбэл, сахилгын хэргийг шийдээгүй байхдаа байр сууриа илэрхийлэхгүй, зохисгүй байдал гаргахгүй гэх мэт. Энэ үүрэг хориглолтыг зөрчвөл та бүхэнд харуулахаас эхлээд огцруулах хүртэлх шийтгэл ногдуулах үндэслэл, журам бий шүү.

Хууль зүйн байнгын хороо 2021 оны 11 дүгээр сарын 15, 16-ны өдрүүдэд томилгооны сонсголыг зохион байгуулж, та бүхний хэн нь хэн бэ гэдгийг олон нийтэд таниулсан. Та бүхэн ч гэсэн дотроо их зүйл бодсон гэж итгэж байна. Энэ нэн чухал ажил үүргийг биелүүлж чадна гэж итгэж та нарыг Улсын Их Хурал, Улсын Их Хурлын гишүүд томиллоо. Монголын ард түмэн, Улсын Их Хурал та нарт маш их итгэл хүлээлгэж, их зүйлийг хүсэн хүлээж байгаа гэдгийг огт мартаж болохгүй.

Шүүхийн шинэчлэл амжилтад хүрэх эсэх, шүүхэд шударга ёс хэрэгжих эсэх нь та бүхнээс ихээхэн хамаарна. Шүүхийн сахилгын хорооны шүүгч бус гишүүнээр сонгогдож томилогдож байгаа нь өндөр албан тушаал, зөөлөн суудалд очиж байгаа хэрэг биш шүү. Энэ бол хүн засагладаггүй, хууль засагладаг нийгмийг төлөвшүүлэх, шүүхэд шударга ёсны зарчмыг хэрэгжүүлэх, шүүх шүүгчдийн үйл ажиллагааг эрс шинэчлэх, шүүхэд итгэх иргэдийн итгэлийг эргүүлэн авчрах, шүүх засаглалын нэр хүндийг өргөх, ард түмнээс өгч байгаа үүрэг даалгавар шүү гэдгийг дахин хатуу анхааруулж хэлье.

Ёс зүй, сахилга хариуцлагыг эрхэмлэж, шударга ёсны үлгэр дуурайл болж, шүүхэд төдийгүй нийт нийгэмд шударга ёс тогтоохын төлөө чин шударгаар зүтгэж ажиллахыг та бүхнээс хүсье.

Хууль сахиулах байгууллагуудын хурал дээр, хуульчдын хурал дээр Ерөнхий шүүгч Монгол Улсад телефон жастис байгаа утасны үзүүрт хэн байхаас өөрчлөгддөг байдлыг таслан зогсоох ёстой гэж хэлсэн явдал бол өнөөдөр шүүхэд ч тэр хууль дээдлэх ёсонд оршиж байгаа хамгийн том бэрхшээл гэдгийг хатуу санаж ажиллахыг хүсье.

Та бүхэнд ажлын өндөр амжилтыг хүсье. Та бүхэнд баярлалаа. Явж болно.

Дараагийн асуудалд орно. Эрүүгийн хэрэг хянан шийдвэрлэх тухай хуульд өөрчлөлт оруулах тухай хуулийн төсөл анхны хэлэлцүүлгээ явуулна.

6 цаг болж хан сунгаж хуралдах уу, маргааш хуралдах уу. Гишүүдийн олонх маргааш хуралдая гэж үзэж байгаа учраас өнөөдрийн нэгдсэн чуулганы хуралдаанаар хэлэлцэх асуудал дууссан тул чуулганы өнөөдрийн чуулганыг завсарлуулж байна.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ

БУУЛГАЖ, ХЯНАСАН**:**

ШИНЖЭЭЧ Э.СУВД-ЭРДЭНЭ